
„Visa, ką gydydamas matysiu ir girdėsiu ar 
šiaip ką net ir nekviestas gydyti patirsiu apie 
įprastą žmonių gyvenimą, nutylėsiu ir laikysiu 
paslaptyje, jei nebus reikalo to viešai skelbti.“ 


Iš Hipokrato priesaikos 


Parodyk, kas tavo draugai, 
ir aš pasakysiu, kas tu esi. 


Patarlė 


Prologas 


Kai buvo praslinkęs pusvalandis, jis jau suvokė, kad savo duk- 
ters niekuomet nebeišvys. Prieš tai ji dar pravėrė duris, dirs- 
telėjo į jį ir paskui nuėjo pas seną vyriškį. Jozefina, jo dvy- 
likametė duktė, nebeiškels iš čia kojos. Jam buvo aišku kaip 
dieną. Ji jau niekuomet nebesišypsos visa švytėdama, kaip tais 
vakarais, kai vesdavo ją miegoti. Jis niekuomet nebeišjungs jos 
margaspalvio naktinio šviestuvo, kai jinai jau bus nugrimzdusi 
į sapnų pasaulį. Ir nebeateis tokia naktis, kai ji užsisapnavusi 
pažadins jį siaubingai riktelėdama. 

Ši mintis jam trenkė į galvą taip stipriai, tarsi staiga būtų 
susidūrę du automobiliai. 

Stodamasis jis vos atplėšė kūną nuo išklerusios plastikinės 
kėdės. Nebūtų nustebęs, jei kojos būtų vėl sulinkusios. Taip pat 
jeigu nejučia būtų sudribęs ir išsitiesęs ant nuzulinto parketo 
gydytojo laukiamajame tarp apkūnios pleiskanoto veido mo- 
ters ir pasenusiais žurnalais apkrauto staliuko. Tačiau malonė 
nualpti jam nebuvo suteikta. Sąmonė liko blaivi. 


Ligoniai priimami ne pagal atvykimo laiką, 
o atsižvelgiant į būtinybę. 


* * * 


Šios iškabos, pritvirtintos prie baltų oda apmuštų alergolo- 
go durų, tekstas jam susiliejo į vieną baltą dėmę. 

Daktaras Grolkė buvo šeimos draugas, o kaip gydytojas į 
Viktoro Larenco vedamą sąrašą įtrauktas dvidešimt antruoju. 
Mat ankstesni gydytojai, o jų jau būta dvidešimt vieno, nejį- 
stengė nieko nustatyti. Ničnieko. 

Pirmasis sąraše, greitosios pagalbos gydytojas, atvyko į so- 
dybą Švanenverderyje antrą Kalėdų dieną. Tiksliai prieš vie- 
nuolika mėnesių. Iš pradžių jie visi manė, kad Jozefina tik su- 
sigadino vidurius per šventes užvalgiusi fondiu. Naktį ji kelis 
kartus vėmė, paskui suviduriavo. Žmona Izabelė iškvietė pri- 
vačią greitąją pagalbą, o Viktoras laiptais žemyn nunešė plono 
batisto naktiniais marškinėliais vilkinčią Josi į saloną. Iki pat 
šiol, vos tik prisiminęs, jaučia jos plonas kaklą apkabinusias 
ir pagalbos maldaujančias rankytes. Vienoje tvirtai laikė savo 
mylimiausią gyvūnėlį - pliušinį mėlyną katiną Nepomuką. 
Įdėmiai stebint tada salone buvusiems giminėms gydytojas 
paklausė smulkutę mergaitės krūtinės ląstą, atliko elektrolitų 
infuziją ir išrašė homeopatinių vaistų. 

- Nepavojingas virškinimo sutrikimas. Ši infekcija dabar 
siaučia mieste. Prašom nesirūpinti. Viskas bus gerai, - tokie 
buvo greitosios pagalbos gydytojo žodžiai atsisveikinant. 

Viskas bus gerai. Tas žmogus sakė netiesą. 


Viktoras stovėjo priešais daktaro Grolkės kabinetą. Kai mė- 
gino atidaryti sunkias duris, neįstengė net rankenos nuspausti. 
Pirmiausia pamanė, kad įtampa per pastarąsias valandas iki 
paskutinio lašo bus išsiurbusi jo jėgas. Tačiau netrukus supra- 
to, kad durys užrakintos. Kažkas iš vidaus užsuko raktą. 

Kas čia dedasi? 


Jis staiga apsigręžė ir pasijuto, tarsi aplinką regėtų kaip 
animaciniame filme. Viskas, ką matė, jo sąmonę pasiekė lyg 
iškreiptu laiku ir trūkčiojamais kadrais - Airijos gamtovaiz- 
džiai ant gydymo įstaigos sienų, apdulkėjęs fikusas ant palan- 
gės, kėdėje sėdinti pleiskanoto veido dama. Larencas dar kartą 
paklebeno rankeną ir vilkdamas kojas nuslinko išėjimo link. 
Vestibiulis vis dar tebebuvo beviltiškai perpildytas. Tarsi dak- 
taras Grolkė būtų vienintelis gydytojas Berlyne. 

Viktoras pamažu nukiūtino prie registratūros. Kaip tik 
tuo metu vienas paauglys su aiškiai matomais spuogais veide 
prašėsi užregistruojamas receptui išsirašyti, tačiau Larencas 
šiurkščiai nustūmė jį į šalį ir nedelsdamas kreipėsi į gydyto- 
jo padėjėją. Mariją jis pažinojo iš ankstesnių lankymųsi. Kai 
prieš pusvalandį su Josi įžengė į kliniką, jos dar nebuvo. Dabar 
apsidžiaugė, kad jos pavaduotoja šiuo metu nedirba arba yra 
pasiųsta kitur. Marija, nors jai ėjo dvidešimtieji, atrodė apkū- 
noka, lyg moterų futbolo vartininkė. Ji pati augina mažą du- 
krytę, tad turėtų jam padėti. 


— Man būtina įeiti pas ją, - išsprūdo jam garsiau, negu 
norėjo. 

— O, labą dieną, pone daktare Larencai, džiaugiuosi jus vėl 
matydama. 

Marija psichiatrą atpažino iškart. Jau senokai jo nebūta 
klinikoje, bet šį įspūdingą veidą ganėtinai dažnai buvo mačiu- 
si televizijoje ir žurnaluose. Televizijos jį mielai kviesdavosi į 
pramogines pokalbių laidas. Žinoma, ir dėl jo puikios išvaiz- 
dos bei mokėjimo laisvai, paprastai ir kiekvienam suprantamai 
paaiškinti sudėtingas sielos problemas. Šiandien, deja, jis kal- 
bėjo mįslingai. 

— Aš tučtuojau turiu patekti pas dukterį! 


Vaikinukas, kurį buvo atstūmęs į šoną, instinktyviai pajau- 
tė, kad šis žmogus elgiasi kažkaip ne taip, todėl dar per žingsnį 
atsitraukė atokiau. Kiek sutriko ir Marija, bet stengėsi išlaikyti 
stereotipinę, išmoktą šypseną. 

— Atsiprašau, bet ne visai suprantu, apie ką kalbate, daktare 
Larencai, - atsakė ji nervingai pirštais priliesdama savo kairį 
antakį. Šioje vietoje paprastai aptikdavo įkabuką. Jį nejučia vis 
patampydavo, kai dėl ko nors susijaudindavo. Tačiau jos virši- 
ninkas daktaras Grolkė buvo konservatyvių pažiūrų žmogus, 
todėl sidabrinį įkabuką privalėdavo nedelsdama iškabinti, vos 
tik klinikoje pasirodydavo ligonių. 

— Argi Jozefinai šiandien paskirtas priėmimas? 

Larencas jau buvo besižiojąs sviesti atsakymą, bet susilaikė 
ir užsičiaupė. Aiškus daiktas, šiandien jai paskirtas laikas. Iza- 
belė telefonu buvo tvirtai sutarusi. Ir jis atvežė Josi automobi- 
liu. Kaip visuomet. 

- Kas iš tikrųjų yra tas alergologas, tėveli? - pakeliui ji dar 
klausinėjo. - Ar jis daro orus? 

— Ne, pupyte. Tai būtų meteorologas. 

Jis stebėjo dukrytę galinio vaizdo veidrodėlyje, o širdis gei- 
dė paglostyti jos geltonus plaukelius. Ji atrodė tokia trapi. Tarsi 
angelėlis, nutapytas ant japoniško šilko popieriaus. 

- Alergologas rūpinasi žmonėmis, kuriems nedera prisi- 
liesti prie tam tikrų medžiagų, nes tuomet jie suserga. 

— Taip kaip aš? 

- Galbūt, - atsakė jis. Tikriausiai, pagalvojo. Tada būtų 
bent diagnozė. Pradžia. Nepaaiškinami jos ligos požymiai 
šiuo metu kankino visą šeimą. Jau pusmetis kaip Josi neina 
į mokyklą. Traukuliai dažniausiai ima tampyti taip staiga ir 
netikėtai, kad išties nežinai, kada jie prasidės, todėl jokioje 
klasėje nebūtų galėjusi ilgiau ištverti. Izabelė dirbo tik pusę 

dienos. O jis pats savo kliniką Frydricho gatvėje visai užda- 
rė, kad kiaurą parą galėtų rūpintis dukterimi. Teisingiau pa- 
sakius - gydytojais. Tačiau nepaisant viso ilgo - nuo vieno 
gydytojo prie kito - maratono, kurį teko per pastarąsias sa- 
vaites sukarti, daugybė konsultavusių ekspertų tik skėsčiojo 
rankomis. Niekas negalėjo paaiškinti, kodėl kartojasi trauku- 
liai, nuolatinės infekcijos ir naktiniai kraujavimai iš nosies. 
Protarpiais požymiai nuslopdavo, kai kada visai išnykdavo, 
ir šeimai blykstelėdavo viltis. Bet po neilgo pertrūkio viskas 
prasidėdavo iš naujo, neretai priepuoliai sustiprėdavo. Iki 
šiol vidaus ligų gydytojai, kraujo ir nervų specialistai atme- 
tė vėžį, kraujo imuninės sistemos deficitą, hepatitą ir kitas 
jiems žinomas infekcijas. Net dėl maliarijos buvo tiriama. 
Atsakymas neigiamas. 


- Daktare Larencai? 

Marijos žodžiai grąžino Larencą į tikrovę ir jis suvokė, kad 
visą tą laiką, matyt, bus atvira burna spoksojęs į registratorę. 

- Ką su ja padarėte? - atgavęs balsą dar garsiau ėmė ant 
jos šaukti. 

— Ką norite pasakyti? 

— Josi. Ką su ja padarėte? 

Larencas dabar jau rėkte rėkė, todėl ligonių tarpusavio kal- 
bos kaipmat nuščiuvo. Pažvelgus į Mariją buvo matyti, kad ji 
neturi žaliausio supratimo, už ko šioje situacijoje tvertis. Nėra 
abejonės, kad dirbdama pas daktarą Grolkę registratore ji buvo 
pripratusi prie neįprasto ligonių elgesio. Galiausiai - čia ne 
privati klinika: Ulando gatvės jau seniai niekas Berlyne nelaikė 
prestižine. Iš netoliese esančios Lycenburgo gatvės į čionykš- 
čius laukiamuosius nuolat atplūsdavo prostitučių ir narkoma- 
nų. Tad jokia naujiena, jei, pavyzdžiui, koks nors prakaulus 

valkata lyg niekur nieko ant registratorės paleisdavo gerklę 
reikalaudamas nuskausminamųjų, užuot gydęsis egzemą. 
Šiandien šiek tiek kitoks atvejis. Juk daktaras Viktoras La- 
rencas nevilkėjo purvinais sportiniais drabužiais ir ant nuga- 
ros nebuvo užsitempęs skylėtų futbolo marškinėlių. Jis neavėjo 
nukleivotų sportbačių, o veidas nebuvo nusėtas pūliuojančiais 
spuogais. Priešingai, jis atrodė taip, tarsi sąvoka „išskirtinis“ 
būtų specialiai jam sumanyta: lieknas, pasitempęs, platūs pe- 
čiai, aukšta kakta ir dailus smakras. Nors buvo gimęs ir augęs 
Berlyne, daugelis laikė jį Vokietijos šiauriečiu. Trūko tik žils- 
telėjusių smilkinių ir klasikinės nosies. Net tikmedžio rudu- 
mo garbanoti plaukai, kuriuos pastaruoju metu nešiojo kiek 
ilgesnius, ir kreiva nosis, nemalonus vienos buriavimo ne- 
laimės pėdsakas, nemenkino bendro inteligentiško Žmogaus 
įspūdžio. Šio vyriškio amžių sunku nusakyti. Tik viena buvo 
aišku: jo linines nosines puošė išsiuvinėti inicialai, o kišenė- 
se niekuomet neturėjo smulkių pinigų. Į akis krintanti blyški 
veido oda rodė, kad yra režimo nepaisantis kabinetinio darbo 
žmogus. Kaip tik visa tai Marijai taip sunkino padėtį. Juk iš 
daktaro laipsnį turinčio psichiatro, vilkinčio puikiai pasiūtu, 
kone pustrečio tūkstančio eurų kainojančiu kostiumu negali 
tikėtis, kad viešai ant tavęs ims burnoti ir be perstojo mos- 
taguodamas rankomis permainingu balsu lies nesuprantamus 


žodžius. Todėl Marija ir nežinojo, ką daryti. 


— Viktorai?! 

Žemas balsas privertė Larencą atsigręžti. Daktaras Grolkė, 
išgirdęs triukšmą, nutraukė ligonio konsultaciją. Liesas senas 
gydytojas smėlio spalvos plaukais ir įdubusiomis akimis atro- 


dė itin susirūpinęs. 

— Kas čia dedasi? 

— Kur Josi? - užuot atsakęs, suriko Viktoras, ir daktaras 
Grolkė, pabūgęs draugo, nejučia žengtelėjo atgal. Jo šeimą pa- 
žinojo kone dešimt metų, bet tokio įtūžusio Larenco dar ne- 
buvo matęs. 

— Viktorai, gal geriau eikim į mano kabinetą ir ten... 

Larencas visai nesiklausė jo žodžių, o žvelgė kažkur pro gy- 
dytojo petį. Pamatęs, kad kabineto durys praviros, puolė prie 
jų. Dešine koja spyrė į duris taip, kad tos trenkėsi į vežimėlį su 
instrumentais ir vaistais. Ant kušetės gulėjo anoji pleiskanoto 
veido moteris. Ji buvo iki pusės nusirengusi ir taip persigando, 
kad pamiršo prisidengti krūtis. 

— Viktorai, koks nelabasis tave apsėdo? - klausė pakeltu 
balsu jam iš paskos įpuolęs daktaras Grolkė, bet Larencas ap- 
sisukęs jau šovė pro jį į koridorių. 

— Josi? 

Pasileidęs koridoriumi spardė į visas duris iš eilės. 

- Josi, kur tu? - nepaliovė paniškai šaukęs. 

— Dėl Dievo meilės, Viktorai! 

Senas alergologas vos spėdamas tipeno jam pavymui, bet 
Viktoras nekreipė į jį dėmesio. Baimė atėmė blaivų protą. 

— Kas čia viduj? - rėkė jis, kai paskutinės durys kairėje 
prieš laukiamąjį neatsidarė. 

— Valymo priemonės. Tik valikliai, Viktorai. Čia mūsų san- 
dėliukas. 

— Atidaryk! - Viktoras lyg beprotis tampė rankeną. 

— Paklausyk manęs... 

- ATIDARYK, SAKAU! 

Daktaras Grolkė su neįtikėtina jėga stvėrė Larencą už alkū- 


nių ir laikė jas suspaudęs. 

— Nurimk, Viktorai! Ir klausyk. Tavo dukters čia negali 
būti. Valytoja šiandien priešpiet raktus išsinešė, o ateis tik ry- 
toj iš ryto. 

Larencas giliai atsikvėpė ir dėmėjosi jo žodžius nesupras- 
damas, ką jie reiškia. 

— Na, sudėliokim viską logiškai, - daktaras Grolkė paleido 
alkūnes ir padėjo ranką Viktorui ant peties. - Kada paskutinį 
kartą matei dukterį? 

— Prieš pusvalandį čia, laukiamajame, - girdėjo Viktoras 
save sakant. - Ji įėjo pas tave. 

Senyvas gydytojas susirūpinęs purtė galvą ir atsigręžė į 
Mariją, atsekusią Larencui iš paskos. 

— Aš Jozefinos nemačiau, - paaiškino ji savo viršininkui. — 
Jai šiandien priėmimas nepaskirtas. 

Nesąmonė, mintyse ginčijosi Larencas griebdamasis už 
smilkinių. 

— Izabelė priėmimo laiką tvirtai sutarė telefonu. Aiškus 
daiktas, Marija mano dukters negalėjo matyti. Registratūro- 
je dirbo kita pamaina. Vyriškis. Jis pakvietė mus prisėsti. Josi 
buvo tokia silpna, tokia pavargusi. Aš pasodinau ją laukiama- 
jame, o pats nuėjau atnešti jai vandens. O kai grįžau, jos... 

— Mes neturime tokios pamainos, - nutraukė Grolkė savo 
bičiulį. - Pas mus dirba tik moterys. 

Viktoras sutrikęs pažvelgė į daktarą Grolkę mėgindamas 
suprasti, ką dabar išgirdo. 

- Jozefinos aš šiandien nepriėmiau. Jos pas mane nebuvo. 

Gydytojo žodžiai grūmėsi su kažkokiu veriančiu, klausos 
nervą galabijančiu šlamesiu, kurį Larencas staiga išgirdo iš 
tolo, ir tas garsas vis stiprėjo. 

— Ko norit iš manęs? - sušuko netekęs kantrybės. - Žino- 
ma, ji įėjo į jūsų procedūrų kabinetą. Jūs ją pakvietėte. Aš bu- 

vau greta jos ir girdėjau, kaip vyriškis registratūroje pašaukė 
ją vardu ir pavarde. Šiandien ji norėjo pas gydytoją eiti viena. 
To ji manęs prašė. Jai kaip tik sukako dvylika, nežinojot? Jau 
kuris laikas įėjusi į vonios kambarį užsirakina duris. Todėl, kai 
grįžau į laukiamąjį, pamaniau, kad ji jau kabinete. 

Viktoras prasižiojo ir akimirksniu suvokė, kad nieko pa- 
našaus nepasakė. Sąmonė veikė, bet pats, matyt, neturėjo jėgų 
pajudinti liežuvio. Bejėgiškai apsidairė, o pasaulis atrodė tarsi 
sulėtintame filme. Anksčiau išgirstas garsas gręžė ausis vis įky- 
riau ir nepaliaujamai stiprėjo - jau bemaž gožė kitus aplinki- 
nius garsus. Jam atrodė, kad visi - Marija, daktaras Grolkė ir 
net kai kurie ligoniai - jį įkalbinėja. 

- Bus jau kokie metai, kai Jozefinos nesu matęs, - tai buvo 
paskutiniai daktaro Grolkės žodžiai, kuriuos Viktoras dar gerai 
girdėjo. Ir staiga jam viskas pasidarė aišku. Sekundė, kai žino- 
jo, kas yra nutikę. Siaubinga tiesa blykstelėjo tarsi žaibas - taip 
trumpai, kaip nutrūkstantis sapnas atsibundant. Tačiau kaip ji 
pasirodė, taip vėl dingo. Tik akimirksnio kruopelytę jis buvo 
viską supratęs. Jozefinos ligą. Dėl ko ji praėjusius mėnesius 
taip sunkiai kamavosi. Nejučia jis išvydo, kas buvo nutikę. Kas 
jai buvo padaryta. Jam ėmė gniaužti kvapą, kai suvokė, kad 
dabar jie, ko gero, eina jo pėdsakais. Jie suras jį. Anksčiau ar 
vėliau. Dėl to neabejojo. Tačiau siaubinga įžvalga išblėso. Ji vėl 
pradingo. Nelyginant vandens lašas kanalizacijoje. 


Pirmas skyrius 


Po kelerių metų 


Viktorui niekuomet nebūtų atėjusi mintis, kad kada nors 
pakeis savo gyvenimo perspektyvą. Anksčiau atskiras, jokių 
puošmenų neturintis kambarys Vedingo psichosomatinių 
traumų klinikoje buvo prieinamas sunkiausiems ligoniams. 
Dabar pats guli ligoninės hidraulinėje lovoje pusiau elastiniais 
raiščiais pririštomis rankomis ir kojomis. 

Niekas - nei draugai, nei buvę kolegos, nei giminės - iki 
šiol neaplankė. Vienintelis paįvairinimas, išskyrus galimybę 
spoksoti į pageltusius gruoblėto paviršiaus tapetus, taukuotas 
rudas užuolaidas ir nuo vandens dėmėtas lubas, buvo vyriau- 
siasis gydytojas daktaras Martinas Rotas, du kartus per dieną 
ateinantis vizituoti. Niekas nesikreipė į psichiatrinės gydymo 
įstaigos administraciją su prašymu leisti jį aplankyti. Net Iza- 
belė. Tą Viktoras žinojo iš daktaro Roto, bet žmonai dėl to ne- 
galėjo priekaištauti. Po visko, kas buvo įvykę. 

*— Kiek jau praėjo laiko, kai nebegaunu vaistų? 

Vyriausiasis gydytojas klausimą išgirdo kaip tik tą aki- 
mirksnį, kai tikrino lašelinę su elektrolitų ir valgomosios drus- 
kos tirpalu, pritvirtintą lovos galvūgalyje prie trikojo metali- 
nio stovo. 

— Maždaug trys savaitės, daktare Larencai. 

Viktoras nepaprastai vertino, kad tas žmogus į jį vis dar 
kreipiasi prie pavardės pridėdamas mokslinį laipsnį. Per vi- 
sus jųdviejų pokalbius pastarosiomis dienomis daktaras Rotas 
rodė jam didžiausią pagarbą. 

— O kiek dienų aš jau pajėgus bendrauti? 

— Devynios. 

— Aha, - Viktoras šiek tiek luktelėjo. - O kada mane 
paleis? 

Larencas matė, kad daktaras Rotas į šitą pokštą atsakė šyp- 
sena. Abu žinojo, kad jo niekuomet nepaleis. Bent jau iš įstai- 
gos, kurioje taip saugoma. 

Viktoras pažvelgė į savo rankas ir kelis kartus jas, prie lovos 
pririštas, pakrutino. Tikriausiai buvo pasimokyta iš ankstesnių 
ligonių pridarytų nuostolių. Jau pačią pirmą dieną, kai jį čia 
atvežė, atėmė diržą ir batų raištelius. O iš vonios kambario iš- 
nešė net veidrodį. Dabar, kai du kartus per dieną prižiūrėtojai 
jį nuveda į tualetą, vis dar negali patikrinti, ar tikrai jo išvaiZ- 
da tokia apgailėtina, kaip pats jaučiasi. Anksčiau ją visuomet 
tik girdavo. Dėmesį jis patraukdavo plačiais pečiais, tankiais 
plaukais ir fiziškai išlavintu kūnu, kuris tokio amžiaus vyrą tik 
puošė. Dabar iš viso to nebe kažin kiek likę. 

— Sakykit sąžiningai, daktare Rotai. Ką jaučiate matydamas 
mane čia šitaip gulintį? 

Vyriausiasis gydytojas, vengdamas žvelgti jam tiesiai į akis, 
ėmė čiupinėti kojūgalyje kabančią lentelę. Galėjai matyti, kad 
jis svarsto. Atjautą? Susirūpinimąg? 

— Baimę, - daktaras Rotas nusprendė sakyti tiesą. 

— Nes baiminatės, kad ir jums gali nutikti kas nors pana- 
šaus kaip man? 

— Ar jums tai atrodo savanaudiška? 

— Ne. Jūs esate sąžiningas, ir tai man patinka. Be to, mąsto- 
me panašiai. Juk esama kelių mudviejų bendrybių. 

Daktaras Rotas tik linktelėjo. 

Kad ir kokia skirtinga dabartinė tųdviejų vyrų padėtis, bet 
kai kurie jų gyvenimo etapai atrodė tarsi ėję pagret. Abu kaip 
vienturčiai sūnūs augo labai pasiturinčiose šeimose, gyvenu- 
siose prestižiškiausiuose Berlyno rajonuose: Larencas - nuo 
seno vietinių socialinės teisės advokatų šeimoje Vanzės rajone, 
o daktaras Rotas buvo dviejų rankos chirurgų šeimos sūnus le- 
pūnėlis Vestende. Abu studijavo mediciną Laisvajame univer- 
sitete Daleme ir specializavosi psichiatrijoje. Iš tėvų paveldėjo 
šeimų vilas ir nemažą turtą, todėl būtų galėję gyventi ir ne- 
dirbdami. Ir vis dėlto - nežinia, ar tai atsitiktinumas, ar tokia 
likimo valia, - gyvenimas juos suvedė čia. 

— Na, gerai, - toliau kalbėjo Viktoras. - Vadinasi, jūs ma- 
tote tam tikrą mudviejų paralelę. Kaip tada, atsidūręs mano 
padėtyje, būtumėte elgęsis jūs? 

- Turite galvoje atvejį, jei būčiau atskleidęs, kas tai padarė 
mano dukteriai? 

Daktaras Rotas kažką įrašė ligonio lentelėje lovos kojūga- 
lyje ir pirmą kartą pažvelgė Viktorui į akis. 

— Taip. Atvirai sakant, nežinau, ar būčiau ištvėręs, ką teko 
jums iškęsti. 

Viktoras nervingai šyptelėjo. 

- Aš ir neištvėriau. Aš miriau. Žiauriausiai, kaip galite įsi- 
vaizduoti. 

— Gal vis dėlto papasakokite viską iš eilės? 

Daktaras Rotas atsisėdo ant Larenco lovos krašto. 

— Ką papasakoti? — Viktoras klausė, nors atsakymą, aiškus 
daiktas, žinojo. Gydytojas pastarosiomis dienomis to prašė jau 
ne pirmą kartą. 

— Viską. Visą istoriją. Kaip nustatėte, kas nutiko jūsų duk- 
teriai. Kokia Jozefinos liga. Papasakokite, kas įvyko. Viską nuo 
pat pradžių. 

— Juk daug ką jau esu pasakojęs. 

— Tikrai taip. Bet mane domina smulkmenos. Noriu dar 
kartą išgirsti iš jūsų lūpų. Ypač - kaip galiausiai prie to buvo 
prieita. 

Prie katastrofos. 

Viktoras sunkiai atsikvėpė ir vėl nukreipė žvilgsnį į dėmė- 
tas palatos lubas. 

— Žinote, per visus tuos metus, kai prapuolė Josi, vis ma- 
niau, kad nėra nieko žiauriau už nežinią. Ketveri metai be 
menkiausio pėdsako, be kibirkštėlės vilties, kad ji gyva. Pro- 
tarpiais norėdavau, kad suskambėtų telefonas ir balsas praneš- 
tų, jog rastas jos lavonas. Iš tikrųjų buvau įsitikinęs, kad nėra 
nieko siaubingiau, kaip kyboti tarp nuojautos ir žinojimo. Ta- 
čiau aš klydau. Ar žinote, kas yra dar klaikiau? 

Daktaras Rotas klausiamai pažvelgė. 

- Tiesa, - Viktoras ėmė kalbėti beveik pašnibždomis. - Tie- 
sa! Man atrodo, kad su ja vieną kartą akis į akį jau buvau su- 
sidūręs daktaro Grolkės klinikoje. Visai netrukus, kai Josi pra- 
šapo. Ir toji tiesa buvo tokia siaubinga, kad sąmonė jos kratyte 
kratėsi. Paskui su ja vėl susidūriau. Ir šį kartą nebepajėgiau jos 
atsikratyti, nes ji tikrų tikriausiai ėmė mane persekioti. Tiesa 
išdygo čia pat priešais mane ir rėkė stačiai į akis. 

— Kaip tai suprasti? 

— Tiksliai, kaip ir sakau. Stovėjau priešais žmogų, kaltą dėl 
visos tos nelaimės, ir aš negalėjau ištverti. Juk pats puikiausiai Ži- 
note, ką tada padariau saloje. Ir kur tai mane galiausiai atvedė. 

- Į salą, - nepaleido minties daktaras Rotas. - Į Parkumą, 
teisingai sakau? Kodėl apskritai ten buvote? 

— Kaip psichiatrui, reikėtų Žinoti, kad taip klausti nedera, - 
Viktoras šyptelėjo. - Bet aš vis tiek mėginsiu jums atsakyti: 
dėl „Die Bunte“ žurnalo. Jau buvo praėję keleri metai po Josi 
dingimo, o jo žurnalistai kelintą kartą prašė manęs išskirtinio 
interviu. Iš pradžių ketinau atsisakyti. Izabelė irgi interviu ne- 
pritarė. Bet paskui pagalvojau, kad klausimai, kuriuos atsiuntė 
faksu ir elektroniniu paštu, galėtų man padėti sutvarkyti min- 
tis. Apsiraminti. Suprantate? 

— Tad nuvažiavote tenai rengti interviu, ar ne? 

— Taip. 

— Vienas? 

— Žmona nenorėjo ir negalėjo vykti kartu. Ji turėjo svarbų 
reikalą Niujorke. Teisybę pasakius, buvau visai patenkintas ga- 
lėsiąs pabūti vienas. Paprasčiausiai tikėjausi, kad Parkume šiek 
tiek nuo visko atitrūksiu. 

— Kad būtų lengviau atsisveikinti su dukterimi. 

Viktoras pritariamai linktelėjo, nors daktaras Rotas pasta- 
rąją mintį formulavo ne kaip klausimą. 

- Atrodo, taip. Pasiėmiau šunį, nuvažiavau prie Šiaurės 
jūros ir Zilte sėdau į keltą. Juk nė sapne negalėjau sapnuoti, 
kokią įvykių grandinę paleis ši kelionė. 

— Papasakokite apie tai smulkiau. Kas iš tikrųjų įvyko Par- 
kume? Kada pirmą kartą pastebėjote, kad viskas tarpusavyje 
susiję? 

Nepaaiškinama Jozefinos liga. Jos dingimas. Interviu. 

— Na, gerai. 

Viktoras ėmė sukioti galvą ir išgirdo treškant stuburo kau- 
lus. Kadangi rankos ir kojos pririštos, tai judinti galvą buvo 
vienintelė likusi galimybė pasimankštinti ir atsipalaiduoti. 


Giliai įkvėpė ir užsimerkė. Kaip visuomet užteko vos kelių 

akimirksnių mintims susigrąžinti. Atgal į Parkumą. Į meldais 
dengtą pajūrio namą. Vietą, kurioje po ketverių tragedijos 
metų ketino iš naujo susitvarkyti gyvenimą, kur vylėsi šiek 
tiek atsitokėti, kad galėtų viską pradėti iš pradžių. Ir čia, deja, 


visi tie norai nuėjo šuniui ant uodegos. 


Antras skyrius 


Parkumas, penkios dienos iki tiesos 


„B.“: Kaip jautėtės tuoj po tragedijos? 

L.: Aš buvau miręs. Nors dar kvėpavau, nors retsy- 
kiais šio to užkąsdavau ir atsigerdavau vandens. Dar- 
gi kada ne kada porą valandų per parą nusnausdavau. 
Bet aš nebegyvenau. Miriau tą pačią dieną, kai dingo 
Jozefina. 


Viktoras spoksojo į kursorių, mirksintį po paskutinės pas- 
traipos. Jau savaitę įsikūręs saloje. Septinta diena nuo ryto iki 
vėlaus vakaro sėdi prie seno iš svietenijos pagaminto rašomojo 
stalo ir vis mėgina atsakyti į pirmą interviu klausimą. Tik šian- 
dien prieš pietus galų gale pavyko nešiojamajame kompiutery- 
je parašyti bent penkis sakinius. 

Miręs. Tikrai neatsirado taiklesnio žodžio nusakyti tai bū- 
senai, kokios buvo tomis dienomis ir savaitėmis. 

Po viso to. 

Viktoras užsimerkė. 

Pirmųjų valandų, kai patyrė šoką, niekaip neprisiminė. 
Nežinojo, nei su kuo kalbėjosi, nei kur buvo. Kai chaosas su- 
griovė jo šeimą. Sunkiausia našta tuomet gulė ant Izabelės pe- 

čių. Ne kas kitas, o ji policijai reikalaujant turėjo perkratyti 
drabužių spintą ir nustatyti, ką vilkėjo dukrelė. Jos rankos iš 
šeimos albumo atrinko tiražuoti tinkamą nuotrauką, kad pa- 
gal ją policija galėtų ieškoti. Tai ji apie nelaimę pranešė gimi- 
nėms, 0 jis tuo metu be jokio tikslo bastėsi Berlyno gatvėmis. 
Tos tariamai aukštos klasės profesionalas, garsus psichiatras 
gėdingai sugniužo svarbiausioje savo gyvenimo situacijoje. Ir 
per kitus metus Izabelė pasirodė esanti stipresnė už jį. Jau po 
trijų mėnesių ji grįžo į verslo patarėjos darbą, o Viktoras savąją 
kliniką pardavė ir nuo tada nebepriėmė nė vieno paciento. 

Nešiojamasis kompiuteris staiga ėmė cypti įspėdamas, kad 
vėl reikia įkrauti bateriją. Mat tą pačią dieną, kai atvyko, židi- 
nio kambaryje stovintį rašomąjį stalą perstūmė prie didžiojo 
lango, kad atsivertų vaizdas į jūrą, ir tik tada pastebėjo, jog toje 
vietoje nėra elektros lizdo. Tad dabar turėjo nuostabų vaizdą į 
žiemišką Šiaurės jūrą, užtat kas šešios valandos teko kompiu- 
terį nešti prie kroviklio, padėto ant staliuko ties židiniu. Vik- 
toras nedelsdamas tekstą įrašė į „Word Document“ programą, 
kad suvis nedingtų. 

Kaip Josi. 

Jis dirstelėjo pro langą ir kaipmat nusigręžė, nes jūros 
vaizdas priminė sielos būseną. Stiprėjantis vėjas, kuris švilpė 
viršum meldų stogo ir šiaušė bangas, kalbėjo aiškiai ir supran- 
tamai. Buvo lapkričio pabaiga, ir žiema skubėjo į salą su savo 
bičiuliais sniegu ir šalčiu. 

Nelyginant mirtis, pamanė Viktoras stodamasis ir nešioja- 
mąjį kompiuterį perkeldamas ant staliuko prie kušetės netoli 
židinio, kur tysojo kroviklio laidas. 

Nedidukas dviaukštis pajūrio namelis buvo pastatytas 
praėjusio amžiaus trečio dešimtmečio pradžioje ir nuo tada, 
kai su šiuo pasauliu atsisveikino Viktoro tėvai, į jį nebebuvo 

įkėlęs kojos joks remontininkas. Laimė, kad salos burmistras 
Halberštetas pasirūpino prie namo sutvarkyti elektros laidus 
ir generatorių, todėl dabar čia galėjai mėgautis bent šviesa 
ir šiluma. Vidaus ir išorės sienos prašyte prašėsi perdažo- 
mos. Didžiojo kambario parketą jau prieš metų metus reikė- 
jo iš naujo nušlifuoti, o priemenės grindis iš dalies pakeisti. 
Dvigubi langai nuo darganų ir vėjų šiek tiek sukrypo, todėl 
į vidų patekdavo nemažai šalčio ir drėgmės. Visa įranga ir 
kambarių apstatymas devintame dešimtmetyje atrodė ištai- 
gingai, net iki šiol tebepriminė Larencų šeimos gerovę. Ta- 
čiau Tifanio stiliaus šviestuvai, minkštos odos baldų apmu- 
šalai, tikmedžio lentynos ir knyginės ilgokai neprižiūrimi 
pasidengė apnašomis tarsi patina. Seniai niekas net dulkių 
nebenubraukė. 

Ketveri metai, vienas mėnuo ir dvi dienos. 

Viktorui nereikėjo eiti į virtuvę pasižiūrėti į seną plėšomąjį 
kalendorių - ir taip žinojo, kiek laiko buvo nutekėję nuo tos 
dienos, kai paskutinį kartą žengė šios salos žeme. Kambario 
lubos irgi atrodė pilkšvos, bespalvės. Kaip ir suodina židinio 
atbraila. Tačiau kai kas kita tada tebebuvo tvarkinga. 

Jo gyvenimas. 

Nes čia buvo atvažiavęs su Josi, nors liga anomis pasku- 
tinėmis spalio dienomis jau buvo išsiurbusi kone paskutines 
jos jėgas. 


Viktoras atsisėdo ant odinės sofos, prijungė nešiojamąjį 
kompiuterį prie kroviklio ir mėgino negalvoti apie aną savait- 
galį prieš lemtingąją dieną. 

Ketveri metai. 

Keturiasdešimt aštuoni mėnesiai be jokios žinutės apie 
Josi, ar ji dar gyva, nepaisant kelių stambaus masto paieškų ir 

kreipimųsi į visus šalies gyventojus per masinės žiniasklaidos 
priemones. Net speciali dviejų dalių televizijos laida nedavė 
apčiuopiamesnių rezultatų. Tačiau Izabelė vis tiek neleido pa- 
skelbti dukterį esant dingusią. Todėl ji nepritarė ir jo interviu. 

— Niekas čia nebaigta, - pareiškė jam išlydėdama. 

Juodu stovėjo ant žvyrkelio prie savo namo. Viktoras į juo- 
dą „Volvo-Kombi“ jau buvo sugrūdęs visą bagažą - tris laga- 
minus: vieną su drabužiais, o kitus du prikimštus dokumentų, 
kuriuos buvo surinkęs nuo dukters dingimo dienos. Tai lai- 
kraščių iškarpos, protokolai ir, aiškus daiktas, Kajaus Štratma- 
no, privataus seklio, kurį buvo pasamdęs, pranešimai. 

— Nėra nieko, ką turėtum peržiūrėti ir baigti, Viktorai, - 
pasakė žmona trumpai drūtai. - Ničnieko. Nes mūsų duktė 
tebėra gyva. 

Tai, kad į Parkumą Izabelė išleido jį vieną, buvo savaime 
suprantama. Kaip tik šiuo metu ji galbūt sėdi kokiame nors 
Niujorko dangoraižyje prie Parko aveniu ir posėdžiauja. Kai 
pasineria į darbą, atitrūksta nuo asmeninių rūpesčių. 

Jis krūptelėjo atsilošdamas juodoje sofoje, kai baigianti 
degti pliauska atvirame židinyje garsiai susmuko į anglių krū- 
vą. Sindbadas, visą laiką snaudęs po rašomuoju stalu, išgąsdin- 
tas pakėlė galvą ir žiovaudamas priekaištingai žvelgė į liepsnas. 
Prieš porą metų šis medžioklinis šuo prisigretino prie Izabelės 
automobilių stovėjimo aikštelėje netoli Vanzės pakrantės, ir ji 
parsivedė jį namo. 

— Kas čia dabar tau šovė į galvą? Gal manai, kad tas šun- 
palaikis atstos Josi? - tada jis ėmė burnoti ant žmonos vilos 
prieangyje, kai toji parėjo su keturkoju namo. Jis rėkė taip gar- 
siai, kad ūkvedė pirmajame aukšte kaipmat spruko į skalbinių 
lyginimo kambarį. - Kaip tą gyvulį, tavo nuomone, pavadin- 
sime? Gal Jozefu? 

Kaip visuomet, taip ir šioje situacijoje Izabelė nepasidavė 
provokuojama. Ji garbingai įrodė esanti kilusi iš Hanzos sąjun- 
gos protėvių, iš seniausios bankininkų šeimos Šiaurės Vokieti- 
joje. Tik jos plieno mėlynumo akyse jis išskaitė, ką šį akimirks- 
Josi būtų su mumis ir galėtų su šiuo šunimi Žaisti.“ 

Vyras tai suprato, todėl Izabelei nebereikėjo nė menkiau- 
sios užuominos. Likimo ironija: šuo nuo pirmos dienos šeimi- 
ninku pasirinko jį. 

Viktoras atsistojo ir nuėjo į virtuvę užsiplikyti šviežios ar- 
batos. Sindbadas, tikėdamasis antrų pietų, tingiai nudyrino iš 
paskos. 

— Mesk iš galvos, kolega, - Viktoras norėjo jam draugiškai 
patapšnoti per sprandą, kai pastebėjo, kad šuo pastatė ausis. — 
Kas tau? - jis pasilenkė prie šuns ir pats staiga taip pat sukluso. 
Kažkoks metalo skrebėjimas. Kadaise girdėtas džeržgesys. Dar 
vis neįstengė prisiminti. Kas čia? 

Viktoras pamažu nuslinko prie durų. 

Taip. Tikrai. Tarsi kas moneta skrebentų į akmenį. Dar 
kartą. 

Viktoras sulaikė kvapą. Ir tada jam kniostelėjo į galvą: tą 
garsą dar būdamas berniukas dažnai girdėdavo, kai tėvas par- 
sirasdavo buriavęs. Šis garsas kyla, kai metalas trinasi į molinį 
puodą. Jį išgirsdavo tais atvejais, kai tėvas būdavo pamiršęs 
laukujų durų raktą ir atsarginį traukdavo iš po gėlių vazono, 
apvožto netoli prieangio. 

O kas čia dabar? 

Viktorui suspaudė paširdžius. Kažkas buvo prie durų ir ži- 
nojo, kur tėvai slėpdavo raktą. Ir tas kažkas, matyt, yra suma- 
nęs patekti į vidų. Pas jį. 

Virpančia širdimi perėjo koridorių ir dirstelėjo pro sunkių 
ąžuolinių durų akutę. Jau buvo beatitraukiąs pageltusias žaliu- 
zes, kad iš dešinės pusės pažvelgtų pro mažą šalia namo durų 
įtaisytą langelį, bet persigalvojo nusprendęs dar kartą žvilgte- 
lėti pro akutę. Siaubo pagautas atšoko atgal. Pulsas kalte kalė. 
Negalėjo patikėti, ką išvydo! 

Jautė, kaip pašiurpo alkūnių oda, girdėjo, kaip ausyse ošia 
jo paties kraujas. Viskas aišku. Jokių abejonių. Sekundės dalį 
jo žvilgsnis susidūrė su kito Žmogaus žvilgsniu, kuris, matyt, 
domėjosi, kas yra pajūrio namo viduje. Tą akį, atrodo, yra kaž- 
kur matęs, bet negalėjo prisiminti, kieno jinai. 

Suimk save į nagą, Viktorai! 

Jis giliai įkvėpė ir staiga atplėšė duris. 


— Ko jums čia...? - Viktoras buvo beužrinkąs taip, kad ne- 
pažįstamasis dar ant namo slenksčio imtų virpinti kinkas. Bet 
nieko nebuvo: nei medinėje verandoje, nei ant pėsčiųjų tako, 
vedančio prie sodo vartų, nutolusių maždaug per šešis me- 
trus, nei ant vieškelio, einančio į žvejų kaimą. Viktoras nulipo 
tuos penkis į darželį kyšančius laiptus norėdamas pažiūrėti, 
ar nėra ko nors verandos pašonėse. Čia jis vaikystės metais 
mėgdavo nulįsti, kai su kaimynų vaikais žaisdavo slėpynių. 
Tačiau dabar, dar nenusileidusios saulės pavakaryje, aiškiai 
matė, kad, išskyrus kelis vėjo plaikstomus sudžiūvusius lapus, 
nėra nieko - nei žmogaus, nei dar ko nors, kas galėtų trikdyti 
jam ramybę. 

Pasitrynęs sužvarbusias rankas namų šeimininkas užlipo 
atgal laipteliais. Šviesiai rudas duris gūsis jau buvo užtrenkęs, 
todėl Viktorui prireikė įtempti jėgas, kad jas atplėštų, nes pūtė 
stiprus vėjas. Tai jam buvo beveik pasisekę, kai vėl sustojo kaip 
įbestas. 

Tie patys garsai. Vėl iš naujo. Metalo girdėjosi mažiau, 
džeržgesys kiek švelnesnis, bet garsai kartojosi. Šįkart jie skli- 
do ne iš išorės, o iš vidaus - iš gyvenamojo kambario. 

Nesvarbu, kas norėjo į save atkreipti dėmesį, bet tas kažkas 
stovėjo nebe lauke už durų, o buvo jau viduje. 


Trečias skyrius 


Viktoras koja už kojos nuslinko prieangiu gyvenamojo kam- 
bario link, dairydamasis tinkamo daikto, jei reikėtų apsiginti. 

Sindbadas bėdoje jam ne pagalbininkas. Tas šunėkas taip 
mėgo žmones, kad su įsilaužėliu tikriausiai imtų žaisti, o ne 
vyti jį iš namų. Be to, dabar jis buvo visai aptingęs, todėl ne- 
kreipdamas į šį trukdymą dėmesio nubindzeno į gyvenamą- 
jį kambarį, matyt, pamanęs, kad šeimininkas kieme pasitiko 
savą Žmogų. 

— Ar yra čia kas? 

Tyla. 

Viktoras prisiminė, kad nuo 1964 metų saloje nebuvo jo- 
kio kriminalinio nusikaltimo, o tas paskutinis užregistruotas 
įvykis - tik peštynės užeigos namuose. Tačiau dabar tie faktai 
jį menkai teguodė. 

— Ei! Kas viduj? 

Jis kiūtino kiek įmanydamas atsargiau į tą kambarį, kur 
ruseno židinys. Nors stengėsi nekelti jokio triukšmo, persenęs 
parketas girgžtelėdavo kas žingsnis. Odiniai vengriškų pusba- 
čių padai irgi darė savo. 

Kodėl šmirenu kaip pelė, jei garsiai šūkalioju, nejučia pa- 
klausė savęs. Jau buvo bestveriąs už gyvenamojo kambario 
durų rankenos, bet jos staiga, kažkieno patrauktos, pačios atsi- 
darė. Viktoras, kaip stovėjo, taip ir sustingo vietoje - iš baimės 


pamiršo net aiktelėti. 


Išvydęs ją namų šeimininkas dar nesusigaudė, ar jausti pa- 
lengvėjimą, ar užsiplieksti pykčiu. Įtampa vis dėlto atlėgo, nes 
į jo valdas buvo įsiveržusi graži, smulkutė moteris, o ne koks 
nors kvadratinis pečiūkas. O gal užpykti dėl to, kad ji vidur 
dienos sudrumstė jam ramybę? 

— Kaip čia patekote? - paklausė ryžtingai. 

Stovėdama ant slenksčio tarp prieangio ir kambario su ži- 
diniu ji neatrodė nei sutrikusi, nei pernelyg nusikaltusi. 

— Kai pasibeldžiau į duris iš jūros pusės, radau jas neužra- 
kintas. Apgailestauju, jeigu jus trukdau. 

Trukdau? Viktoras atsitokėjo iš sąnarius kaustančio išgąs- 
čio ir atgavęs žadą užsipuolė nepažįstamąją: 

- Trukdyt netrukdote, ne, bet klaikiausiai išgąsdinote! 

- Apgailestauju, kad... 

— Ir dar meluojate, - kaip kirviu nukirto jos žodžius pra- 
sisprausdamas pro ją į gyvenamąjį kambarį. - Galinių durų 
neatidariau nuo savo atvykimo dienos. 

Tiesa, ir nepatikrinau, tačiau to žinoti tau juk ir nebūtina, 
pagalvojo sustodamas prie rašomojo stalo ir tiriamai nužvelg- 
damas nekviestą viešnią. Kažkas jos atrodė pažįstama, nors 
neabejojo, kad asmeniškai šios moters niekuomet nebuvo su- 
tikęs. Ugio ji galėjo būti maždaug metro šešiasdešimt penkių, 
geltonus plaukus, kurie siekė pečius, nešiojo surišusi į uodegė- 


lę, bet į akis krito viena - ji buvo siaubingai plona. Nepaisant 

svorio trūkumo, nieku būdu neatrodė androgeniška - taip 
manyti kliudė plačios šlaunys ir dailios, taisyklingos krūtys, 
ryškėjančios po drabužiais. Savo prakilniai blyškia oda ir bal- 
tutėliais dantimis labiau priminė fotomodelį. Tačiau šiai profe- 
sijai ji buvo per žema. Viktoras veikiau linko įtarti, kad saloje 
ji pasiklydo ir tuojau paklaus kelio į pajūrį, kur turi vaidinti 
televizijos kuriamame reklaminiame filmuke. 

— Aš nemeluoju, daktare Larencai. Per visą savo gyveni- 
mą nesu nė karto sumelavusi, tad ir jūsų namuose neketinu 
to daryti. 

Viktoras perbraukė ranka per plaukus mėgindamas sudė- 
lioti mintis. Situacija visiškai absurdiška. Ar tikrai jam nesi- 
vaidena: į jo namus įsibrauna moteris, klaikiausiai išgąsdina ir 
dar mėgina megzti pokalbį? 

- Paklausykite, nesvarbu, kas esate: primygtinai reikalauju 
tučtuojau, kaip dabar jus matau, palikti mano namus! Turiu 
galvoje... - Viktoras dar kartą nužvelgė nepažįstamąją nuo gal- 
vos iki kojų, - ...kas jūs išvis tokia? 

Jis pastebėjo, kad jos amžių ne taip lengva nustatyti: atrodė 
labai jauna, o iš nepriekaištingų veido bruožų galėjai manyti 
ją įpusėjus trečią dešimtį. Drabužiai atitiko brandesnės moters 
stilių. 

Ji vilkėjo juodu kašmyro paltu iki kelių, po juo - šviesiai 
raudonu Šanel stiliaus kostiumėliu, o juodos, blizgančios odi- 
nės pirštinaitės, specialaus dizaino rankinė ir pirmiausia kve- 
palai liudijo ją esant veikiau Izabelės amžiaus moterį. Taip pat 
ir neeilinė kalbėjimo maniera laikytina požymiu, kad jai turi 
būti per trisdešimt. 

Ko gero, ji kurčia, pamanė Viktoras, nes jo žodžiai nuo 
jos - it vanduo nuo žąsies: kaip stovėjo ant slenksčio, taip ir 
nepajudėjo iš vietos, tik stebeilijo į jį. 

— Na, gerai. Nesvarbu. Jūs mane ne juokais išgąsdinote, tad 
dabar prašyčiau pasinaudoti priekinėmis durimis ir į mano 
namus niekuomet nebekelti kojos. Turiu darbo ir nenoriu būti 
gaišinamas. 

Viktoras susigūžė, kai toji moteris staiga žengtelėjo porą 
žingsnių jo link. 

— Ar jums taip visai ir neįdomu, ko čia atėjau, daktare La- 
rencai? Ar norite man parodyti duris nė nepasiteiravęs prie- 
žasties, atvedusios mane čionai? 

- Taip. 

— Ar jums nesmalsu, kas moterį, tokią kaip aš, atbloškė į 
šią Dievo apleistą salą susitikti su jumis? 

- Ne. 

O gal vis dėlto? 

Viktoras pajuto, kad pamažėl atkunta seniai pamirštas, 
kaip jis manė, vidinis balsas. Smalsumas. 

- Tad ar jums taip jau visai vis tiek, iš kur aš apskritai Ži- 
nau, kad jūs esate čia? 

— Taip. 

— Nieko panašaus, daktare Larencai. Patikėkite manim. 
Tai, ką turiu pasakyti, jums bus nepaprastai įdomu. 

- Patikėti? Žmogumi, kuris įsiveržia į mano namus, aš tu- 
riu patikėti? 

— Ne. Jūs turite mane išklausyti. Mano atvejis... 

- Jūsų atvejis man - tuščia vieta, - Larencas abejingai ne- 
leido jai baigti. - Jei žinote, kas man yra nutikę, tai negalite 
nežinoti, kad mane čia trukdyti yra stačiai įžūlu. 

— Neturiu jokio supratimo, kas jums yra nutikę, daktare 
Larencai. 


- Kaip sakėte? - Viktoras nesusigaudė, kuo labiau stebėtis: 

ar tuo, kad kalbasi su visiškai svetimu žmogumi, ar kad tos 
moters žodžiai skamba taip įtikinamai. - Vadinasi, pastaruo- 
sius ketverius metus neskaitėte laikraščių? 

— Tikrai taip, - atsakė ji trumpai ir aiškiai. 

Viktoro sutrikimui nebuvo galo. Tačiau kartu augo ir susi- 
domėjimas ta keista gražuole. 

— Šiaip ar taip, aš nebesiverčiu gydymo praktika. Prieš porą 
metų savo kliniką pardaviau... 

— „profesoriui van Druizenui. Žinau. Į jį jau esu kreipusis. 
Jis mane pasiuntė pas jus. 

— Ką jis padarė? - akimirksniu perklausė Viktoras. 

- Kaip čia pasakius, ne tiesiogiai pasiuntė. Profesorius van 
Druizenas tik užsiminė, kad būtų geriau, jei mano atvejį per- 
imtumėte jūs asmeniškai. Sakau sąžiningai ir atvirai, kad to 
pageidaučiau ir aš. 

Viktoras purtė galvą. Neįtikėtina, kad jo mokslinis vadovas 
ir globėjas naujai pacientei tikrai būtų davęs jo adresą čia, sa- 
loje! To negalėjo būti. Profesorius van Druizenas juk žino, kad 
praktikuoti kaip gydytojas jis nebepajėgus. Juolab čia, Parku- 
me. Tuos dalykus išsiaiškins vėliau. O dabar svarbu atsikratyti 
šios personos, kad vėl atgautų sielos ramybę. 

— Turiu dar kartą įsakmiai paprašyti keliauti iš kur atvyku- 
si. Veltui gaištate laiką. 

Toji - nė krust. 

Viktoras juto, kad prieš kelis akimirksnius patirta baimė 
pamažu virsta nuovargiu. Nuojauta sakė, jog dabar prasidė- 
jo kaip tik tai, ko labiausiai bijojo: ir šioje atokioje vietoje 
neįstengs susitvarkyti su savo dvasiniu pasauliu. Ir čia, Par- 


kume, ramybėje nepalieka vaiduokliai - nei mirusiųjų, nei 


gyvųjų. 

— Daktare Larencai, aš žinau, kad jūs tikrai nenorite būti 
trukdomas. Toks Patrikas Halberstriomas šįryt atplukdydamas 
mane čia, suteikė man informacijos apie jus anksčiau, nei iš 
žvejų katerio įkėliau koją į salą. 

— Jo pavardė Halberštetas, - pataisė Viktoras. - Jis čia yra 
burmistras. 

— Taip, svarbiausias žmogus saloje. Po jūsų. Tą jis man 
irgi paaiškino. Ir jo patarimą „kuo greičiau nešti iš Parkumo 
savo gražią subinę“ aš irgi įvykdysiu, kai būsiu su jumis pa- 
sikalbėjusi. 

— Taip jis ir sakė? 

— Žinoma. Bet savo pažadą įvykdysiu tik tada, kai duosite 
man penkias minutes ir be jokių užuolankų išdrošite į akis, 
kad nešdinčiausi. 

— Ką? 

— Kad manęs negydysite. 

— Neturiu laiko jūsų gydyti, - atsakė nelabai įtikinamai. - 
Prašom išeiti. 

— Taip, aš išeisiu. Sutarta. Tačiau pirma norėčiau jums pa- 
pasakoti savo istoriją. Savo gyvenimą. Patikėkite manim. Už- 
truks tik penkias minutes. Nesigailėsite nė dėl vienos. 

Viktoras delsė. Smalsumas dabar nustelbė bet kokį kitą 
jausmą. Be to, ramybė vis tiek buvo sudrumsta, galiausiai ne- 
beturėjo jėgų toliau ginčytis. 

Kambario parketas vėl suvaitojo po jos kojomis, kai žengė 
dar vieną žingsnį arčiau jo. Dabar Viktoras suuodė tą jos bran- 
gųjį kvepalą. Opijus. 

— Ne ilgiau kaip penkias minutes? 

— Pažadu! 

Viktoras gūžtelėjo pečiais. Minutė šen ar ten - nebe taip 
jau svarbu. Ir jeigu išmestų ją už pakarpos, tikriausiai ji visą 

dieną slampinėtų aplink šį pajūrio namą, o susikaupti vis tiek 
nepavyktų. 

— Na, gerai, - jis demonstratyviai pažvelgė į laikrodį. - Pen- 
kios minutės. 


Ketvirtas skyrius 


Viktoras priėjo prie židinio, ant kurio krašto stovėjo senas 
Meiseno porceliano kavinukas, o po juo buvo padėtas nedide- 
lis padėklėlis. Matydamas, kad toji moteris nenuleidžia nuo jo 
akių, priminė sau, jog dera laikytis senų gerų manierų. 

- Gal išgertumėte arbatos? Ką tik ruošiausi užplikyti 
šviežios. 

Moteris šypsodamasi papurtė galvą. 

— Ne, dėkui. Nenorėčiau, kad tai būtų įskaičiuota į mano 
laiką. 

— Na, gerai, tai bent nusimeskite paltą ir atsisėskite. 

Viktoras nukėlė senų laikraščių pluoštą nuo odinio fotelio, 
priklausančio tam pačiam baldų komplektui kaip ir sofa. Jo 
tėvas prieš daugel metų buvo ją taip pastatęs, kad patogiai joje 
įsitaisęs su įdomia knyga rankose galėtum matyti ir židinyje 
spragsinčią ugnį, ir pro langą nukreipti žvilgsnį į jūrą. 

Namų šeimininkas pasirinko vietą prie rašomojo stalo ir 
myro palto sėdasi į fotelį. 

Kelis akimirksnius stojo tyla. Girdėjosi, kaip didžiulė ban- 
ga ūžtelėjo į krantą, paskui šniokšdama traukėsi atgal. 

Viktoras vėl pažvelgė į laikrodį. 

— Na, gerai, ponia... eee... kaip jus vadinti? 

- Mano vardas ir pavardė Ana Špygel, esu rašytoja. 

— Turėčiau būti girdėjęs? 

- Jei būtumėte šešerių-trylikos metų berniukas ir mėgtu- 
mėte skaityti knygutes. Ar turite vaikų? 

— Taip. Tai yra... - skausmas staiga stipriai nudiegė širdį. 
Tai truko tiek, kiek ir jo atsakymas. Jis matė, kad jos akys ieško 
šeimos nuotraukos ant židinio atbrailos, todėl kaipmat uždavė 
jai klausimą, kad pačiam nereikėtų nieko aiškinti. 

Ji juk kelerius metus neskaitė laikraščių. 

— Jūs šnekate puikia literatūrine kalba, negirdėti jokių tar- 
miškumų. Iš kur kilusi? 

- Iš Berlyno. Grynakraujė, jei šiuo atveju galima taip saky- 
ti. Mano knygos labiau mėgstamos užsienyje, ypač Japonijoje. 
O dabar ir to nebėra. 

— Kodėl? 

— Todėl, kad metų metus nieko nebeišleidau. 

Viktoras nė nepastebėjo, kad jų pokalbis virto įprastu klau- 
sinėjimu, kaip anksčiau, kai kalbėdavosi su ligoniais. 

— Kiek laiko praėjo nuo paskutinės publikacijos? 

- Apytikriai penkeri metai. Buvau sumaniusi dar vieną vai- 
kišką knygą. Atrodė, kad ši bus geriausia iš visų iki šiol mano 
parašytų. Jaučiau tai rašydama kiekvieną eilutę. Paskui - nė iš 
vietos, du pirmi skyriai - ir stop. 

— Kodėl? 

- Manau, kad ir Parko klinikoje iki šios dienos to dar 
nežino. 

— Jūs buvote toje Parko klinikoje? Daleme? - Viktoras 
spoksojo į ją nustebęs. Ko jau ko, bet kad taip pakryps pokal- 
bis, tikrai nesitikėjo. Dabar žinojo bent du dalykus: pirma, kad 

ji iš tikrųjų turėjo būti labai turtinga autorė, jei kišenė išnešė 
ten gydytis; antra, ir problemos turėjo būti tikrai didelės, nes 
ši prestižinė privati klinika gydė ne paprastus įžymių žmonių 
negalavimus, tokius kaip alkoholizmas ir narkomanija, o pa- 
čius sunkiausius psichikos sutrikimus. Anksčiau jį patį, kol dar 
nebuvo palūžęs, dažnai kviesdavosi konsultuoti kaip eksper- 
tą, todėl galėjo patvirtinti puikų tos įstaigos vardą. Turėdama 
kvalifikuočiausius specialistus šalyje ir taikydama naujausius 
gydymo metodus ši privati Berlyno klinika daugelyje sričių 
buvo pasiekusi itin svarbių rezultatų. Šiaip ar taip, asmeniškai 
jis dar nebuvo sutikęs nė vieno paciento, kurį iš tos ligoninės 
būtų paleidę tokio blaivaus mąstymo kaip Ana Špygel, štai sė- 
dinti priešais jį pajūrio būste. 

— Kiek laiko ten praleidote? 

— Keturiasdešimt septynis mėnesius. 

Dabar Viktoras galutinai neteko amo. Taip ilgai? Arba ji 
begėdiškiausiai dumia akis, arba tikrai sunkiai sirgo. Ko gero, 
ir viena, ir kita. 

— Bemaž ketverius metus jie laikė mane uždarę vienutėje 
ir be perstojo kimšo visokiausias tabletes, kad protarpiais ne- 
žinodavau, nei kas aš, nei kur esu. 

— Kokia buvo diagnozė? 

— Jūsų sritis, daktare Larencai. Todėl ir atvykau pas jus. 
Sergu šizofrenija. 

Viktoras sėdėjo atsilošęs fotelyje ir atidžiai klausėsi. Šizof- 
renijos srityje jis iš tikrųjų buvo ekspertas. Bent anksčiau. 

— Kaip tenai patekote? 

— Paskambinau profesoriui Malcijui. 

- Jūs pati savarankiškai kreipėtės į instituto direktorių pra- 
šydamasi priimama? 

— Taip, žinoma. Klinika garsėja kaip puikios reputacijos 
įstaiga. Šiaip nepažinojau nė vieno, kuris būtų galėjęs man pa- 
tarti, padėti. Tik prieš kelias dienas man jus rekomendavo. 

— Kas jums pasakė mano pavardę? 

— Vienas jaunas klinikos gydytojas. Jis pirma pasirūpino, 
jog man būtų nutraukti vaistai, kad vėl galėčiau blaiviai mąsty- 
ti. Ne kas kitas, o jis pasakė, kad jūs būtumėte geriausias mano 
atveju. 

— Kokie vaistai buvo skiriami? 

— Visokie, kokie tik įmanomi. Truksalis, fluspis. Dažniau- 
siai flupentiksolis. 

Klasikiniai neuroleptikai. Šiaip ar taip, gydyta tinkamai, 
mąstė Viktoras. 

- Ir nepadėjo? 

— Ne. Nuo pat pirmos paguldymo dienos požymiai vis blo- 
gėjo. Kai pagaliau vaistus nutraukė, prireikė kelių savaičių, ko! 
vėl atsistojau ant kojų. Manau, kad tai įrodo, jog medikamen- 
tinis gydymas mano išskirtinei šizofrenijos formai netinka. 

— Kuo jūsų forma tokia išskirtinė, ponia Špygel? 

— Aš esu rašytoja. 

— Taip, tą jau sakėte. 

— Norėčiau tai kiek įmanoma paaiškinti pavyzdžiu, - Ana 
Špygel pirmą kartą žvelgė nebe tiesiai į jį, o nejučia akis įbe- 
dė į vieną tašką jam už nugaros. Viktoras, dirbdamas anks- 
čiau savo klinikoje Berlyne, Frydricho gatvėje, buvo atsisakęs 
Froido metodo pacientus guldyti ant kušetės. Su ligoniais jis 
mieliau kalbėdavosi akis į akį, todėl tokį jų elgesį buvo jau ne 
kartą pastebėjęs. Pacientai pradėdavo vengti jo žvilgsnio, kai 
juos apimdavo įtampa stengiantis ypač tiksliai ką nors pavaiz- 


duoti. Arba kai meluodavo. 

— Pirmas mano, kaip rašytojos, mėginimas buvo trumpas 
apsakymėlis. Parašiau jį būdama trylikos metų moksleivių 
konkursui, kurį buvo paskelbęs Berlyno senatas. Tema „Gyve- 
nimo prasmė“. Savo istorijoje pasakojau apie kelis suaugusius 
žmones, kurie pradeda mokslinį bandymą. Kai rankraštį ati- 
daviau, kitą dieną tai ir nutiko. 

— Kas? 

— Mano geriausia draugė „Keturių metų laikų“ viešbutyje 
Grunevalde šventė keturioliktą gimtadienį. Pakeliui į tualetą 
turėjau pereiti viešbučio vestibiulį. Ir iškart išvydau ją. Ji sto- 
vėjo prie registratūros. 

— Kas? 

— Julija. 

— Kas yra Julija? 

— Ji. Julija. Viena moteris iš mano trumpo apsakymėlio, 
svarbiausia istorijos pradžios veikėja. 

— Norite pasakyti, kad pamatėte moterį, panašią į tą, kurią 
pavaizdavote savo mokykliniame rašinyje? 

- Ne, - Ana Špygel purtė galvą, - ji buvo ne panaši į ją, 
jinai buvo ji pati. 

— Iš ko atpažinote? 

- Ji kalbėjo žodis į žodį tą patį, ką pirmojoje scenoje buvau 
įdėjusi jai į lūpas. 

— Ką? 

Anos Špygel balsas pritilo ir ji pažvelgė Viktorui tiesiai į 
akis. 

— Julija persisvėrė per aukštą registratūros spintelės kraš- 
tą ir tarnautojui tarė: „Pasakyk, tamstyte, ar duosi man gražų 
kambarėlį, jei būsiu tau meili?“ 

Viktoras atlaikė jos gundantį žvilgsnį. 

- Ar nepagalvojote, kad tai galėjo būti atsitiktinumas? 

— Taip, tikrai apie tai ilgai mąsčiau. Labai ilgai. Tačiau sun- 
ku buvo patikėti, kad tai atsitiktinumas, nes paskui Julija darė 
viską tiksliai, ką buvau parašiusi apsakyme. 

— Ką? 

- Ji apsižiojo pistoleto vamzdį ir čiurkšle paleido smegenis 
sau iš kaukolės. 

Viktoras išgąstingai pažvelgė į ją. 

— Tai yra... 

— „pokštas? Deja, ne. Moteris prie registratūros buvo tik 
pradžia košmaro, kuriame jau bemaž dvidešimt metų kanki- 
nuosi. Kai kada daugiau, kai kada mažiau, daktare Larencai. 
Esu rašytoja ir tai - mano prakeiksmas. 

Viktoras būtų galėjęs atkartoti beveik visus jos žodžius, ku- 
riuos netrukus ji pasakys - jam viskas buvo aišku. 

- Visi veikiantys asmenys, kurie nuo pirmojo apsakymo 
iškyla mano vaizduotėje, tampa realūs. Galiu juos matyti, ste- 
bėti, kai kada - su jais net kalbėti. Aš juos prasimanau, o jie jau 
nuo kito akimirksnio veikia mano gyvenime. Štai kokia mano 
liga, daktare Larencai. Tai yra manoji problema. Tai tas mano 
tariamosios šizofrenijos išskirtinumas, -Ana Špygel pasilenkė 
į priekį. - Todėl esu pas jus. Taigi... 

Viktoras žvelgė į ją nieko nesakydamas. Pernelyg daug 
minčių reikėjo iškart aprėpti. Pernelyg daug jausmų grūmėsi 
vienas su kitu. 

— Taigi, daktare Larencai? 

— Taigi ką? 

— Ar susidomėjote? Ar gydysite mane dabar, kai jau esu čia? 


w-- oo 


praėjusios. 


Penktas skyrius 


Žvelgdamas į praeitį ir viską apgalvojęs Viktoras paskui ne- 
abejojo. Jei per pirmą susitikimą būtų klausęsis šiek tiek ati- 
džiau ir teisingai interpretavęs požymius, tai kur kas anksčiau 
būtų suvokęs, kad čia kažkas ne taip. Tačiau katastrofa būtų 
įvykusi, ko gero, nepalyginamai greičiau. 

Šiaip ar taip, Ana Špygel savo tikslą pasiekė. Ji įsibrovė į jo 
buveinę ir daug kuo jį apstulbino. Jos istorija Viktorą iš tikrųjų 
sudomino. Atvejis buvo toks neįprastas, kad per tas penkias 
minutes jis negalvojo nei apie save, nei apie savo paties nega- 
lią. O kadangi ši beveik rūpesčių nekelianti būsena buvo ma- 
loni, jis nenorėjo jos gydyti. Po neilgos, bet ryžtingos diskusi- 
jos viešnia norom nenorom sutiko rytoj rytą pirmuoju keltu 
iš salos išplaukti ir dar kartą pasikonsultuoti su profesoriumi 
van Druizenu. 

- Turiu savų motyvų, - atsakė jis trumpai, kai moteris no- 
rėjo sužinoti, kodėl negalinti pasilikti. - Vienas iš jų yra tas, 
kad trūksta daugiau nei ketverių metų praktikos. 

— Juk savo profesijos, reikia manyti, nepamiršote? 

— Tai ne galėjimo klausimas... 

— Vadinasi, nenorite... 

Taip, atsakė sau mintyse, bet kažkas širdyje kliudė tai mo- 
teriai papasakoti apie Jozefiną. Kadangi Ana per gydymosi kli- 
nikoje laiką nieko nebuvo girdėjusi apie jo tragediją, tai kodėl 
kaip tik jis turėtų šią savo padėtį atskleisti. 


— Manau, būtų nedovanotinas aplaidumas be išsamaus pa- 
sirengimo pradėti gydyti jūsų kompleksišką atvejį, ir dar netu- 
rint reguliariai veikiančios klinikos. 

— Pasirengimo? Ak, išsisukinėjate. Juk tai jūsų specialybė. 
Jei būtų pasiuntę mane pas jus į Frydricho gatvę, ko būtumėte 
manęs pirmiausia klausęs? 

Viktoras šypsojosi iš nevykusio noro jį pergudrauti. 

— Būčiau klausęs, kada pirmą kartą gyvenime turėjote ha- 
liucinacijų, tačiau... 

— Gerokai anksčiau už nutikimą viešbutyje, - paskubėjo ji 
nutraukti jo mintį. - „Keturiuose metų laikuose“ manosios ši- 
zofrenijos priepuolis buvo vis dėlto toks... - ji ieškojo tinkamo 
žodžio, - ...toks tikroviškas. Toks ryškus. Niekuomet dar ne- 
buvau taip jusliškai ir gyvai nieko suvokusi. Tą moterį regėjau, 
girdėjau šūvį, mačiau, kaip jos smegenys išsitaškė po visą regis- 
tratūrą. Ir svarbiausia - tai pirmas personažas iš mano pačios 
pramanytos istorijos. Aišku, aš irgi ne išimtis: kaip ir daugelio 
šizofrenikų, taip ir mano atveju būta pirmųjų požymių. 

— Kokių? 

Viktoras nusprendė jai skirti dar penkias minutes ir tada 
jau — viso gero. 

Visam laikui. 

— Nežinau, nuo ko ir pradėti. Manau, kad mano istorija 
siekia ankstyvąją vaikystę. 

Jis laukė, kol Ana pati toliau pasakos, todėl sriūbtelėjo 
gurkšnį karčios ir jau spėjusios ataušti „Assamo“ arbatos. 

— Mano tėvas buvo karys profesionalas, kaip dabar būtų 
sakoma - GI*. Kaip sąjungininkas jis liko Berlyne ir dirbo 
Amerikos karinių pajėgų radijuje laidų vedėju. Buvo laikomas 
vietine įžymybe, nė viena moteris neatsispirdavo jam. Galiau- 
siai viena iš daugybės blondinių, kurią suvedžiojo karinio ka- 
zino užkaboryje, pastojo. Jos vardas - Laura, grynakraujė ber- 
lynietė ir mano motina. 

— Aha, kalbėdama apie tėvą, vartojate būtąjį laiką. 

— Jis mirė, kai aš buvau aštuonerių, per vieną nelaimingą 
atsitikimą. Profesorius Malcijus, beje, čia įžvelgė pirmą trau- 
muojamą potyrį mano gyvenime. 

— Koks tai atsitikimas? 

- Karo ligoninėje jam operavo akląją žarną ir prieš ope- 
raciją pamiršo tvarsčiu apvynioti kojas. Trombozė nuvarė jį į 
kapus. 

- Oi, kaip gaila! - Viktoras visuomet be galo niršdavo dėl 
nelaimių, kurių ligoniams ir jų artimiesiems per aplaidumą 
pridaro nemokšos gydytojai. - Kaip priėmėte žinią apie tėvo 
netektį? 

— Nelabai kaip. Gyvenome standartiniame name neto- 
li „Andrew“ barakų amerikiečių sektoriuje Štėglice. Kieme 
laikėme nedidelį mišrūną šuniuką Terį, kuris pas mus buvo 
priklydęs. Tėvas jo neapkentė, todėl didumą laiko keturkojui 
teko gyventi pririštam neilga virve, o į kambarį įsivesti mums 
draudė. Kai iš motinos sužinojau, kad tėvo nebėra, išpuoliau 
į kiemą ir ėmiau šunį negailestingai mušti. Buvau pasičiupusi 
tėvelio beisbolo lazdą su sunkia metaline šerdimi. Kadangi pa- 
vadžio būta trumpo, Teris smūgių negalėjo išvengti, juo labiau 
pabėgti. Iš pradžių sutreškėjo kojos, ir jis prigludo prie žemės. 


* Amer. santr. Government Issue (vert. past.). 

Aš talžiau toliau. Buvau maža aštuonerių metų mergaičiukė, 
bet niršau ir šunį tvatijau kaip paklaikusi. Gal po kokio dešim- 
to smūgio Teriui lūžo nugarkaulis ir jis nebekrutėjo. Iš skaus- 
mo cypė ir inkštė, bet aš plūkiau toliau, kol iš snukio pasipylė 
kraujas ir drybsoti liko mėsos gabalas - iš jo buvau išplumpi- 
nusi paskutinę gyvybės kibirkštį. 

Viktoras mėgino nerodyti šleikštulio, todėl ramiai pa- 
klausė: 

— Kodėl taip darėte? 

— Todėl, kad Teris buvo tas, kurį po tėvo labiausiai mylė- 
jau. Išgyvendama savo vaikišką paklaikimą mąsčiau taip: jei iš 
manęs atimtas mylimiausias žmogus, tai ir antrasis praranda 
teisę egzistuoti mano gyvenime. Tūžau dėl to, kad Teris dar 
gyvas, o tėvo nebėra. 

— Tai, ką jūs patyrėte, siaubinga. 

- Taigi. Bet jūs dar nežinote, kodėl taip įvyko. 

— Ką turite galvoje? 

— Čia dar tik pusė istorijos, daktare Larencai. Siaubingiau- 
sia iš tikrųjų — ne tėvo mirtis ir ne tai, kad žiauriai nugalabijau 
mažą, niekuo dėtą šunytį. 

— O kas? 

- Iš tikrųjų siaubingiausia man yra tai, kad to šuns visai 
nė nebuvo. Teris niekuomet negyveno. Pas mus kažkada buvo 
priklydusi katė, o ne šuo. Nors iki šios dienos savo dvasiniame 
pasaulyje vis regiu sumaitoto Terio vaizdus, bet dabar tikrų 
tikriausiai žinau, kad šito potyrio šaltinis - mano liguista vaiz- 
duotė. 

— Kada tai suvokėte? 

— Ooo, truko ilgus metus. Apie tai prašnekau per pirmą 
psichoterapijos seansą. Tada buvau aštuoniolikos ar devynio- 
likos metų. Iki tol niekam negalėjau savęs patikėti. Kas taip 

mielai prisipažins esąs gyvūno kankintojas, o ką jau saky- 
ti - pamišėlis? 

Dievulėliau, pamanė Viktoras ir nesąmoningai ėmė glos- 
tyti Sindbadą, kuris prie jo kojų ir toliau snūduriuodamas 
abejingai pramiegojo nepaprastą pokalbį. Daugiau nei dešimt 
metų vargšė mergaitė buvo priversta gyventi su siaubingu kal- 
tės jausmu. Kaip tik tai, matyt, ir yra žiauriausia šizofrenijos 
rykštė. Dažniausiai iliuziniai vaizdai daro vis tą patį - sergan- 
čiam asmeniui įteigia, kad jis niekam tikęs, yra negeras ir ne- 
vertas gyventi. Neretai šizofrenija sergantys žmonės girdi bal- 
sus, reikalaujančius nusižudyti. Ir beveik tiek pat nelaimingų 
sielų paklūsta savo įsivaizduojamiems kankintojams. Viktoras 
prie interviu nebeprisės. 

— Gerai, ponia Špygel. 

Jis demonstratyviai atsistojo, tuo parodydamas, kad po- 
kalbis tikrai baigtas. Kai žengė žingsnį jos link, nustebo, kad 
truputėlį svaigsta galva. 

— Kaip ne kartą jums aiškiai sakiau, gydyti jus čia nėra jo- 
kių galimybių, - kalbėjo toliau ir tikėjosi, kad eidamas į kiemą 
nesuvytuos. 

Ana daktarą stebėjo ramiausiu veidu, bet galiausiai irgi 
atsistojo. 

- Žinoma, - tarė netikėtai guviai. - Vis tiek džiaugiuosi, 
kad mane išklausėte, būtinai pasinaudosiu jūsų patarimu. 

Ta maniera, kaip ji ėjo prieangio durų link, Viktorui staiga 
sukėlė žodžiais nenusakomą prisiminimą. Jis blykstelėjo ir tą 
patį akimirksnį dingo. 

— Gal jums negera, daktare? 

Viktorui buvo nesmagu, kad viešnia pastebėjo šį menką jo 
pusiausvyros sutrikimą. 

— Ne ne, viskas kuo puikiausiai. 

Keista. Viktoras jautėsi taip, tarsi po ilgesnės kelionės laivu 
būtų išlipęs į krantą. 

— Kur esate šioje vietovėje apsistojusi? - pasiteiravo norė- 
damas nukreipti dėmesį. Abu tuo metu įžengė į prieangį, o 
Viktoras darė duris į verandą. 

- „Ankerhofe'“. 

Jis linktelėjo. O kur kitur. Ne sezono metu tik šitame vieš- 
butyje galėjai gauti kambarį. Jo savininkė Trudi, kurios vyras 
prieš trejus metus paskendo žvejodamas, buvo laikoma gerąja 
salos fėja. 

— Ar iš tikrųjų jaučiatės gerai? - dar kartą perklausė Ana. 

- Nesijaudinkite, viskas puiku. Retsykiais taip pasitaiko, 
kai per staigiai atsistoju, - melavo tikėdamasis, kad tai nėra 
pirmieji atslenkančio peršalimo požymiai. 

- Gerai, - tarė patenkinta. - Kulniuosiu kuo skubiausiai į 
savo pastogę. Reikia dar susikrauti daiktus, jei noriu anksti iš 
ryto spėti į žemynan plaukiantį keltą. 

Viktoras džiaugėsi tai girdėdamas. Juo greičiau ji dings 
iš salos, tuo greičiau galės grįžti prie darbo, jaustis paliktas 
ramybėje. 

Jis dar kartą padavė jai ranką. Abu atsisveikino trumpai ir 
be ceremonijų. 

Protas visada eina iš paskos. Jei Viktoras jau per pirmąjį 
pokalbį būtų klausęsis atidžiau, būtų atkreipęs dėmesį į po- 
tekstėje slypinčius įspėjamuosius signalus. Tačiau nieko nej- 
tardamas - tokia jo prigimtis - jis išleido Aną ir nė nepalydėjo 
žvilgsniu. To ji ir tikėjosi. Nes vos tik spragtelėjo durų užrak- 
tas, ji nė nesivargino slėpti savo tikrųjų ketinimų. Moteris tiks- 
lingai nužingsniavo į šiaurę. 

Priešinga negu į „Ankerhofą kryptimi. 


Šeštas skyrius 


Nespėjo ataušti Anos pėdos, kai Viktorą vėl sutrikdė barbeni- 
mas į duris. Halberštetas, salos burmistras. 

- Dėkui, kad pasirūpinote generatoriumi, - taip Viktoras 
sveikino pagyvenusį žmogų purtydamas jam ranką. 

— Džiaugiuosi, pone daktare, - atsakė Halberštetas trum- 
pai ir kažkaip neįprastai greitai atitraukė ranką. 

— Na, ir? Kokie vėjai atpūtė jus pas mane tokiu nerimastin- 
gu oru? Paštas, atrodo, turėtų būti tik poryt. 

- Taip, jūs tikrai neklystate, - Halberštetas, kaire ranka nu- 
tvėręs jūros išplautą mietgalį, išmušinėjo smėlį, įstrigusį profi- 
liuotuose savo juodų guminių aulinių batų paduose. - Ne dėl 
to atėjau. 

— Puiku, - Larencas rankos mostu parodė į duris. - Gal 
užeitumėte? Atrodo, netrukus pradės lyti. 

— Ne, ačiū. Netrukdysiu jūsų ilgai. Turiu tik vieną klausimą. 

— Nagi? 

— Toji moteris, kuri ką tik buvo pas jus, kas ji tokia? 

Viktorą nustebino burmistro tiesmukumas. Šiaip jau Hal- 
berštetą laikytum mandagiu ir santūriu žmogumi, gerbiančiu 
salos gyventojų privatumą. 

— Klausiu ne todėl, kad man labai rūpėtų. Bet jūsų vietoje 
pasisaugočiau, - Halberštetas stabtelėjo kalbėjęs ir per veran- 
dos kraštą ant žvyruoto tako išspjovė kramtomąjį tabaką. — 
Būčiau velniškai atsargus. 

Viktoras prisimerkė, tarsi staiga tiesiai į veidą būtų tvyks- 
telėjusi saulė, ir susimąstęs žvelgė į burmistrą. Nepatiko nei 
tonas, nei žodžių turinys. 

— Drįsčiau paklausti, ką toji užuomina turėtų reikšti? 

— Jokia čia užuomina. Sakau visai atvirai. Tai moteriai kaž- 
kas negerai. Jai ne visi namie. 

Viktorui jokia naujiena, kad sveiki žmonės įtariai žiūri 
į psichikos negalią turinčius žmones. Jis tik stebėjosi, kaip 
Halberštetas taip greitai suvokė tą moterį esant šiuo atžvilgiu 
ligonę. 

Bet aš juk irgi toks pat. Irgi nebesu sveikas. 

— Nesirūpinkite ja... - Viktoras buvo bepradedąs sakyti. 

— Ji man nei galvoj, nei uodegoj. Aš tik baiminuosi, kad 
jums ko nors nenutiktų. 

Akimirksniu jos - kaip nebūta. Tos minčių pauzės, kurią 
jam suteikė įsibrovusi Ana ir ta plaukus šiaušianti jos gyve- 
nimo istorija. Josi. Buvo milijonai visokiausių impulsų, kurie 
Viktoro smegenyse refleksyviai galėjo priminti dukterį. Grės- 
mingas balsas, kaip dabar burmistro, irgi jiems priklausė. 

— Ką turite galvoje taip sakydamas? 

— Ką sakau, tą joje ir turiu. Man atrodo, kad jums iškilu- 
si grėsmė. Čia, saloje, gyvenu jau daugiau nei keturiasdešimt 
dvejus metus ir per tą laiką mačiau daugybę atvykstančių ir 
išvykstančių žmonių. Kai kurie buvo malonūs svečiai. Geri 
žmonės, net norėtum, kad ilgiau čia pasiliktų. Pavyzdžiui, jūs, 
daktare. O kiti - priešingai: vos išvydęs, iškart žinojau, kad 
kainuos nervų. Negaliu to paaiškinti. Veikia tarsi kažkoks šeš- 

tas pojūtis. Šiaip ar taip, jis „įsijungė“ vos tik tą, atsiprašant, 
personą pirmą kartą šiame žemės lopinyje pamačiau. 

- Paaiškinkite kiek išsamiau. Ką, dėl Dievo meilės, ji pasa- 
kė jums tokio, kas jus taip sujaudino? 

— Nieko nepasakė. Net nesišnekėjau su ja. Tik iš tolo ją 
stebėjau ir iš paskos atsekiau pas jus. 

Keista, mąstė Viktoras. Ana Špygel neseniai pasakojo visai 
ką kita. Ir kodėl ji apie pokalbį su Halberštetu turėtų meluoti? 

- Taip pat ir Hinerkas sakė, kad prieš porą valandų jo bū- 
tiniausių prekių krautuvėje ji elgėsi pasiutiškai keistai. 

— Kaip keistai? - domėjosi Viktoras. 

- Ji norėjo įsigyti ginklą. 

— Nesupratau“ 

— Taip. Iš pradžių norėjo pirkti harpūną ar signalinių ra- 
ketų pistoletą. Galiausiai nusipirko skrodžiamąjį peilį ir kelis 
metrus valo. Tad ir kyla klausimas: ką toji moteriškė ketina 
daryti? 

- Neturiu supratimo, - atsakė Viktoras nesąmoningai. Iš 
tikrųjų jis ir nežinojo, kam psichiškai nesveikai moteriai šioje 
ramioje saloje reikia ginklo. 

— Tiek to, - Halberštetas užsismaukė ant galvos juodos 
skrandos gobtuvą. - Eisiu. Atleiskite, kad sutrukdžiau. 

— Nieko tokio. 

Halberštetas sparčiai nulipo verandos laiptais ir prie tvoros 
vartelių vėl atsigręžė į Viktorą. 

— Dar vienas dalykas, daktare. Jau seniai norėjau pasakyti. 
Labai atjaučiu. 

Viktoras linktelėjo. Po ketverių metų niekam nebereikėjo 
savo atjautos motyvuoti. Buvo aišku, ką burmistras turi galvoje. 

— Atokvėpis pas mus, manau, jums turėtų išeiti į naudą. 
Tam čia ir esu. 

— Tai yra? 

— Apsidžiaugiau pamatęs, kad atvykote į salą. Mačiau, kaip 
išlipote į krantą. Tikėjausi, kad jus aplankys kitos mintys. Kad 
geriau atrodysite. Tačiau... 

— Tačiau ką? 

— Atrodote dar blyškesnis nei prieš savaitę. Tikriausiai yra 
priežastis? 

Taip. Slogutis. Ir jis vadinasi - mano gyvenimas. O tu savo 
kalbėjimu dabar jo anaiptol negerini, mąstė Viktoras. Bet, 
užuot tas mintis pasakęs garsiai, tik guosdamasis purtė galvą 
ir taip dar labiau trikdė savo pusiausvyrą. 

Halberštetas uždarė sodo vartelius iš anos pusės ir rūstokai 
pažvelgė į Viktorą. 

— Nesvarbu. Galiu klysti. Gal ne viskas taip blogai. Vis dėl- 
to bendraudamas su ta moterimi prisiminkite mano žodžius. 

Viktoras tik linktelėjo. 

- Aš nejuokauju, daktare. Artimiausiomis dienomis šiek 
tiek daugiau žiūrėkite savęs. Nuojauta nekokia. 

— Pasistengsiu. Dėkui. 

Viktoras užrakino laukujes duris ir pro akutę jose žvelgė 
Halberštetui įkandin, kol siaurame regėjimo lauke jo siluetas 
išnyko. 

Kas čia dedasi, klausė Viktoras savęs. Ką visa tai galėtų 
reikšti? 

Turės praeiti dar geros keturios dienos, kol sužinos atsaky- 
mą. Deja, tokiu metu, kai jau bus per vėlu. 


Septintas skyrius 


Parkumas, keturios dienos iki tiesos 


„B.“: Ar dar turite vilties? 


Antras interviu klausimas Viktorui buvo pats sunkiausias. 
Prastai miegojęs ir pusryčiams užkandęs kas po ranka pakliu- 
vo, jau nuo dešimtos ryto sėdėjo prie kompiuterio. Tiktai šian- 
dien galėjo lengvai pasiteisinti, kodėl po pusvalandžio ekranas 
vis dar tuščias. Jokių abejonių - tikrai kabinasi gripas. Tiesa, 
galva beveik nebesvaigsta, užtat vos pabudęs pajuto, kad sun- 
koka ryti seiles ir varva nosis. Nepaisydamas to, buvo užsimo- 
jęs pavyti vakar prarastą laiką. 


Ar dar turite vilties? 
Mieliausiai atsakytų pats klausdamas: 


Kokios vilties? Kad Josi dar gyva ar kad bus rastas jos 


lavonas? 


Stiprus vėjo gūsis suvirpino langą. Viktoras kaip per mi- 
glą prisiminė orų prognozės perspėjimą apie artėjančią audrą. 

Šiandien popiet salą turėtų kliudyti viena Antono uragano at- 
šaka. Jau dabar matėsi, kaip viršum jūros grėsmingai kyla pil- 
kų debesų siena ir stiprūs vėjo sūkuriai į krantą veja pirmuo- 
sius lietaus šuorus. Temperatūra per naktį gerokai nukrito, tad 
ugnis židinyje dabar degė ne akims paganyti, o kad jos šilumos 
būtinai reikėjo generatoriui, kuris varė skystą kurą. Akivaizdu, 
kad ir žvejai, ir keltininkai pakrantės saugos pranešimų nepra- 
bangose nebejstengė įžvelgti jokio laivo. Jis vėl nukreipė akis į 
kompiuterio ekraną. 


Vilties. 


Pirštus viršum klaviatūros sugniaužė ir vėl ištiesė, bet 
klavišų nepalietė. Perskaitytas antras klausimas smegenyse 
pralaužė įsivaizduojamą pylimą, o pirmoji mintis, kuri ėmė 
pamažu formuotis, krypo į paskutiniąsias tėvo dienas. Gus- 
tavas Larencas eidamas septyniasdešimt ketvirtuosius susirgo 
limfmazgių vėžiu, tad nepaliaujamus skausmus maldė nuolat 
gerdamas morfiną. Tačiau paskutinėje ligos stadijoje ir sti- 
priausios tabletės skausmų visiškai nenuslopindavo. „Jaučiuosi 
lyg pavožtas po ūkanų varpu...“ — taip apibūdino sūnui bukai 
smilkiniuose tvinksinčią migreną, kurios priepuolius reikėda- 
vo kas dvi valandas maldyti tabletėmis, kol vos ne vos būdavo 
įmanoma kentėti. 

Lyg pavožtas po ūkanų varpu. Kaip tik po juo palaidojau 
savo viltį. Savijauta tokia, tarsi tėvo ligos požymiai ir mane būtų 
palietę. Kaip užkrečiamoji liga. Skirtumas tik tas, kad vėžys iš- 
sikerojo ne limfmazgių sistemoje, o mano prote. Ir metastazės 
išplito sieloje. 

Viktoras sunkiai atsikvėpė ir galiausiai ėmė rašyti. 

Taip, vilties turi. Kad vieną gražią dieną ūkvedė praneš atė- 
jus lankytoją, kuris laukia koridoriuje ir atsisako eiti į kambarį. 
Jis tiki, kad vyriškis su tarnybine kepure rankose netardamas 
nė žodžio pažvelgs jam į akis. Ir tada galų gale tikrai žinos. 
Kur kas anksčiau, nei iš pareigūno lūpų išgirs galutiniausius 
žodžius: „Nuoširdžiai užjaučiu.“ Tai jo viltis. 

O Izabelė kiekvieną vakarą meldė Dievą priešingo dalyko. 
Dėl to jis neabejojo. Iš kur ji semiasi jėgų, niekaip negalėjo 
suprasti. Tačiau širdies gilumoje ji puoselėjo viltį, kad vieną 
gražią dieną grįždama iš pasijodinėjimo pamatys ant kiemo 
keliuko Josi paverstą dviratuką. Tik vėliau mergaitė jį pasista- 
tys ir nustums į sodo namelį, o dabar krykštaudama parbėga 
iš paežerės. Uždususi, laikydamasi tėvui už rankos. Sveika ir 
be galo laiminga. „Kas bus pietums?“ - šūktelės Josi iš tolo. 
Viskas bus po senovei. Izabelė nė kiek nenustebtų. Ji ir duk- 
ters neklaustų, kur praleido pastaruosius metus. Ji glostytų jos 
gerokai pailgėjusius rausvai geltonus plaukus ir jai būtų savai- 
me suprantama, kad ji vėl namie. Kad šeima pagaliau vėl visa. 
Laikytų taip savaime suprantama kaip ir išsiskyrimą. Trukusį 
ilgus metus. Tai buvo jos neįvardyta viltis. 


Tai ar atsakiau į jūsų klausimą? 

Visai nesijaudindamas Viktoras suvokė, kad ir vėl kalbasi 
su savimi. Šį kartą jo įsivaizduojama klausytoja buvo Ida fon 
Štrachvic, „Die Bunte“ žurnalo atsakomoji redaktorė, kuriai jau 
poryt elektroniniu paštu turi pasiųsti pirmuosius atsakymus. 

Kompiuteris išleido garsą, primenantį seno kavos virimo 
aparato, kai tas į filtrą išspjauna paskutinius vandens lašus. 
Viktoras nusprendė pastaras eilutes ištrinti. Sutrikęs pamatė, 
kad nėra ko trinti. Viskas, ką per praėjusį pusvalandį parašė, 

tebuvo vienas sakinys. Net ir jis, kaip atrodo, su anuo klausi- 
mu nelabai tesisiejo: 


Tarp nuojautos ir žinojimo 
tvyro gyvybė ir mirtis. 


Viktoras nebespėjo to vienintelio sakinio išplėtoti, nes stai- 
ga suskambo telefonas. Pirmą kartą atvykus į Parkumą. Tikrai 
išgąsdino netikėtai garsus skambėjimas, šaižiu aidu perskro- 
dęs mažo namelio tylą. Jis leido sučirkšti keturis kartus, kol 
nuo seno skritulinio telefono nukėlė sunkų ragelį. Kaip beveik 
viskas šiuose namuose, taip ir tas juodas gremėzdas buvo tėvo 
palikimas. Aparatas stovėjo ant neaukšto specialaus staliuko 
prie knyginės. 

— Ar netrukdau? 

Mintyse Viktoras sudejavo. Šiaip bemaž tikėjosi, kad taip 
įvyks. Tą patį akimirksnį pajuto vakarykštį galvos svaigulį kar- 
tu su jau minėtais peršalimo požymiais. 

- Ar nebuvome sutarę, ponia Špygel? 

- Taip, - pasigirdo nedrąsus atsakymas. 

— Juk žadėjote šįryt išvykti? Kada išplaukia keltas? 

— Todėl ir skambinu jums. Aš negaliu. 

— Paklausykite! - Viktoras susinervinęs pakėlė akis į lubas 
ir kampuose pamatė kelis voratinklius. - Mes juk viską smul- 
kiai aptarėme. Šiuo metu jums ramybės fazė ir tokios būsenos 
galite be vargo grįžti į Berlyną. Kai parvyksite, nedelsdama su- 
sitikite su profesoriumi van Druizenu, kurį jums... 

— Aš negaliu, - Ana nedavė jam baigti nekeldama balso. Ir 
dar nespėjus jai ištarti šių dviejų žodžių Viktoras jau žinojo, ką 
ji turi galvoje. - Keltas. Tokiu audringu oru jis neplaukia. Tad 
dabar tupiu šitoje saloje. 


Aštuntas skyrius 


Jis viską suprato dar nepadėjęs ragelio. Išdavė jos balsas. Šis 
skambėjo taip, tarsi tokius orus ji pati būtų užsakiusi vien 
dėl to, kad ir toliau kliudytų jam dirbti ir šitaip įveikti pra- 
eitį. Be to, ji davė suprasti, kad turinti dar kai ką papasakoti. 
Kai ką itin svarbaus, dėl ko ryžosi prisiimti visus kelionės iš 
Berlyno vargus ir visas išlaidas. Išdėstyti tai, ką vakar dėl tam 
tikrų sumetimų dar neatskleidė. Viktoras nežinojo, kokia toji 
paslaptis, bet jam buvo aišku, kad iš salos ji tol nesikraus- 
tys, kol neatsikratys savo istorijos. Todėl ji privalėjo ateiti. 
Suvokdamas, kad kitaip nebus, Viktoras dėl viso pikto nusi- 
maudė duše ir persirengė. Besimaudydamas ištirpdė vande- 
nyje aspirino tabletę ir trim gurkšniais išgėrė į tuščią skran- 
dį. Jautė spaudimą akyse. Aiškus ženklas, kad ims skaudėti 
galvą. Gal net pakils temperatūra. Kai kūnas siųsdavo tokius 
įspėjamuosius signalus, mieliau iškart paimdavo dvi katado- 
lono tabletes. Tačiau jos sukels mieguistumą, o vidinis balsas 
patarė neprašytą viešnią sutikti skaidria galva. Nors ir juto, 
kad puola gripas, pavargęs nesijautė. Kaip tik tą ankstyvą po- 
pietę Sindbado urzgesys pranešė, jog Ana jau stovi lauke už 
durų. 

- Ėjau pasivaikščioti ir jūsų svetainėje pamačiau šviesą, — 
tarė ji šypsodamasi, kai šeimininkas atidarė duris. 

Viktoras suraukė kaktą. Ėjau pasivaikščioti? Tokiu oru net 
šunų laikytojai nelabai linkę ilgiau užsibūti po atviru dangumi. 
Tiesa, nors ir nepylė kaip iš kibiro, bet lengvas krapnojimas 
vis dėlto reiškė lietų. O Ana, vilkinti puikios vilnos kostiumė- 
liu ir avinti aukštakulniais bateliais, neatrodė šiltai apsitaisiusi. 
Nuo viešbučio iki šio pajūrio namo pėsčiomis reikėjo eiti bent 
penkiolika minčių, o kelias ganėtinai prastas, dabar dar ir pa- 
žliugęs. Nepaisant to, ant elegantiškų vasarinių viešnios batelių 
purvo nesimatė. Taip pat ir plaukai buvo sausi, nors neturėjo 
skėčio ir neryšėjo skarelės. 

— Ateinu ne laiku? 

Viktoras susivokė, kad dar nė žodžio neištarė, o tik suglu- 
męs į ją spokso. 

— Taip, tai yra aš... - mikčiojo jis. - Prašom atleisti. Esu 
šiek tiek sutrikęs. Be to, atrodo, ir kiek persišaldęs. 

Ir dėl to, ką Halberštetas apie tave pasakojo, ne taip noriai 
atidarau duris. 

— O! - šypsena Anos veide išnyko. - Labai apgailestauju. 

Viršum jūros plykstelėjęs žaibas akimirksnį nušvietė teri- 
toriją prie namo. Netrukus pasigirdo įprastas dundėjimas. Vė- 
tra artėjo. Viktoras nervinosi. Dabar nemalonios viešnios taip 
greit neišprašysi. Iš mandagumo turėjo ją kęsti, bent kol praeis 
pirmas lietaus šuoras. 

— Na, kadangi nepaisydama nepalankių orų vis dėlto ry- 
žotės pas mane ateiti, gal išgerkime kartu arbatos, - pasiūlė 
ne itin noriai. Ana iškart sutiko. Vėl nusišypsojo, ir Viktorui 
net pasirodė, kad jos nuotaika išduoda vos pastebimą triumfą. 
Kaip esti su mažu vaiku, kuris ilgai zirzdamas motinai į ausis 
priverčia ją parduotuvėje nupirkti saldumynų. 

Ji nutipeno jam iš paskos į židinio kambarį ir ten, kaip ir 
anąkart, abu susėdo: ji, permetusi koją ant kojos, ant sofos, o 
jis - nugara į langą prie rašomojo stalo. 

— Prašom apsitarnauti. 

Jis pakėlė savo puodelį ir galva parodė į židinio atbrailą, 
kur ant padėkliuko stovėjo arbatinukas. 

— Gal paskui. Ačiū. 

Viktorui gerklę skaudėjo stipriau nei pirma, todėl siurb- 
telėjo didelį gurkšnį. Su kiekvienu puodeliu „Assamo“ arbata 
atrodė vis kartesnė. 

— Ar gerai jaučiatės? 

Vėl tas pats klausimas kaip vakar. Viktorui nepatiko, kad 
ji taip lengvai permato jį kone kiaurai. Gydytojas čia buvo jis, 
o ne ji. 

— Dėkui. Jaučiuosi kuo puikiausiai. 

— O kodėl visą laiką, kai aš atėjau, žvelgiate taip niūriai, 
daktare? Gal pykstate ant manęs? Patikėkite, tikrai norėjau šį- 
ryt anksti sėsti į keltą ir plaukti į žemyną. Tačiau, deja, ten 
visas judėjimas sustabdytas. 

— Ar jums nesakė, kada perkėla vėl pradės veikti? 

— Ne. Tik tiek, kad ne anksčiau kaip po dviejų parų. Ne- 
bent, jei orai labai sparčiai taisysis, po paros. 

Na, ojei pragiedrulių nebus, prireiks ir savaitės. Tiek vieną 
kartą Viktorui su tėvu teko čia prakiurksoti. 

— Tai gal tą laiką panaudokime tolesniems gydomiesiems po- 
kalbiams? - pasiūlė ji be užuolankų ir vėl maloniai nusišypsojo. 

Ji nori kažko atsikratyti, nebe pirmą kartą pagalvojo 
Viktoras. 

— Jūs klystate, jei manote, kad vakarykštis pokalbis buvo 
gydomasis. Tai tik pasišnekėjimas, ir nieko daugiau. Jūs nesate 
mano pacientė. To nekeičia ir už lango siaučianti audra. 

— Puiku, tada paprasčiausiai tęskime mūsų vakarykštį pa- 
šnekesį. Po jo jaučiau palengvėjimą. 

Ji tikrai nori kažko atsikratyti. Ir tol nepaliks manęs ramy- 
bėje, kol neišsipasakos. 

Viktoras ilgai atlaikė moters žvilgsnį ir tik tada linktelėjo, 
kai suprato, kad ji akių nenuleis. 

— Na, gerai... 

„„tada baikime tai, ką pradėjome vakar, atsakė mintyse 
Viktoras tuo metu, kai Ana patenkinta atsilošė sofoje. 


Ir ji papasakojo siaubingiausią istoriją, kokios Viktoras gy- 
venime nebuvo girdėjęs. 


Devintas skyrius 


— Kokią knygą šiuo metu rašote? - paklausė jis iš pradžių. 
Šis klausimas šįryt Larencui atėjo į galvą vos prasimerkus. 

Kokie personažai jums labiausiai atgyja per košmarus? 

— Aš neberašau. Bent jau kaip anksčiau. 

— Kaip tai suprasti? 

- Ėmiau rašyti tik apie save pačią. Savo biografiją, jei taip 
galima sakyti. Šitaip vienu šūviu nušaunu tris zuikius: pirma, 
galiu tenkinti savo meninius polinkius, antra, gvildenu savo 
praeitį ir, trečia, užkertu kelią savo literatūriniams persona- 
žams brautis į mano gyvenimą ir vesti mane iš proto. 

— Suprantu. Tada papasakokite šiek tiek plačiau, kaip palū- 
žote paskutinį kartą. Atvejį, kuris galiausiai atvedė jus į kliniką. 

Ana sunkiai atsiduso ir sudėjo rankas tarsi ketindama 
melstis. 

— Taigi. Paskutinis literatūrinis personažas, kuris virto sa- 
varankišku asmeniu, buvo pagrindinė šiuolaikinės pasakos 
vaikams veikėja. 

— Kas ji tokia? 

— Maža mergaitė Šarlotė. Tai simpatiškas geltonplaukis an- 
gelėlis, kokį matome meduolių ir šokolado reklamose. 

— Ne pati blogiausia figūra, kokią galima įsivaizduoti kaip 
tariamą palydovą. 

- Taip. Teisingai. Šarlotė buvo tikras mažas lobis. Kas tik ją 
pamatydavo, kaipmat iš visos širdies pamildavo. Kaip karalaitė 
ji gyveno vienoje saloje mažoje pilaitėje. 

— Apie ką ta istorija konkrečiai? 

— Apie ieškojimą. Vieną dieną Šarlotė staiga susirgo. Kaž- 
kokia sunkia liga. 

Viktoras buvo bekeliąs arbatos puodelį prie lūpų, bet vėl jį 
nuleido. Jo dėmesį prikaustė pasakotoja. 

— Ją ištikdavo nepaaiškinami karščio priepuoliai, o kūnelis 
vis silpo ir menko. Susirinko viso krašto gydytojai, žiūrėjo ir 
tyrė, bet nė vienas negalėjo pasakyti, kas jai yra. Tėvai kasdien 
vis labiau grimzdo į neviltį. O mažylės sveikata nepaliaujamai 
prastėjo. 

Viktoras nesąmoningai sulaikė kvapą ir gaudyte gaudė kie- 
kvieną jos žodį. 

- Ir išaušo diena, kai mažoji Šarlotė nusprendė imti likimą 
į savo rankas. Ji pabėgo iš namų. 

Josi. 

Viktoras mėgino šią mintį vyti šalin, bet nieko neišėjo. 

— Ką dabar sakėte? - Ana pažvelgė į suglumusį Viktorą. Šis 
nepajuto, kad, matyt, kažką suvapėjo, ir nervingai perbraukė 
ranka per plaukus. 

— Nieko. Nenorėjau jūsų pertraukti, prašom, tęskite. 

— Taigi, kaip sakiau, mergaitė paspruko iš namų ieškoti 
savo ligos priežasties. Galbūt šią istoriją būtų galima vadinti 
savotiška parabole - vaikiška pasaka apie sergančią mergaitę, 
kuri ne palūžta, o imasi veiklos, vienui viena išeina į pasaulį. 

To negali būti. Tai neįmanoma. Viktoras visiškai nebe- 
įstengė blaiviai mąstyti. Šis jausmas jam nebuvo svetimas. 

Iš pradžių jį patyrė daktaro Grolkės klinikoje, paskui - kie- 
kvieną mielą dienelę. Iki to akimirksnio, kai nusprendė galuti- 
nai liautis ieškojęs dukrytės. 

- Arjūs tikrai gerai jaučiatės, daktare Larencai? 

- Kaip? O!.. - Viktoras nukreipė akis į savo dešinę ranką, 
nerimastingai barbenančią į seną svietenijos rašomąjį stalą. 

- Atsiprašau, gal per daug išgėriau arbatos. Bet papasako- 
kite dar apie Šarlotę. Kaip baigiasi istorija? Kas vyko toliau? 

Kas nutiko Josi? 

— Nežinau. 

— Ką? Jūs nežinote, kaip baigiasi jūsų pačios knyga? 

Klausimas išsprūdo garsiau, nei Viktoras norėjo, bet Anos, 
atrodo, tas jausmų protrūkis nenustebino. 

- Juk sakiau, kad knygos nebaigiau rašyti. Ta istorija - tik 
fragmentas. Kaip tik todėl Šarlotė manęs nebepaleido ir įstū- 
mė į košmarą. 

Košmarą? 

- Ką turite galvoje? 

- Kaip jau sakiau, Šarlotė buvo paskutinis literatūrinis per- 
sonažas, įžengęs į mano gyvenimą. Ką su ta mergaite patyriau, 
buvo nenusakomas siaubas. Jis paskui mane ir sugniuždė. 

- Pakartokite. Kas tiksliai įvyko? 

Viktoras suprato, kad elgiasi neteisingai. Pacientei dar ne 
metas pasakoti apie savo traumą. Bet jam knietėjo sužinoti. 
Kai Ana nuleido akis nieko nesakydama, jis kiek atsargiau 
paklausė: 

- Kada jus aplankė pirmoji Šarlotės vizija? 

— Maždaug prieš ketverius metus Berlyne. Žiemą. 

Dvidešimt šeštą lapkričio, patikslino Viktoras mintyse. 

- Ėjau apsipirkti ir gatvėje už savęs išgirdau trenksmą. 
Automobilių padangų cypsmas, paskui - metalo džeržgesys, 

dūžtantis stiklas, žodžiu, įprastiniai autoavarijos garsai. Dar 
pagalvojau: „Tikriausiai niekas nesusižeidė, ir apsigręžiau. 
Tada išvydau tą mergaitę. Ji stovėjo gatvės viduryje tarsi para- 
lyžiuota. Aišku, avarijos kaltininkė buvo ji. 

Viktoras kaip sėdėjo, taip ir sustingo. 

- Staiga, lyg būtų gavusi nematomą ženklą, mergaitė pasu- 
ko galvą ir žiūrėdama į mane nusišypsojo. Tuomet ją atpaži- 
nau. Šarlotė. Mano ligoniukė iš romano. Ji atbėgo pas mane ir 
stvėrė už rankos. 

Jos plona kaip šakalėlis rankutė tokia gležna. 

— Tą akimirką mane ir ištiko katatonija, sustingau vietoje. 
Tiesa, supratau, kad mergaitės nėra. Ir būti negali, bet, antra 
vertus, ji tokia tikra. Kitaip aš negalėjau. Turėjau ją priimti. 
Taigi privalėjau eiti su ja. 

— Kur? Kur tiksliai tai įvyko? 

— Kaip tai kur? Kodėl taip svarbi vieta? 

Ana sutrikusi ėmė mirksėti ir, atrodo, staiga prarado norą 
kalbėti. 

— Nėra taip svarbu. Atleiskite. Pasakokite toliau. 

Ji atsikrenkštė ir atsistojo. 

- Jei neprieštarausite, daktare Larencai, norėčiau padaryti 
pertrauką. Žinau, aš visą laiką veržiausi su jumis pasikalbėti. 
Bet dabar matau, kad galbūt nesu tinkamai pasirengusi. Tos 
vizijos man buvo tikrai siaubingos. Dabar apie tai kalbėti man 
sunkiau, nei maniau. 

- Žinoma, - pritarė Viktoras, nors vidinis balsas reikalaute 
reikalavo sužinoti daugiau. Jis irgi atsistojo. 

— Nuo šiol nebevarginsiu jūsų. Gal rytoj pavyks išvažiuoti 
namo. 

Ne! 

Viktoras karštligiškai ieškojo išeities. Jokiu būdu negalėjo 
leisti, kad ji nebeateitų, nors kaip tik to prieš kelias minutes iš 
jos reikalavo. 

— Dar vienas klausimėlis, - Viktoras bejėgiškai sustojo 
kambario viduryje. - Kaip vadinasi knyga? 

— Ji dar neturėjo tikro pavadinimo. Tiktai darbinį: „De- 
vyneri“. 

— Kodėl „Devyneri'? 

— Todėl, kad Šarlotei buvo devyneri, kai pabėgo. 

- O! 

Per jauna! 

Viktoras suvokė, kaip šie šykštūs Anos žodžiai jį paveikė. 
Kaip troško, kad liguistos, šizofreniškos šitos pacientės vizijos 
sietųsi su tikrove. 

Pamažu artindamasis prie Anos Viktoras juto, kad paki- 
lęs karštis. Nors nusiprausęs ir išgėręs tabletę, galvą tebegėlė. 
Skausmas kalė į smilkinius, iš akių paplūdo ašaros. Anos vaiz- 
das pasidarė blausus, jos siluetą matė tarsi pro vandens pripiltą 
stiklinę. Viktoras ėmė mirksėti, o kai žvilgsnis praskaidrėjo, 
Anos akyse įžvelgė kažką, ko iš pradžių nemokėjo paaiškinti. 
Ir staiga suprato: jis pažįsta ją. Kažkada, labai seniai, buvo ją 
sutikęs. Tačiau jos veido negalėjo susieti su jokiu asmeniu, o 
šio — su kokiu nors vardu. Panašiai esti su kai kuriais kino ak- 
toriais: nežinai vardo, neprisimeni, kokiame filme vaidino, bet 
kažkur jau esi matęs. 

Šiek tiek negrabiai padėjo jai apsivilkti paltą ir palydėjo 
prie durų. Jau viena koja peržengusi slenkstį Ana atsigręžė ir 
jos lūpos kaipmat atsidūrė Viktorui prie pat veido. 

— Ak, dar vienas dalykėlis. Tik todėl, kad ką tik klausėte. 

— Koks? - Viktoras žingtelėjo truputį atgal ir lyg smūgio 
ištiktas pajuto tokią pat įtampą kaip pokalbio pradžioje. 

— Nežinau, ar tai svarbu. Bet knyga turėjo paantraštę. Jinai 
labai keista, nes su istorija išties visai nesusijusi. Į galvą ji man 
atėjo vonioje ir pasirodė paprasčiausiai graži. 

— Tad kaip ta paantraštė skamba? 

Viktoras suabejojo, ar tikrai nori ją išgirsti. Tačiau buvo 
per vėlu. 

— Mėlynas katinas, - atsakė Ana. - Neklauskite kodėl. Aš 
tik pagalvojau, kad būtų visai gražu, jei knygos viršelyje pui- 
kuotųsi mėlynas katinas. 


Dešimtas skyrius 


— Perklausiu dar kartą norėdamas įsitikinti, kad teisingai 
supratau... 

Viktoras lengvai įsivaizdavo, kaip nemažą antsvorį turin- 
tis privatus seklys Kajus Štratmanas kitame laido gale sutrikęs 
purto galvą girdėdamas jam formuluojamus klausimus. Mat 
vos spėjo Ana užverti duris, Viktoras nedelsdamas jam pa- 
skambino. 

— Sakai, kad Parkume iš anksto nesusitarusi tave aplankė 
sutrikusios psichikos moteris? 

— Taip. 

- Ir ta moteris aiškina, kad ją persekioja literatūriniai per- 
sonažai, kuriuos pati yra sukūrusi? 

— Maždaug taip. 

— Ir aš turiu patikrinti, tos... eee... kliedesius? 

- Apgailestauju, gerbiamasis, bet jos vardą ir pavardę pa- 
sakysiu tik tada, kai tikrai iškils būtinybė. Nors oficialiai ir 
nebesu praktikuojantis gydytojas, tačiau, šiaip ar taip, ji yra 
pacientė, todėl turiu saugoti gydytojo paslaptį. 


Bent kol įmanoma. 


— Tavo valia. Bet ar tikrai manai, kad tos naujos pacien- 
tės šizofrenijos priepuoliai turi ką nors bendra su tavo dukters 
dingimu? 

— Taip. 

— Manau, supranti, kaip tai skamba man? 

- Žinoma, - atsakė Viktoras. - Tau atrodo, kad aš galutinai 
kraustausi iš proto. 

— Pasakei taip, jog nei pridėsi, nei atimsi. 

— Suprantu kuo puikiausiai, bičiuli. Bet pagalvok pats: tai, 
ką ji man papasakojo, negali būti vien atsitiktinumas. 

— Tau atrodo, kad tai ne atsitiktinumas? 

Šį prieštaravimą Viktoras praleido pro ausis. 

— Maža mergaitė, kurią į kapus varo nežinoma liga, vieną 
dieną ima ir pradingsta. Berlyne. 

— Na, gerai, - sutiko Kajus. - O gal ta moteris tau pūtė mi- 
glą į akis? Neva žinanti apie Josi? 

- Pats pamiršti, kad dukters ligos viešai niekada nesame 
minėję. Apie tai ji negali turėti jokio supratimo. 

Taip elgtis buvo patarusi policija. Mįslingų mergaitės ne- 
žinomos ligos požymių neturi pasigauti spauda, kuri nersis iš 
kailio stengdamasi patenkinti visuomenės smalsumą. 

„Vadinasi, mes disponuosime informacija, kurią gali turė- 
ti tik jos tikrasis pagrobėjas, - tada motyvavo jaunas tyrimo 
grupės vadovas. - Mes žinosime, kas jūsų dukterį tikrai yra 
pagrobęs, o kas tik taikosi į jūsų pinigus.“ 

Ir iš tikrųjų į skelbimą apie dingusią mergaitę atsiliepė 
daugybė mėgėjų lengvai pasipelnyti. Į klausimą, „kaip jaučiasi 
Jozefina , jie atsakydavo „puikiai“ arba „kaip kada. Tai buvo 
akis badanti netiesa, nes mergaitei kasdien bent vieną kartą 


sutrikdavo kraujotaka dar tuomet, kai ja tebesirūpino tėvai. 

— Gerai, daktare, - kalbėjo toliau privatus seklys. - Pasili- 
gojusi mergaitė pabėga iš namų. Berlyne. Iki šios vietos, tar- 
kim, faktai sutampa. O toliau? Ko verti plepalai apie karalaitę, 
gyvenančią pilyje vienoje saloje? 

- Tu praleidi pro akis tai, kad Švanenverderis iš tikrųjų yra 
sala, kurią su Berlynu ir Cėlendorfu jungia tiltas. Mūsų Šinke- 
lio vilą prie Didžiojo Vanzės pats vieną kartą juokais pavadinai 
pilimi. O dėl karalaitės pasakytina, kad Izabelė Josi vadinda- 
vo... taigi ir dabar dažnai vadina karalaite, tad darau išvadą, 
jog čia galėtume įžvelgti paralelę. 

— Prašyčiau nepykti, Viktorai. Jau ketveri metai dirbu 
tamstelei, dėl to tapome draugai. Ir kaip draugas sakau: visa, 
ką toji dama tau ten porina, man primena horoskopus „Berli- 
ner Kurier“ laikraštyje. Kalbama taip aptakiai, kad kiekvienas 
gali sau prisitaikyti, kas kam tinkama. 

- Ir vis dėlto niekados sau nedovanočiau, jei dėl Josi nebū- 
čiau padaręs visko, kas žmogaus galioje. 

- Gerai. Šefas esi tu. Bet vieną dalyką noriu dar kartą iš- 
siaiškinti: paskutinį įtikimą liudijimą yra davusi pagyvenu- 
sių sutuoktinių pora. Šie žmonės matė, kaip iš klinikos išėjo 
vyriškis, vedinas maža mergaite. Jie nieko blogo neįtarė, nes 
manė mergaitę einant su tėvu. Šį liudijimą patvirtino ir kiosko 
prie gatvės kampo savininkas. Tavo dukterį pagrobė vidutinio 
amžiaus vyriškis. Ne moteris. Be to, Josi buvo dvylikos, o ne 
devynerių metų. 

- O kaip su mėlynu katinu? Tu juk žinai, kokį gyvūną Josi la- 
biausiai mylėjo. Tai buvo pliušinis mėlynas katinas Nepomukas. 

- Puiku. Ir vis dėlto nematau jokios logikos. Tarkim, tam 
tikro ryšio esama, bet ko tada toji moteris iš tavęs nori? Kur 
čia šuo pakastas? Jeigu ji pagrobusi Josi, kodėl nesislapsto kaip 
iki šiol, o atsiveja tave iš paskos iki pat Parkumo? 

- Juk aš ir nesakau, kad mano pacientė prie to yra prikišusi 
nagus. Aš tik teigiu, kad ji kažką žino. Tai per kitus gydomuo- 
sius seansus mėginsiu iš jos išpešti. 

— Vadinasi, su ja dar susitiksi? 

- Taip, pakviečiau ateiti rytoj iš ryto. Tikiuosi, kad pasiro- 
dys, nors iki šiol su ja elgiausi itin nedraugiškai. 

— O kodėl nepaklausus jos tiesiai, be jokių užuolankų? 

— Kaip tai įsivaizduoji? 

— Parodai Jozefinos nuotrauką. Klausi, ar ji mergaitę atpa- 
žįsta. Jei taip, tuomet nieko nelaukdamas kvieti policiją. 

— Neturiu čia geros nuotraukos, tik kopiją iš laikraščio. 

- Galiu atsiųsti faksu. 

- Gal būtų ir nieko. Tačiau vis tiek negalėsiu jos panaudoti. 
Bent kol kas. 

— Kodėl? 

— Todėl, kad ta moteris tik iš dalies sako tiesą, jog serga. 
Jeigu ją tikrai kankina šizofrenija, pirma turiu kaip gydytojas 
įgyti jos pasitikėjimą. Šia tema ji nebelinkusi kalbėti, tokius 
ženklus ji man siunčia jau dabar. Tad jei rytoj netiesiogiai 
duočiau suprasti, kad ją laikau nusikaltimo bendrininke, už- 
sičiauptų galutinai. Tada papūsk į uodegą - daugiau informa- 
cijos nė nelauk. Taip rizikuoti nenoriu, kol turiu bent mažytę 
kibirkštėlę vilties, kad Josi gyva. 

Vilties. 

- Žinai ką, Viktorai? Viltis - kaip ta stiklo šukė kojoje. Kol 
įlindusi - kiekvienas žingsnis skausmingas. Kai ištrauki, iš pra- 
džių pakraujuoja, paskui dar kiek užtrunka, kol žaizda užgyja, 
galų gale - žingsniuoji sau sveikas. Šis procesas dar vadinamas 
liūdesiu. Man atrodo, kad metas jį tau pradėti. Dieve mano! 
Prabėgo bemaž ketveri metai, per tą laiką turėjome kur kas ge- 
resnių žinių nei tos moters, kuri pati pasiprašė į beprotnamį. 

Kajus Štratmanas, pats nė nenutuokdamas, ką tik pasufle- 
ravo atsakymą į antrą interviu klausimą. 

- Gerai, bičiuli. Prižadu galutinai liautis ieškojęs savo duk- 
ters, jei dabar padarysi man dar vieną darbelį. 

— Kokį? 

— Prašyčiau patikrinti, ar dvidešimt šeštą lapkričio netoli 
Grolkės klinikos buvo autojvykis, turėjo susidurti du automobi- 
liai. Popiet tarp pusės keturių ir penkiolika penktos. Ar galėsi? 

— Taip, žinoma. Bet pažadėk, kad iki tol nekelsi kojos iš 
namų ir rašysi tą savo paiką interviu. Ar supratai? 

Viktoras padėkojo ir taip išvengė tiesaus atsakymo į klausi- 
mą. Sakyti netiesą buvo linkęs tik tada, kai kitaip negalėdavo. 


Vienuoliktas skyrius 


Parkumas, trys dienos iki tiesos 


„B.“: Kas per tą laiką, be šeimos, jums labiausiai 


padėjo? 


Viktoras nusišypsojo. Po kelių minučių turėjo ateiti Ana 
toliau kalbėtis. Ar ateis, kas žino. Vakar atsisveikindama nieko 
tikra nepažadėjo, todėl dabar Viktoras mėgino užsimiršti su- 
telkdamas dėmesį į interviu. Kad išvis nukreiptų mintis nuo 
Šarlotės (arba Josi), išsirinko patį lengviausią klausimą. 

Jums labiausiai padėjo? 

Čia nereikėjo ilgai galvoti. Atsakyti galima vienu žodžiu — 
degtinė. 

Juo ilgiau mergaitė neatsirado, tuo daugiau turėjo gerti, kad 
numaldytų skausmą. Pirmaisiais metais, kone iki jų pabaigos, 
kai užplaukdavo tamsios mintys, pakakdavo vieno stikliuko. 
Degtinė jas ne tik atitolindavo. Ji pakišdavo atsakymus. Dar 
tiksliau pasakius, ji pati buvo atsakymas. 


gyva? 
Atsakymas: Degtinė. 

Klausimas: Kodėl taip ilgai nieko neveikdamas tūnojau 
laukiamajame? 
Atsakymas: Nesvarbu, kokia rūšis, svarbiausia - daug. 


Viktoras užvertė galvą trokšdamas vienintelio - tęsti va- 
karykštį pokalbį. Kajus vis dar neskambina. Kaip jam? Ar ką 
nors sužinojo apie autojįvykį? Viktoro kantrybė ne begalinė. 
Jam būtina žinoti, kaip toliau plėtojosi Anos Špygel istorija, 
verkiant reikėjo naujų duomenų galams suvesti, nors ir kaip 
fantastiškai viskas atrodytų. Ir čia prašyte prašėsi gurkšnelis. 

Viktoras vėl nusišypsojo. Aiškus daiktas, galėtų save įkal- 
bėti, kad šlakelis romo į arbatą dėl vis labiau ryškėjančių per- 
sišaldymo požymių ir mediciniškai praverstų. Gal net tikrai 
padėtų. Bet, laimė, jo būta tokio protingo, kad savo geriausią 
draugą ir pagalbininką paliko žemyne. Į Parkumą atvyko be 
lašelio. Turėta rimto pamato. Misteris Džimas Bymas ir jo 
brolis Džekas Denielsas buvo vieninteliai pacientai, su ku- 
riais pastaraisiais metais vedė intensyvius pokalbius. Tokius 
intensyvius, kad būdavo dienų, per kurias įstengdavo suvokti 
tik vieną vienintelę aiškią mintį: metas užsivertus butelį vėl 
sriūbtelėti. 

Iš pradžių Izabelė mėgino jį nuo degtinės apsaugoti: nuo- 
širdžiai įkalbinėjo, motiniškai globojo, atjautė ir vis dažniau 
maldavo negerti. 

Paskui, kai pasibaigė etapas paveikti piktumu, darė tai, ką 
pataria imtis visi, kurie patys yra tuos kančios kelius perėję, - 
nebedaryti nieko. Be jokio įspėjimo Izabelė persikėlė gyventi 
į viešbutį ir pas jį neberodė akių. Tai, kad vila tuščia, Viktoras 
pastebėjo tik tada, kai pasibaigė degtinės atsargos ir kai nebe- 
turėjo jėgų vienas nukakti visą kelią per salą pro paplūdimį iki 
degalinės. 

Išsekus jėgoms apniko skausmai. O su jais atgimė prisimi- 
nimai. 

Kaip dukrytei dygo pirmieji dantys. 

Jos gimtadieniai. 

Kaip pradėjo eiti į mokyklą. 

Dviratukas per Kalėdas. 

Šeimos išvykos į gamtą automobiliu. 

Ir Albertas. 

Albertas. 

Viktoras žvelgė pro langą į tamsią jūrą ir taip buvo pasinėręs 
į prisiminimus, kad net neišgirdo už savęs atsargių žingsnių. 

Albertas. 

Jei reikėtų nurodyti priežastį, kodėl laikinai liovėsi gerti, 
paminėtų nediduką nepažįstamą senyvą žmogų. 

Anksčiau, kai dar gyveno normaliai, kiekvieną popietę apie 
septynioliktą valandą grįždamas iš darbo važiuodavo autostra- 
da Ispanų alėjos kryptimi. Tuoj už Trikampio radijo bokšto, 
senų, griūvančių Avus* tribūnų aukštyje, iš kurių anksčiau 
žiūrovai stebėdavo automobilių vasaros lenktynes, nuolat sto- 
vėdavo senyvas vyriškis ir atidžiai žiūrėdavo į nenutrūkstamą 
automobilių srautą. Stovėdavo pasirėmęs į apkiužusį moterišką 
dviratį, kuriuo būdavo atvažiavęs, ir spoksodavo pro tvoros į 
Mesedamą plyšį. Čia, tarp Vedingo ir Potsdamo, yra vienintelė 
vieta, kur atsisakyta statyti garso izoliavimo skydus arba ma- 
tymo riboklius. Viktoras kiekvieną kartą, kai šimto kilometrų 
per valandą greičiu švilpdavo pro šalį, vis klausdavo savęs, dėl 
ko tas vyras vis stebeilija į begalės automobilių galines gabari- 
tines šviesas. Viktoras savo „Volvo“ skriedavo pro šalį ganėtinai 


* Santrumpa: Automobil-Verkehrs- und- UbungsstraBe - Automobilių transporto ir 
treniruočių kelias (vert. past.). 

greitai. Taip greitai, kad per šimtus dienų niekuomet nepavyko 
įsižiūrėti į to žmogaus veidą. Nors matė jį kone kiekvieną die- 
ną, per akistatą nebūtų atpažinęs. 

Vieną dieną tą žmogų pastebėjo ir Josi, kai kartu su Izabele 
visi grįžo iš Vokietijos ir Prancūzijos tautų draugystės šventės. 

— Kodėl tas žmogus ten stovi? - paklausė mergaitė prava- 
žiuojant nulydėdama jį akimis. 

— Jam truputį pasimaišęs protas, - blaiviai nustatė diagno- 
zę Izabelė, bet Josi į tai visai nesigilino. 

— Aš manau, jo vardas Albertas, - patyliukais ji samurmė- 
jo sau po nosimi, tačiau Viktoras vis tiek išgirdo. 

— Kodėl Albertas? 

— Todėl, kad jis senas ir vienišas. 

- Argi seni ir vieniši žmonės taip vadinami? 

— Taip, - trumpai ir aiškiai atsakė, ir viskas išsisprendė. 
Nuo šiol tas nepažįstamasis šalikelėje turėjo vardą. Pasitaiky- 
davo, kad darbo dienomis važiuodamas pro šalį Viktoras kai 
kada nejučia tam žmogui linktelėdavo. 

— Sveikas, Albertai! 

Tiktai kur kas vėliau, kai vieną dieną prablaivėjo gulė- 
damas ant marmurinių vonios kambario grindų, jam šovė 
į galvą, kad ir Albertas kažko ieško. Kažko, ką buvo prara- 
dęs ir tikėjosi vėl atrasti. Albertas turėjo būti sielos giminai- 
tis. Netrukus po to, kai ta mintis jį aplankė, sėdo į „Volvo“ ir 
nuvažiavo Mesedamo plentu prie Doičlandhalės. Jau iš tolo 
pastebėjo, kad tą dieną Alberto įprastoje vietoje nėra. To vie- 
nišo žmogaus nesimatė ir kitomis dienomis, nors Viktoras ir 
dairėsi. Mielai būtų jo paklausęs: „Atsiprašau, ko jūs ieškote? 
Ar irgi esate ko nors netekęs?“ 

Deja, Albertas dingo. Niekuomet daugiau nebepasirodė. 

Kaip Josi. 

Kai aštuonioliktą dieną, eilinį kartą neišvydęs Alberto, 
Viktoras vėl parvažiavo namo naujo butelio atidaryti, tarpdu- 
ryje jį pasitiko Izabelė su laišku rankoje. Tai buvo „Die Bunte“ 
žurnalo prašymas duoti interviu. 

— Daktare Larencai? 

Klausimas Viktorą išplėšė iš užsisvajojimo. Jis taip staigiai 
stojosi, kad į rašomąjį stalą net užsigavo dešinį kelį. Negana to, 
rydamas seiles užsikosėjo. 

— Vėl prašau atleisti, - tarė Ana Špygel stovėdama jam už 
nugaros, bet nesirengdama nei arčiau prieiti, nei jam pagelbė- 
ti. - Nenorėjau jūsų ir vėl išgąsdinti, bet kelis kartus beldžiausi 
į duris - ir jos pačios atsidarė. 

Viktoras tarsi supratingai linktelėjo, nors neabejojo, kad 
laukujes duris buvo užrakinęs. Jis stvėrėsi už galvos ir pajuto, 
kad kaktą išmušęs prakaitas. 

— Atrodote blogiau nei vakar, daktare. Gal verčiau eisiu. 

Viktoras pastebėjo, kaip Ana žiūri į jį įsmeigusi akis, ir iš- 
kart suprato, kad dėl išgąsčio dar nebuvo prataręs nė žodžio. 

— Ne, - pasakė garsiau, negu ketino. 

Ana pakreipė galvą tarsi nenugirdusi, ką jis sako. 

- Ne, - pakartojo jis, - tikrai nebūtina niekur eiti. Prašom 
sėsti. Gerai, kad užsukote. Turiu nemažai klausimų. 


Dvyliktas skyrius 


Ana nusivilko paltą, nusimetė šalikėlį ir vėl įsitaisė ant sofos. 
Viktoras nesitraukė iš senosios vietos prie rašomojo stalo. Jis 
dėjosi kompiuteryje ieškąs su jos atveju susijusių duomenų. 
Iš tikrųjų visi esminiai faktai buvo užfiksuoti jo atmintyje, tik 
šitaip norėjo laimėti laiko, kol nurims nervai ir galės toliau 
klausinėti. 

Kai pulsas sunormalėjo, Viktoras suvokė, jog šiandien teks 
įtempti visas jėgas, kad klausydamas Anos pasakojimų nepra- 
leistų nė žodžio. Jautėsi tarsi visą naktį girtavęs: ėmė miegas, 
kojos virpėjo, nebuvo jėgų. Negana to, iš sprando ratilais plito 
ir pakaušyje dygčiojo galvos skausmas. Viktoras susiėmė už 
tvinksinčių smilkinių ir pro langą nukreipė žvilgsnį į jūrą. 

Dūžtančios bangos priminė tamsiai mėlyną rašalą. Ir juo 
labiau niaukėsi dangus, tuo tamsėjo vanduo. Matomumas da- 
bar besiekė vos porą jūrmylių, o horizontas, atrodo, be atvan- 
gos artėjo prie salos. 

Lango atšvaite matė, kaip Ana įsipylė arbatos ir jau buvo 
pasirengusi kalbėtis. Su visu krėslu Viktoras pasisuko į jos 
pusę ir prabilo: 

— Norėčiau tęsti nuo tos vietos, kur vakar sustojome. 


76 


— Mielai. 

Ana pakėlė prie lūpų grakštų puodelį, o Viktoras klausė 
savęs, ar vos pastebimi šviesiai raudoni lūpų dažai ant balto 
Meiseno porceliano paliks pėdsaką. 

- Sakykite, ar Šarlotė pabėgo iš namų be tėvų žinios? 

— Taip. 

Josi niekada nebūtų taip pasielgusi, mąstė Viktoras. Visą 
naktį svarstė tą galimybę ir priėjo išvadą, kad jo dukters din- 
gimo taip banaliai nepaaiškinsi. Ji nebuvo bėglė. 

— Šarlotė paliko tėvų namus savo valia, norėdama atskleisti 
mįslingos ligos priežastį, - dėstė Ana. - Apie tai pasakojama 
knygoje nuo pirmo iki dvidešimt trečio puslapio. Turinys: liga, 
tradicinės medicinos bejėgiškumas, pabėgimas. Tiek įstengiau 
pasistūmėti į priekį, paskui nebeparašiau nė eilutės. 

- Taip, tą jau esate sakiusi. Bet ar būta kokios nors ypatin- 
gos priežasties liautis rašyti? 

— Būta. Atsakymas itin banalus. Paprasčiausiai nežinojau, 
kaip istoriją tęsti. Todėl metmenis įrašiau į kompiuterį ir tuos 
duomenis pamiršau. 

— Iki tol, kol Šarlotė virto savarankišku asmeniu? 

— Visiškai teisingai. Ir tai buvo baisiausia. Kaip žinote, jau 
anksčiau turėjau nemažai šizofrenijos priepuolių. Mačiau ti- 
krovėje nesamų spalvų, girdėjau visokių balsų ir garsų, o Šar- 
lotė buvo visa ko viršūnė. Iš visų mano knygų personažų ji 
pasidarė tikroviškiausiu mano sąmonės vaiduokliu. 

Viktoras gurkštelėjo savo arbatos ir pastebėjo, kad persi- 
šaldymas jau paveikė ir skonio receptorius: nebegalėjo atskirti, 
ar arbata tikrai bloga, ar kartus prieskonis radosi dėl nosies 
lašų, kurių protarpiais įsipurkšdavo. 

— Paskui sakėte, kad Šarlotė beveik pakliuvo po automo- 
bilio ratais. 

— Tada ją pirmą kartą sąmoningai suvokiau. 

— Ir tada su ja pasišalinote iš įvykio vietos? 

— Priešingai, - Ana purtė galvą, - ne aš su Šarlote pasišali- 
nau, O ji prašė manęs eiti su ja. 

— Kodėl? 

— Ji norėjo, kad galų gale toliau rašyčiau jos romaną. Ji 
klausė manęs - kartoju pažodžiui: „Kodėl tėra du skyriai? Kas 
vyko toliau? Nenoriu visą laiką sirgti.“ 

— Vadinasi, jūsų pačios romano personažas reikalavo, kad 
baigtumėte pradėtą istoriją? 

— Tikrai taip. Ir Šarlotei pasakiau tiesą: kad niekuo nega- 
liu jai padėti, nes pati nežinau, kaip romane viskas turi būti 
toliau. 

— Kaip ji į tai reagavo? 

- Ji sugriebė mane už rankos ir tarė: „Eime, aš tau padėsiu. 
Parodysiu tą vietą, kur viskas prasidėjo. Gal ten ateis tau į gal- 
vą, kaip baigsis mūsų istorija.“ 

Mūsų istorija? 

— Kas tai per vieta“ 

— Nežinau. Berlyno užmiestis. Iš to, kai mes į ten važiavo- 
me automobiliu, prisimenu tik vieną kitą epizodą. 

- Ir vis dėlto papasakokite kuo tiksliau, - paprašė Viktoras. 

— Man atrodo, važiavome miesto autostrada vakarų krypti- 
mi. Prašyčiau neklausti, pro kur ir kaip išsikrapštėme iš mies- 
to. Tik prisimenu, kaip Šarlotė segėsi saugos diržus. Ar galite 
suprasti? Niekas taip neįsirėžė man į sąmonę kaip faktas, jog 
mano pačios pramanytas asmuo akivaizdžiai bijo, kad kelyje 
neatsitiktų nelaimė. 

Taip. Suprantu. Josi buvo gerai išauklėta. Izabelė visuomet 
žiūrėdavo, kad ji prisisegtų diržus. 

- Kiek maždaug užtruko kelionė? 

— Kokią gerą valandą. Važiavome platokai nusidriekusia 
vietove, pro seną valstybės saugomą rusų gyvenvietę. Bent 
man taip atrodo. 

Klausydamasis to pasakojimo Viktoras jautėsi sustingęs it 
dantisto kėdėje. 

— Prisimenu tik tiek, kad miške ant kalvos stovėjo rusų or- 
todoksų cerkvė. Už jos pervažiavome tiltą, šiek tiek pavažiavo- 
me vieškeliu ir įsukome į suplūktą miško keliuką. 

Taip nėra... 

— Juo padardėjome dar kokį kilometrą ir sustojome nedi- 
delėje proskynoje, ten automobilį ir palikau. 

Tai neįmanoma... 

Viktorui teko vargais negalais maldyti nevalingą norą 
stryktelėti nuo kėdės ir kitus klausimus rėkte išrėkti. Tą kelią 
jis puikiai žinojo. Anksčiau ir pats juo dažnai važiuodavo. Be- 
maž kiekvieną savaitgalį. 

- Kur dėjotės išlipusios? 

- Ėjome paprastu taku. Jis buvo toks siauras, kad turėjome 
žingsniuoti viena už kitos. Galiausiai atsidūrėme prie nedidu- 
ko medinio sodo namelio, panašaus į rąstinę trobelę, tik mo- 
dernesnę. Namelis puikiai derėjo aplinkoje. 

Miško viduryje, mąstė Viktoras. Ką ji toliau pasakys, ne- 
sunkiai galima atspėti. 

- Aplinkui - jokių kaimynų. Kur tik pažvelgsi, vien eglės, 
bukai ir beržai. Lapuočiai jau prieš keletą dienų buvo nume- 
tę savo švytinčius margus apdarus. Jais dabar žengėme tarsi 
minkštu kilimu. Nors šalti lapkričio orai ir žvarbino kūną, 
miškas dvelkė savotiška šiluma. Buvo nuostabiai gražu. Taip 
gražu, kad dabar vargiai galėčiau pasakyti, ar tikrai taip buvo, 


ar tai tik haliucinacija. Kaip Šarlotė. 

Šį akimirksnį Viktoras ir pats nežinojo, ko mieliau būtų 
geidęs: ar kad Anos šizofrenijos priepuoliai turėtų ką nors 
bendra su dukters dingimu, ar kad jo prasimanyti norai liktų 
tik piktas pokštas. Iki šiol visa tai - ne kas kita kaip slogus at- 
sitiktinumas. Poilsio namelių Havelande - begalė. 

Tačiau yra vienas, kuris... 

— Gal galite prisiminti, ar stovėdama prie namelio ką nors 
girdėjote? 

Ana klausiamai pasižiūrėjo. 

— Ar mano gydymui tai svarbu? 

Ne, tik man. 

— Taip, - Viktoras sakė netiesą. 

— Atvirai pasakius, nieko negirdėjau. Ničnieko. Buvo taip 
tylu, tarsi stovėtum ant vienišo kalno du tūkstančiai metrų virš 
jūros lygio. 

Viktoras vos pastebimai linktelėjo, nors mieliausiai būtų ją 
purtęs kaip per roko muzikos koncertą. Tai kaip tik tas atsaky- 
mas, kurio tikėjosi. Jis žinojo, kur Šarlotė nuvedė Aną. Sakrovo 
miško tarp Špandau ir Potsdamo ramybė yra tokia įspūdinga, 
kad miesto lankytojai ją paprastai pirmiausia ir pastebi. 

Atrodė, Ana skaito Viktoro mintis. 

— Žinoma, Šarlotės paklausiau, kur mes esame, bet ji nieko 
nesuprasdama tik žvelgė į mane. „Ši vieta tau juk pažįstama, - 
atsakė suglumusi. - Tai mūsų šeimos vasarnamis. Su tėvais pra- 
leisdavau čia kiekvieną vasarą. Čia prabėgo ir mano paskutinė 
graži diena gyvenime. Kol dar nebuvo viskas prasidėję.“ 

— Kas prasidėję? 

- Jos liga, manau. Tačiau nieko aiškesnio tuomet ji neno- 
rėjo man atskleisti. Priešingai. Kone pykdama rodė į namelį 
ir klausė: „Katra iš mudviejų galiausiai yra rašytoja? Pasakyk 
man, kas ten viduj nutiko!“ 

— Ar žinojote? 

— Deja, ne. Tačiau pastaruoju metu Šarlotė ganėtinai daž- 
nai kartojo, kad kaip vaiduoklis neišeis man iš galvos tol, kol 
nebūsiu baigusi knygos apie ją. Tad reikėjo pasižiūrėti, kaip 
atrodo namo viduje. Iškūliau galinio prieangio langą ir tarsi 
įsilaužėlė įsiropščiau pro jį. 

Čia nei šis, nei tas, mąstė Viktoras. Josi būtų žinojusi, kur 
padėtas raktas. 

— Taip elgiausi todėl, kad čia tikėjausi aptikti kokią nors 
Šarlotės ligos dingstį. 

— Na, ir? Ar pavyko? 

— Deja, vėl nieko neišėjo. Bet juk aš gerai ir nežinojau, ko 
turėčiau ieškoti. Vienintelis iškart į akis krito vasarnamio dy- 
dis. Iš išorės tame vieno aukšto statinyje daugių daugiausia 
galėjo būti trys kambariai. Tačiau, be dviejų pirčių, erdvios 
virtuvės ir didžiojo kambario su židiniu, buvo dar bent pora 
miegamųjų. 

Trys, pataisė Viktoras mintyse. 

- Išnaršiau visas komodas, spintas ir knygines, patikrinau 
net praustuvę pirtyje. Laimė, viskas ėjo labai sparčiai, nes va- 
sarnamis įrengtas itin puritoniškai. Nieko jame įmantraus, bet 
įranga ir apstatymas - nepigūs. 

Filipo Štarko projektas, šiek tiek bauhauzo stiliaus. Įrengė 
Izabelė. 

— O ką darė Šarlotė, kai jūs naršėte po namą? - neatlyžo 
kamantinėjęs Viktoras. 

— Ji lūkuriavo lauke. Anksčiau buvo pareiškusi, kad nie- 
kuomet čia nekelsianti kojos. Pernelyg daug pikta įvykę aną 
dieną. Tačiau ji be perstojo davinėjo man nurodymus stovė- 
dama tarpduryje. 

Daug pikta? 


— Pavyzdžiui? 

- Visa tai atrodė labai keistai. Ji kalbėjo mįslėmis. Tarkim: 
„Neieškok to, kas yra. Dairykis to, ko trūksta!“ 

— Ar supratote, ką ji tuo norėjo pasakyti? 

— Ne. Tada, deja, neturėjau galimybės smulkiau išklausinėti. 

- Kodėl? 

— Todėl, kad staiga įvyko tai, ko nelabai noriu prisiminti, 
daktare Larencai. 

— Kas? 

Anos akyse Viktoras atpažino tokio pat nenoro išraišką, 
kokią buvo pastebėjęs vakar, kai ji pageidavo baigti pokalbį. 

— Galbūt galėtume apie tai pasikalbėti rytoj? Dabar nebe- 
sijaučiu visai gerai. 

— Ne. Verčiau baigti dabar, - reikalavo Viktoras. Pats nu- 
stebo, kaip lengvai išliejo pro lūpas šitą melą. Tai, ką jis čia 
praktikavo, nė iš tolo nebuvo panašu į gydomąjį pokalbį. Tai 
ne kas kita kaip tardymas. 

Kelias sekundes Ana žvelgė į jį negalėdama apsispręsti. 
Viktoras iš pradžių pamanė, kad nieko daugiau nebebus - ji 
atsistos ir atsisveikins. Tačiau Ana sudėjo rankas į skreitą, ty- 
liai atsiduso ir toliau pasakojo savo istoriją. 


Tryliktas skyrius 


— Vasarnamyje staiga pasidarė tamsu. Galėjo būti maž- 
daug pusė penkių. Gal daugiau, gal mažiau, lapkričio pabai- 
ga, anksti temsta. Todėl grįžau į židinio kambarį, susiradau 
žiebtuvėlį - norėjau pasišviesti koridoriuje. Blausioje liepsne- 
lės šviesoje pastebėjau, kad namo gale yra dar viena patalpa. 
Manau, ten buvo sandėliukas. 

Arba Josi kambarys. 

— Norėjau ten įkišti nosį, bet staiga išgirdau balsus. 

— Kokius? 

— Išties buvo tik vienas balsas. Tačiau jis nieko nesakė. Gir- 
dėjau, kad verkia vyras. Patyliukais. Tai ne kūkčiojimas. Vei- 
kiau raudojimas. Ir jis sklido iš kambario koridoriaus gale. 

— Kaip tai nustatėte“ 

— Artėjant balsas garsėjo. 

— Ar nebijojote? 

- Buvo nejauku. Bet tikra panika pagavo tada, kai Šarlotė 
lauke ėmė spiegti. 

— Kodėl ji spiegė? 

Viktoras susiėmė už kaklo, nes nuo kalbėjimo pradėjo bai- 


siai perštėti gerklę. 


83 


- Ji norėjo mane perspėti. „Jis ateina! - rėkė ji. - Jis ateina! 

— Kasė 

— Nežinau kas. Tačiau netrukus suvokiau, kad raudojimas 
liovėsi. Užtat pamačiau, kad durų rankena pamažu spaudžia- 
ma žemyn. O kai atsiveriančių durų skersvėjis užpūtė žiebtu- 
vėlio liepsną, stovėjau kaip įbesta, nes viską supratau. 

— Ką supratote? 

— Kad tas, dėl kurio Šarlotė lauke norėjo perspėti, jau yra 


pas mane. 


Sučirškė telefonas ir nieku pavertė Viktoro mėginimą už- 
duoti kitą klausimą. Šeimininkas nusprendė pakelti ragelį vir- 
tuvėje, kur stovėjo antras aparatas. Izabelė buvo išreikalavusi, 
kad bent poilsio namuose Parkume būtų vienas modernus 
klavišinis aparatas. 

— Larencas. 

— Nežinau, ar pranešu gerą, ar blogą žinią, - prabilo Kajus 
formaliai nė nepasisveikinęs ir iš karto ėjo prie reikalo. 

— Sakyk paprastai, be didelių įžangų, - pašnibždomis kal- 
bėjo Viktoras, nenorėdamas, kad ką nors nugirstų Ana. 

- Pavedžiau išsiaiškinti vienam iš geriausių kontoros dar- 
buotojų ir, žinoma, tikrinau pats. Du dalykai neabejojamai 
aiškūs. Pirma, tą dieną buvo vienas transporto įvykis Ūlando 
gatvėje. 

Viktorui sekundę sustojo plakusi širdis, paskui ėmė tuksėti 
sparčiau. 

- Antra, šis įvykis neturi nieko bendra su pagrobimu. 

— Nesuprantu, kaip galite teigti taip kategoriškai. 

— Todėl, kad tada į važiuojamąją kelio dalį įšlitiniavo prisi- 
gėręs vyriškis ir ko nepakliuvo po ratais. Tą patvirtina daugelis 
mačiusiųjų. Apie vaiką čia nėra jokios kalbos. 

— Tai reiškia, kad... 

— „kad tavo pacientė galbūt serga, bet garantuotai nesusi- 
jusi su mūsų atveju. 

— Josi nėra atvejis! 

— Prašom atleisti. Savaime suprantama. Kvailai pasakiau. 

— Na, gerai. Tiek to. Apgailestauju. Nenorėjau tavęs įžeisti. Iš- 
sprūdo tik todėl, kad pamaniau galiausiai užčiuopęs siūlo galą. 

— Suprantu. 

Ne. Nieko tu nesupranti, sukosi mintys Viktorui galvoje. 
Net nepriekaištauju tau dėl to. Neišgyvenai, ką teko man išgy- 
venti. Niekada nebuvai puolęs į tokią neviltį, kad už kiekvieno 
šiaudo kabintumeisi kaip už rąstgalio. 

— Ar tą žmogų rado? 

— Kokį žmogų? 

— Tą pasigėrusįjį. Ar jį sučiupo“ 

— Ne. Bet tai nieko nekeičia: tada nė vienas nepastebėjo 
nei moters, nei vaiko. Liudytojai visi it susitarę teigia matę jį 
nusvirduliavus į Kudam-Karės daugiaaukštį garažą. Ten jo ne- 
aptiko. Galimas daiktas, kad paspruko įsimaišęs į elektronikos 
parduotuvės pirkėjų maišalynę. Ką aš žinau... 

— Gerai, drauguži. Dėkoju už informaciją. Turiu dėti ragelį. 

— Ar ji šiuo metu pas tave“ 

— Taip. Dabar sėdi gretimame kambaryje ir manęs laukia. 

— Kiek tave pažįstu, jau esi giliau pasikapstęs. 

— Taip. 

- Gerai. Tik neužversk manęs smulkmenomis, jei pasmal- 
sausiu: ko gero, vėl turi man naują pavedimą, nubrėžei naują 
paralelę, tiesa? 

- Hmmm. 

- Taigi atidžiai paklausyk. Duodu dar vieną patarimą: ne- 
svarbu, kas toji moteris, bet iš jos gero nelauk. Vyk ją šalin! 

Saloje norėjai pabūti vienas. Po paraliais, taip ir daryk. Yra juk 
kitų psichiatrų, galinčių jai padėti. 

- Aš negaliu lyg niekur nieko jos pavaryti. Mes čia esame 
tarsi įkalinti. Dėl audringų orų nekursuoja nė vienas keltas. 

— Tai bent nebesusitikinėk su ja. 

Viktoras neabejojo, kad detektyvas sako tiesą. Parkume ti- 
kėjosi šiek tiek atitrūkti nuo savo nelaimės, o vietoj to mintys 
vis sukasi tik apie Josi. Šiandien per pokalbį irgi renka vien 
sau tinkamas smulkmenas. O epizodus, kurie netinka į dėlio- 
nę, leidžia pro ausis, pavyzdžiui, kad Šarlotė buvo devynerių, 
o ne dvylikos metų, kad Josi niekuomet nebūtų bėgusi iš namų 
ir būtų žinojusi, kur padėtas raktas nuo namelio. 

— Vadinasi? 

Viktoras nesiklausė, ką sakė Kajus. 

— Vadinasi, ką? 

— Buvai man žadėjęs, kai atliksiu šį paskutinį darbą, paieš- 
kas galutinai nutraukti. Kai būsiu patikrinęs nelaimingą atsiti- 
kimą, žadėjai liautis krapštinėti seną žaizdą. 

— Taip, pamenu. Tačiau... 

— Ne. Jokio tačiau. 

— „tačiau noriu dar išsiaiškinti, - Viktoras buvo atkaklus. 

— Ką? 

— Kad nėra senos žaizdos. Ji gyva, kraujuojanti. Jau ketveri 


metai. 


Keturioliktas skyrius 


Viktoras tyliai padėjo ragelį ir šiek tiek sverdėdamas nukiūti- 
no tarsi lengvų bangų supamo laivo deniu pas Aną į židinio 
kambarį. 

— Blogos naujienos? 

Ji jau stovėjo prie sofos ir rengėsi eiti. 

- Net nežinau, - atsakė Viktoras nenusižengdamas tiesai. - 
Jau žadate atsisveikinti? 

— Taip. Pokalbis su jumis vėl pareikalavo daugiau jėgų, nei 
buvau maniusi. Sakau, grįžusi į viešbutį pagulėsiu kokią valan- 
dą. Ar galėtume rytoj kalbėtis toliau? 

- Žinoma. Galbūt. 

Po šio pokalbio telefonu Viktorui nebebuvo taip aišku, ko 
iš tikrųjų norėti. 

- Geriausia, jei pirma paskambintumėte. Šiek tiek atsi- 
lieku su darbais. Be to, juk žinote: aš nebesu praktikuojantis 
gydytojas. 

— Gerai. 

Viktoras jautė, kad Ana įdėmiai žvelgia mėgindama jo vei- 
de pamatyti ką nors pasikeitus. Suprantama, savo nustebimo 
dėl jo nuotaikos permainos ji neparodė. 

Anai išėjus Viktoras ketino skambinti žmonai į Niujorką. 
Tačiau kol miniatiūriniame kompiuteryje surado jos viešbučio 
telefono numerį, šiandien antrą kartą suskambo jo telefonas. 


— Pamiršau dar vieną dalyką, Viktorai. 

Kajus. 

— Neturi nieko bendra su mūsų... eee... su Josi. Tačiau pa- 
maniau, kad bus geriau, jei pranešiu iš karto, kol neįsisiautėjo 
žiema ir nepridarė daugiau nuostolių. 

— Kas nutiko? 

— Skambino tavo privatus sargas, nes negalėjo susisiekti nei 
su tavimi, nei su Izabele. 

— Gal pas mus įsilaužė? 

— Ne. Neįsilaužė. Tik šį tą apgadino. Nesirūpink, tai susiję 
ne su jūsų vila. 

— O su kuo? 

- Su jūsų poilsio nameliu Sakrove. Kažkoks valkata išdau- 
žė galinio prieangio langą. 


Penkioliktas skyrius 


Jis galėjo jį matyti. Nors nuotolis iki jo oro keliu keturi šimtai 
šešiasdešimt du kilometrai, dar apie penkiasdešimt jūrmylių 
vandens keliu, matyti jį ir poilsio namelį Viktoras galėjo. Pa- 
kako šlamesių telefono ragelyje, kad savo privatų detektyvą įsi- 
vaizduotų savaitgalių poilsio namelyje Sakrove. Po paskutinio 
pokalbio telefonu nedelsdamas pasiuntė jį ten, kad nustatytų 
tikrąją padėtį. Ir patikrintų Anos istoriją. 

— Dabar esu virtuvėje. 

Viktoras girdėjo, kaip cypčioja guminiai Kajaus sportba- 
čių padai, - elektromagnetinės bangos atnešė tuos garsus iki 
jo ausies. 

— Na, ir? Ar krinta kas nors į akis? - įspraudęs ragelį tarp 
peties ir smakro nešinas sunkiu aparatu Viktoras nušlepsėjo 
prie sofos. Tačiau laidas buvo per trumpas, kad galėtų ant jos 
atsisėsti, todėl sustojo židinio kambario viduryje. 

— Nematau nieko ypatinga. Jei spręsim iš kvapo ir dulkių, 
čia jau seniai nebūta jokio šventinio pobūvio. 

— Ketveri metai, - pakomentavo Viktoras trumpai ir žino- 
jo, kad Kajus dabar laikys prikandęs liežuvį. 

— Gaila, ką padarysi. 

Tie vos keli metrai nuo automobilio iki vasarnamio miško 
taku privertė šimtą dvidešimt kilogramų sveriantį vyrą supra- 
kaituoti. Nors Kajus savo mobilųjį telefoną laikė toliau nuo 
burnos, Viktoro ragelyje pasigirsdavo traškesys, kai storulis 
kalbėdamas protarpiais imdavo sunkiai šnopuoti. 

— Vadinasi, kol kas vienintelis nenormalus dalykas yra iš- 
muštas galinių durų stiklas. Tačiau aš abejoju, kad tas turto 
sugadinimas nors kiek galėtų būti susijęs su Josi. Ana papras- 
čiausiai postringauja. 

— Kaip tai? 

— Todėl, kad pėdsakai pernelyg švieži. Langas iškultas vos 
prieš kelias dienas, o ne mėnesius, apie metus net kalbėti ne- 
verta. 

Kol Viktoras vėl paklausė, Kajus spėjo atidaryti visas spin- 
tas ir šaldytuvą. 

— Kaip iš šukių galima nustatyti, kada iškultas stiklas? 

— Ne iš šukių. Iš grindų. Ties durimis grindys išklotos par- 
ketu. Jei stiklas būtų buvęs išgrūstas anksčiau, medis vienaip 
ar kitaip būtų paveiktas darganų. Skylė tokia didelė, kad pro 
ją lengvai patektų lietus, sniegas ir nešvarumai. O dabar visas 
prieangis sausutėlis ir toks pat pridulkėjęs kaip visi namai. Be 
to, nematyti jokių vabzdžių, kurių... 

— Na gerai, gerai. Tikiu. 

Viktoras vėl grįžo prie suoliuko su telefonu, nes laikant 
sunkų aparatą pamažu ėmė tirpti ranka. 

- Pasak Anos vizijos, į namelį ją atvedė Šarlotė, kad pažiū- 
rėtų, ar nieko netrūksta. Gal galėtum patikrinti? 

- Kaip tai įsivaizduoji, Viktorai? Juk aš neturiu išsamaus 
jūsų namelio daiktų sąrašo. Gal virtuvėje ir trūksta kokio nors 
grietinėlės plaktuvo? Iš kur man žinoti? Alaus šaldytuve nera- 
dau, jeigu tai turi galvoje. 

— Pradėk nuo mergaitės kambario, - tarė Viktoras praleis- 
damas pokštą pro ausis. - Jis yra koridoriaus gale, priešais vo- 
nios kambarį. 

— Klausau! Kaip įsakyta! 

Kajaus guminiai padai liovėsi cypčioję, nes dabar jie lie- 
tė nebe laminatą, o cementines grindis. Viktoras užsimerkė ir 
pradėjo skaičiuoti tuos penkiolika žingsnių - tiek privačiam 
detektyvui reikės nužirglioti iki plastikinių durų. 

„Draugai kviečiami įeiti - buvo užrašyta ant plastiko len- 
telės, kurią dabar, apšvietęs kišeniniu žibintuvėliu, perskaitė 
Kajus. Vyrių cyptelėjimas Viktorui buvo ženklas, kad jo ap- 
skaičiuota teisingai. 

— Jau atėjau. 

— Na, ir? 

— Stoviu tarpduryje ant slenksčio ir žvelgiu į vidų. Viskas 
gerai. 

- Pasakok, ką matai. 

— Paprastą vaikišką lovą. Viengulę su pageltusiu baldaki- 
mu, stovi ji lygiagrečiai su langu. Prie jos vilnonis kilimėlis. 
Šiuo metu erkių buveinė, jei leistina taip pasakyti. Manau, jis 
ir skleidžia tą nemalonų kvapą. 

— Ką dar matai? 

— Ernio ir Berto* paveikslą. Didžiulį ir po stiklu, rėmeliai juo- 
di. Pakabintas taip, kad gulint lovoje žvilgsnis kryptų tiesiai į jį. 

— Tai yra... 

Viktoras rankos krumpliais nubraukė iš dešinės akies kam- 
po ištryškusią ašarą, o sakinio pabaigą nutylėjo, kad Kajus ne- 
nugirstų jo trūkčiojamo balso. 


* Ernis ir Bertas - du berniukai, televizijos animacinio serialo „Sezamo gatvė“ per- 
sonažai (vert. past.). 

„mano dovana jai. 

- Tai iš „Sezamo gatvės“, žinau. O prie durų, vos įėjus, kai- 
rėje yra būtinas vaikų kambario baldas - „Ikea“ firmos lentyna 
su pliušiniais gyvūnėliais. Kartoninis drambliukas, kažkokios 
Disnėjaus figūrėlės... 

— Pala, pala, neskubėk... - pertraukė Viktoras detektyvo 
šneką. 

— Kas yra? 

— Grįžkim dar kartą prie lovos. Atsigulk ant jos. 

— Kam to reikia? 

— Būk geras. Atsigulk ant jos! 

— Tu mano viršininkas. 

Trys žingsniai. Girgždesys. Kosėjimas. Kajaus balsas mo- 
biliajame telefone: 

— Gal lova kaip nors išlaikys. Spyruoklės svorį jau pajuto. 

— Gerai. Dabar vėl iš pradžių. Ką matai? 

- Taigi kairėje miškas. Bent taip atrodo, nes lango stiklas 
purvinas. Ir, kaip sakiau, spoksau tiesiai į paveikslą. 

- Ir nieko daugiau? 

— Dešinėje pusėje - lentyna ir... 

— Ne ne, - pertraukė jį Viktoras, - tiesiai prieš save. Ar 
daugiau nieko nėra? 

— Ne. O dabar siūlau tau vieną dalyką... - trumpas foninis 
šnypštimas ragelyje nuslopino du Kajaus žodžius. - Aš... jau 
vėl... išsitiesiau lovoj, gerai? 

— Gerai. 

— O dabar - užteks durnių volioti. Sakyk, ką šiame kamba- 
ryje turiu pastebėti? 

— Palauk. Leisk susikaupti. 

Viktoras užsimerkė norėdamas dar aiškiau viską įsivaiz- 
duoti. Grįžti mintimis į Sakrovą. Kaipmat pasijuto tenai: už- 

daro priekines duris, nusiauna batus, kiša juos į indišką ava- 
lynės spintelę koridoriuje. Pamoja Izabelei, kuri guli išsitiesusi 
ant baltai aptrauktos Rolfo Benco sofos priešais atvirą židinį 
ir skaito iliustruotą savaitinį žurnalą „Gala“. Įtraukia į šnerves 
degančių eglės šakų kvapą. Junta šilumą, kurią skleidžia namai, 
kai juose gyvena patenkinti gyventojai. Girdi iš galinio kam- 
bario atsklindančią muziką. Neskubėdamas nusivelka paltą ir 
eina pas Josi. Muzika skamba garsiau. Nuspaudžia rankeną, 
o kai atidaro duris, staiga apakina pro langą spindinti šviesa. 
Paskui mato Josi. Ji sėdi prie vaikiško kosmetikos staliuko ir 
bando naują geltonai oranžinį nagų laką, kurį pasiskolino iš 
geriausios draugės. Muzika skamba taip garsiai, kad ji neiš- 
girsta jį įėjus. Transliuojama laida vadinasi... 

— Alio, kas yra? - Kajus nutraukė jo mintis. Viktoras atsi- 
merkė. 

MTV. 

— Televizorius. 

— Televizorius? 

— Taip, „Sony“. 

— Ne. Jokio televizoriaus čia nėra. 

- Ir kosmetikos staliukas šalia jo su apskritu krištoliniu 
veidrodžiu. 

— Ne. Ne tame kambaryje. 

— Tai ir yra, ko trūksta. 

— Vaikiško kosmetikos staliuko ir televizoriaus? Nepagalvok 
nieko bloga, Viktorai, bet tai nepanašu į tipišką įsilaužimą. 

— Tas ir yra, kad čia ne tipiškas įsilaužimas. 

O kad Anos pasakojimas susijęs su Josi. Kažkaip. Tą aš iš- 
narpliosiu. 

— Viskas aišku. Bet ar nereikėtų tau, Viktorai, vis dėlto 
kviesti policijos. Šiaip ar taip, kai kas pavogta. 

— Ne. Dar ne. Tačiau dabar prašyčiau tavęs apžiūrėti kitus 
kambarius. Gal dar bus kas nors, ko trūksta Josi kambaryje. 

— Na, gerai... - ragelyje vėl ėmė treškėti. Viktoras pamanė, 
kad Kajus krapštosi pakaušį, vienintelę vietą, kur jam dar auga 
vešlūs plaukai. 

— Ką sakai? 

— Ką dabar pasakysiu, gal atrodys visai kvailai... 

— Kalbėk greičiau, po galais! 

— Man atrodo, kad tame kambaryje trūksta kai ko daugiau 
nei paprasto baldo. 

— O ko dar? 

- Atmosferos, - Kajus nervingai užsikosėjo. 

— Nesupratau. 

— Taigi. Nerandu tinkamo žodžio. Neturėčiau seklio uos- 
lės, jei nepasiduočiau savo instinktyviai nuovokai. O ši man 
sako, kad tai ne dvylikametės kambarys. 

- Paaiškink, ką turi galvoje, - pareikalavo Viktoras. 

— Aš pats neturiu dukters, užtat mano dukterėčiai Laurai 
kitą savaitę sueis trylika. Kai paskutinį kartą pas ją lankiausi, 
jos kambarys atrodė tarsi atskira karalystė. Ant durų buvo už- 
rašyta ne „Draugai kviečiami įeiti , o „No Entry *. 

— Josi tai nebūdinga. Ji nebuvo maištinga. 

- Žinau. Bet Lauros kambario sienos buvo nukabinėtos 
„Boygroup ** plakatais. Už veidrodžio užkaišioti popmuzikos 
koncertų, kuriuose lankėsi, bilietai. Greta - atvirukai, vyresnių 
berniukų atsiųsti iš Maljorkos. Ar supranti, ką noriu pasakyti? 

Kažko trūksta. 

- Ne. 


* Angliškai „įeiti draudžiama“ (vert. past.). 
** Paauglių popgrupės, dainuojančios ir šokančios, pavadinimas (vert. past.). 

— Ką čia matau, tai nėra kambarys paauglės, kuri pamažu 
leidžiasi pasaulio pažinti, Viktorai. Jame nematyti nė vienos 
žurnalo iškarpos su kokios nors popžvaigždės nuotraukomis, 
priešingai, knyginės lentynoje stovi Benjamino Bliumcheno* 
figūrėlė. Ir „Sezamo gatvė“, Viktorai, suprask. Mano dukterė- 
čios kambaryje ant sienos puikuojasi Eminemo, o ne berniuko 
Ernio paveikslas. 

— Kas yra Eminemas? 

— Matai. Tai ir yra, ką turiu galvoje. Tas tipas reperis. Tu 
tikrai nežinosi, apie ką jo tekstai. 

— Aš vis dar nesuvokiu, ką nori man pasakyti. 

- Kad čia tikrai kai ko trūksta. Čia nėra vaškinių žvakių, įsta- 
tytų į tuščius vyno butelius. Nėra skrynutės pirmiesiems meilės 
laiškams. Na, ir - čia tikrai nėra jokio kosmetikos staliuko. 

- Iš pradžių sakei, kad tai visai normalus vaiko kambarys. 

— Taip, aštuonmečio vaiko, o Josi tada buvo dvylikos. 

— Tu nepagalvoji, kad tai tik savaitgalių poilsio namelis. Ji 
nebuvo čia kaip reikiant įsitaisiusi. 

- Galimas daiktas, - Kajus atsikvėpė ir vėl pajudėjo. - Tu 
klausei, kas man krinta į akis. Aš atsakiau. 

Viktoras girdėjo, kad vėl uždaromos kambario durys. Stai- 
ga iš akių dingo visas vaizdas. Tarsi sename filme nutrūko ry- 
šys su Kajumi ir vasarnamiu. 

— Kur dabar eini? 

— Atsiprašau, būtinai turiu nusišlapinti. Netrukus pa- 
skambinsiu. 

Nespėjo Viktoras nė žodžio pratarti, kai su Kajumi nutrū- 
ko ryšys. Teko dėti ragelį. Kaip įbestas stovėjo dabar prie tele- 


fono šalia židinio ir mėgino susivokti. 


* Drambliuko radijo seriale vaikams vardas (vert. past.). 


95 


Ką reiškia Kajaus informacija? Durys, kurių stiklas neseniai 
buvo išdaužtas? Kambarys, neatitinkantis paauglės amžiaus? 

Toliau tų klausimų svarstyti nebegalėjo, nes, kaip žadėjo, 
vėl paskambino Kajus, beje, anksčiau, nei Viktoras tikėjosi. 

— Viktorai? 

Iš pasikeitusių fono šlamesių atrodė, kad Kajus išėjo lauk ir 
dabar stovi priešais namelį miške. 

— Kas ten? Kodėl išėjai? Aš dar... 

— Viktorai! - neleido toliau kalbėti Kajus. Šįkart detektyvo 
balsas skambėjo nerimastingai. Girdėjosi net jaudulys. Vikto- 
ras pasijuto nejaukiai. 

— Kas yra? 

— Vis dėlto geriau tuoj pat kviesti policiją. 

— Kodėl? Kas ten dedasi? 

Josi. 

— Kažkas buvo vonios kambaryje. Gal prieš kelias valan- 
das, nes pėdsakai šviežut šviežutėliai. 

— Dėl Dievo meilės. Kokie pėdsakai? 

— Kraujas. Ant grindų plytelių. Praustuvėje. Unitaze. 

Seklys sunkiai alsavo. 

— Visas vonios kambarys pilnas kraujo. 


Šešioliktas skyrius 


Šiandien. 1245 palata. Vedingas 


Daktaro Roto telefonas supypsėjo kaip tik per pirmą didesnę 
pertrauką, kurią Larencas padarė po maždaug valandą truku- 
sio pasakojimo. 

— Nepamirškite, ką žadėjote pasakyti, daktare, - tarė vyres- 
nysis gydytojas uždarydamas sunkias duris į koridorių. 

Pamiršti? mintyse atkartojo Larencas žvelgdamas daktarui 
Rotui iš paskos, kai tas išskubėjo prie laidinio telefono. 

Mano problema ir yra ta, kad negaliu pamiršti. Nors neap- 
sakomai trokštu. 

Daktaras Rotas grįžo po dviejų minučių ir vėl atsisėdo į 
nepatogią baltą plastikinę kėdę. Tokios klinikoje stovėjo prie 
visų lovų ir paprastai buvo skirtos lankytojams, bet šioje įs- 
taigoje jos neturėjo jokios prasmės, nes lankytojai čia rodytis 
vengė. 

— Turiu dvi žinias: vieną gerą, kitą blogą, - pranešė gydy- 
tojas Viktorui. 

— Blogąją sakykite pirma! 

— Manęs jau pasigedo. Profesorius Malcijus teiravosi, kur 
esu pradingęs. 

— O geroji? 

-— Turėsite lankytojų, bet jie pasirodys ne anksčiau kaip aš- 
tuonioliktą valandą. 

Viktoras linktelėjo. Kas tie jo lankytojai, nesunkiai numa- 
nė, o daktaro Roto veido išraiška tik patvirtino jo spėjimą. 

— Vadinasi, lieka dar keturiasdešimt minučių, ar ne? 

— Keturiasdešimt minučių istorijai papasakoti iki galo. 

Larencas išsitiesė lovoje, kiek tai buvo įmanoma. 

— Vos keturiasdešimt septynerių, o jau prirakintas prie lo- 
vos, - juokavo jis, bet daktaras Rotas į užuominą nereagavo. 
Gydytojas žinojo, ko Larencas iš jo nori, tačiau to malonumo 
suteikti negalėjo. Todėl paklausė: 

— Kodėl vasaros namelyje paaiškėjus tokiam dalykui ne- 
kvietėte policijos? 

— Todėl, kad ketverius metus ji man nieko nepadėjo. O da- 
bar, kai pats aptikau pirmuosius pėdsakus, nenorėjau vadelių 
išleisti iš rankų. 

Daktaras Rotas supratingai linktelėjo. 

- Tad likote saloje, o Kajus buvo jūsų vienintelis ryšys su 
išoriniu pasauliu? 

— Taip. 

- Ir kiek paskui dar viskas truko? Turiu galvoje, kol galiau- 
siai nustatėte, kas buvo Ana iš tikrųjų ir koks Josi likimas? 

— Dvi dienas. Ir pats nesuprantu, kodėl dar taip ilgai tru- 
ko. Iš tikrųjų jau tada buvo viskas aišku. Jei mano gyvenimas 
būtų buvęs videofilmas ir būčiau galėjęs jį atsukti atgal, būčiau 
susigaudęs anksčiau. Visos dėlionės dalys gulėjo ant stalo, bet 
aš buvau aklas. 

— Sakėte, kad vonios kambarys buvo pilnas kraujo? 

— Taip. 

— Kas vyko toliau? 

- Tą dieną - nieko ypatinga. Susidėjau daiktus rengda- 

masis išvykti iš salos. Norėjau tuojau grįžti į Berlyną ir pats 
susipažinti su situacija, susitikti su Kajumi. Bet nieko neišėjo. 
Audra dar sustiprėjo. Kaip ir mano persišaldymas. Juk žinote, 
kaip būna, kaip žmogus jautiesi, kai tavo visas kūnas tarsi nu- 
svilintas saulės. 

Daktaras Rotas linktelėjo. 

- Reklamose visada sakoma: „Skauda galvą ir sąnarius.“ 
Ar kada nors svarstėte, kas žmogui lieka, kai sopa galvą ir gelia 
visus sąnarius“ 

— Lieka protas. 

— Teisingai. Norėdamas jį apkvaitinti išgėriau valiumo ir 
meldžiau Dievą, kad kitą dieną plauktų keltas. 

— Keltas neplaukė, tiesa? 

— Ne. Viesulas Antonas įkalino mane savuose namuose. 
Pakrančių sargyba visiems salos gyventojams patarė be būti- 
niausio reikalo nekišti iš namų nosies. Tačiau viena bėda ne 
bėda: kitą dieną, vos atsikėlus, įvyko netikėčiausia, ko ir įsi- 
vaizduoti negalėjau. 

— Kas įvyko? 

— Vėl dingo man iš pat panosės. 

— Kas? 

Larencas kilstelėjo galvą ir suraukė antakius. 

— Kol nepradėjau pasakoti toliau, daktare Rotai, siūlau vie- 
ną sandėrį: aš papasakosiu jums istoriją, o jūs... 

— Ką? 

— Paleisite mane į laisvę. 

Daktaras Rotas vos laikėsi nenusišypsojęs, tačiau tik trukte- 
lėjo nosimi. Apie tai vieną kartą juodu jau buvo ilgai šnekėję. 

— Jūs žinote, kad tai neįmanoma po to, ką esate padaręs. 
Aš netekčiau darbo ir gydytojo licencijos. Dar ir nusikaltimą 
būčiau įvykdęs. 

— Taip, taip. Tą jau esate sakęs. Bet aš vis tiek siūlau ir esu 
pasirengęs prisiimti riziką. 

— Kokią riziką? 

— Aš papasakosiu jums visą istoriją. Savo istoriją. O kai 
baigsiu, galėsite spręsti pats, ar mane paleisti, ar ne. 

— Ne sykį esu jums kartojęs, kad tai ne mano galioje. Man 
nesunku jus išklausyti ir su jumis bendrauti, bet negaliu padėti 
jums atgauti laisvės, kurios jau kelinta diena prašote. 

— Ne? Tada kelias minutes paklausykite ausis ištempęs. 
Esu įsitikinęs, kad tai, ką tuojau papasakosiu, pakeis jūsų nu- 
sistatymą. 

— Kažin. 

Jei rankos nebūtų pririštos, Viktoras jas dabar būtų iškart 
pakėlęs. 

- Jūsų vietoje nebūčiau toks užtikrintas. 

Larencas užsimerkė, o daktaras Rotas atsilošė kėdėje pasi- 
rengęs išklausyti, kas nutiko toliau. Tragedijos pabaigos. 


Septynioliktas skyrius 


Parkumas, dvi dienos iki tiesos 


Vaistas pamažu liovėsi veikęs, ir Viktoras pasijuto išplėštas 
iš miego, per kurį nieko nesapnavo. Mielai dar būtų patūno- 
jęs tame beskausmiame vakuume, į kurį buvo nugramzdinęs 
valiumas, tačiau veiklioji medžiaga buvo beveik sunaudota ir 
juodų minčių nebeblokavo. 

Ana. 

Šarlotė. 

Josi. 

Kraujas! 

Viktoras vos ne vos atsisėdo lovoje ir prireikė pastangų, 
kad vėl nedribtų į pagalves. Kėlimasis priminė vieną nardymą 
Bahamose, kur prieš daugelį metų atostogavo su Izabele. Tuo- 
met jis vilkėjo naro liemenę, kurios vandenyje beveik nejuto. 
O kai paskui po vieno pasinėrimo lipo iš vandens nedidelio 
katerio kopėtėlėmis, pajuto, kaip deguonies balionas ir svar- 
menys tempia atgal į vandenį. Panašiai dabar tą patį darė lie- 
kamasis narkotiko poveikis. Arba virusas. 

Puiku, pamanė Viktoras sukaupdamas visas jėgas ir lipda- 


mas iš lovos. Dabar atėjo tas akimirksnis. Tu nežinai, ar per- 

sišaldymas guldo ant menčių, ar šalutinis vaisto poveikis daro 
tave paliegėlį. 

Viktorą, vilkintį prakaitu permirkusia pižama, krėtė šaltis, 
todėl užsimetė ant pečių šilkinį chalatą, kurį nusikabino nuo 
pakabo. Paskui tirtėdamas nušlepsėjo koridoriumi į vonios 
kambarį. Laimė, ta patalpa buvo tame pačiame aukšte kaip ir 
miegamasis, tad nereikėjo lipti laiptais žemyn. Kol kas. 

Pamatęs veidrodyje savo veidą Viktoras išsigando. Jokių 
abejonių. Jis serga. Pilki paakiai, visas išbalęs. Prakaito lašai 
ant kaktos. Stiklinis žvilgsnis. Ir dar vienas dalykas. 

Kažkas ne taip kaip visuomet. 

Viktoras stebeilijo į savo atvaizdą veidrodyje mėgindamas 
fiksuoti žvilgsnį. Tačiau nesisekė. Juo labiau telkė dėmesį, tuo 
neryškesnis darėsi vaizdas. 

— Prakeiktos tabletės, - murmėjo sau po nosimi tiesda- 
mas ranką į dušo vandens maišytuvo svirtį. Suktelėjo į kairę 
ir aukštyn paleisdamas vandens čiurkšlę laisvai tekėti. Senam 
generatoriui kaip visuomet reikėjo daugiau laiko vandeniui 
įkaitinti. Šiandien nebuvo žmonos, todėl niekas nesijaudino ir 
dėl švaistomo vandens. 

Kol vanduo šilo, Viktoras stovėjo įbedęs akis į didelį sieni- 
nį veidrodį viršum marmurinio praustuvo ir iš silpnumo vos 
laikėsi ant kojų. Ištisinis vandens šniokštimas buvo deramas 
fonas mintims. 

Kažkas ne taip, bet negaliu suvokti kas. Tarsi... migla akis 
būtų aptraukusi. 

Atplėšęs žvilgsnį nuo savo atvaizdo sulankstė kilpinį mau- 
dymosi rankšluostėlį, atidarė stiklines duris ir įžengė į priga- 
ravusią kabiną. Aštrokas gaiviklio „Acgua di Parma“ kvapas 


ramino nervus, todėl nusimaudęs jautėsi kiek atsipalaidavęs. 

Karšto vandens čiurkšlės nuskalavo viršutinį skausmų sluoks- 


nį ir nuplukdė į kanalizaciją. 
Kažkas ne taip. Kažkas pasikeitę. Bet kas? 


Drabužių spintoje susirado senus „501“ džinsus, apsivilko 
mėlyną megztinį. Aiškus daiktas, žinojo, kad šiandien užsuks 
Ana, ir net tikėjosi, jog ji toliau pasakos savo istoriją. Gal net 
išklos ją iki pabaigos. Tačiau šiandien jautėsi taip prastai, kad 
Ana, matydama jį laisvalaikio drabužiais, galbūt nesistebės. Jei 
apskritai turi tam nuovoką. 

Viktoras nulipo laiptais žemyn dėl viso pikto prisilaiky- 
damas už medinių turėklų. Virtuvėje pripylė elektrinį virdu- 
lį vandens ir spintelėje surado maišelį arbatos. Paskui paėmė 
plačiakraštį puodelį, kuris kabėjo prie sienos ant medinio ka- 
blio tarp viryklės ir dubens indams plauti. Tačiau įprastiniai 
darbai virtuvėje neįstengė jo atitraukti nuo įkyrios minties. 


Kas čia dedasi? Kas ne taip? 


Kai atsisuko į virtuvės spintelę išsiimti sutirštinto pieno, 
žvilgsnis trumpam sustojo ties poliruotu stiklo keramikos pa- 
viršiumi už viryklės. Ir vėl išvydo savo atvaizdą. Dabar atrodė 
dar neryškesnis. Beveik iškreiptas. Ir kaipmat pasidarė aišku: 

Kur yra...? 

Žvilgsnis leidosi virykle žemyn ir paskui slydo plytelėmis 
išklotų grindų paviršiumi. 

Staiga vėl viskas atgijo - apėmė tas pats nelemtas vakarykš- 
tis jausmas, kai savo detektyvą iš tolo vedžiojo po vasarnamį. 

Kažko trūksta. 

Viktoras metė puodelį ir nubėgo į prieangį. Timptelėjo ži- 
dinio kambario duris ir sustojo prie rašomojo stalo. 

Dokumentai. Elektroniniu paštu gautų „Die Bunte“ žurna- 
lo klausimų išspausdinti lapai. Atidarytas nešiojamasis kom- 
piuteris. Viskas gerai. 

Ne. Kažko nėra. 

Viktoras užsimerkė tikėdamasis, kad vėl praplėšęs blaks- 
tienas ras viską savose vietose. Jis tikrai neklydo. Atsimerkęs 
pamatė, kad niekas nepasikeitę. 

Apačioje. Po stalu. Tuščia. 

Dingo Sindbadas. 

Šeimininkas nutrepsėjo atgal į virtuvę ir vėl įsmeigė žvilgs- 
nį į grindis. 

Vėl tuščia. 

Sindbado - kaip nebūta. Nebesimatė nei indelio, iš kurio 
ėsdavo, nei lėkštelės, iš kurios lakdavo vandenį, nei šunų ėdalo. 
Po rašomuoju stalu nebebuvo ir pakloto, ant kurio jis snaus- 
davo. Įspūdis toks, tarsi šuns niekuomet saloje kartu nebūtų 
buvę. Tačiau viso to Viktoras, jaudulio pagautas, dar nebuvo 
įsisąmoninęs. 


Aštuonioliktas skyrius 


Jis stovėjo pakrantėje neimdamas į galvą, kad vėjas į veidą 
teškia lietaus lašus. Stovėjo ir galvojo. Labiausiai Viktorą ste- 
bino tai, kaip ramiai priėmė žinią, kad pabėgo šuo. Supran- 
tama, liūdėjo ir piktinosi. Bet jausmai nebuvo tokie stiprūs, 
kokius dažnai sukurdavo košmariška vaizduotė. Vis dėlto 
nuolat apimdavo didžiausia baimė, kad kaip tik tai ir gali 
nutikti. Iš pradžių Josi, paskui Sindbadas. Nebėra. Dingo. Be 
pėdsakų. 

Dėl tos priežasties niekuomet nepatardavo liūdinčiam pa- 
cientui ieškoti paguodos draugystėje su naminiais gyvūnais. 
Žinojo begalę atvejų, kai koks nors taksas, turintis liūdintįjį 
guosti dėl, tarkim, vyro ar žmonos mirties, praėjus kelioms 
dienoms po laidotuvių pats gaudavo galą. 

Arba dingdavo. 

Sindbado niekur nebuvo. Sunku paaiškinti, bet Viktoras 
dėl to nervų neprarado, nelakstė susijaudinęs ir paklaikęs po 
vietovę, neskambinėjo telefonu kaimynams. Tik pranešė Hal- 
berštetui įkalbėdamas žinią į autoatsakiklį. O dabar maždaug 
už pustrečio šimto metrų nuo namų dairėsi to gyvūno tarp 
į krantą išmestų medgalių ir žiūrinėjo, ar neras smėlyje pla- 

čių letenų pėdsakų. Tuščias darbas. Jeigu čia jų kada ir būta, 
dabar nebėra. 

Viktoras suvokė, kad beprasmiška šūkalioti jį vardu. Net jei 
šuo sukiotųsi kur nors netoliese, vis tiek komandų neklausy- 
tų. Sindbadas buvo bailys. Jau eglinių pliauskų sproginėjimas 
židinyje jam įvarydavo baimės, o kai ateidavo Naujųjų metų 
išvakarės, Izabelė turėdavo jam į sausą ėdalą įmaišyti rami- 
namųjų, kad pasigirdus petardų sproginėjimams nepradėtų 
trakti. Vieną kartą šeima buvo nuvažiavusi į Grunevaldą ir, 
kai medžiotojas vienintelį kartą pykštelėjo iš šautuvo, Sindba- 
das visą kelią namo bėgo neklausydamas nė vieno šeimininkų 
paliepimo. 

Siautulinga jūros bangų mūša galėjo šuniui sukelti siaubą. 
Bet būtų atrodę mįslingai, kad dėl to jis bėgtų iš namų, atsisa- 
kytų jų prieglobsčio. Kaip apskritai įmanoma kur nors ištrūkti, 
kai visos durys užrakintos? 

Viktoras be galo kruopščiai išnaršė visą namą - nuo rū- 
sio iki pastogės. Nėra. Atrakino ir apieškojo net sutrešusį sodo 
sandėliuką, kur stovi generatorius. Jau vien todėl, kad sandė- 
liukas visuomet užrakintas, neįmanoma šuniui ten įsigauti. 
Taip kaip neįmanoma saloje pradingti be pėdsako, mąstė Vik- 
toras. Sindbadas ir taip niekuomet nebūtų vienas ėjęs į lauką, 
nebent... 

Staiga Viktoras šiek tiek pasisuko ir bangos dabar jį taš- 
kė iš šono. Kelis akimirksnius tvykstelėjo viltis, kai tolumoje, 
maždaug už šimto metrų, akių krašteliu išvydo kažką judant. 
Artėja gyvūnas, aiškiai šuns dydžio. Tačiau laimės jausmas 
išgaravo taip pat greitai, kaip ir buvo atsiradęs, kai įsitikino, 
kad gyvūno kailis ne šviesus. Ir kad tai ne gyvūnas, o žmogus, 


vilkįs tamsiu paltu. 

Ana. 

- Puiku, kad išeinate pakvėpuoti šviežiu oru, - šūktelėjo 
jam, kai buvo priartėjusi maždaug per dešimt metrų. Nors ats- 
tumas mažas, Viktoras sunkiai suprato jos žodžius, nes vėjas 
nusinešė kelis skiemenis į jūros platybes. - Pasivaikščioti prie 
jūros išsirinkote nekokį orą. 

- Ir nekokią dingstį, - šūktelėjo atgal ir iškart pajuto perš- 
tint gerklę, o tai dingus Sindbadui buvo beveik pamiršęs. 

— Kaip suprasti? 

Ji jau buvo priartėjusi per kelis žingsnius, ir Viktorui teko 
antrą kartą nustebti, kaip jos lakuoti bateliai atlaikė tokį ilgą 
kelią pėsčiomis nuo gyvenvietės iki jūros. Ant jų nebuvo nei 
purvo dėmelės, nei smėlio kruopelytės. 

- Ieškau savo šuns. Pabėgo iš namų. 

- Arjūs turite šunį? - paklausė Ana dešine ranka prilaiky- 
dama skarelę, kad stiprus vėjas nenuneštų nuo galvos. 

- Žinoma. Medžioklinį. Juk matėte. Per mūsų pastarąjį po- 
kalbį jis gulėjo man prie kojų. 

— Ne, - Ana purtė galvą. - Visai nepastebėjau. 

Viktoras pajuto, kad netikėti jos žodžiai veikia jį nepalygi- 
namai stipriau už viesulo gūsius, kurie nepaliaujamai kedeno 
drabužius. Dešinėje ausyje ėmė zvimbti, o dvasinė tuštuma 
staiga virto didžiule baime. 

Ta moteris nėra švari. 

Lietaus lašai Viktorui varvėjo nuo antakių tiesiai į akis, ir 
Anos veidas visai susiliejo. Kartu atmintyje atgijo kai kurios 
nuotrupos iš jųdviejų pirmojo pokalbio: „...aš plūkiau toliau, 
kol iš snukio pasipylė kraujas ir drybsoti liko tik mėsos gaba- 
las - iš jo buvau išplumpinusi paskutinę gyvybės kibirkštį.“ 


— Nesupratau, ką sakėte? 

Atrodo, Ana jam kažką sakė, bet Viktoras tik matė, kad 
kruta jos lūpos, o pats tuo metu stengėsi suprasti, ką ji sako, ir 
atsikratyti prisiminimų, kaip ji kankino gyvūną. 

— Gal užeikime į vidų? - pakartojo ji. - Toks prastas oras, 
šuo veikiausiai pats grįš. 

Ana mostelėjo galva pakrantės namo link ir ketino kibtis 
jam į parankę. Viktoras ranką atitraukė kiek per greitai, bet 
pritariamai linktelėjo. 

— Taip. Gal jūs ir teisi, - ir pamažu nuėjo pirmas. 

Kaip galėjo būti, kad ji nepastebėjo tokio didelio šuns? Ko- 
dėl ji ir dabar meluoja? Gal ji prikišusi nagus ne tik prie Josi, 
bet ir prie Sindbado dingimo? 


Visi šie klausimai, kurie dabar sukosi Viktorui galvoje, iš- 
mušė iš atminties pamatinę taisyklę, kurią jam kadaise stengė- 
si įdiegti mokslinis vadovas ir draugas profesorius van Drui- 
zenas: „Klausykis. Neskubėk daryti išvadų, pacientui skirk kuo 
daugiau dėmesio.“ 

Užuot taip daręs, Larencas eikvojo nemažai jėgų iš pasą- 
monės besiveržiančiam vaizdui apie kankinamą gyvūną slo- 
pinti. O tiesa buvo kaip ant delno. Ji stačiai ranka pasiekiama: 
panašiai kaip tas skęstantysis, kurį nuo gelbėtojų rankų skiria 
tik plonas ledas. Tačiau Viktoras Larencas nebuvo pasirengęs 
jo pramušti. 

Dar ne. 


Devynioliktas skyrius 


— Mes sprukome. 

Pokalbis mezgėsi sunkiai. Viktorui reikėjo kaip nors atsi- 
kratyti minčių apie Sindbadą, todėl iš pradžių Anos nė nesi- 
klausė. Viena laimė, jog ji pradėjo apibendrindama paskutinį 
pokalbį: kad su Šarlote nuvažiavo prie vasarnamio miške, kad 
ten turėjo įsilaužti į namą, o Šarlotė atsisakė eiti į vidų. Ir kad 
koridoriaus gale išgirdo kažkieno žingsnius. 

— Nuo ko nešėte kudašių? - Viktoras vėl užčiuopė minčių 
giją. 

— Tuomet dar nežinojau. Tik nuojauta sakė, kad tas, kas 
manęs kambaryje laukė, dabar mus vejasi. Tad laikydama Šar- 
lotę už rankos bėgau apsnigtu miško taku prie automobilio. 
Mes nesidairėme. Iš baimės. Bet ir iš atsargumo, nes galėjome 
paslysti. 

— Klausiu dar kartą: kas buvo name? Kas jus vijosi? 

- Iki pat šiol nesu visiškai garantuota. Mėginau sužinoti iš 
Šarlotės, kai pagaliau vėl sėdėjome automobilyje ir kuo sku- 
biausiai užsidariusios duris riedėjome atgal į Berlyną. Tačiau 
mažylė vėl kalbėjo mįslėmis. 

— Ką turite galvoje sakydama „kalbėjo mįslėmis ? 

- Ji, pavyzdžiui, teisinosi: „Negaliu tau duoti jokių atsa- 
kymų, Ana. Galiu tik nuvesti prie ženklų. Jų reikšmę turi pati 
nustatyti. Juk istoriją rašai tu. Ne aš!“ 

Viktorui teko pripažinti, kad Anos pasakojimai vis labiau 
tolsta nuo tikrovės, bet, kai žinai jos ligą, - visiškai supranta- 
ma. Tačiau jis puoselėjo viltį, kad jos fantazijos bent šiek tiek 
gali būti su ja susijusios. Tačiau neatėjo mintis, kokia patolo- 
giška jo paties elgsena. 

— Kur paskui nuvažiavote? 

— Prie kito ženklo, kurį Šarlotė pavedė man aiškintis. Ji 
kartojo: „Ką tik parodžiau, kur viskas prasidėjo.“ 

— Ar namelyje miške? - paklausė Larencas. 

— Taip. 

— O kas buvo paskui? 

— Paskui Šarlotė pasakė, ko neužmiršiu visą gyvenimą, - 
Ana sučiaupė lūpas imituodama mažos mergaitės šnabžde- 
sį: - „Dabar parodysiu, kur mano liga gyvena.“ 

— Kur „liga gyvena? - perklausė Viktoras. 

— Taip ji sakė. 

Larencą nukrėtė šiurpas. Iš tikrųjų grįžus į namus kūnas 
žvarbo. Bet pasidarė dar blogiau, kai Ana staiga pakeitė balsą. 

— Ir kur tai buvo? - kvotė jis - Kur „liga gyveno ? 

- Šarlotė vedė mane Glynikės tiltu atgal į Berlyną. Atvirai 
pasakius, nežinau, kaip mes nukakome į tą milžinišką Žemės 
lopinį. Taip gerai nepažįstu tų Berlyno apylinkių. Be to, kelio- 
nę sutrikdė nenumatytas dalykas - staiga labai blogai pasijuto 
Šarlotė. 

Viktorui sugniaužė paširdžius. 

— Kas jai buvo? 

— Iš pradžių pasileido iš nosies kraujas, todėl sustojau šali- 
kelėje, man atrodo, netoli aludės Vanzės pakrantėje. Ji atsigulė 

ant užpakalinės sėdynės aukštielninka, o kai kraujas nustojo 
tekėjęs... 

„Ją ėmė krėsti drebulys... 

— ...ji pradėjo visa virpėti. Ją krėtė šaltis, bet taip neapsa- 
komai stipriai, kad jau žadėjau važiuoti į ligoninę, - Ana nu- 
sišypsojo. - Bet susivokiau, kad su vaiduokliu priimamajame 
nelabai išeina pasirodyti. 

— Vadinasi, jai niekuo nepadėjote? 

— Padėjau. Iš pradžių tikrai nenorėjau nieko daryti. Labai 
geidžiau haliucinacijas nuvyti. Bet Šarlotė jautėsi vis blogiau. 
Ji virpėjo kaip epušės lapas ir su ašaromis akyse maldavo, kad 
nupirkčiau kokių nors vaistų... 

„„penicilino... 

- Ji norėjo antibiotiko. Kai jai sakiau, kad be recepto niekas 
neduos, ją ištiko pirmas šėlsmo priepuolis. Mergaitė paleido 
ant manęs gerklę. 

— Paleido gerklę? 

— Taip, kiek tik savo silpnu balseliu įstengė. Baisu. Kažkoks 
baubimo, kūkčiojimo ir rėksmo mišinys. 

— Ką ji sakė? 

— „Tu mane prasimanei. Tu mane susargdinai. Dabar ir gy- 
dyk!“ Nors ir žinojau, kad man vaidenasi, nors puikiausiai su- 
pratau, kad jokios Šarlotės nėra, vis tiek nuvažiavau į vaistinę 
ir nupirkau pakelį paracetamolio, kad jai nustotų skaudėti gal- 
vą. Pasitelkusi visą savo žavesį įkalbėjau vaistininką parduoti 
man penicilino be recepto. „Mano sergančiam vaikučiui“, aiš- 
kinau jam ir žadėjau receptą pristatyti kitą dieną. Iš tikrųjų, 
aiškus daiktas, tai dariau dėl savęs, nes žinojau, kad balsai ir 
vaizdai iš mano galvos dings tik tada, kai būsiu įvykdžiusi Šar- 
lotės prašymus. 

— Kas dėjosi paskui? 


— Po mano lankymosi vaistinėje iš tikrųjų pasidarė geriau. 
Ne Šarlotei, o man. 

Viktoras palaukė, kol Ana toliau pasakos pati. 

- Ji paėmė dvi tabletes, bet jos neveikė. Priešingai, saky- 
čiau, Šarlotės būklė suprastėjo. Ji atrodė dar labiau išbalusi, dar 
apatiškesnė. Bent man nebeprikaišiojo ir nurimo. Šiaip ar taip, 
dėl to priepuolio tebebuvau tarsi šoko ištikta, todėl net nebeži- 
nau, kaip atsidūrėme prie to didelio namo ežero pakrantėje. 

— Prašom apibūdinti, kaip ten viskas atrodė. 

— Tai buvo gražiausia sodyba, kokią Berlyne kada nors bu- 
vau mačiusi. Net nežinojau, kad didmiestyje išvis tokių gali 
būti. Žemės plotas - maždaug pora dešimčių arų, atkalnėje, 
su sava pakrante ir lieptu valčiai švartuoti. Pats namas atro- 
dė didesnis už paprastą vilą, iš esmės klasicistinio stiliaus, bet 
pagyvintas itališko Renesanso elementais. Daug erkerių, bokš- 
telių ir visokios puošybos. Nenuostabu, kad Šarlotė jį vadino 
pilimi. 

Švanenverderis. 

Dabar Viktorui nebekilo jokių abejonių. Tikrovę atitin- 
kančių smulkmenų gausa jos pasakojimuose nebegalėjo būti 
atsitiktinumas. 

— Tačiau ne sodybos vietovė, ne architektūros stilius 
labiausiai krito į akis, - tęsė ji. - Tikrai keistai atrodė, kad čia 
tiek daug žmonių zuja aplinkui. Automobilį turėjome palikti 
prie mažo tiltelio, nes kelią buvo užtvėrę daug sustatytų 
furgonų. 

— Furgonų? 

— Taip, visokio dydžio. Visi jie spraudėsi... 

į salą... 

— „ta pačia kryptimi kaip ir mes ir užkimšo kelią. Daug 
žmonių su kažkokiais reikalais lakstė ten ir atgal. Didžiuma 

stoviniavo ant šaligatvio ties pagrindiniu keliuku, vedančiu 
prie namo. Kai brovėmės arčiau, niekas į mus nekreipė dėme- 
sio. Visi įdėmiai stebėjo sunkias pilies duris. Kai kurie turėjo 
žiūronus, kiti - net filmavimo kameras. Visur skimbčiojo mo- 
bilieji telefonai, buvo fotografuojama. Du vyrai buvo įsiropštę 
net į vieną alėjos medį, kad geriau matytų. Viso ko viršūnė - 
mums virš galvų nuskridęs sraigtasparnis. 


Viktoras tiksliai žinojo, kur Ana ir Šarlotė buvo atsidūru- 
sios. Žinojo ir tai, kokį scenarijų Ana dabar jam piešia. Di- 
džiulis spaudos cirkas prie jo namo pirmomis dienomis, kai 
dingo duktė, šeimą be galo vargino. 

-— Staiga minia sukruto, nes atsivėrė durys ir kažkas išėjo. 

— Kas? 

- Neturiu supratimo. Negalėjau įžiūrėti: sodybos plotas 
toks didelis, o vilos durys - per kokius aštuoniasdešimt metrų 
nuo mano vietos. Šarlotės pasiteiravau, kur mes esame. Ir ji 
atsakė: „Mano namuose. Tave atvedžiau prie savo tėvų.“ Tada 
pasidomėjau, kodėl mes čia atvykome. Ir ji atsakė: „Juk žinai. 
Čia aš gyvenu. Tačiau ne viena. Čia gyvena ir blogis.“ 

— Liga? 

— Taip. Tikriausiai ji norėjo man pakišti mintį, kad mįslin- 
gos ligos priežastį galima aptikti jos namuose. Ir todėl pasi- 
traukė iš tos pilies. Ne vien ligos priežasties ieškoti, bet ir nuo 
jos pabėgti. 

Josi ligos priežastis slypi Švanenverderyje? 

— Staiga Šarlotė trūktelėjo mane už rankos ir norėjo bėg- 
ti atgal, iš kur buvome atvažiavusios. Iš pradžių spyriojausi. 
Norėjau palaukti, nes knietėjo pamatyti, kas išėjo pro duris 
ir sodu žengia prie laukiančios minios. Tas žmogus buvo 
per toli, kad galėčiau atpažinti, vyras tai ar moteris. Tačiau 


113 


iš eisenos atrodė, kad kažkur tą žmogų esu mačiusi. O tada 
Šarlotė pasakė tai, kas mane įtikino, kad nedelsdama turiu 
eiti su ja. 

— Ką ji pasakė? 

- „Verčiau eikime. Tas blogis iš ano kambario. Jis mus vėl 


pavijo. Ir jis artėja tiesiai prie mūsų.“ 


Dvidešimtas skyrius 


— Ar galėčiau nueiti į jūsų vonios kambarį? 

Ana iškart atsistojo, nes, matyt, buvo nusprendusi pokalbį 
šioje vietoje nutraukti. 

- Prašom, - jau ne pirmą kartą Viktoras atkreipė dėmesį į 
jos stilingą kalbėseną. 

Atrodė, tarsi taip ji stengtųsi sudaryti priešpriešą savo bai- 
siems išgyvenimams. Viktoras irgi mėgino stotis, bet pečiuose 
pajuto švininį sunkį, kuris jį vėl nuspaudė į krėslą. 

— Vonios kambarys yra... 

— „viršuje šalia miegamojo, žinau. 

Tai ji pasakė išeidama, todėl nematė, kokiu įtariu žvilgsniu 
Viktoras ją nulydėjo. 

Iš kur tos žinios? 

Vis dėlto jis sukaupė visas jėgas ir pamažu atsistojo ke- 
tindamas ją palydėti. Netoli kambario durų akys užkliuvo už 
juodo kašmyro palto, kurį viešnia buvo tvarkingai pasidėju- 
si ant kėdės šalia sofos. Drabužis nuo nepaliaujamo lietaus 
buvo dar drėgnas, o po kėde ant parketo matėsi maža balutė. 
Viktoras pakėlė paltą ir jau žadėjo nešti į koridorių paka- 
binti. Pasirodė sunkus. Per sunkus, kad tai būtų galima pa- 

aiškinti drėgme, įsigėrusia tik į viršutinį audinį, nes šilkinis 
pamušalas buvo sausutėlis. 

Viktoras girdėjo, kad antrame aukšte spragtelėjo durų už- 
raktas. Ana jau vonios kambaryje. 

Jis papurtė paltą ir dešinėje jo kišenėje kažkas subarškėjo. 
Nieko nelaukdamas, pasiduodamas pirmam impulsui, į tą ki- 
šenę įkišo ranką. Kokia netikėtai gili! Jau buvo betraukiąs ją 
lauk, kai pirštų galai užčiuopė pirma nosinaitę, paskui odinę 
piniginę. Kaipmat ją ištraukė. Ji buvo sunki ir įsigyta iš vie- 
nos Aignerio madų firmos vyriškų odos dirbinių kolekcijos. 
Šis daiktas aiškiai netiko prie skoningų, spalviškai suderintų 
moteriškų Anos drabužių. 

Kas ji tokia? 

Viršuje sušniokštė nuleidžiamas vanduo. Vonios kambarys 
buvo iš dalies virš didžiojo kambario, todėl Viktoras girdėjo, 
kaip Anos aukštakulniai bateliai kaukši į marmurines grindis. 
Tikriausiai eina prie praustuvės rankų plauti ir susitvarkyti. 
Spėjimas tarsi pasitvirtino, kai išgirdo, kad senais variniais 
vamzdžiais ėmė tekėti vanduo. 

Viktorui reikėjo paskubėti. Jis atvertė piniginę ir pamatė, 
kad pasui skirta vieta tuščia. Kelias sekundes nustojo plakusi 
širdis. Jau manė, kad pagaliau užčiuopė Anos tapatybės siū- 
lo galą. O dabar žvelgė tik į tuščius kreditinėms kortelėms 
numatytus piniginės skyrelius, net pinigų nebuvo. Bent jau 
banknotų. 

Staiga Viktorą pagavo nerimas, vos pastebimai ėmė virpėti 
rankos, bet suvaldyti jų neįstengė. Savijauta darėsi panaši į tą 
kaip prieš kelis mėnesius, kai alkoholio koncentracija kraujyje 
sumažėdavo ir nervų sistema pradėdavo reikalauti naujos por- 
cijos. Tačiau šį akimirksnį rankas virpino ne alkoholio trūku- 
mas, o tyla. Vanduo antrame aukšte nebetekėjo. 

Viktoras suglaudė abi piniginės puses ir norėjo tučtuojau 
kišti atgal į palto kišenę, bet suskambo telefonas. Iš baimės 
krūptelėjo ir piniginė, kurią neteisėtai laikė rankose, nukri- 
to ant grindų. Ji plumptelėjo ant parketo kaip tik tarp dviejų 
telefono skambučių. Dabar su siaubu pamatė, kodėl piniginė 
tokia sunki: tarsi nelabajam iš saujos ištrūkusios asloje pažiro 
daugybė monetų. 

Po velniais. 

Viršuje vonios kambario durys atsidarė. Liko kelios sekun- 
dės, kol Ana grįš ir pamatys, kad jos kapšo turinys išbarstytas 
po visą kambarį. 

Parkritęs ant kelių Viktoras šliaužiojo parketu ir dreban- 
čiomis rankomis rinko pinigus, o telefonas nepaliaujamai čirš- 
kė. Kadangi nagai buvo trumpai kirpti, o pirštai dar ir virpėjo, 
sunkiai sekėsi monetas atversti ir paimti. 

Išmušė prakaitas, be to, senas prisiminimas dar sustiprina 
paniką. Kadaise tėvas kaip tik ant šių grindų jam buvo rodęs, 
kaip monetas geriausia rinkti magnetu. Neapsakomai troško 
dabar turėti tą juodą pasagą raudonais galais - kad kuo grei- 
čiau ištrūktų iš šitos keblios padėties. 


— Ramiausiai kelkite ragelį, daktare Larencai, - šūktelėjo 
Ana iš antro aukšto. Tikriausiai ji stovi prie laiptų krašto ke- 
tindama lipti žemyn. Dėl garsiai skambančio telefono Viktoras 
nebegalėjo tiksliai nustatyti jos buvimo vietos. 

— Gerai, - atsakė irgi šūktelėdamas ir suprasdamas, kad 
tas atsakymas ganėtinai kvailas. Dar kokia dešimt monetų 
gulėjo prie sofos ir po ja. Viena buvo nuriedėjusi iki pat ži- 
dinio grotelių. 

- Eikite ramiai prie telefono. Man nieko nereiškia palaukti, 


mūsų pokalbis niekur nepabėgs. 

Anos balsas skambėjo visai arti. Ir kol Viktoras stebėjosi, 
kodėl ji vis dar neatėjusi į kambarį, nors seniai čia jau turėjo 
būti, suglumęs pažvelgė į savo ranką. Monetos. Tai ne pinigai, 
kuriuos taip karštligiškai stengėsi surinkti. Bent ne tikri pini- 
gai. Tai buvo senos markės, kurios įvedus eurus neteko per- 
kamosios galios. Ana turėjo net vieną VFR markę. Ją, matyt, 
naudojo dideliuose prekybos centruose vežimėliui atkabinti. 
Taigi tos ankstesnės valiutos jos piniginėje galėjo būti ne ma- 
žiau kaip keturiasdešimt monetų. 

Kodėl? 

Kas ji tokia? Kam jai tos senos monetos? Kodėl neturi as- 
mens dokumentų ir kreditinių kortelių? Koks jos ryšys su Josi? 
Ir kodėl negrįžta į kambarį? 

Viktoras dabar veikė žaibiškai ir viens du įgrūdo pustuštę 
piniginę atgal į palto kišenę, kitas monetas abiem rankomis 
sustūmė toli po sofa. Liko tik melsti Dievą, kad ji anksčiau 
nebūtų suskaičiavusi savo pinigų, o dabar nedirstelėtų po 
odine sofa. 

Kai Viktoras žaibiškai apsidairė, ar nelikę ant žemės dar 
kokio nors pinigo, pastebėjo nedidelę sulankstytą popieriaus 
skiautelę. Matyt, buvo iškritusi su monetomis ir pakliuvusi į 
vandens balutę po kėde, ant kurios Ana buvo pasidėjusi savo 
juodą kašmyro paltą. Beveik nesąmoningai Viktoras įsikišo 
raštelį į džinsų kišenę ir jau norėjo stotis. 

— Kas čia dabar? 

Viktoras apsigręžė ir pakėlęs akis įsispoksojo Anai į veidą. 
Į kambarį ji tikriausiai įšliaužė be garso, jis net negirdėjo, kaip 
moteris atidarė duris, nors jos visuomet įkyriai girgždėdavo. 

— Aš... aš... aš tik... 

Akimirksniu jam toptelėjo, kaip Anai keistai turi atrodyti 
ši situacija: namų šeimininkas parkritęs prie sofos ant kelių, 

prakaituotas - o praėjo tik trys minutės, kol ji suvaikščiojo į 
tualetą. Ką čia įtikinamai paaiškinsi? 

— Aš esu... 

— Maniau - prie telefono. Tikiuosi, nieko bloga? 

— Prie telefono? 

Dabar suprato, kodėl ji taip greit negrįžo. 

Per tą didelę skubą Viktoras nepastebėjo, kad telefonas lio- 
vėsi skambėjęs. Matyt, Ana pamanė, kad jis kalba, todėl man- 
dagiai laukė koridoriuje. 

— Ak, tas telefonas, - pakartojo Viktoras ir pačiam atrodė 
kvailoka tai sakyti. 

— Taip. 

— Kažkas klaidingai surinko numerį, - kalbėjo stodamasis 
virpančiomis kojomis ir staiga vėl susigūžė, kai aparatas dar 
kartą suskambo. 

— Na ir atkaklus tas žmogus, - pajuokavo Ana sėsdamasi 
ant sofos. - Ar nekelsite ragelio? 

— Aš? Taip. Aš... - mikčiojo Viktoras ir pagaliau suėmė save 
į nagą. - Pakalbėsiu virtuvėje. Atleiskite už trukdomą laiką. 

Kai Viktoras ėjo į virtuvę, Ana ir toliau ramiausiai šyp- 
sojosi. 


Keldamas ragelį jis jau žinojo, kad pamiršo vieną dalyką. 
Labai svarbų. Tai, dėl ko gali netekti Anos pasitikėjimo. 

Monetą prie židinio. 

Tačiau Viktoras neturėjo laiko pagalvoti, kas atsitiktų, jei 
Ana pastebėtų savo pinigą. Prieš kelias sekundes manė, kad 
už patirtą įtampą šiandien nieko blogesnio nebegali įvykti, bet 
skambintojas jau pirmuoju sakiniu duos geresnę pamoką. 


Dvidešimt pirmas skyrius 


— Kraujas, be jokių abejonių, yra moters, Viktorai. 

— Kokio amžiaus? 

- Į tai ne taip paprasta atsakyti, - teisinosi Kajus ir jo bal- 
sas keistai pritilo. 

— Kaip tai? 

— Nes aš seklys, o ne genetikas! 

Viktoras čiupo sau už sprando, bet galvos skausmo taip nė 
kiek nenumaldė. 

— Kur esi šiuo metu? - pasiteiravo savo privataus detektyvo. 

— Stoviu Vestendo ligoninės koridoriuje prie gero bičiulio 
laboratorijos. Išties čia draudžiama kalbėti mobiliaisiais telefo- 
nais, nes elektroniniai prietaisai gali pradėti rodyti niekus. 

— Taip taip, suprantu. Tad kuo greičiau persakyk man in- 
formaciją. 

— Gerai. Mano bičiulis dirba čia biochemiku. Per pietų per- 
trauką išanalizavo pateiktą kraujo mėginį. Iš tavo vasarnamio 
vonios kambario. Toje terlionėje nesunku buvo jo paimti. 

— Aišku, aišku. Na, ir? Ką jis nustatė? 

— Kaip jau sakiau, kraujas moters. Vyresnės kaip devynerių 
ir jaunesnės kaip penkiasdešimt metų. Veikiau jaunesnės. 

— Josi buvo dvylikos, kai dingo. 

- Žinau. Bet tas kraujas - šimtu procentų ne tavo dukters, 
Viktorai. 

— Iš kur gali žinoti? 

— Nes buvo pernelyg šviežias. Dviejų, daugiausia trijų die- 
nų. Tavo duktė prapuolė prieš ketverius metus. 

— To man nereikia priminti, - patyliukais šnibždėjo Vik- 
toras praverdamas virtuvės duris. Didžiojo kambario durys 
buvo uždarytos, tačiau negalėjo jaustis užtikrintas, kad Ana 
nesiklauso, todėl ėmė kalbėti dar tyliau. 

— Gerai. Kraujas ne Jozefinos. Tada sakyk, ką manyti apie 
Aną ir jos pasakojimus? Iki šiol ji yra pateikusi puikių mano 
dukters, mūsų vasarnamio Sakrove ir ką tik vilos Švanenver- 
deryje apibūdinimų. Viskas puikiai sutampa, drauguži. Ji ten 
buvo. Prie mano namų. Ji net pasakojo apie reporterius, kurie 
lūkuriavo apgulę vilą dukters pagrobimo dieną. 

— Kalbi apie Aną? - pasitikslino Kajus. 

— Taip. 

— Ką dar gali apie ją pasakyti? 

Viktoras sunkiai atsiduso ir netyčia užsikosėjo. 

— Jos vardas ir pavardė... - jis turėjo patraukti nuo burnos 
ragelį, kol vėl galėjo normaliai kalbėti. - Atleisk, esu persišal- 
dęs. Taigi klausyk, dabar pasakysiu jos duomenis. Ji vadina- 
si Ana Špygel, yra knygų vaikams autorė, pasak jos, knygos 
paklausios, ypač Japonijoje. Jos tėvas dirbo Amerikos karinių 
pajėgų radijuje ir anksti mirė nuo trombozės, gydytojų klai- 
da. Vaikystėje gyveno Štėglice, o pastaruosius ketverius metus 
praleido Parko klinikoje Daleme. 

Privatus detektyvas paskutinius žodžius pakartojo nesku- 
bėdamas, nes duomenis užsirašė. 

— Gerai. Liepsiu patikrinti. 

— Tačiau pirma turi padaryti dar vieną dalyką. 

Atodūsis kitame laido gale. 

— Kąč 

- Ar tebeturi raktus nuo Švanenverderio? 

- Turi galvoje skaitmeninę rakto kortelę, su kuria galima 
patekti į sodybą? 

— Tikrai taip. 

— Tebeturiu. 

— Gerai. Nueik į mano darbo kambarį. Atidaryk seifą, ko- 
das - Josi gimimo data atvirkštine tvarka, išimk kompaktines 
plokšteles. Visos tos krūvos neįstengsi peržiūrėti. 

— Kas jose įrašyta? 

— Policija tada mūsų prašė išsaugoti išorinių kamerų pir- 
mojo mėnesio po pagrobimo įrašus. 

— Prisimenu. Ji tikėjosi, kad pagrobėjas gali būti įsimaišęs 
į smalsuolių minią. 

- Teisingai. Paimk pirmosios savaitės po pagrobimo įrašus 
ir juos pažiūrėk. 

— Bet juos jau peržiūrėjęs ne vienas ekspertas. Nieko gero. 

— Nes buvo ieškoma vyro. 

— O ko turiu ieškoti aš? 

— Anos. Ieškok smulkios blondinės moters, stovinčios vi- 
los kieme tarp žurnalistų. Dabar turi asmens duomenis, o jos 
nuotrauką tikriausiai rasi internete. 

Viktoras girdėjo, kaip klausantis Kajaus ragelyje pagerėjo 
garso kokybė. Matyt, jis išėjo iš ligoninės koridoriaus ir pėdi- 
no į laboratoriją. 

— Na, gerai. Padarysiu kaip savo klientui. Patikrinsiu Aną 
ir peržiūrėsiu įrašus. Tačiau neteikiu didelių vilčių. Istorijose, 
kurias ji porina, nors ir atrodo įdomios, pernelyg daug spragų. 
Nepamiršk - į tavo vasarnamį įsilaužta tik pastarąją savaitę. 

— Suprantu. Žinau, ką turi galvoje. Bet tada man paaiškink: 
jei visa tai nesusiję su Josi, kas gi ten įvyko? Sakei, kad vonios 
kambarys plūdo krauju. Gal mano savaitgalių vasarnamyje 
nužudyta ne Josi, o kita mergaitė? 

— Pirma, nenustatyta, kad tai mergaitės kraujas. Antra, ne. 

— Kaip tat „ne? 

— Niekas tavo vonios kambaryje nenužudyta, nes kraujas 
nėra iš žaizdos, Viktorai. 

- Kaip galima priterlioti visą vonios kambarį krauju nebū- 
nant sužeistam? - Viktoras šiuos žodžius rėkte rėkė į telefono 
ragelį. Jautėsi toks išsekęs ir kartu taip susijaudinęs, kad visai 
iškrito iš galvos, ar Ana židinio kambaryje jo klausosi, ar ne. 

— Tą ir mėginu tau visą laiką pasakyti. Kraujyje rasta glei- 
vinės ląstelių. 

— Ką čia dabar tai turi reikšti? - klausė Viktoras ir tuo pačiu 
atsikvėpimu tarsi rado atsakymą: - Tu manai, kad kažkas... 

- Taip. Nusiramink, dėl Dievo meilės. Laboratorijos išvada 
vienareikšmė. Tai menstruacijų kraujas. 


Dvidešimt antras skyrius 


Šiandien. 1245 palata. Vedingo klinika 


Lauke sutemo. Klinikos patalpose automatiškai įsijungė ap- 
švietimas. Iš palubės sklindančioje baltai gelsvoje šviesoje 
daktaras Rotas atrodė dar blyškesnis nei paprastai. Pirmą kar- 
tą Viktoras Larencas pastebėjo, kad vyresnysis gydytojas prie 
kaktos iš abiejų pusių buvo gerokai praplikęs. Šukuodamas 
trumpus plaukus į priekį jis iki šiol sėkmingai tai mokėjo pa- 
slėpti. Pastarąją valandą daktaras Rotas, kai klausėsi Viktoro 
pasakojimų, vis dažniau braukė pirštais per plaukus ir taip ap- 
nuogino plinkančią galvą. 

— Kažko nervinatės, daktare Rotai? 

— Ne. Tik smalsu. Nekantrauju sužinoti, kaip viskas klos- 
tėsi toliau. 

Viktoras paprašė gydytojo vandens ir daktaras Rotas palaikė 
jam stiklinę su įstatytu šiaudeliu, nes rankos buvo pririštos. 

— Bet man kilo ne vienas klausimas, - kalbėjo daktaras Ro- 
tas, kol Viktoras nurijo pirmą gurkšnį. 

- Pavyzdžiui? 

- Kodėl niekur neieškojote prapuolusio Sindbado? Jei mano 
šuo pabėgtų, nė minutės negalėčiau namie ramiai nusėdėti. 

- Jūs teisus. Pats stebėjausi savo beveik abejingu elgesiu. 

Man atrodo, kad jau buvau išeikvojęs visas jėgas ir jausmus 
ieškodamas dukters. Jaučiausi kaip tas karo veteranas, kuris 
tokią daugybę kartų yra girdėjęs sproginėjant granatas, kad 
prašvilpiant dar vienam artilerijos sviediniui nė nekrūptelėjęs 
ramiausiai tūno apkase. Ar galite suprasti? 

- Taip. Bet kodėl bent žmonai nepranešėte apie įvykius 
Parkume? Vėlių vėliausiai, kai paspruko šuo, turėjote griebti 
telefono ragelį. 

— Skambinau. Mėginau susisiekti su ja kone kasdien. Pripa- 
Žįstu: iš pradžių neturėjau aiškios nuomonės, ar verta jai pasakoti 
apie Aną. Izabelė pati priešinosi, kad duočiau interviu, o jį tąkart 
visai užmečiau. Jei tada būtų sužinojusi, kad vietoj interviu vėl 
rengiu gydomuosius pokalbius, būtų tą pačią dieną parskridusi 
iš Niujorko. Tačiau negalėjau jai prisiskambinti į viešbučio kam- 
barį. Teįstengiau palikti nemažai žinučių registratoriui. 

- Ir ji nė sykio nepaskambino pati? 

- Skambino. Vieną kartą. 

- Ir ką? 

Viktoras galva mostelėjo staliuko prie lovos kryptimi ir dak- 
taras Rotas vėl prinešė jam prie burnos stiklinę su vandeniu. 

— Kiek laiko...? 

Ligonis nebaigė klausti ilgai siurbdamas gaivinamą skystį. 

— Kiek dar turime minučių? 

- Manau, apie dvidešimt. Jūsų advokatai jau atvykę ir šiuo 
metu tariasi su profesoriumi Malcijumi. 

Advokatai. 

Viktoras stengėsi prisiminti, kada jam paskutinį kartą buvo 
prireikę teisininkų pagalbos. Per ateinančias savaites nepakaks 
ištįsėlio eismo eksperto, kuris 1997 metais jam išgelbėjo vai- 
ruotojo teises. Šį kartą reikėjo tikrų profesionalų. Dabar spren- 
džiamas ne nuostolių dėl sulankstytos skardos klausimas. 

Ant kortos pastatytas jo gyvenimas. 

— Ar jie tikrai geri? 

— Advokatai? Taip. Kiek žinau, tai geriausi baudžiamo- 
sios teisės specialistai, kokius už pinigus Vokietijoje galima 
nusamdyti. 

- Ir jie šiandien norės sužinoti, kas nutiko su Ana? 

- Kaip ir visa kita. Tą jie irgi turi Žinoti, jei nori jus ginti. 
Galiausiai juk sprendžiamas nužudymo klausimas. 

Nužudymo. 

Pirmą kartą šis žodis buvo ištartas. Iki šiol kalbėdamiesi 
jie tik grabinėdavo aplinkui. Nors abu žinojo: daktaro Viktoro 
Larenco laukia kalėjimas. Nebent teisėją pavyktų įtikinti, kad 
jis neturėjo kitos išeities - tik nužudyti. 

- Nužudymas, šiaip ar taip, yra nužudymas. Nemanau, kad 
šiandien man užteks jėgų viską pakartoti. Be to, vis dar tikiuo- 
si, kad ilgiau nei dvidešimt minučių manęs čia nelaikysite. 

— Meskite tai iš galvos, - daktaras Rotas vėl patraukė nuo 
jo stiklinę ir pirštais persibraukė per plaukus. - Verčiau pasa- 
kokite, kas buvo toliau. Kaip su tuo menstruacijų krauju? Ir ką 
dar jums papasakojo Ana, kai grįžote pas ją į kambarį? 

- Nieko. 

Daktaras Rotąs pažvelgė šiek tiek sutrikęs. 

— Kol kalbėjau telefonu su detektyvu, ji išėjo mano nepa- 
stebėta. „Netrukdysiu. Esate labai užimtas. Rytoj kalbėsimės to- 
liau.“ Tą ji buvo parašiusi lapelyje ir padėjusi ant rašomojo stalo. 
Nervai buvo visai pakrikę. Dabar, kai jos nebebuvo, reikėjo vėl 
kaip nors prastumti naktį, kol išpešiu iš jos kitų Žinių. 

Apie Šarlotę. Apie Josi. 

— Tad nuėjote miegoti? 

— Ne. Dar ne. Pirma priėmiau dar vieną svečią, visiškai 
netikėtą. 


Dvidešimt trečias skyrius 


Po dešimties minučių, kai Viktoras baigė kalbėti su Kajumi, 
vėl kažkas pabeldė į duris. Namų šeimininkas manė, kad grįžo 
Ana. Ta viltis subyrėjo pamačius, kad tarpduryje rimtu veidu 
stovi ne kas kitas, o Halberštetas, plūkęsis per audrą, kol atsi- 
krapštė iki jo namo. Burmistras ir šį kartą atsisakė eiti į vidų, 
tik tylėdamas padavė nedidelę dėžutę. 

— Kas čia? 

— Pistoletas. 

Viktoras žingtelėjo žingsnį atgal, tarsi nuo Halberšteto 
grėstų užsikrėsti kokia nors liga. 

— Dėl Dievo, kam man jis reikalingas? 

— Taip bus geriau. Jūsų paties saugumo labui. 

— Saugumo nuo ko? 

— Nuo jos, - Halberštetas dešinės rankos nykščiu parodė į 
tą pusę, iš kurios ir pats buvo atėjęs. - Mačiau, kad ji vėl pas 
jus svečiavosi. 

Viktoras nepatenkintas papurtė galvą. 

— Paklausykite, aš su ja puikiai sutariu, - pirštų galais iš- 


sitraukęs iš kišenės nosinę pasišluostė varvančią nosį, bet ne- 

čiaudėjo. - Aš esu psichiatras. Negaliu pakęsti, kad šnipinėjate 
mane ir mano pacientę. 

— O aš čia esu burmistras ir rūpinuosi jumis. 

- Taip. Ačiū. Didžiai vertinu. Iš tikrųjų. Tačiau kol nebus 
svarios priežasties, prie tokio daikto nė iš tolo nekišiu nagų, - 
Viktoras norėjo dėžutę grąžinti, bet Halberštetas netraukė ran- 
kų iš savo nutrintų kordo kelnių kišenių. 

— Yra priežastis, - murmėjo burmistras piktokai. 

— Ką sakote? 

— Yra priežastis, kodėl namuose jums reikia ginklo. Pasido- 
mėjau, kas per paukštis toji moteris. Kalbėjau su visais, kurie 
saloje buvo ją matę. 

— Ir kas? - Viktoras staiga pajuto burnoje metalo skonį. 
Vadinasi, šiuo metu ne vien Kajus Štratmanas slapta renka 
apie Aną duomenis. 

- Ta moteriškė ne juokais išgąsdino Burgą. 

— Michaelį Burgą? Keltininką? Kas jam gali įvaryti baimės? 

- Ji pasakė jam, kad su jumis turinti suvesti nebaigtą sąs- 
kaitą, daktare. 

— Kaip, nesupratau? 

— O taip. Ir jums teksią mokėti krauju. 

Visur vien tik kraujas. 

Halberštetas truktelėjo pečiais. 

— Kas man darbo. Manykite, ką norite. Šiaip ar taip, aš mie- 
gosiu ramiau žinodamas, kad jūs ginkluotas. 

Viktoras nesumojo, ką jam atsakyti. Ir tada šovė į galvą 
kitas dalykas, ne mažiau svarbus, todėl Halberštetą sulaikė už 
rankos, kai tas apsigręžė eiti. 

- Čia visai iš kitos operos. Ar neteko kur nors matyti 
mano šuns? 

- Ar Sindbadas nugaišo? 

Toks šiurkštus klausimas Viktorą užklupo visai netikėtai, 
panašiai kaip seisminės bangos smūgis. Jis pasijuto labai netoli 
sukrėtimo epicentro. 

— Kaip jums kyla toks klausimas? Noriu pasakyti... Ne. Ne- 
manau. Jis tik pabėgo. Tą jums įkalbėjau į autoatsakiklį. 

—- Hmm, suprantu, - tarstelėjo Halberštetas patyliukais vos 
linkčiodamas galva. - Iš karto jums sakiau, kad tai moteriai 
kažkas ne taip. 

Viktoras ketino prieštarauti, kad nesą jokių įrodymų Aną 
turint ką nors bendra su Sindbado dingimu, bet tą mintį pa- 
siliko sau. 

— Dairysiuos akis išplėtęs ir klausysiuos ausis įtempęs, - 
žadėjo Halberštetas, bet tie žodžiai neskambėjo taip, kad at- 
rodytų rimti. 

— Dėkui. 

- Jūs irgi turėtumėte tą patį daryti. Ne vien dėl šuns. Ta 
moteris pavojinga. 

Burmistras nužingsniavo neatsisveikinęs. 

Viktoras ilgai lydėjo jį akimis, paskui pasijuto toks sušalęs, 
kaip mažas berniukas, kuris, ilgai plaukiojęs baseine, išlipo iš 
vandens ir nesiliauja kalenęs dantimis. Greitai uždarė duris, 
kol vėjas nespėjo į vidų įnešti daugiau šalčio ir drėgmės. 

Dar koridoriuje pasvarstė, ar nereikėtų tą pistoletą iš karto 
mesti į lauke stovintį šiukšlių konteinerį. Su ginklais jam nejau- 
ku, todėl iš principo nenorėjo jų turėti savo aplinkoje. Galų gale 
neatidarytą dėžutę, nusprendęs jau rytoj ją grąžinti Halberšte- 
tui, įdėjo į apatinį komodos, stovinčios koridoriuje, stalčių. 


Per kitas minutes sujaukta siela Viktoras spoksojo į židiny- 


je blėsuojančias anglis ir klausė savęs, kaip suprasti pastarųjų 
valandų įvykius. 

Dingo Sindbadas. 

Kažkas, jauna moteris, galbūt mergaitė, įsilaužė į jo poilsio 
namelį miške ir ten susirgo mėnesinėmis. 

Salos burmistras atnešė jam šaunamąjį ginklą. 

Viktoras nusiavė batus ir išsitiesė ant sofos. Iš kelnių kišenės 
išgrabaliojo paskutinę valiumo tabletę, kurią buvo pasitausojęs 
šiai nakčiai, įsidėjo į burną ir nurijo. Ėmė laukti, kol ji pradės 
veikti, pašalins įtampą ir galbūt sušvelnins gripo požymius. 
Užsimerkęs mėgino nusikratyti spaudimo, kuris tarsi raištis 
juosė galvą nuo kaktos iki pakaušio. Po kurio laiko spaudimas 
tikrai atlėgo ir pirmą kartą po ilgesnio laiko atsikimšo viena 
nosies šnervė. Todėl vėl suuodė stiprius Anos kvepalus, kurių 
dar buvo likę toje vietoje, kur prieš pusvalandį sėdėjo. 

Viktoras mąstė. Jis negalėjo suprasti, kas šioje situacijoje 
turi kelti didžiausią rūpestį: ar keistas Anos elgesys, ar paslap- 
tingi burmistro pranašavimai. 

Jis dar nebuvo nusprendęs, kai apėmė košmaras. 


Dvidešimt ketvirtas skyrius 


Nuo tos dienos, kai dingo Josi, jį protarpiais - iš anksto nieko 
nežinosi - apnikdavo košmariškos būsenos. Ir visai nesvarbu, 
ar nugrimzdavo į jas kelis kartus per savaitę, ar tik vieną kartą 
per mėnesį, jų struktūra nesikeisdavo. Bet visuomet prasidė- 
davo vidurnaktį: sėdi jis prie savo „Volvo“ vairo, o Josi - gre- 
ta ant priekinės sėdynės. Mat buvo nugirdęs apie vieną šalies 
šiaurėje gyvenantį specialistą, tariamai galintį dukrytei pa- 
gelbėti. Ir dabar jau kelios valandos, kaip abu važiuoja į jo 
kliniką prie jūros. Automobilis lekia per greitai, tačiau nie- 
kaip negali įjungti kitos pavaros, kad važiuotų lėčiau. Nors 
Josi prašo greitį mažinti, bet jam nesiseka. Laimė, kelias jū- 
ros link visą laiką tiesus. Niekur nesimato šviesoforų, nėra 
sankryžų. Kada ne kada prazvimbia iš priekio atvažiavusi 
transporto priemonė. Kadangi kelias ganėtinai platus, tai dėl 
viršijamo greičio niekuomet nesusidaro pavojingų situacijų. 
Po kurio laiko Viktoras klausia, ar neturėtume jau seniai būti 
prie jūros. Josi tik trukteli pečiais. Ji irgi stebisi, kodėl kelionė 
trunka taip ilgai. Skriejant tokiu greičiu seniai turėjo būti pa- 
jūryje. Kur bežvelgsi, niekur nematyti jokio kito automobilio. 
Ir dar vienas keistas dalykas: juo toliau važiuoja, tuo aplinkui 

tamsiau, tuo mažiau pakelėje šviestuvų. Užtat tankėja pakelės 
medžių. Galiausiai išvis kelias nebeapšviečiamas, o iš abiejų 
siaurėjančios juostos pusių ištisai driekiasi tankus, neįžvelgia- 
mas miškas. 

Toje košmariško sapno vietoje Viktoras visuomet pajusda- 
vo pirmąjį siaubo priepuolį. Ne baimės, ne išgąsčio, o nenusa- 
komo klaikumo, kuris kaustydavo rankas, kojas ir vis stiprė- 
davo, kai suvokdavo, kad lėčiau važiuoti neįstengia. Spausdavo 
stabdį, o automobilis nestodavo. Priešingai, greitis didėdavo 
ir didėdavo, tiesutėlis kelias vis siaurėdavo. Įjungdavo vidaus 
apšvietimą, Josi žemėlapyje ieškodavo kelio. Ieškodavo, bet ne- 
rasdavo net to, kuriuo juodu važiuodavo. 

Pagaliau pradžiugusi ir su palengvėjimu rodydama į priekį 
ji sakydavo: 

— Priekyje matyti šviesa. Ten kas nors turi būti. 

Viktoras irgi tolumoje įžvelgdavo silpną žiburėlį. Jis artė- 
jant vis ryškėdavo. 

- Turėtų būti sankryža arba gyvenvietė. Gal pakrantė. Pa- 
prasčiausiai reikia važiuoti tiesiai. 

Viktoras linktelėdavo, pulsas aprimdavo. Tenai bus saugu. 
Dabar net tyčia didindavo greitį ir tiesiog skriste skrisdavo. 
Norėdavo kuo greičiau išnirti iš miško, iš tamsos. 

Ir staiga - viskas vėl grįždavo. Siaubas. Klaikumas. 

Akimirksniu Viktoras kuo aiškiausiai atpažindavo, kas yra 
aplinkui. Iškart žinodavo, kas tai per žiburys, kuris jų ten lau- 
kia. Suvokdavo dukters ir savo paties klaidą, prasidėjusią tuo 
važiavimu vidurnaktyje. Jozefina irgi sunerimdavo, kai pa- 
žvelgdavo pro šoninį langą. 

Ne medžiai stovėdavo tamsoje prie kelio. Ten apskritai 
nieko nebūdavo. Tik vanduo. Juodas, šaltas, tamsus ir be galo 
gilus vanduo. 

Deja, per vėlu. Viktoras žinodavo, kad iš šio suvokimo nie- 
ko gero nebus. 

Visą laiką jie važiuodavo viršum vandens. Kone valandą 
ieškodavo kelio prie jūros, o iš tikrųjų tą laiką lėkdavo vande- 
niu. Nuo pakrantės atitoldavo keletą kilometrų ir dabar visu 
greičiu artėdavo prie galinių pirso žiburių, o sustoti - jokių 
vilčių. 

Viktoras kumščiu trenkdavo į vairą, bet tuščias darbas: ne 
jis važiuodavo automobiliu - šis lėkdavo pats savaime. 

Nevaldomu greičiu „Volvo“ švilpdavo kelio pabaigos link, 
pakildavo į orą ir kelis metrus skriedavo viršum Šiaurės jūros 
bangų, kol pakrypdavo žemyn. Sustingusiu žvilgsniu Vikto- 
ras stebeilydavo pro priekinį stiklą, mėgindavo silpnoje lempų 
šviesoje ką nors įžvelgti. Nematydavo nieko kita - tik begalinį 
vandenyną, kuris tuoj visus praris - Josi, automobilį ir jį patį. 


Viktoras visuomet pabusdavo tą akimirksnį, kol auto- 
mobilis dar nebūdavo atsitrenkęs į jūros bangas. Tai pati 
nemaloniausia sapno dalis. Ne todėl, kad žinodavo tuoj pat 
nuskęsiantis su vienturte dukterimi, o todėl, jog darydavo tą 
pačią klaidą: pirm atsitrenkdamas į šniokščiančius vandenis 
pažvelgdavo į galinio vaizdo veidrodėlį. Tai, ką ten išvysdavo, 
kiekvienąsyk priversdavo riktelėti, ir tas riksmas prižadindavo 
ne tik jį, bet ir aplinkinius. Tai būdavo jo siaubingiausia vizija. 
Veidrodėlyje nematydavo nieko. Jis būdavo tuščias. 

Tas kelias, tas pirsas, kuriuo taip ilgai važiuodavo į jūrą, 
dingdavo. 


Dvidešimt penktas skyrius 


Viktoras staiga atsisėdo lovoje ir pajuto, kad pižama permir- 
kusi prakaitu. Paklodė irgi sudrėkusi, o gerklę per košmarišką 
sapną dar labiau užėmė. 

Kas man darosi, mąstė laukdamas, kol aprims pulsas. Net 
neįstengė prisiminti, kaip vakar vakare atsikėlė nuo sofos ir 
užlipo į miegamąjį antrame aukšte. Apie nusirengimą ir kal- 
bėti nereikia. Bet buvo dar vienas dalykas, kurio negalėjo sau 
paaiškinti, - temperatūra miegamajame. Viktoras dešine ran- 
ka paėmė nuo naktinio staliuko baterija maitinamą kelioninį 
žadintuvą ir įjungė ciferblato apšvietimą. Buvo pusė keturių 
nakties, o elektroninis termometras prie laikrodžio rodė aš- 
tuonis laipsnius Celsijaus. Matyt, bus sustojęs elektros genera- 
torius, ir kaip to įrodymas neužsidegė šviestuvas ant naktinio 
staliuko, kai norėjo įjungti. Kambarys skendėjo tamsoje. 

Po perkūnais! Iš pradžių Sindbadas, paskui Ana, persišal- 
dymas, košmariškas sapnas ir dabar dar šitai. Viktoras nusi- 
metė antklodę, čiupo pailgą kišeninį žibintuvėlį, kurį laikė prie 
lovos, jei kartais nutiktų panašus atvejis, ir jausdamas po kūną 
vaikštantį šaltį girgždančiais mediniais laiptais nulipo žemyn. 
Nors iš prigimties ir nebuvo bailys, apėmė įtartinas jausmas, 

kai žibintuvėlis trumpai apšvietė nuotraukas, kabančias ant 
sienų laiptinėje. Šypsodamasi motina stovi su šunimis. Tėvas 
prie židinio rūko pypkę. Visa šeima sustojusi gėrisi tėvo Žve- 
jybos laimikiu. 

Jautėsi kaip į narkozę grimztantis žmogus: blyksteli prisi- 
minimai ir po kelių akimirksnių vėl viską apgaubia tamsa. 


Kai Viktoras pradarė namo duris, stiprus vėjo šuoras ūž- 
telėjo į veidą nešdamas į vidų ne tik drėgmę, bet ir rudens 
lapų likučius. Na ir puiku, mąstė jis. Savo gripą dabar paversiu 
plaučių uždegimu. 

Apsiavė sportbačius, ant šilkinės pižamos užsitempė mėly- 
ną lietpaltį su gobtuvu. Šitaip apsitaisęs nustypčiojo prie pana- 
šios į namelį pastogės su generatoriumi - maždaug dvidešimt 
metrų nuo namo terasos. Smėlio keliuką lietus buvo visai su- 
minkštinęs, vienur kitur jau telkšojo nemažos balos, vanduo 
buvo išgraužęs griovelius, kurių silpnoje žibintuvėlio šviesoje 
negalėjo įžiūrėti. Todėl, nukiūtinus vos du trečdalius keliuko, 
batai ir kelnių kiškų galai jau buvo peršlapę. Nors lietus čaižė 
veidą, žingsnius sulėtino, nes bijojo tamsoje paslysti ir pargriū- 
ti. Kelionės vaistinėlėje turėjo, kas būtina nuo peršalimo, bet 
joje nebuvo nieko didesnėms žaizdoms tvarkyti. Atviras kojos 
lūžis garantuotai būtų paskutinioji, ko šį vidurnaktį vienišoje 
ir darganų užkluptoje saloje mažiausiai reikėjo. 

Metalinis namelis, kuriame buvo generatorius, stovėjo prie 
pat sklypo ribos į pakrantės pusę, o nuo pakrantės jį skyrė bal- 
tų aptriušusių strakuolių tvora. 

Viktoras dar gerai prisiminė visus vargus, kai šeima turė- 
davo tą tvorą „grūdinti“ nuo blogų orų. Pirma reikėdavo jau 
tada apipuvusias lenteles nutrinti švitriniu popieriumi, paskui 
ištepti konservuojamuoju laku ir galiausiai nudažyti be galo 


135 


dvokiančiais baltais dažais. Ir kiekviename darbo etape turė- 
davo padėti tėvui. Tačiau dabar tvora, pastaraisiais dešimtme- 
čiais neprižiūrima, buvo tokia pat sunykusi kaip ir generato- 
rius, kurį Viktoras tikėjosi vėl paleisti. 

Atbula ranka nusišluostė nuo kaktos ir iš akių lietaus lašus, 
sulaikė kvapą. Na ir mėšlas! Viktoras jau žinojo, kol dar nė 
nebuvo nuspaudęs aplūžusios plastikinės rankenos. Raktai. Jie 
kabėjo ant raktų lentos rūsyje šalia elektros skydinės, tad juos 
ir buvo pamiršęs. 

Prakeikimas! 

Perpykęs spyrė į užrakintas metalines duris ir išsigando 
paties sukelto tarškesio. 

— Mat jas galai, koks skirtumas. Čia manęs niekas negirdi. 
Dar tokiame ore. 

Jis toliau kalbėjosi su savimi ir, nors buvo šaltoka, išmušė 
prakaitas. Nusismaukė nuo galvos gobtuvą. Ir tada staiga vis- 
kas aplinkui sulėtėjo. Jį apėmė iracionalus jausmas - tarsi kas 
nors būtų sustabdęs jo vidinį laikrodį ir laikas būtų sustojęs. 
Iš tikrųjų tai truko vos sekundės dalį. Bet įvykius aplink save 
nejučia ėmė fiksuoti kaip sulėtintame filme. 

Trys dalykai brovėsi į sąmonę. Pirmas - burzgimas, kurį 
išgirdo tik tada, kai nuo ausų nutraukė lietpalčio gobtuvą, va- 
dinasi, generatorius veikia. 

Kaip jis gali burgzti, jei yra sugedęs? 

Antras dalykas - šviesa. Viktoras atsisuko į namą ir pama- 
tė, kad miegamasis apšviestas. Stalinė lempa, kurią prieš ke- 
lias minutes bergždžiai stengėsi įjungti, dabar maloniai šviečia 
kambaryje. 

Ir trečias dalykas - žmogus. Jis stovi jo miegamajame ir 
žvelgia pro langą. Žemyn, tiesiai į jį. 

Ana? 

Viktoras metė šalin žibintuvėlį ir pasileido tekinas. Tai 
buvo klaida. Nespėjo nulapnoti nė pusės kelio iki verandos, 
kaip šviesa miegamajame vėl užgeso ir visas namas paskendo 
tamsoje. Reikėjo grįžti ir surasti vietą, kur nusviedė žibintu- 
vėlį - antraip keblu bus parsikrapštyti prie namo ir užsiropšti 
prieangio laiptais. Vis dar pasinėręs vaiduokliškoje tamsoje, 
kurią skrodė pamažu silpstanti žibintuvėlio šviesa, susikūpri- 
nęs kopė laiptais į miegamąjį. Nė gyvos dvasios. 

Sunkiai kvėpuodamas apšvietė visas kambario kertes. 
Nieko nesimatė, išskyrus sėdimuosius tikmedžio baldus prie 
lango, antikinę komodą šalia Izabelės tualetinio staliuko, ant 
kurio dabar buvo sudėtos jo kompaktinės plokštelės, ir didžią 
pagarbą keliančią tėvų lovą. Nesimatė nieko ir tada, kai įjungė 
palubės šviestuvą. Akivaizdu, kad generatorius vėl veikia. 

Ar jis išvis buvo sugedęs? 

Atsisėdęs ant lovos krašto mėgino maldyti kvėpavimą ir 
tvarkyti mintis. 

Kas galų gale jam darosi? Ar nekrinka nervai? Ana, Josi, 
Sindbadas? Iš pradžių sirgdamas per audrą mauna iš namo. 
Nukiūtina prie tariamai sugedusio generatoriaus, kuris, pasi- 
rodo, lyg niekur nieko veikia. Paskui, visų gerųjų dvasių ap- 
leistas, liežuvį išleidęs vaikosi vaiduoklį. 

Atsistoja, apeina aplink lovą ir visai sutrikęs, netikėdamas 
akimis žvelgia į kelioninį žadintuvą: termometras rodo 20,5 
laipsnio Celsijaus. Viskas gerai. 

Išskyrus mano paties elgesį, mąstė Viktoras purtydamas 
galvą. Kas čia man dabar? 

Vėl nulipo laiptais durų užrakinti. 

Matyt, įvykiai: košmariškas sapnas, Sindbado dingimas ir 
mano persišaldymas susidėjo į viena, ramino save Viktoras ra- 
kindamas duris, bet tuoj pat vėl jas atrakino. Pasilenkė ir iš 

po gėlių vazono ištraukė atsarginį raktą. Atsarga gėdos nedaro, 
pagalvojo, o kai pirmame aukšte patikrino, ar langinės užda- 
rytos, pasijuto kur kas geriau. 

Vėl įsiropštė į lovą, gurkštelėjo arbatos nuo persišaldymo ir 


po kelių valandų nugrimzdo į neramų miegą. 


Vėjas tą naktį ir toliau ūžavo, kaukė, kaip buvo pranešęs ra- 
dijo orų kanalas, vis stipresni vėtros gūsiai iš Šiaurės jūros pla- 
kė mažą salą. Viesulas kėlė metrines bangas, su stichine jėga 
ginė jas į krantą ir paskui, nė kiek neapsilpęs, švilpė kopomis. 
Vietomis laužė medžių šakas, klebeno langų rėmus ir užpustė 
visus pėdsakus smėlyje. Taip pat ir mažus vienos moters pėdų 


įspaudus, kurie iš daktaro Larenco namo vedė į tamsą. 


Dvidešimt šeštas skyrius 


Parkumas, viena diena iki tiesos 


Kai buvo kelios minutės po aštuonių, Viktorą pažadino tele- 
fono skambutis. Vargais negalais nusikrapštė į pirmą aukštą ir 
pakėlė ragelį tikėdamasis, kad pagaliau paskambino Izabelė. 
Deja, klydo. 

— Ar perskaitėte mano raštelį? 

Ana. 

- Taip, - Viktoras atsikrenkštė ir vėl užsikosėjo. Prireikė 
kelių sekundžių, kol galėjo kalbėti. 

- Vakar nenorėjau jūsų daugiau trukdyti, bet vakare ir 
naktį daug ką apgalvojau. 

Ir ėjai pasivaikščioti? Galbūt lankeisi mano miegamajame? 

- Ir dabar jau turiu jėgų kalbėti apie pabaigą. 

Jozefinos pabaigą? 

- Tai gerai, - pritarė Viktoras gergždžiamu balsu ir stebė- 
damasis, kad šį kartą Ana nešoko komentuoti jo pablogėjusios 
sveikatos. Gal todėl, kad ir pačios balsas šį rytą nekaip skam- 
bėjo, matyt, dėl blogo ryšio. Telefonas šnypštė ir traškėjo kaip 
skambinant už vandenyno aštuntajame dešimtmetyje. 


- Jei sutiktumėte, mielai papasakočiau apie tai dabar te- 

lefonu. Šiandien jaučiuosi ne per geriausiai, kad galėčiau jus 
aplankyti. Bet vis tiek kalbėsiu iš širdies. 
— Aiškus daiktas. 


*-yo0- eo) 


neįsispyrė į šlepetes ir neužsimetė ant pečių bent chalato. 


— Jau sakiau, kad iš Šarlotės namų, pilies saloje, turėjome 
sprukti. Tiesa? 

— Nuo blogio, kaip tada formulavote. Prisimenu. 

Viena koja Viktoras atsitempė persišką kilimėlį, kuris pa- 
prastai būdavo patiestas po staliuku prie sofos. Bent neberei- 
kės ant parketo stovėti basam. 

- Tad nubėgom prie automobilio ir pasukom į Hamburgą. 
Šarlotė nesakė, kodėl turime važiuoti į tą miestą. Ji tik nurodi- 
nėjo, o aš vykdžiau. 

— Kas įvyko Hamburge? 

- Apsistojome „Hyatto“ viešbutyje Menkerbergo gatvėje. 
Rinktis viešbutį man buvo leista. Todėl nusprendžiau įsikurti 
šiuose aukščiausios klasės nakvynės namuose, nes čia geriau- 
siomis savo dienomis vestibiulyje sėkmingiausiai susiderėda- 
vau su savo agentais. Tikėjausi, kad taurus prieskonių kvapas, 
kuris buvo užuodžiamas restorane, sužadins man senus ir ma- 
lonesnius prisiminimus. 

Viktoras pritariamai linktelėjo. Jis pats dažnai apsigyven- 
davo tame penkių žvaigždučių viešbutyje. Paprastai liukso 
kambariuose. 

— Deja, buvo priešingai. Vis labiau grimzdau į depresiją ir 
dariausi nervingesnė. Vargiai įstengiau suregzti blaivesnę min- 
tį. Be to, ir su Šarlote sekėsi vis sunkiau bendrauti. Ji jautėsi 
prastai. Dažnai man priekaištaudavo. Tad vėl daviau jai vaistų, 
o kai lovoje užmigo, sėdau prie darbo. 

— Toliau rašyti knygos? 

- Taip. Turėjau ją baigti, antraip niekuomet nenusikratysiu 
šito slogučio. Bent taip man atrodė. Po ilgų apmąstymų galų 
gale užčiuopiau kažką panašaus į pagrindinę mintį, galinčią 
susieti kitus knygos skyrius. 

— Ir tai buvo kas? 

— Turėjau rašyti apie Šarlotės ligą ir atsižvelgti į požymius, 
kuriuos ji iki tol man buvo atskleidusi. Jau anksčiau buvo sa- 
kiusi, kad viskas prasidėjo vasarnamyje. Todėl iš pradžių ma- 
niau istoriją plėtoti taip, kad pirmieji mergaitės ligos požymiai 
atsiranda miško poilsio namelyje. 

Ne, mintyse protestavo Viktoras. Viskas prasidėjo nuo grei- 
tosios pagalbos gydytojo antrą Kalėdų dieną. Ne Sakrove, o Šva- 
nenverderyje. 

— Bet paskui atėjo mintis, kad sakydama „prasidėjo“ ji, ko 
gero, turėjo galvoje kažką kita. Juk į vasarnamį pasiuntė mane 
patikrinti, ar nieko netrūksta. 

Tualetinio staliuko? Televizoriaus? „Boygroup“ plakatų? 

— Privalėjau pasižiūrėti, ar niekas ten nepasikeitė. Be to, 
viduje turėjo būti įvykę kažkas negera. Taip negera, kad pati 
Šarlotė nedrįso į namą kelti kojos. Dar turėjo būti sąsaja su 
asmeniu, kuris buvo viduje prieš man įsibraunant. 

Viktoras tylėjo, kol įsitikino, kad Ana pati toliau nebepa- 
sakos. 

— Ir? 

— Kas irė 

Vos susilaikė neleptelėjęs, kad nusibodo tempti viską už 
liežuvio. Tačiau liko ramus, nes bijojo, kad nenutiktų kaip pas- 
tarosiomis dienomis - pokalbį nutrauks pačioje svarbiausioje 
vietoje. 

— Ką galiausiai parašėte? 

— Dar klausiate. Istorija aiški kaip dieną. 

— Kaipė 

- Nežinote? Juk esate analitikas. Pajudinkite smegenis 
nors kartą. 

— Aš nesu rašytojas. 

- Nepradėkite argumentuoti kaip Šarlotė, - Ana mėgino juo- 
kauti, bet Viktoras pokštams nepasidavė. Jis laukė atsakymo. 

Tai tokios dvasinės būsenos jis buvo pastaruosius ketve- 
rius metus. Kupinas baimės. Ieškantis atsakymų. Mintyse na- 
grinėjantis tūkstančius įvairiausių variantų. Tūkstančiu įvai- 
riausių mirčių marinantis savo dukterį, bet galų gale ji mirė 
pati. Ši patirtis jį įtikino, kad reikia būti pasirengusiam bet 
kokiam skausmui. Tačiau kai išgirdo Anos žodžius, iškart su- 
vokė, kad klydo. 

- Aišku kaip dieną, Šarlotė buvo nunuodyta, - pasakė ji. 


Šiai minčiai Viktoras nebuvo pasirengęs. Jis gaudė kvapą 
ir net džiaugėsi, kad šaltis, per pokalbį vis labiau kaustantis 
kūną, dabar slopino apėmusį jausmą - siaubą. Mieliausiai 
būtų padėjęs ragelį, nusigavęs į tualetą antrame aukšte ir gerai 
išsivėmęs. Tačiau tam neturėjo jėgų. 

— Daktare Larencai? 

Jis suvokė, kad reikia ką nors sakyti. Taip, kad atrodytų, 
jog ir toliau yra nešališkas analitikas, o ne jos regėjimų tėvas. 
Šarlotė buvo haliucinacija. Cheminio psichikos valdymo ano- 
malija Anos smegenyse. 

Norėdamas šiek tiek laimėti laiko Viktoras nusprendė pa- 
vartoti standartinę psichologų formuluotę: 

— Pasakokite toliau. 

Tačiau jis apsiriko, nes kiti Anos žodžiai buvo dar nepa- 
keliamesni. 


Dvidešimt septintas skyrius 


— Nunuodyta? - privataus detektyvo Kajaus balsas, toks 
žemas bosas, atsiliepė nenatūraliai garsiai. Viktoro telefono 
skambutis užtiko jį automobilyje kaip tik tuo metu, kai iš Šva- 
nenverderio grįžo į savo kontorą Berlyno centre. - Kaip tai 
Anai Špygel toks dalykas galėjo šauti į galvą? 

— Aš irgi neturiu supratimo. Iš faktų ji sudėliojo galimą 
istoriją. 

— Faktų? Turi galvoj jos haliucinacijas? 

Viktoras išgirdo nekantrius automobilio garso signalus ir 
pamanė, kad Kajus vėl važiuoja miesto autostrada kalbėdama- 
sis mobiliuoju telefonu be laisvųjų rankų įrangos. 

— Taip. Ji sakė, kad vasarnamyje galėjo būti kažkas nutikę. 
Kažkas tokio, kas Josi organizme sukėlė lemtingus pokyčius... 

— Šarlotės, - pataisė Kajus. 

— Taip, aš manau, taip. Kelis akimirksnius įsivaizduoki- 
me, tarsi iš tikrųjų kalbama apie mano dukterį. Taigi vasar- 
namyje Jozefina patyrė kažkokį šoką. Kažką baisaus. Nuo to 
ir prasidėjo. 

— Kas prasidėjo? Kažkas atėjo ir ją nunuodijo? 

— Taip. 

— Ir kas jis toks, malonėk pasakyti? 

— Josi. 

— Pakartok! 

Šniokštimas Viktoro telefono ragelyje susilpnėjo. Matyt, 
Kajus privažiavo prie dešinio kelkraščio. 

— Pati Josi. Ji pati nusinuodijo. Tai Anos istorijos esmė. 
Vaiko išgyvenimai turėjo būti tokie siaubingi, kad mergaitė 
nusprendė pati nuodais baigti savo dienas. Pamažu, nedidelė- 
mis porcijomis. Nuodus vartojo ištisus mėnesius, kad gydyto- 
jai nieko nepastebėtų. 

— Pala. Ką man pasakoji? Kodėl jai tai daryti, dėl Dievo 
meilės? 

— Nors ir nesi psichiatras, bet gal yra tekę girdėti apie 
Miunhauzeno sindromą? 

- Ar tai nėra patologiniai melagiai? 

— Kažkas panašaus. Miunhauzeno sindromą turintis žmo- 
gus pats žaloja save, kad kiti juo labiau rūpintųsi. Tai žmogus, 
kuris tiki, kad daugiau dėmesio sulauks sirgdamas. 

- Ir dėl to pats nuodijasi? Kad dažniau jį lankytų? 

— Kad jam neštų dovanų, gardaus maisto ir tokį tariamą 
ligonį kaip reikiant atjaustų bei globotų. Štai kaip būna. 

- Bet juk tai liga. 

— Tokie žmonės net labai sunkiai serga. Juos neapsakomai 
sunku gydyti, nes Miunhauzeno sindromo pacientai esti labai 
talentingi aktoriai. Jie moka simuliuoti sunkiausias ligas, to- 
dėl net geriausi gydytojai ir psichologai pakliūva į jų pinkles. 
Užuot gydžius tikrą ligą, tai yra psichikos sutrikimą, vaistai 
skiriami remiantis tariamais požymiais. Arba ir tikrais, jeigu 
ligonis norėdamas įtikinamiau pavaizduoti chronišką žarnyno 


opą išgeria, pavyzdžiui, kokio nors herbicido. 

— Bet palauk, tu... tu juk pats netiki, kad tavo paties duktė... 
Dievulėliau, ji buvo vos vienuolikos, kai prisikabino liga! 

— Arba pradėjo nuodytis. Pats nebežinau, kuo tikėti. Kabi- 
nuosi net už psichikos ligonės žodžių. Kaip matai, pastaruo- 
ju metu man kiekvienas aiškinimas atrodo tinkamas, jei nors 
kiek nušviečia tamsiausią mano gyvenimo tarpsnį. Ir iš tikrų- 
jų tai yra galimas atsakymas. Apskritai tai pirmas atsakymas, 
nors ir nepaprastai kraupus. 

— Gerai. Pamirškime trumpam, kad visa tai, ką čia daro- 
me, - nesąmonė, - Kajus nuo pakelės vėl įsiliejo į transporto 
srautą. - Su sąlyga, kad toji Ana tikrai kalba apie Josi. Ir dar 
su sąlyga, kad ji teisi dėl to, jog tavo duktė nusinuodijo pati. 
Bet tokiu atveju dabar norėčiau išgirsti, kuo nusinuodijo. Ir 
nesakyk man, jog dvylikametė gali žinoti, ką gerti norint nu- 
sižudyti, kad viskas truktų kone kiaurus metus ir nė vienas 
gydytojas nieko nenustatytų. 

— Bet juk ir aš nežinau. O dabar paklausyk. Man visai vis 
tiek, ar Anos istorija žodis į žodį atitinka tiesą, ar išvis ji turi 
prasmę. Tiktai noriu žinoti, ar ta istorija apskritai susijusi su 
mano dukters dingimu. Ir prašau tavęs tai toliau tirti. 

— Puiku. Aš pasirengęs tau padėti, juolab kad ir man pavy- 
ko šį tą svarbaus iškasti. 

— Kompaktinės plokštelės? 

Viktoras juto, kaip nugara rieda prakaito lašai, tik nežino- 
jo, ar iš baimės, ar kad serga. 

— Taip. Įvykdžiau tavo paskutinį pavedimą ir viloje iš stal- 
čiaus paėmiau kompaktines plokšteles su išorinio vaizdo įra- 
šais. O dabar nusitverk už ko nors, kad neišvirstum iš kojų. 

— Ar jie dingo? 

- Ne. Pirmųjų savaičių įrašai kompaktinėse plokštelėse 


ištrinti. 

— Bet to negali būti. Jie turėjo apsaugą. Jų neįmanoma iš- 
trinti, juos tegalima sunaikinti. 

— Ir vis dėlto. Plokšteles parsinešiau vakar ir šįryt pats per- 
žiūrėjau. Tuščios. 

— Visos? 

— Ne. Tai ir keisčiausia. Tik pirmosios savaitės. Nuvažia- 
vau dar kartą į tavo namus pažiūrėti, gal kokios nors kopijos 
nepastebėjau. 

Viktoras laikėsi įsitvėręs židinio atbrailos, nes tikrai bijojo 
netekti pusiausvyros. 

— Na, ir? Ką tai rodo? - klausė detektyvas. 

— Ar tu vis dar manai, kad čia nėra sąsajų? Ar visa tai at- 
sitiktinumas? 

— Ne, tačiau... 

- Jokio ne. Tai pirmas pėdsakas per visus ketverius metus. 
To man neišmuši iš galvos. 

— Net ir nemėginu. Tačiau yra vienas „bet“, apie kurį turė- 
tum žinoti. 

- Ir tai būtų kas? 

— Tas „bet“ yra Ana Špygel. 

— Kas su ja? 

— Su ja kažkas negerai. 

— Ką tu šneki. 

— Nesupranti, ką noriu pasakyti. Atlikau savo namų dar- 
bus. Perkratėme tą asmenį skersai išilgai. 

— Ir ką? 

— Nieko. 

— Kaip nieko? 

— Apie tą moterį nėra jokių duomenų. Nieko. 

— Ar tai negerai“ 

- Negerai. Visiškai negerai. Tai reiškia, kad šios moters nėra. 

— Kaip suprasti? 

— Taip, kaip sakau: nėra rašytojos tokiu vardu. Juo labiau 
populiarios. Nėra ir Japonijoje. Berlyne ji negyveno, nėra tėvo, 
anksčiau dirbusio Amerikos karinių pajėgų radijuje laidų ve- 
dėju. Ji negyveno Štėglice. 

— Prakeikimas. Ar patikrinai jos klinikos laikotarpį? 

— Dar nejudintas. Iki šiol nespėjau rasti žmogaus, kuris šio- 
įsipareigojimą tylėti. Bet jau to imuosi. Pirmiausia žadu skam- 
binti tavo įpėdiniui van Druizenui. 

— Ne. 

— Kodėl? 

- Leisk man tą reikalą sutvarkyti. Aš esu gydytojas. Aš per 
van Druizeną ir ligoninės personalą išimties tvarka greičiau 
prieisiu prie informacijos negu tavo komanda. Prašau, nepa- 
leisk vadžių ir dar kartą pertikrink Josi kambarį. Kaip žinai, 
jai dingus, mes nebeįkėlėme daugiau į jį kojos. Gal aptiksi ką 
nors, už ko būtų galima užsikabinti. 

Nuody? Tablečių? 

Viktorui nebereikėjo sakyti, ko detektyvui ieškoti. 

— Gerai. 

— Taip pat patikrink, gal „Hyatto viešbutyje Hamburge kas 
nors atsimena blondinę moterį su sergančiu vaiku, gyvenusius 
ten žiemą prieš ketverius metus. 

— Kaip tai? 

— Imk ir padaryk. 

— Bet prieš ketverius metus? Nustebčiau, jei apskritai ras- 
čiau ten bent vieną žmogų, kuris tada viešbutyje dirbo. 

— Padaryk, jei prašau. 

— Gerai. Bet ir aš norėčiau iš tavęs vienos paslaugos. 

— Kokios? 


147 


— Saugokis. Nebesusitikinėk su ja. Nebejsileisk tos Anos 
Špygel į savo namus. Bent tol, kol sužinosime, kas ji iš tikrųjų 
per paukštis. Ji gali būti pavojinga. 

— Pažiūrėsim. 

— Pala. Aš nejuokauju. Susitariam: aš vykdau tavo įparei- 
gojimus, bet tu susilaikai nuo asmeniškų kontaktų su ta per- 
sona. 

— Gerai, gerai. Pamėginsiu. 

Viktoro, kol dėjo ragelį, neapleido viena mintis: 


Saugokis. Ta moteris pavojinga. 


Šiuos žodžius per vieną parą girdėjo iš dviejų skirtingų 
žmonių. Pamažu ir pats ėmė jais tikėti. 


Dvidešimt aštuntas skyrius 


— Dalemo Parko klinika, mano vardas Karina Fogt, kuo 
galėčiau padėti? 

- Laba diena, aš esu Viktoras Larencas, daktaras Viktoras 
Larencas. Šiuo metu konsultuoju jūsų ankstesnę pacientę. No- 
rėčiau pasikalbėti su ją gydžiusiu kolega. 

— Kolegos pavardė? - suokiamai paklausė Karina. 

— Čia esama šiokios tokios problemėlės. Aš jo nepažįstu. 
Galiu pasakyti tik pacientės pavardę. 

— Tokiu atveju turiu atsiprašyti, gerbiamasis pone. Duo- 
menys apie pacientus, kaip pats žinote, yra grynai asmeniški, 
o gydymo įstaigai įstatymas draudžia juos viešinti. Čia įeina 
ir gydančiojo specialisto pavardė. Jeigu ji yra jūsų pacientė, 
kodėl tos damos nepaklausiate pats? 

Nes nežinau, kur ji šiuo metu yra. Nes nenoriu, kad ji su- 
uostų apie mano tyrimus. Nes galbūt ji pagrobė mano dabar jau 
mirusią dukterį. 

Viktoras nusprendė atsakyti diplomatiškiau: 

— Nes dėl ligos yra nesukalbama. 

— Tada pažiūrėkite jos siuntimo dokumentus, daktare 
Larencai. 

Karinos balsas jau nebebuvo toks oficialus. 

— Nėra jokių siuntimo dokumentų, mane ji susirado savo 
iniciatyva. Paklausykite, aš tikrai gebu vertinti tai, kad saugote 
savo pacientų privatumą. Ir tikrai nenoriu atitraukti jūsų nuo 
darbo. Todėl prašau tik nedidelės paslaugos. Gal galėtumėte 
savo kompiuteryje paprasčiausiai pažiūrėti, ar yra pavardė, ku- 
rią paminėsiu? Jei taip, tada sujunkite mane su skyriumi, kur ji 
gulėjo. Taip jūs nepažeisite Duomenų apsaugos įstatymo, bet 
padėsite man ir pacientei. 

Viktoras beveik matyte matė, kaip privačios klinikos priė- 
mimo sekretorė kitame telefono laido gale neryžtingai kraipo 
savo puošniai garbiniuotą galvą. 

— Labai prašyčiau, - dabar kalbėdamas jis šypsojosi. Atro- 
do, jo draugiškas tonas veikė teigiamai. Viktoras girdėjo, kad 
moteris barbena kompiuterio klavišais. 

— Kaip jos pavardė? 

- Špygel, - atsakė lyg pistoletu iššovė. - Ana Špygel. 

Spausdinimas staiga liovėsi, o suokiama tonacija visiškai 
nuščiuvo. 

— Tai pokštas? 

— Kodėl? 

— Ką turėčiau dar pažiūrėti? Gal Elvį Preslį? 

— Bijau, kad jūsų nesuprantu... 

— Klausykite... - moteris kitame laido gale piktai atsidu- 
so. - Jei tai pokštas, tai jis labai neskoningas. Be to, turiu at- 
kreipti jūsų dėmesį, kad įstatymas draudžia atsakinėti į telefo- 
ninius užklausimus negavus atitinkamo sutikimo. 

Staigiai pakitusi pokalbio maniera Viktorą pribloškė, todėl 
jis nusprendė pereiti į kontrpuolimą. 

— Dabar atidžiai paklausykite. Mano vardas ir pavar- 
dė - daktaras Viktoras Larencas ir kalbėdamas telefonu jokių 

pokštų neišdarinėju. Jei tučtuojau negausiu iš jūsų protingos 
informacijos, dėl jūsų elgesio asmeniškai skųsiuos profesoriui 
Malcijui, kai kitą kartą susitiksiu su juo golfo aikštelėje. 

Žinoma, tai nebuvo tiesa, nes Viktoras nemėgo nei klini- 
kos vadovo, nei golfo, bet melas savo padarė. 

— Gerai, atsiprašau, jei mano tonas kiek per šiurkštus, dak- 
tare Larencai, bet jūsų klausimas yra slogus. Bent jau man. 

- Slogus? Kodėl slogus, jei teiraujuosi ponios Špygel? 

— Nes ne kas kitas, o aš ją aptikau. Argi neskaitote laik- 
raščių“ 

Aptikau? 

— Kur ji buvo? 

— Gulėjo ant grindų. Baisu. Prašau atleisti, dabar pokalbį 
turiu tikrai baigti. Laukia jau trys skambintojai. 

— Ką turite galvoje sakydama „baisu“? - Viktoras karštli- 
giškai mėgino išgirstą informaciją įpinti į prasmingą konteks- 
tą, bet kol kas nesisekė. 

— Na, kaip jūs pasakytumėte kitaip, kai moteris uždūsta 
savo pačios krauju? 

Negyva? Ana mirusi? Bet kaip tai gali būti? 

— Tai neįmanoma. Juk Ana vakar dar buvo čia. Pas mane. 

— Vakar? Visiškas absurdas. Aš aptikau Aną prieš metus, 
kai turėjau ją pakeisti, seselių kambaryje. Jokia pagalba nebe- 
padėjo. 

Prieš metus? Seselių kambaryje? 

— Ką pacientė veikė seselių kambaryje? 

Iš visų klausimų, į kuriuos Viktoras iškart norėjo gauti at- 
sakymus, šis buvo tas, kurį pirmiausia išgirdo. 

- Tiek to, nors iš manęs gal ir pasišaipysite, bet pasakysiu: 
Ana niekada nebuvo pacientė. Ji buvo pasikeitimo tvarka iš 
užsienio atvykusi studentė, pas mus atliko praktiką. Dabar jos 

nebėra gyvos. O aš dar gyva, vadinasi, privalau dirbti toliau. 
Ar viskas aišku? 

— Taip. 

Ne, visiškai niekas neaišku. 

— Dar vienas vienintelis klausimėlis. Kokia mirties priežas- 
tis? Dėl ko ji mirė? 

— Nuodai. Ana Šypgel buvo nunuodyta. 

Viktoras numetė ragelį, o žvilgsnis nukrypo į jūrą. Juo to- 
liau, tuo labiau viskas painiojosi ir jaukėsi, vis labiau tamsėjo. 

Taip kaip apniukęs lietingas dangus viršum Parkumo. 


Dvidešimt devintas skyrius 


Kai prasidėjo pykinimas, viduriavimas ir vėliau regėjimo su- 
trikimai, Viktorui teko pripažinti, kad serga ne šiaip sau gripu. 
Nepadėjo nei aspirinas plius C, nei kamilozano gerklės purš- 
kalas, kurie anksčiau taip gerai veikdavo. Taip pat ir „Assamo“ 
arbata, anksčiau visuomet atleisdavusi gerklę, dabar, atrodo, 
darė priešingai. Kiekvienas puodelis vis labiau karto, tarsi iš 
arbatinuko nebūtų laiku išėmęs arbatžolių. 


Pabaigos pradžia prasidėjo, kai Ana priešpaskutinį kartą 
atėjo į jo namus. Pasirodė iš anksto neįspėjusi ir Viktorą išplė- 
šė iš miego, į kurį, karščio kamuojamas, buvo nugrimzdęs per 
pietų pogulį. 

— Ar sveikata vis dar negerėja? - pasigirdo jos klausimas, 
kai Viktoras vilkėdamas chalatu prišlepsėjo prie durų. Jis neži- 
nojo, kiek laiko Ana jau baladojasi. Kažkurį akimirksnį suvo- 
kė, kad sapnuojamas pneumatinio kūjo kalimas tikrovėje yra 
garsus beldimas į jo pakrantės namo duris. 

— Šiaip taip laikausi. Ar telefonu nebuvome sutarę susitikti 


šį vakarą? 

— Taip, labai atsiprašau. Aš ir nesirengiu eiti į vidų, tiktai 
noriu jums perduoti štai šį dalykėlį. 

Viktoras matė, kad ji kažką turi rankose, todėl duris pravė- 
rė plačiau. Moters išvaizda šiek tiek nugąsdino. Atrodė gerokai 
pasikeitusi ir nebe tokia žavi kaip per ankstesnius susitikimus. 
Plaukai nebe taip tvarkingai sušukuoti, palaidinukė kiek su- 
siraukšlėjusi. Žvilgsnis nervingas ir bėgiojantis, o ploni ilgi 
pirštai nerimastingai barbena į rudą popierinį voką, kurį laiko 
abiem rankomis. 

- Kas tai? 

— Istorijos pabaiga. Paskutiniai dešimt skyrių, kuriuose 
vaizduoju savo išgyvenimus su Šarlote. Šiandien iš ryto sura- 
šiau jums iš atminties, kai niekaip negalėjau aprimti. 

Kada? Anksčiau nei kalbėjomės? Po to, kai pas mane įsi- 
laužei? 

Ji dailiai suglostė voką, tarsi čia būtų įvyniota dovana. 

Viktoras delsė. Proto balsas patarė Anos nesileisti į vidų. 

Ši moteris pavojinga. 

Visi duomenys rodė, kad ši moteris nėra ta, kuria dedasi. 
Kad ir kaip būtų, ji vis dėlto pasisavino nužudytos užsienyje 
studijuojančios praktikantės vardą ir pavardę. Antra vertus, jis 
jau turėjo savo rankose dukters likimo raktus. Dabar galėjo 
ją pakviesti į vidų ir galiausiai pateikti visus tuos klausimus, 
kurie jį stačiai varė iš proto. 

Kas ji iš tikrųjų yra? Kokia nesuvesta sąskaita mudu sieja? 

Be to, dar galima prarasti galimybę sužinoti Šarlotės isto- 
rijos pabaigą. 

- Palaukite! - Viktoras priėmė sprendimą ir atidarė du- 
ris. - Užeikite bent trumpam, kad sušiltumėte. 

- Dėkui, - Ana išpurtė iš savo geltonų plaukų lietaus lašus 
ir pamažu žengė į šilumą. 

Einant į didįjį kambarį Viktoras praleido ją į priekį, o pats 
sustojo prie komodos. Jis ištraukė stalčių, kur buvo dėžutė su 
Halberšteto pistoletu, perbraukė pirštais per susiglamžiusį po- 
pierių ir atrišo storą šviesiai rudą kartoną juosiančią virvutę. 

— Gal pavaišintumėte arbata? 

Viktoras krūptelėjo ir kaipmat paleido iš rankų paketėlį, 
kai Ana sustojo tarpduryje. Paltą ji jau buvo nusimetusi, vil- 
kėjo kombinezonu su permatoma pilkai mėlyna palaidinuke, 
kurios ne visos sagos buvo susegtos. 

- Taip, be jokių abejonių, - iš stalčiaus išėmė nosinę ir 
komodą užrakino. Jei paketėlį ji ir matė, tai bent to neparo- 
dė. Viktoras ją vėl pakvietė į židinio kambarį, o pats po kelių 
minučių atėjo iš paskos nešinas puspilniu arbatinuku. Fiziškai 
jautėsi toks išsekęs, kad tempti pilną arbatinuką koridoriumi į 
židinio kambarį būtų buvusi neįveikiama kliūtis. 

— Ačiū. 

Ana nekreipė į Viktorą dėmesio ir nesistebėjo matydama, 
kad jis tapšnodamas nosine šluostosi nuo kaktos prakaito la- 
šus ir paskui pamažu, vilkdamas kojas, prisiartina prie rašo- 
mojo stalo. 

- Turbūt eisiu atgal, - tarė ji, kai Viktoras tik atsisėdo prie 
rašomojo stalo. 

— Bet juk dar nė negėrėte arbatos? 

Viktoras ištraukė iš voko pirmą puslapį norėdamas per- 
skaityti antraštę: „Pervažiavimas“. 

Jam iš karto krito į akis, kad tekstas išspausdintas lazeriniu 
spausdintuvu. Akivaizdu, kad ji turi nešiojamąjį kompiuterį, 
o Trudi, viešbučio šeimininkė, leido pasinaudoti „Ankerhofo“ 
biuro spausdintuvu. 


— Tikrai, turiu eiti. Prašom atleisti. 

- Gerai. Paskaitysiu vėliau, - virpančiomis rankomis Vik- 
toras įkišo popieriaus lapą atgal į voką. - Ir kol dar nepakilote, 
norėčiau jus paklausti apie vakar... - ir sustojo sakinio vidury- 
je, kai pažvelgė į Aną. 

Nervingai įdelbusi akis į lubas ji sėdėjo sugniaužusi abie- 
jų rankų kumščius. Aiškiai pasikeitusi. Atrodė, kad jos sieloje 
kažkas niršta ir nori ištrūkti į paviršių. Visa savo esybe Vik- 
toras veržte veržėsi pasiteirauti apie paskutiniąją naktį. Ar ji 
buvo pas jį apsilankiusi. Ir kodėl dangstosi svetima pavarde. 
Tačiau jis nesiryžo tokios būsenos moters dar labiau jaudinti. 
Kad ir kokie svarbūs jam atrodė šie klausimai, Ana vis dar 
tebebuvo jo pacientė. Viktoras nenorėjo sukelti jai šizofrenijos 
protrūkio. O gydytojo sąžinė liepė pagaliau išsiaiškinti, kodėl 
ji iš tikrųjų pas jį atėjo. Ar tai šizofrenija. 

— Kiek tai dar truks? - paklausė jos atsargiai. 

— Ar iki priepuolio? 

— Taip. 

— Gal parą. Gal pusę dienos. Iš kur galiu žinoti. Pirmieji 
požymiai jau yra, - atsakė silpnu balsu. 

— Spalvos? 

- Taip. Viskas šioje saloje staiga ima rodytis spalvingiau. 
Medžiai tarsi nulakuoti, jūra tamsi ir blizganti. Spalvos, nors 
lyja, yra tokios sodrios ir švytinčios, kad nebesinori užsimerk- 
ti. Ir dar vienas dalykas pakito. Kvapai. Druskingų jūros purslų 
kvapą jaučiu kur kas stipriau. Salą gaubia nuostabūs kvapai, 
kuriuos tik aš įstengiu užuosti. 

Galbūt Ana ir pavojinga. Bet ji akivaizdi ligonė. Netrukus 
jis turės tenkintis bendravimu su šizofrenija sergančia pacien- 
te, kurią diena po dienos ištiks haliucinacijų priepuoliai. At- 
kirstas ir apleistas jautėsi šitoje vienišoje saloje. 

- Ar jau girdite balsus? 

Ana papurtė galvą. 

— Dar ne. Tačiau tik laiko klausimas. Man viskas darosi 
taip, kaip aprašyta vadovėliuose. Iš pradžių ateina spalvos, 
paskui balsai ir pagaliau regėjimai. Artėjant priepuoliui bent 
nebereikės baimintis, kad vėl ims kankinti Šarlotė. 

— Kodėl nebereikės? 

— Todėl, kad Šarlotė nebegrįš. Ji niekuomet nebegrįš. 

— Kas gali garantuoti? 

— Paskaitykite, ką parašiau, tada... 

Paskutinių žodžių Viktoras nebeišgirdo, nes juos nustelbė 
telefono skambutis, o Ana nebaigė sakinio. 

— Koks Šarlotės likimas? 

- Eikite prie telefono, daktare Larencai. Jau pripratau, kad 
jums visada skambina tada, kai esu pas jus. Be to, tuojau einu 
namo. 

— Ne. Dar ne. Negaliu jūsų tokios išleisti. Netrukus gali 
ištikti priepuolis. Jums reikia pagalbos. 

O man reikia žinių. Koks Šarlotės likimas? 

— Palaukite, bent kol baigsiu šnekėti, - paprašė Viktoras. 
Ana spoksojo į grindis ir smiliumi nervingai krapštinėjo ties 
dešinės rankos nykščio nagu. Viktoras matė, kad nago šaknis 
dėl nervinės hiperreakcijos jau žaizdota. 

— Gerai, palauksiu, - sutiko kiek padvejojusi. - Bet pasirū- 
pinkite, kad šitas siaubingas skambinėjimas pagaliau liautųsi. 


Trisdešimtas skyrius 


Telefono ragelį Viktoras nukėlė virtuvėje. 

— Na, pagaliau. Klausykis, įvyko neįtikimas dalykas! - Ka- 
jus prabilo nekantraudamas. 

— Tuojau, - Viktoras sušnibždėjo į ragelį ir padėjo jį ant dar- 
binės plokštės šalia plautuvės. Išsispyrė iš šlepečių ir basas atsar- 
giai nupėdino į koridorių - vaizdavo, tarsi kažką užsirašinėtų. 

— Tai taip... hm. Gerai... Padarysiu. 

Patenkintas pamatė, kad Ana nebuvo pajudėjusi iš vietos. 

- Gerai, ką pasakysi? - paklausė grįžęs į virtuvę. 

— Ar ji vėl pas tave? 

— Taip. 

— Juk buvome sutarę. 

— Atėjo neįspėjusi. Negalėjau už apykaklės išmesti pro du- 
ris per tokią audrą, kokia pas mus siaučia. Dėl ko skambini? 

- Šiandien kontoroje gavau faksogramą. 

— Nuo ko? 

- Sunku pasakyti. Manau, tau reikėtų pasižiūrėti. 

— Ką tai reiškia? Kas joje? 

— Nieko. 

- Gavai tuščią faksogramą? Ar dėl to skambini? 

— Ne visai. Aš nesakau, kad ji tuščia. Tai paveikslėlis. 

— Paveikslėlis? Ir kodėl turėčiau jį pasižiūrėti? 

— Man atrodo, kad jis tavo dukters. Manau, jį piešė Josi. 

Viktoras virpėdamas atsirėmė į šaldytuvą ir užsimerkė. 

— Kada? 

— Kas, faksograma? 

— Taip. Kada ją gavai? 

— Prieš valandą. Ir atėjo mano asmeniniu numeriu, kurį 
Žinai tu ir dar saujelė kitų. 

Viktoras sunkiai atsiduso ir todėl vėl užsikosėjo. 

— Nežinau, ką ir sakyti, bičiuli. 

— Ar Parkume turi fakso aparatą? 

— Turiu. Stovi didžiajame kambaryje. 

— Gerai. Per dešimt minučių atsiųsiu. Žiūrėk, kad per tą 
laiką Aną būtum išgrūdęs lauk. Paskui vėl paskambinsiu. Pa- 
sakysi, kaip tau atrodo. 

Viktoras padiktavo savo fakso numerį ir padėjo ragelį. 


Kai iš virtuvės įžengė į koridorių, durys į didįjį kambarį 
buvo uždarytos. Velniava, nusikeikė mintyse ir tikėjosi paties 
blogiausio. Nejau vėl bus išdūmusi niekam nieko nesakiusi? 
Skubiai atidarė duris ir įtampa iškart atlėgo - taip manydamas 
suklydo. Ana stovėjo prie rašomojo stalo kaip ir pirma nugara 
į jo pusę. 

Buvo besakąs „ei“, bet iš skaudamos gerklės nepasigirdo 
jokio garso. 

Ir šį akimirksnį palengvėjimas virto išgąsčiu. Ana nepaju- 
to jį grįžus ir nė neketino atsigręžti. Moteris slapta maišė į jo 
arbatą kažkokią baltą substanciją. 


Trisdešimt pirmas skyrius 


— Prašom tuojau palikti mano namus! 

Ana pamažu atsigręžė ir nieko nesuprasdama žvelgė į 
Viktorą. 

— Dieve brangus, jūs mane mirtinai išgąsdinote, pone dak- 
tare. Koks nelabasis jus taip staiga apsėdo? 

— To aš turėčiau jūsų klausti. Jau kelinta diena negaliu at- 
sistebėti, kodėl toks keistas mano arbatos skonis. Ir nuo tada, 
kai atsiradote šioje saloje, mano sveikata kas valandą eina blo- 
gyn. Bet dabar jau žinau kodėl. 

— Viešpatie mano, daktare Larencai, na, pirma atsisėskite 
šalia manęs. Jūs nepaprastai susijaudinęs. 

— Yra dėl ko. Ką čią įmaišėte man į arbatą? 

— Nesupratau... 

— Yra ko nesuprasti! - šaukė Larencas. Jo balsas užsikir- 
to, nes kiekvienas žodis raižyte raižė nuo uždegimo patinusią 
gerklę. 

— Nedarykite iš savęs juokdario, - atsakė ji ramiai. 

— KAS TAI PER DAIKTAS? - nežemino tono Viktoras. 

— Paracetamolis. 

— Para...? 

- Taip. Vaistas nuo peršalimo. Štai. Juk pats žinote. Nuo 
tada, kai buvo sunegalavusi Šarlotė, jo visada nešiojuosi, — 
Ana atidarė pilkai juodą stilingą rankinę. - Jūs atrodėte toks 
sergantis, kad panorau padaryti ką nors gera. Žinoma, būčiau 
pasakiusi, kol nesriūbtelėjote pirmo gurkšnio. Dievuliau, negi 
manote, kad noriu jus nunuodyti? 

Viktoras nebesuvokė, nei ką mano, nei ko nemano. 

Sindbadas dingo. Pats karščiuoja, vidurius paleido, šaltis 
krečia. Tai vis peršalimo požymiai. 

Arba apsinuodijimo. Jo geriami vaistai nepadeda. 

— Gal manote, kad ir pati noriu pasidaryti galą? - klausė 
Ana. - Štai, aš irgi įsidėjau sau į arbatą, nes šiandien taip pat 
nekaip jaučiuosi. Jau gerai gurkštelėjau. 

Ir toliau Viktoras žvelgė į Aną visiškai priblokštas ir iš su- 
sijaudinimo nerasdamas tinkamų žodžių. 

— Nežinau, ką ir manyti! - šaukė jis toliau. - Nežinau ir to, 
ar vakar naktį buvote pas mane įsibrovusi. Neturiu supratimo, 
kodėl jūs saloje smulkių prekių krautuvėje teiraujatės ginklo ir 
paskui nusiperkate skrodžiamąjį peilį ir valo. Galiausiai neži- 
nau, kokia nesuvesta sąskaita mus sieja. 

Viktoras pats pastebėjo, kaip painiai turėjo skambėti jo žo- 
džiai pašaliniam žmogui, nors kėlė teisėtus klausimus. 

— Dėl Dievo meilės, aš dar nė nežinau, kas jūs tokia! 

— Bet ir aš nežinau, ko jūs dabar iš manęs norite, daktare 
Larencai. Apie ką jūs kalbate? Kokia turėtų būti toji sąskaita? 

— Jokio supratimo. Sąskaita, kurią turėčiau apmokėti krau- 
ju ir apie kurią pasakojote Michaeliui Burgui. 

— Ar jūs nekarščiuojate? 

Taip, karščiuoju, pritarė Viktoras mintyse. Ir kaip tik dabar 


nustatau to priežastį. 

— Su Burgu, kai jis kėlė mane iš Zilto, nepersimečiau nė 
žodžiu, - dabar ir ji pakėlė balsą. - Aš tikrai nežinau, apie ką 
jūs kalbate. 

Moteris atsistojo ir rankomis susiglostė kombinezoną. 

Ir vėl melas. Anos arba Halberšteto. 

- Na, o jeigu jūs apie mane taip manote, tada man sun- 
ku tikėti, kad mūsų gydomieji pokalbiai dar turėtų kokią nors 
prasmę. 

Pirmą kartą Viktoras matė savo pacientę suirzusią. 

Ji čiupo paltą ir rankinę, sparčiai praėjo pro Viktorą. Vos 
įžengusi į koridorių stabtelėjo ir vėl grįžo. Kol Viktoras nesu- 
sigaudė, ko čia imtis, Ana griebėsi paties blogiausio, ką jam 
galėjo padaryti. 

Ji pastvėrė nuo rašomojo stalo rudą voką ir sviedė jį į židi- 
nį, ten jis kaipmat užsiliepsnojo. 

— Ne! 

Viktoras norėjo griebti jai už rankos, bet neturėjo jėgų net 
iš vietos pajudėti. 

— Kadangi mūsų pokalbiai baigti, tai šitas dalykas, matyt, 
jums irgi nebeturi reikšmės. 

- Palaukite! - sušuko Viktoras jai įkandin, bet Ana nebeat- 
sigręžė ir trinktelėjo durimis. 


Ji išėjo. Kartu su ja žlugo ir Viktoro viltys kada nors su- 
žinoti tiesą apie Josi. Liepsnose ji virto dūmais, o šie pamažu 
kilo židinio dūmtraukiu. 


Trisdešimt antras skyrius 


Stenėdamas Viktoras sudribo ant sofos. 

Kas čia dedasi? Kas darosi toje saloje? 

Jis apkabino save rankomis, kelius pritraukė prie smakro. 

Dieve švenčiausias. 

Negana to, kad pylė prakaitas, vėl prisistatė senas bičiulis 
drebulys. 

Koks aš nelaimingas! Dabar niekuomet nieko nebesužino- 
siu apie Josi. 

Ji norėjo tave nunuodyti, sakė vidinis balsas. Paracetamo- 
lis, atsakė nešvari sąžinė. 

Praėjo šiek tiek laiko, kol aprimo drebulys ir Viktoras be 
didesnio vargo atsistojo. 

Kai porcelianinius indus sudėjo ant padėklo ir nešė į vir- 
tuvę, neįstengė atitraukti suglumusio žvilgsnio nuo abiejų 
puodelių. Dėmesys buvo taip sukauptas, kad koja užkliuvo 
už slenksčio ir padėklas su visais indais nutarškėjo ant žemės. 
Dabar palaidota galimybė patikrinti įtarimą. Tačiau jis nea- 
bejojo tuo, ką buvo matęs, kol visa arbata dar netelkšojo ant 
grindų. Puodeliai. Abu buvo sklidini. Galėjo prisiekti, kad Ana 
savojo nebuvo palietusi. 

Jau žadėjo eiti į virtuvę atsinešti skuduro, kai išgirdo pažįs- 
tamą senamadiško fakso burzgimą ir traškėjimą. 

Palikęs ant grindų padėklą ir šukes grįžo į didįjį kambarį. 
Jau iš tolo nujautė, kad čia kažkas ne taip. Atsargiai paėmė 
iš fakso išlindusį popieriaus lapą ir pakišo po rašomojo sta- 
lo lempa. Vartė jį vienaip, vartė kitaip. Net ir pro mikroskopą 
nebūtų ko nors daugiau išvydęs. Lape nieko nesimatė. Jokio 
piešinio. Jokio požymio, kad duktė čia būtų pridėjusi ranką. 
Per jį driekėsi tik vienintelis ilgas juodas ruožas. 


Trisdešimt trečias skyrius 


Kai Halberštetas atėjo pranešti šiurpios žinios, Viktoras jau 
buvo tiek nusikamavęs, kad vargiai būtų galėjęs pasakyti net 
savo telefono numerį. O apie Kajaus numerį ir kalbėti nerei- 
kia. Detektyvas neištesėjo pažado. Kai ir po dvidešimties mi- 
nučių nepaskambino, kaip buvo sutarta, Viktoras ketino pats 
skambinti. Tačiau pakilęs karštis nustelbė atmintį. Savijauta 
tokia, tarsi smegenyse fiksuotus adresus kažkas būtų pavertęs 
raidžių ir skaičių makalyne, kuri dabar sulig kiekvienu žings- 
niu galvoje kliuksi. Todėl Viktoras negalėjo Kajui pranešti, kad 
faksograma tuščia. 

Tačiau šiuo metu - tai menkiausia bėda. Jis paniškai bijojo 
nuodų. Nugara perštėjo kaip persikaitinus saulėje, o migrena 
iš sprando persimetė į kiaušą ir išplito iki pat kaktos. Saloje 
nebuvo gydytojo - tik jis vienas. Siaučiant jūroje tokiems vė- 
jams net karinių pajėgų sraigtasparnis skristų tik kraštutiniu 
atveju. O Viktoras pats nežinojo, ar jis tikrai yra tas kraštutinis 
atvejis. Ar Ana sakė tiesą? O gal melavo ir per pastarąsias die- 
nas pamažu jį nuodijo? 

Kaip Šarlotę? Arba Josi? 


165 


Artamjiapskritai turėjo progos? Viktoras nusprendė kelias 
valandas palaukti. Nieku gyvu nenorėjo per tokią šimtmečio 
audrą rizikuoti greitosios pagalbos gydytojų gyvybe. Galima 
numanyti, ką jie sakytų, jei per tokį uraganą skridę nustatytų 
vien paprasčiausią persišaldymą. Laimė, Viktoras turėjo pa- 
kankamai anglies ir kitų tablečių apsinuodijimui gydyti, tad 
jas rūpestingai gėrė kartu su stipriais antibiotikais. 

Po kiek laiko Viktorui atrodė, kad jo išskirtinė fizinė bū- 
sena galbūt geriausiai atitiko Halberšteto atneštą žinią. Liga 
ir šalutinis vaistų poveikis taip smarkiai temdė protą, kad jis 
nepajėgė adekvačiai reaguoti į mirties vaizdą, kurį išvydo ve- 
randoje. 

— Atjaučiu, daktare, - tarė burmistras abiem rankomis laiky- 
damas savo juodą kelioninę kepurę ir ją pirštais sukiodamas. 

Lenkdamasis prie negyvo šuns Viktoras šiek tiek slystelėjo. 

— Sindbadą radau už „Ankerhofo“ prie vieno šiukšlių kon- 
teinerio. 

Šiuos žodžius Viktoras girdėjo prislopintus, tarsi tariamus 
už sunkios teatro scenos uždangos. Pasilenkęs švelniai glostė 
savo medžioklinį šunį. Ir nepatyrusi akis galėjo lengvai nusta- 
tyti, kad gyvūnas mirtinai nukankintas. Dvi kojos, žandikaulis 
ir, ko gero, stuburas buvo sulaužyti. 

— Juk žinote, kas ten gyvena? 

— Kas? - šluostydamasis ištryškusias ašaras Viktoras pakėlė 
akis į burmistrą. Negana to, Sindbadas buvo dar ir pakartas. 
Matėsi giliai į kaklo ir sprando kailį įsirėžęs valas. 

- Ji. Ta moteris. Ji gyvena „Ankerhofo“ viešbutyje. Jei ma- 
nęs klaustumėte, ji tai ir padarė. 

Iškart Viktoras buvo pasirengęs jam pritarti. Jau norėjo 
prašyti, kad palauktų, kol atsineš ginklą ir eis jos nušauti. Ta- 
čiau susitvardė ir ėmė mąstyti blaiviai. 

— Paklausykite, dabar negaliu kalbėti. Juolab apie savo pa- 
cientės elgesį. 

Ji nėra švari. Valas. 

— Ar ji dar jūsų pacientė? Kiek užmačiau, iš jūsų namo į 
viešbutį parskuodė smarkiai susijaudinusi ir žliumbdama. 

— Tai jūsų nė kiek neliečia, - Viktoras ėmė karščiuotis, bal- 
sas vis labiau trūkinėjo. 

Halberštetas iškėlė rankas. 

— Viskas aišku, daktare. Visuomet reikia ramybės. Beje, ne- 
labai kaip atrodote. 

— Argi? Jus tai stebina? 

— Aš tik taip manau. Juk kalbu apie žmogų, kurio šunį kaž- 
kas nugalabijo. Gal galiu jums kuo nors padėti? 

— Ne, - Viktoras vėl atsisuko į šuns maitą. Tik dabar paste- 
bėjo dūrius į pilvą. Jie buvo gilūs. 

Kaip skrodžiamojo peilio. 

— Tai yra taip. Vieną prašymėlį turėčiau, - Viktoras atsi- 
stojo. - Gal galėtumėte Sindbadą užkasti? Aš nepajėgsiu nei 
fiziškai, nei psichiškai. 

— Jokių problemų, - Halberštetas užsidėjo kelioninę ke- 
purę ir smiliumi pataisė jos kraštą. - Kur kastuvas, aš žinau, 
daktare, - tarė žiūrėdamas į sandėliuką sode. - Kol imsiuos 
darbo, yra dar vienas dalykėlis, kurį turiu jums parodyti. Gal 
tada suprasite, kokia padėtis rimta. Štai, - Halberštetas padavė 
Viktorui žalsvą krauju sutepliotą popieriaus lapelį. - Tai kyšo- 
jo iš Sindbado nasrų, kai jį aptikau. 

Viktoras išlygino popierių. 

— Ar tai kartais ne...? 

— Taip. Sąskaitos išrašas. Jei neklystu, jis priklauso jums. 

Nušluostęs viršutiniame dešiniame kampe kraujo ruožą 
Viktoras iš tikrųjų pamatė savo banko pavadinimą. Tai, ką 

dabar turėjo rankoje, buvo indėlio, kuriame su Izabele laikė 
šeimos santaupas, sąskaitos išrašas. 

— Žvilgtelėkite štai čia, - patarė Halberštetas. 

Viršuj kairėje buvo data ir išrašo numeris. 

— Bet tai juk šiandien! 

— Tikrai taip. 

- Kaip tai gali būti? - paklausė Viktoras. Šis bankas saloje 
neturėjo spausdintuvo sąskaitų išrašams spausdinti. Bet tikra 
panika jį apėmė, kai pamatė debeto skiltį. 

Dar užvakar sąskaitoje buvo 450 322 eurai. O vakar kažkas 
visą sumą išėmė. 


Trisdešimt ketvirtas skyrius 


Šiandien. 1245 palata. Vedingo klinika 


— lr tai buvo pirmas kartas, kai pagalvojote apie Izabe- 
lę? - daktaras Rotas nepaisydamas ligoninės instrukcijų pala- 
toje užsidegė cigaretę. Pasakojančiam Larencui irgi davė pro- 
tarpiais patraukti dūmą. 

- Taip. Mintis, kad ji gali būti prikišusi nagus, atrodė tokia 
siaubinga, jog įtarimą iš karto atmečiau. 

— Ar ji vienintelė galėjo prieiti prie sąskaitos? 

- Taip. Ji galėjo prieiti prie visų mano sąskaitų. Jei banko 
nesuklysta, pinigus paėmė ji. Bent taip maniau. 

Mobilusis daktaro Roto telefonas vėl supypsėjo, bet šį kartą 

— Nežadate kalbėti? 

— Nesvarbu. 

— Skambina žmona? - erzino Larencas, bet Rotas nebuvo 
linkęs juokauti. 

— Verčiau pašnekėkime apie jūsų žmoną, daktare. Kodėl 
nepavedėte Kajui į ją įdėmiau pažiūrėti? 

— Ar prisimenate Hitlerio dienoraščius? - į klausimą La- 
rencas atsakė klausimu. - Tas klastotes, dėl kurių „Stern“ žur- 
nalas turėjo daug keblumų? 

- Žinoma. 

— Seni laikai, bet kartą įsikalbėjau su vienu žurnalistu, ku- 
ris tada dirbo tame žurnale ir buvo į tą skandalą įsivėlęs. 

- Įdomu. 

— Taigi, su tuo žmogumi susipažinau vienos televizijos po- 
kalbių laidos, kur kaip svečias buvau pakviestas dalyvauti, už- 
kulisiuose. Iš pradžių jis nelabai norėjo leistis į tas peripetijas, 
bet kai laida buvo įrašyta, trys bokalai alaus vietiniame bufete 
jam atrišo liežuvį. Ir tada jis pripažino vieną dalyką, kurio nie- 
kada nepamiršiu. 

— Nagi nagi? 

- Jis pasakė: „Su tais dienoraščiais mes taip įklimpome, kad 
jie paprasčiausiai privalėjo būti tikri. Pagal šūkį: kas turi būti 
tiesa, tas ir yra tiesa. Todėl mes visai neieškojome įrodymų, 
ar nevedžioja mus už nosies koks nors klastotojas. Ieškojome 
požymių, kuriais galėtume įrodyti tą knygą esant tikrą.“ 

— Ką norite tuo pasakyti? 

- Izabelės atžvilgiu man buvo panašiai kaip su tais Hitlerio 
dienoraščiais: ko neprivalo būti, to ir nėra. 

— Ir todėl nepradėjote tirti? 

- Pradėjau. Bet ne iš karto. Pirma turėjau sutvarkyti kelis 
kitus dalykus. 

Viktoras dar kartą užtraukė cigaretę, kurią jam prikišęs 
prie lūpų laikė daktaras Rotas. 

— Turėjau žiūrėti, kad iš salos išneščiau kudašių. 


Trisdešimt penktas skyrius 


— Padėk man! 

Du žodžiai. Pirmiausia Viktoras pastebėjo, kad Ana pirmą 
kartą kreipiasi „tu“ forma. 

Horizontas buvo grėsmingai priartėjęs prie namo. Storas 
tamsiai pilkų debesų masyvas gulė ant salos ir tarsi betono 
siena be atvangos slinko prie namo. Audra galutinai įsisiautė- 
jo. Kai Viktoras išsiropštė iš ligos patalo pažiūrėti, kas balado- 
jasi į laukujes duris, jūros meteorologinė tarnyba pranešė vėjo 
stiprumą nuo 10 iki 11 metrų per sekundę. Tačiau to gamtos 
jėgų siautulio Viktoras nelabai tesuvokė. Prieš tai buvo pa- 
ėmęs stiprią tabletę dėl miego, kad kelioms valandoms pa- 
bėgtų ir nuo ligos, ir nuo užklupusių rūpesčių. Visas jusles, 
kurių dar nebuvo aptemdęs barbitūratas, tą akimirką, kai 
atidarė duris, užgriuvo kita katastrofa: nelauktai grįžo Ana, 
ir Viktoras niekada nebūtų pagalvojęs, kad per tokį trumpą 
laiką žmogui taip galėtų pašlyti sveikata. Dar prieš pusantros 
valandos ji išbėgo baisiausiai perpykusi, o dabar stovi išba- 
lusi, apdrikusiais plaukais, baimingai išsiplėtusiais vyzdžiais. 
Apgailėtiną išvaizdą dar pabrėžė ant jos karantys permirkę ir 
purvini drabužiai. 

Anuodu žodžiai buvo kartu ir paskutiniai tą dieną. Ana su- 
kniubo Viktoro akivaizdoje ir krisdama kabinosi į jo mėlyną 
medvilninį megztinį. Iš pradžių jis pamanė, kad moterį ištiko 
epilepsijos priepuolis. Neretai ši liga būna šizofrenijos paūmė- 
jimų priežastis. Bet netrukus pastebėjo, kad jos netampo nei 
traukuliai, nei ji šiaip karštligiškai blaškosi. Nebuvo ir kitų bū- 
dingų požymių, pavyzdžiui, nedribo putos iš burnos, nevalingai 
neapsisiusiojo, kaip Viktoras blaiviai diagnozavo. Taip pat nebu- 
vo ir visiškai praradusi sąmonės - tik stipriai apsvaigusi ir nesu- 
kalbama, panašiai žmogus apsvaigsta nuo stiprių narkotikų. 

Nieko nelaukdamas Viktoras nusprendė nešti ją į vidų. Kai 
kėlė nuo verandos grindų, nustebo, kad ji tokia sunki. Svoris 
nelabai atitiko gležną stotą. 

Tikrai esu praradęs fizinę formą, mąstė Viktoras, kai sun- 
kiai alsuodamas tempė Aną į antrą aukštą, į svečių kambarį. 

Su kiekvienu žingsniu laiptais aukštyn vis stipriau ūžė gal- 
voje. Dar juto, kad kūnas tarsi kempinė sugeria dirbtinai su- 
keltą nuovargį ir kas akimirksnį vis sunkėja. 

Svečių kambarys buvo priešais Viktoro miegamąjį kitame 
koridoriaus gale. Laimė, kad pirm atvažiuodamas buvo liepęs 
visus kambarius sutvarkyti, todėl ir čia lova buvo paklota. 

Paguldęs Aną ant baltos lininės paklodės nuvilko purviną 
sportinį kašmyro švarkelį ir nurišo nuo kaklo šilkinį šalikėlį, 
kad geriau užčiuoptų pulsą. 

Viskas gerai. 

Profesinių įpročių pagautas vieną po kito pakėlė vokus 
ir kišeniniu žibintuvėliu patikrino vyzdžius. Jokių abejonių. 
Anai tikrai negerai. Vyzdžiai reagavo gerokai vėluodami. Tai 
negrėsminga, galėjo veikti kokie nors išgerti vaistai. Tačiau 
viena buvo aišku: Ana nesimuliuoja. Ji serga arba yra labai iš- 

sekusi. Kaip ir jis pats. Bet nuo ko? 

Šitaip svarstydamas Viktoras nusprendė nuvilkti kitus šla- 
pius drabužius. Nors buvo gydytojas ir jo veiksmai mediciniškai 
motyvuoti, vis tiek jautėsi šiek tiek nepadoriai, kai nusmaukė 
kelnes, atsegė palaidinukę ir galiausiai nuo kūno nutempė ele- 
gantiškus šilkinius apatinukus. Kūnas atrodė nepriekaištingai. 
Skubiai suvyniojo ją į baltutėlį kilpinį chalatą, kurį atsinešė iš 
gretimo vonios kambario, ir apklojo lengva pūkine antklode. 
Matyt, ji buvo taip išsekusi, kad iškart užmigo net nespėjus 
antklodei apgobti kūno. 

Dar kurį laiką Viktoras ją stebėjo, matė, kad sunkiai, tačiau 
lygiai kvėpuoja, ir pagaliau konstatavo, jog Anai, matyt, tebus 
sutrikusi kraujo apytaka ir šiuo metu jos sveikatai joks pavojus 
negresia. 

Vis dėlto situacija jam labai nepatiko. Pats pasiligojęs ir 
visai nusikamavęs. Svečių kambaryje guli šizofrenija serganti 
pacientė, kuri galbūt planuoja jį nužudyti. Antra vertus, jam 
knieti žūtbūt sužinoti apie Josi, Sindbadą ir sąskaitos išrašą — 
kai tik ji pabus. 

Jei migdomieji ir antibiotikai nebūtų jo taip išsekinę, ne- 
paisydamas jokios rizikos būtų paėmęs Aną ant rankų ir nu- 
nešęs atgal į gyvenvietę. 

Dar kiek pagalvojęs Viktoras priėmė sprendimą ir nulipo 
laiptais į pirmą aukštą prie telefono kviesti pagalbos. 


Tą akimirksnį, kai kėlė ragelį, tvykstelėjęs žaibas nušvietė 
visą pakrantę. Viktoras numetė ragelį ir ėmė pamažu skaičiuo- 
ti, priėjo tik iki keturių, ir kurtinantis trenksmas sudrebino 
jį ir visą namą. Audros židinys arčiau nei du kilometrai. Kuo 
skubiausiai apėjo visus kambarius ir iš lizdų ištraukė elektros 
prietaisų kištukus, kad milžiniškos energijos iškrovos nesuga- 
dintų įrangos. Kai Anos kambaryje atjungė mažą televizorių, 

matė, kaip ji verčiasi ant kito šono ir atsikvėpusi toliau pučia į 
akį. Reikia manyti, pamažu taisosi. Už poros valandų bus vėl 
sveika kaip ridikėlis. 

Prakeikimas. Tikriausiai ji pabus tada, kai aš būsiu užmigęs. 

Viktoras turėjo daryti viską, kad taip neatsitiktų. Nieku 
gyvu nenorėjo nuosavuose namuose bejėgis atsidurti jos va- 
lioje. Vėl ėmė lipti laiptais žemyn prie telefono, bet pusiaukelė- 
je buvo priverstas sėstis ant pakopos, kad neišvirstų iš koto. 

Vargais negalais prisikasęs iki telefono pasijuto taip nusil- 
pęs, kad tik po kelių sekundžių suvokė, jog negirdėti pratiso 
signalo. Tyla. Kelis kartus pamaigė senoviško aparato šakutę, 
bet ryšio su pasauliu nebuvo. 

— Prakeikta vėtra. Prakeikta sala. 

Audra, matyt, nutraukė laidus. Viktoras atsisėdo ant so- 
fos ir nevilties apimtas susimąstė. Pavojinga ligonė įsitaisiusi 
jo svečių kambario lovoje. Bėgti į gyvenvietę neturi sveikatos. 
Telefonas nebeveikia. Svaigūs vaistai jau srovena gyslomis. 

Ką daryti? 


Tą akimirksnį, kai į galvą atėjo sprendimas, nugrimzdo į 
miegų karalystę. 


Trisdešimt šeštas skyrius 


Ši kartą buvo kitaip. Košmariškas sapnas plėtojosi ne kaip 
iki šiol, o įgavo naujų bruožų. Svarbiausias skirtumas tas, kad 
šėlstančios jūros link važiavo ne su Josi. Iš pradžių niekaip ne- 
galėjo nustatyti, kas jo bendrakeleivė. Sapne be perstojo galvo- 
jo, kas galėtų būti toji jauna moteris, kuri sėdi šalia jo automo- 
bilyje ir pirštais barbena į prietaisų skydelį. Galų gale atpažinęs 
norėjo sušukti jos vardą. 

Ana. 

Tačiau niekaip neįstengė ištarti šio žodžio, nes kažkieno 
delnas laikė užspaudęs burną ir neleido kalbėti. 

— Kas...ė 

Mirtinai persigandęs Viktoras pajuto, kad siaubingą koš- 
marą pakeitė dar klaikesnė tikrovė. Jis guli ant sofos. Tačiau 
nebemiega. Jau pabudęs, bet burną spaudžia tikra ranka. 

Trūksta oro, suvokė Viktoras ir savo rankomis norėjo at- 
stumti užpuolėją. Bet migdomieji ir liga buvo nebylūs užpuo- 
liko suokalbininkai. Tarsi nematomo svorio spaudžiamas Vik- 
toras vos įstengė pajudinti rankas. 

Dūstu. Dabar jau tikrai. Halberštetas buvo teisus. 

Įtempęs jėgas Viktoras trūktelėjo visą savo kūną į šoną ir 
viena koja ėmė visaip spardyti aplinkui. Iš pradžių svoris krū- 
tinę dar labiau slėgė. Bet paskui koja pataikė į kažką minkšta ir 
galiausiai išgirdo nenatūralų trekštelėjimą, duslų šūktelėjimą. 
Staiga ranka burnos nebespaudė, ir Viktoras iš visų plaučių 
atsikosėjo. Neliko ir svorio. 

— Anal! - šaukė Viktoras jos vardą mosuodamas rankomis 
tarsi skęsdamas ir mėgindamas pilvu nušliaužti nuo sofos. — 
Ana! - rėkė jis. 

Jokio atsako. 

Sapnuoju. O gal ne? 

Iš migdomųjų sukelto rūko ir karščio sienos dabar ėmė Iįs- 
ti panika. 

Gelbėkit! Šviesos! Man reikia šviesos! 

— Aaaaannaa! 

Viktoras girdėjo šaukiant savo balsą ir jautėsi tarsi pamažu 
į vandens paviršių kylantis naras. 

Kur tas prakeiktas šviestuvo jungiklis? 

Šiaip taip pavyko atsistoti, baisiai skubėdamas grabaliojo 
sieną. Galiausiai jį aptiko ir keturios palubėje kabančio švies- 
tuvo lempos apšvietė didįjį kambarį nenatūraliai ryškia šviesa. 
Kai akys apsiprato, ėmė dairytis aplinkui. 

Nieko. Esu vienas. Nė gyvos dvasios. 

Viktoras neskubėdamas priėjo prie lango, bet jis buvo už- 
darytas. O kai priartėjo prie rašomojo stalo, už nugaros garsiai 
trinktelėjo durys. Apsigręžė. Išgirdo, kaip kažkas basas kopia 
laiptais aukštyn. 

— Padėk man)! 

Tie du žodžiai, kuriuos prieš kelias valandas jam buvo išta- 


rusi neprašyta viešnia, dabar pasigirdo iš jo lūpų. Vėl grįžo pa- 

nika, kuri anksčiau pasalūniškai jau buvo apnikusi. Po trumpo 
išgąsčio Viktoras nuklebekščiavo prie durų. 

Kas čia dedasi? Ar tikrai ji buvo? Ar tik sapnavau? 

Koridoriuje Viktoras atitraukė apatinį komodos stalčių ir 
ėmė grabalioti pistoleto. Nebėra! 

Antro aukšto koridoriuje girdėjosi sunkūs žingsniai. 

Kaip patrakęs puolė raustis stalčiuje ir pradarytą paketė- 
lį pagaliau rado jo gale paslėptą tarp drobinių nosinių. Vir- 
pančiomis rankomis nuplėšė popierių ir ginklą užtaisė dviem 
šoviniais. Iš karto, adrenalino stimuliuojamas, užbėgo laiptais 
aukštyn. 

Kai pasiekė viršutinį laiptą, išgirdo, kad koridoriaus gale 
trinktelėjo svečių kambario durys. Skubiai nužingsniavo ko- 
ridoriumi. 

— Ana, ką tai turi...? 

Kai atplėšė svečių kambario duris ir pistoletą su nuleistu 
saugikliu nukreipė į lovą, Viktorui užėmė žadą. Per plauką ne- 
nuspaudė gaiduko. Tačiau netikėtas reginys atėmė iš jo susi- 
jaudinusio kūno visas jėgas. 

Jis nuleido ginklą. 

Tai negali būti tikra, pamanė ir kone dusdamas iš korido- 
riaus pusės uždarė kambario duris. 

Tai neįmanoma! Visiškai neįmanoma! 

Čia kažkaip nesuėjo galai su galais. Ir jis neturėjo supra- 
timo, kas dedasi. Viena buvo aišku: kambarys, kuriame Ana 
prieš kelias valandas ramiausiai miegojo ir į kurį dabar girdėjo 
ją įbėgant, buvo tuščias. Ir apskritai visame name niekur ne- 
galėjo jos rasti. 


Kai po pusvalandžio Viktoras dar kartą iš eilės tikrino du- 
ris ir langus, nuovargio kaip nebūta. Drebulys ir karštis nu- 

slopino migdomųjų poveikį. O kad daugiau nebeužsnūstų, 
nemažai prisidėjo Ana. Ji buvo jį užpuolusi, paskui per audrą 
ir lietų pasprukusi. Nuoga! Nes svečių kambaryje ant grindų 
mėtėsi visi jos drabužiai ir net maudymosi kostiumėlis. Nieko 
nepasiėmė. 

Kai Viktoras plikėsi stiprios kavos, galvoje vienas kitą keitė 
vis tie patys klausimai, tarsi bėgikai per estafetės varžybas: 

Ko norėjo Ana iš manęs? 

Ir kodėl ji paskui dingo? 

Kas ji išvis tokia? 


Buvo pusė penkių ryto, kai Viktoras pasistiprino dviem 
tailenolio tabletėmis ir dar pridėjo vieną tabletę aktreno. Nuo 
to akimirksnio ir prasidėjo jam diena. 


Trisdešimt septintas skyrius 


Parkumas, tiesos diena 


Net išmintingiausi žmonės neretai elgiasi ne tik labai keistai, 
bet ir juokingai nelogiškai. Pavyzdžiui, kone kiekvienas, turin- 
tis televizorių su nuotolinio valdymo pulteliu, silpstant bateri- 
joms ima stipriau maigyti mygtukus, tarsi iš jų, kaip iš kokios 
citrinos, būtų galima išspausti daugiau energijos. 

Viktorui žmogaus smegenys atrodė panašios į tokį nuo- 
tolinio valdymo pultelį. Kai tik baterija dėl nuovargio, ligos 
ar kokios nors kitos priežasties sulėtina smegenų sroves, galvą 
laužyk nelaužęs - nieko nebus. Neišspausi naujų minčių, nors 
ir kaip stengtumeis. 

Tokią išvadą Viktoras padarė vertindamas pastarosios nak- 
ties įvykius. Niekas neaišku. Kad ir kaip mąstė ir svarstė, tin- 
kamo paaiškinimo rasti nepajėgė ir juo labiau - ramybės. 

Šarlotė, Sindbadas, Josi, nuodai. 

Viskas prasidėjo ir baigėsi vieninteliu klausimu: kas yra 
Ana Špygel? Tai būtinai reikėjo nustatyti, kol ne vėlu. Iš pra- 
džių, žinoma, mintis sukosi apie policiją - pasitelkti ją. Tačiau 
ką jai pasakys? Negyvas šuo, pats jaučiasi sergąs, kažkas mėgi- 
no jį nužudyti, ištuštinta sąskaita. Aiškesnių įrodymų, kuriais 
galėtų pagrįsti su visu tuo esant susijus Aną, neturi. 

Kadangi šiandien sekmadienis, su savojo banko Klientų 
aptarnavimo skyriumi telefonu galės susisiekti ir paskutinę 
operaciją atšaukti tik rytoj. Taip ilgai laukti negalėjo ir neno- 
rėjo. Reikėjo veikti šiandien, kitaip pasakius, vienam. Laimė, 
kad po naktinio priepuolio dabar jautėsi šiek tiek geriau. An- 
tra vertus, tai didino nerimą. Sveikata pagerėjo, galima daiktas, 
todėl, kad nuo vakar nebegėrė arbatos, o priešnuodžio tabletės 
pamažu darė savo. 


Viktoras kuitėsi vonios kambaryje, kai neįprastas šlame- 
sys vėl privertė krūptelėti. Apačioje. Kažkas stovėjo prie durų. 
Tačiau garsas nepanašus nei į Halberšteto guminių batų, nei į 
Anos aukštakulnių. Staigios, iracionalios baimės pagautas iš- 
kart čiupo pistoletą, kurį dabar visuomet nešiojosi, nuslinko 
prie laukujų durų ir pažiūrėjo pro akutę. Kam taip anksti ga- 
lėjo jo prireikti? 

Nieko. 

Pasistiepė, paskui atsiklaupė - nesvarbu, kokiu kampu žiū- 
rėtų, jokios žmogiškos būtybės įžvelgti neįstengė. Kai rengėsi 
nuspausti masyvią žalvarinę durų rankeną norėdamas jas šiek 
tiek praverti, kažkas prie dešinės kojos sutraškėjo. Žvilgtelėjo į 
tą vietą, pasilenkė ir pakėlė voką, kuris, matyt, buvo įstumtas 
pro durų apačią. 

Telegrama. Anksčiau, kol dar nebuvo fakso ir elektroni- 
nio pašto, Viktoras dažnokai taip gaudavo pranešimų. Tačiau 
šiais laikais, kai kiekvienam bet kurioje vietoje gali paskam- 
binti mobiliuoju telefonu, tokią ryšio priemonę laikė atgyve- 
nusia. Nors čia, saloje, ir nebuvo mobiliojo ryšio zonoje, taigi 
mobiliuoju nepaskambinsi, laidinis telefonas veikė normaliai, 
o svarbias žinias galėjai sužinoti internetu. Tad dabar ir kilo 
klausimas: kas jam siunčia į salą telegramą? 

Viktoras įsikišo pistoletą į chalato kišenę ir pravėrė duris: 
gal dar spės pamatyti pasiuntinį. Tačiau, be valkataujančios 
juodos katės, kuri peršlapusi skuodė gyvenvietės link, nepa- 
stebėjo jokios kitos gyvos būtybės. Jei kas nors prieš kelis aki- 
mirksnius ir stovėjo verandoje, tai vėjo greičiu galėjo pasislėpti 
nebent gretimoje pušų ir eglių giraitėje, kur nuo lietaus apsun- 
kusios šakos, atrodo, sugeria visą šviesą. 

Virpančiomis rankomis Viktoras užrakino duris, nors pats 
nelabai suvokė, ar dreba iš šalčio, išgąsčio, ar todėl, kad serga. 
Nusivilko prakaito prisigėrusį chalatą ir nerūpestingai paliko 
jį ant grindų. Drabužių spintoje susirado ir apsivilko storą 
megztinį, o tada jau, tebestovėdamas koridoriuje, nerimastin- 
gai atplėšė voką ir išėmė popierių su žinia. Išvydo tik vieną 
vienintelį sakinį. Ir tik kai jį perskaitė trečią kartą ir sąmonė 
suvokė prasmę, jam užėmė žadą. 


TURĖTUMEI GĖDYTIS! 


Tai buvo parašyta didžiosiomis raidėmis dvylikos kėgelių 
šriftu ant paprasto pašto blanko. Toliau - siuntėjas. Viktorui 
teko atsisėsti. Raidės liejosi akyse. Siuntėjas - Izabelė. Ką, dėl 
Dievo meilės, tai turėtų reikšti? Kad ir kaip Viktoras sukinėjo 
ir vartė popieriaus lapą - jokios naudos. Kodėl jis turėtų gėdy- 
tis? Dėl ko? Ką galėjo apie jo padėtį nustatyti žmona, kuri šiuo 
metu yra Manhatene“ Ir kodėl jam ne skambina, o siunčia tele- 
gramą* Kas žmoną taip supykdė, kad vengia su juo kalbėti tie- 
siogiai? Kaip tik dabar, kai jos pagalbos jam labiausiai reikia! 

Viktoras nusprendė pamėginti dar kartą skambinti į Niu- 
jorką. Nuėjo prie telefono, o kai pakėlė ragelį, pasikartojo tas 
pat kaip vakar. Linija, kurios dabar reikėjo susisiekti su Izabe- 
le, vis dar neveikė. 

Ką nuo vakar daro telefono ryšio bendrovė? Kortomis lo- 
šia? Susierzinęs Viktoras spėjo, kad uraganas bus nulaužęs 
salos telefono stulpus ir nutraukęs jūros dugnu nutiestus ka- 
belius. Tačiau netrukus nustatė kur kas paprastesnę priežastį. 
Iš pradžių lengviau atsikvėpė ir jau rengėsi problemą šalinti. 
Tik staiga pagavo baisi, siaubinga nuojauta: iki užvakar, kai 
skambino Kajus, telefonas veikė, paskui niekas nebeskambino. 


Priežastis - kaip ant delno: kažkas ištraukė iš sienos telefono 
kištuką. 


Trisdešimt aštuntas skyrius 


Kai Izabelei vėl neprisiskambino, nusprendė veikti. Nebegalė- 
jo vienas sėdėti namie ir sudėjęs rankų laukti, kol paskambins 
žmona, Kajus arba Ana. Atėjo metas nebe vien reaguoti, o ak- 


tyviai veikti. 


Viktoras užtruko kelias minutes, kol koridoriuje ištraukė 
viršutinį komodos stalčių. Čia susirado raudoną nuspurusią 
užrašų knygutę, kurioje tėvas prieš daugel metų buvo surašęs 
visus svarbiausius salos telefono numerius. Atsivertė raidę A, 
bet svarbiausią numerį aptiko prie raidės V - viešbutis. Tele- 
fono signalui leido skambėti dvidešimt tris kartus ir tik tada 
nusiminęs padėjo ragelį. 

Savęs ironiškai klausė, ką bendra turi „Mariott Marguise“ 
prie Taimso skvero ir „Ankerhofas“? Viktoras dar kartą pa- 
skambino į viešbutį manydamas, kad pirmąsyk galbūt apsiri- 
ko rinkdamas numerį. Dabar leido signalui skambėti tol, kol 
pasigirdo užimtumo pypsėjimai. Nėra nė vieno. 

Jis nukreipė žvilgsnį pro langą: po stora debesų siena sun- 
kiai sekėsi įžvelgti juodas bangas, kurios begaline virtine viena 
po kitos ritosi iš atviros jūros į salos krantą. 

Nervingais pirštais sklaidė apšiurusią užrašų knygutę ir at- 
vertė raidę H. Šį kartą geriau pasisekė negu su Izabele ir Tru- 
di - ragelį pakėlė Halberštetas. 

- Atsiprašau, kad trukdau šventą dieną, pone burmistre. 
Apmąsčiau tai, ką man esate sakęs pastarosiomis dienomis. 
Manau, dabar reikia jūsų pagalbos. 

— Kaip tai? Nesuprantu, - iš Halberšteto balso buvo galima 
spėti, kad jis šiek tiek nesusigaudo. 

— Eičiau pats pas jus, jei taip nelytų, o kadangi gyvenate 
kaimynystėje, pamaniau... 

— Ką* 

— Man reikia skubiai pasikalbėti su Ana. 

— Su kuo? 

— Su Ana, - atsakė Viktoras. - Jūs ją pažįstate. Tą moterį. 
Aną Špygel. 

— Tas vardas nieko man nesako. 

Dešinėje Viktoro ausyje pasigirdo silpnas švilpesys ir pa- 
mažu stiprėjo. 

— Atleiskite. Pastarosiomis dienomis apie ją ne kartą kal- 
bėjomės. Apie moterį, kurios neišleidžiate iš akių. Kuri, kaip 
manote, nugalabijo mano šunį. 

— Nežinau, apie ką kalbate, pone daktare. 

— Ar nejuokaujate? Juk pats kelis kartus mane įspėjote. Pa- 
skutinį kartą - vakar, kai atgabenote Sindbadą. 

— Ar jaučiatės gerai, daktare Larencai? Kiaurą savaitę ne- 
buvau pas jus. Ir nieko nesu padaręs jūsų šuniui. 

Švilpesys dabar tiek sustiprėjo, kad persimetė ir į kairę ausį. 

- Paklausykite... - Viktoras sustojo sakinio pradžioje, kai 
fone išgirdo pažįstamą balsą. - Tai ji? 

— Kas ji? 

— Ana. Ar ji pas jus? 

— Nepažįstu jokios Anos, daktare Larencai. O čia esu visiš- 
kai vienas. 

Viktoras įsikibo į telefono ragelį kaip skęstantis į vienintelį 
gelbėjimosi ratą. 

- Tai yra... vadinas... - jis nebežinojo, ką sakyti, bet staiga 
šovė į galvą mintis. - Luktelėkite. 

Nubėgo į priemenę ir pakėlė chalatą. Juto palengvėjimą, 
kad teberado ne tik chalatą, bet ir tai, ką buvo įkišęs į jo kiše- 
nę, - užtaisytą pistoletą. Dešinėje kišenėje. Tai įrodymas, kad 
nėra išprotėjęs. 

Viktoras parbėgo prie telefono. 

— Gerai, Patrikai. Nežinau, kokį pokštą su manimi krečiate, 
bet dabar laikau rankoje ginklą, kurį man įteikėte. 

— Oho. 

— Ką reiškia „oho“? - Viktoras kone rėkė į ragelį. - Ar kas 
nors galų gale man pasakys, kas čia dedasi? 

— Tai... dėl to... gal... - Halberštetas staiga ėmė mikčioti, o 
Viktorui tapo visiškai aišku, kad kažkas stovi pašnekovui už 
nugaros ir davinėja nurodymus. 

— Nesvarbu. Paklausyk, Patrikai. Nežinau, kas čia kaip. Iš- 
siaiškinsim vėliau. Bet dabar mirk plyšk noriu pasikalbėti su 
Ana. Malonėkite jai pasakyti, kad tuoj pat einu norėdamas ją 
sutikti pas jus kambaryje arba vėliausiai po valandos būsiu pas 
Trudi „Ankerhofe“. Geriausia būtų, jei ir jūs nedelsdamas ten 
eitumėte. Tada kartu viską ir išsiaiškintume. 

Kitame laido gale - sunkūs atodūsiai. Bet paskui balsas pa- 
sikeitė. Iki šiol burmistro nervingo tono kaip nebūta, suskam- 
bo begalinis išdidumas. 

- Sakau dar kartą, daktare. Nepažįstu jokios Anos. Net jei ir 
pažinočiau, negalėčiau įvykdyti to, ko iš manęs reikalaujate. 

— Kodėl? 
— Todėl, kad jau kelios savaitės Trudi viešbutis uždarytas. 
„Ankerhofas“ neveikia. Ten niekas nebegyvena. 


Ir pokalbis nutrūko. 


Trisdešimt devintas skyrius 


Pažinimas - tai dėlionė su iš anksto nežinomu dedamųjų 
skaičiumi. Bendras vaizdas išryškėja tik tada, kai visa mozaika 
būna baigta. 

Viktoras jau turėjo sudėliojęs šiokį tokį bendrą kontūrą iš 
kelių klausimų, o visą vaizdą ketino susidaryti iš atsakymų į 
juos. Ramybės nedavė šie klausimai: 

Kas nugalabijo Sindbadą? 

Kodėl aš visą laiką toks pasiligojęs? 

Ką bendra turi Halberštetas ir Ana? 

Ir kas apskritai yra Ana Špygel? 


Ieškodamas atsakymo į labiausiai rūpimą paskutinį klau- 
simą Viktoras dar nespėjo paskambinti svarbiausiam žmogui, 
bet telefonas čirškė kaip tik tą akimirksnį, kai buvo beimąs 
ragelį. 

— Kas ji tokia? 

Iš pradžių, išgirdus jos balsą, Viktorui taip atleido širdį, 
kad nieko neatsakė ir stovėjo nepratardamas nė žodžio. 

— Sakyk man tučtuojau, kas jinai? 

— Izabele! - galiausiai pralemeno Viktoras, priblokštas jos 
agresyviai perpykusio balso. - Dėkui, kad skambini, aš jau mė- 
ginau su tavimi susisiekti, bet durininkas man sakė... 

— Tu mėginai su manim susisiekti? 

— Tikrai. Kodėl taip purkštauji? Nieko nebesuprantu. Ku- 
riems galams siuntei man telegramą? 

— Cha cha! - po šio šūktelėjimo stojo pykčio kupina tyla, 
lydima transatlantinių ryšių kanalo trikdžių. 

— Mieloji, - Viktoras droviai mėgino toliau šnekėti. - Kas 
nutiko? 

— Nevadink manęs mieląja po to, kas yra įvykę. 

Dabar kantrybės neteko Viktoras. Jį pamažu ėmė pyktis ir 
telefono ragelį perdėjo nuo vienos ausies prie kitos. 

— Gal malonėsi pagaliau kalbėti žmoniškai, o ne dantis ant 
manęs kabinti? 

— Na, gerai, matau, nori žaisti savo žaidimėlį. Tada prašom. 
Pradėkim nuo visai paprasto klausimo. Kas toji šliundra? 

Viktoras su palengvėjimu nusijuokė jausdamas, kad nuo 
krūtinės nusirita kokį centnerį sveriantis akmuo. Matyt, Iza- 
belė pamanė, kad išvyka į salą jis dangsto romanėlį. 

— Nesišaipyk taip kvailai kaip mažvaikis, Viktorai. Ir nelai- 
kyk manęs neišmanėle. 

— Ai ai ai... Izabele, prašau. Tikriausiai nemanai, kad aš 
tave apgaudinėju? Tai juk nesąmonė! Kaip tau tokia mintis ir 
į galvą ateina? 

— Jau sakiau, nelaikyk manęs kvaiša. Sakyk paprastai, kas 
ta šliundra? 

— Apie ką kalbi? - Viktoras vėl užsiuto. 

— Apie tą, kuri vakar priėjo prie to sušikto telefono, kai tau 
paskambinau! - rėkė visa gerkle. Viktoras apglumęs sušnaira- 
vo ir bandė suprasti, ką dabar girdi. 

— Vakar? 

— Taip, vakar. Pusę trijų tavo laiku, jei nori tiksliai žinoti. 

Ana. Vakar po pietų ji buvo pas mane. Bet prie telefono juk 
negalėjo... 

Mintys žaibiškai lakstė Viktorui po smegenis. Kelias se- 
kundes pasijuto netenkąs pusiausvyros kaip keleivis, po ilgo 
skrydžio išlipęs iš lėktuvo. 

— Ar jau seniai judu ten burkuojate? Ką? Veidmainiauji 
man per atstumą. Apsimetinėji, kad rašai interviu. O dukters 
prisiminimo dingstimi dulkini kitą. 

Juk visą laiką buvau su ja. Visą laiką, išskyrus... 

Virtuvę. Arbatą. 

Viktoras buvo priverstas atsisėsti, kai atėjusi į galvą mintis 
smogė kaip bumerangas. 

Tačiau buvau tik trumpai... 

— Ana. 

— Gerai, Ana. O pavardė? 

— Ką sakai? 

Tikriausiai paskendęs mintyse nejučia ištarė jos vardą. 

— Klausyk, Izabele. Visa tai yra didžiulis nesusipratimas. 
Tu blogai galvoji. 

O Dieve, iš tikrųjų teisinuosi kaip koks sutuoktinis, kuris 
apgaudinėja žmoną su sekretore: „Brangute, nėra taip, kaip 
atrodo.“ 

— Ana mano pacientė! 

— Vadinasi, gulinėji su paciente, - kone isteriškai priekaiš- 
tavo Izabelė. 

- Dievo bijok taip sakyti. Neturiu su ja nieko bendra. 

— Cha cha cha! - vėl tas pats pagiežingas garsus juokas. — 
Ne, žinoma, su ja neturi nieko bendra. Ji šiaip sau iš niekur at- 
sirado mūsų pakrantės name. Nors nebeužsiimi gydymo prak- 

tika. Tarsi ji nė nežinotų, kad šiuo metu esi Parkume! Šūdas 
viskas! Patikėjau, dedu ragelį. Mane tai pernelyg žemina. 

— Izabele, labai prašau. Negaliu tavęs suprasti, bet leisk 
man viską paaiškinti. Prašau. 

Kitame laido gale - tyla. Tik šaižus Amerikos greitosios 
pagalbos sirenos garsas prasiskynė kelią per Atlantą. 

- Klausyk. Pats neturiu žalio supratimo, kas čia dedasi. 
Tačiau tiksliai žinau, ko nėra įvykę: su moterimi, su kuria va- 
kar šnekėjai telefonu, aš tikrai nemiegojau. Ir visai neketinau 
tavęs kada nors apgaudinėti. Priimk tai kaip mūsų pokalbio 
pamatą. O viso kito aš taip pat nemoku paaiškinti. Faktas yra 
štai koks: prieš penkias dienas į mano duris pasibeldė viena 
moteris - ji save vadina Ana Špygel - ir pasiprašė būti gydo- 
ma. Tariamai ji yra knygų vaikams autorė ir serga šizofrenija. 
Man visiškai nesuprantama, kaip ji mane čia rado, ir netgi 
nežinau, kur ji saloje gyvena. Tačiau žinau, kad jos ligos is- 
torija nepaprasta ir tokia įdomi, jog tikrai padariau išimtį ir 
su ja kaip medikas kalbėdavausi. Iš tikrųjų šiuo metu saloje 
ji dar yra tik todėl, kad užėjo audra ir į žemyną neplaukia 
keltas. 

— Nieko sau istorija. Neblogai sukurpta, - šnypštė į ragelį 
Izabelė. 

— Tai nėra istorija. Tai tiesa. Neturiu supratimo, kodėl ji 
vakar kėlė mūsų telefono ragelį. Galimas daiktas, kad buvau 
trumpam išėjęs į virtuvę, ir ji pasinaudojo proga, kai jis su- 
skambo. 

— Telefonas nesuskambo. 

— Kaip sakai, nesupratau? 

— Ji iškart pakėlė. Matyt, stovėjo šalia aparato ir laukė. 

Viktoras juto, kad iš po kojų slysta žemė. Kažkas čia vėl ne 
taip. Kažkas, ko pats negali paaiškinti. 

- Izabele, pats sau negaliu paaiškinti, kodėl ji tai darė. Nuo 
tada, kai ji čia atsirado, ėmė dėtis keisti dalykai. Aš sergu. Kaž- 
kas mane užpuolė. Man atrodo, kad Ana turi žinių apie Josi. 

— Ką? 

- Taip. Jau visą laiką mėginu susisiekti su tavimi. Norėjau 
pasakyti, kad galbūt esama pėdsako. Kajus vėl imasi reikalo. Ir 
kažkas ištuštino mūsų sąskaitą. Aš irgi viso to nesuprantu ir 
norėjau su tavimi pasitarti. Tačiau kelinta diena - jokio ryšio. 
Ir štai randu tavo telegramą. 

- Telegramą siunčiau todėl, kad negalėjau prisiskambinti. 

Laidai. 

— Žinau. Kažkas vakar vakare ištraukė iš lizdo kištuką. 

— Oi, Viktorai. Būk geras, nebekvaršink man galvos. Iš 
niekur atsiranda moteris, teikia tau žinių apie mūsų dukte- 
rį, paskui eina prie telefono, išsiplepa ir galiausiai ištraukia 
kištuką. Ką dar esi parengęs? Istorija apie vienkartinę meilės 
intrigą su salos prostitute, kai buvai girtas, būtų kur kas įti- 
kinamesnė. 

Šių minčių pabaigos Viktoras nebegirdėjo. Jau pirmieji sa- 
kiniai privertė suklusti ir sunerimti. 

— Apie ką kalbėjote? 

Ji išsiplepėjo. 

— Bent ji man nedūmė akių. Sakė, kad maudaisi po dušu. 

— Grynas melas. Aš buvau virtuvėje. Trumpai kalbėjau te- 
lefonu su Kajumi ir paskui išgrūdau ją lauk, - dabar jau Vik- 
toras buvo arti isterijos ir pats rėkė į ragelį: - Neturiu su ta 
moterimi nieko bendra, beveik jos nepažįstu! 

— Ooo, užtat ji tave kuo puikiausiai pažįsta. 

— Kaip tai“ 

- Ji vadino tave pravarde, kurios tu taip neapkenti ir kuri, 


išskyrus tavo motiną, žinoma tik man. 

— Didy? 

— Taip. Didy. Ir žinai ką, Didy? Pabučiuok tu man į...! 

Sulig tais žodžiais ji padėjo ragelį, o Viktoras išgirdo ištisi- 
nį, įkyrų ūžimą. 


Keturiasdešimtas skyrius 


Kiek Viktoras prisiminė, niekuomet nebuvo jautęsis toks pris- 
lėgtas kaip dabar - tarsi visą gyvenimą kažkas būtų smaugte 
užsmaugęs. Žinoma, ne pirmas kartas, kai ligonė peržengia 
ribas ir pridaro bėdų. Visus ligšiolinius įsibrovimus į savo pri- 
vatų gyvenimą paaiškindavo patologija, visi jie turėdavo ne- 
sunkiai įžvelgiamą schemą. Tačiau Anos atveju grėsmė kilo 
iš mįslingumo, iš to, kas nepaaiškinama. Ko ji nori? Kodėl 
pasisavino nužudytos studentės vardą ir pavardę, primelavo 
jo Žmonai Izabelei? Ir svarbiausias klausimas: ką visa tai turi 
bendra su Josi? 

Viktoras neabejojo, kad kažką bus pražiopsojęs. Visi pasta- 
rųjų dienų įvykiai yra susiję ir susipynę. Jie klostėsi pagal ne- 
matomą planą, kurį perpras tik tada, kai keistenybes sudėlios 
į teisingą seką. O tai vis nepavyksta. 

Bent jau sveikata kiek pagerėjo - kai nuo vakar nebegeria ar- 
batos. Gerai išsimaudė po dušu ir persirengė kitais drabužiais. 

Visa, kas dėvėta, reikia pamažu mesti į skalbimo mašiną 
ir ją paleisti, pagalvojo žadėdamas vėl mautis užvakarykščius 
„Levis“ firmos džinsus. Išvertė kelnių kišenes ir jose susikau- 
pusias nosines kišo į skalbyklę. Tada ant žemės plastelėjo ma- 

žas popieriaus lapelis, o kai lenkėsi jo paimti, jau žinojo, kad 
pastarosiomis dienomis jis buvo išgaravęs iš galvos. Lapelis 
buvo iškritęs iš Anos piniginės, tada jį skubiai įsikišo į kišenę ir 
pamiršo. Jis buvo sulankstytas tarsi laiškutis, kokius paaugliai 
slapta po suolais perdavinėja vieni kitiems. Kai jį kišo į kišenę, 
nenutuokė, ko tikėtis, bet dabar nusivylė matydamas, kad čia 
tik skaičių eilė. Galėjo būti daug kas: asmeninis prisijungimo 
prie banko numeris, sąskaitos numeris, interneto slaptažodis 
ar paprasčiausias telefono numeris. 

Kuo skubiausiai nubėgo į virtuvę ir nukėlė ragelį. Nesku- 
bėdamas rinko numerį nusiteikęs tuoj pat vėl ragelį padėti, jei 
kitame laido gale kas nors atsilieps. 


Keturiasdešimt pirmas skyrius 


— Džiaugiuosi, kad pagaliau paskambinote, daktare La- 
rencai! 

Taip staigiai užkluptas Viktoras pamiršo mesti ragelį. Ko 
jau ko, bet išgirsti tokį pasisveikinimą tikrai nesitikėjo. Jau vien 
todėl, kad jo laidinis namų telefonas Parkume neturėjo nume- 
rio atpažinimo funkcijos. Kas prie telefono? Kam paskambi- 
no? Ir kodėl kitame laido gale jo taip nekantriai laukia? 

— Taip? - Viktoras dar nenorėjo atskleisti savo tapatybės, 
todėl atsakė kuo trumpiau. 

— Nenorėčiau jūsų varginti po viso to, ką jums teko pa- 
tirti, - balsas atrodė kažkur girdėtas. - Tačiau pamaniau, kad 
tikrai labai svarbu jums kuo greičiau sužinoti, nes gali būti dar 
blogiau. 

Van Druizenas! Pagaliau Viktoras atpažino. Bet kaip jo 
mokslinio vadovo telefono numeris pateko į Anos piniginę? 

— Mano mielas profesoriau, kodėl jūs toks susijaudinęs? — 
paklausė jis. 

- Ar dar neskaitėte mano paskutinio elektroninio laiško? 

Elektroninio laiško? Pastarosiomis dienomis Viktoras buvo 
visai pamiršęs tikrinti savo elektroninį paštą. Bent jau „Die 

Bunte“ žurnalo laiškų turėjo dėžutėje būti nemažai susikaupę, 
nes buvo praleidęs pirmą interviu įteikimo terminą. 

— Prieš savaitę pas mane buvo įsilaužta, daktare Larencai. 

— Labai gaila, bet ką tai turi bendra su manim? 

— Na taip, pats įsilaužimas mane mažiau jaudina. Kur kas 
svarbiau tai, kas pavogta. Įsibrovėlis išlaužė tik vieną spintą ir 
iš jos pagrobė vieno paciento bylą. 

— Kokio? 

— To aš nežinau. Bet tai yra spinta, kur buvo sudėti ap- 
lankai su jūsų ligoniais. Suprantate? Juos perleidote man tada, 
kai nupirkau jūsų kliniką. Baiminuosi, kad kažkas nusitaikęs į 
vieną iš jūsų buvusių pacientų. 

- Iš kur žinote, kad nėra vieno aplanko, jei negalite pasa- 
kyti kurio? 

— Nes vieną tuščią aplanką radau koridoriuje. Kadangi nu- 
garėlė nuplėšta, nebeįmanoma identifikuoti. Tačiau visi ten 
buvę dokumentai dingo. 

Viktoras užsimerkė norėdamas geriau įsisąmoninti, ką iš- 
girdo. Ką dabar galėtų dominti koks nors anksčiau jo gydytas 
ligonis? Ir kas ryžtųsi laužtis norėdamas nugvelbti seną bylą? Į 
galvą atėjo viena mintis, ir Viktoras atsimerkė. 

— Gerai paklausykite, profesoriau van Druizenai. Sakykite 
dabar man tiesą. Ar pažįstate tokią Aną Špygel? 

— O Dieve, tad viską žinote. 

— Ką aš Žinau? 

— Na, kad su... vadinasi... 

Dar niekuomet Viktoras nebuvo girdėjęs garbų profesorių 
taip bejėgiškai mikčiojant. 

— Ką turite galvoje sakydamas, kad aš žinau? 

— Na taip, taigi... Taigi ką tik klausėte apie ją. 

— Taip. Apie Aną Špygel. Ar tą moterį siuntėte pas mane? 
Į Parkumą? 

— O Dieve, ar ji pas jus? 

— Taip. O kas? 

— Žinojau. Aš žinojau, kad padariau klaidą. Neturėjau leis- 
ti, kad iki to prieitų, - van Druizeno balse pasigirdo didelio 
nusivylimo, kone atgailavimo tonacijos. 

— Profesoriau, labai jus gerbiu. Kas darosi? 

- Jums gresia pavojus. Didelis pavojus, mano mielas 
drauge. 

Viktoras suspaudė telefono ragelį taip tvirtai kaip teniso 
raketę prieš smūgiuojant. 

— Ką turite galvoje? 

— Ana Špygel buvo mano pacientė. Iš pradžių nenorėjau 
jos imtis, bet ji atėjo turėdama rekomendaciją. 

— Ji šizofrenikė? 

— Ar taip sakė jums? 

- Taip. 

— Tai yra jos spąstai, jei galima taip atvirai sakyti. 

— Tada ji neserga? 

- Serga, ir net labai. Bet ji ne šizofrenikė. Sakyčiau, priešin- 
gai. Jos liga ta, kad ji sakosi esanti tokia. 

— Nesuprantu. 

— Ar ji pasakojo jums istoriją apie šunį, kurį užmušė? 

— Taip, Teris jo vardas. Anot jos, tai buvusi pirmoji vizija. 

— Netiesa. Šunį ji tikrai užmušė. Tai faktas. Ji tik dedasi 
serganti šizofrenija, kad geriau susitvarkytų su tikrove. 

— Kitaip sakant, viskas, ką ji man pasakojo... 

— „yra tikra. Visi tie siaubingi dalykai tikrai yra buvę. Ji 
paskui ėmė ieškoti prieglobsčio įsivaizduojamoje ligoje, kad 
pabėgtų nuo tikrovės. Ar suprantate, ką sakau? 

— Taip. 

Viskas tikra: Šarlotė, įsilaužimas į vasarnamį, kelionė į 
Hamburgą, nuodai... 

— Bet kaip išėjo, kad Aną atsiuntėte man? 

— To aš visai nedariau, daktare Larencai. Pastaruoju metu 
visai nebenorėjau jos gydyti. Kam tada turėčiau ją užkrauti 
jums, kai nebeužsiimate gydymo praktika? Ne, išaušo diena, 
kai ji pas mane paprasčiausiai neberodė akių. Visa tai vertinu 
labai mįslingai. Ana dingo iš akiračio nuo įsilaužimo dienos, 
todėl beveik esu įsitikinęs, kad bus prikišusi nagus ir čia. 

— Kaip tai? 

— Per paskutinius pokalbius ji vis minėdavo jus, daktare 
Larencai. Girdi, esanti kažkokia sena nesuvesta sąskaita. Vieną 
kartą net užsiminė, kad galvojanti jus nunuodyti. 

Viktoras nurijo seilę ir suvokė, kad ryti dabar lengviau nei 
per pastarąsias dienas. 

- Mane nunuodyti? Bet kodėl? Tos moters aš visai ne- 
pažįstu. 

— Užtat ji pažįsta jus kuo puikiausiai. 

Iškart prisiminė Izabelę, kuri prieš kelias minutes sakė 
kone tuos pačius žodžius. 

- Poniai Špygel jūs vis neišeidavote iš galvos. Dievuliau, 
labai graužia man sąžinę. Manau, kad ji nepaprastai pavojinga. 
Ne, aš žinau. Ji vis pasakodavo siaubingus dalykus. Apie žiau- 
rybes, kurių yra pridariusi kitiems žmonėms. Pirmiausia tai 
mažai vargšei mergaitei. 

- Šarlotei? 

- Taip. Atrodo, toks buvo jos vardas. Ak, kaip priekaištauju 
sau, daktare Larencai, patikėkit manim. Būtų buvę geriau, jei 
būčiau paklausęs savo vidinio balso ir šį atvejį perdavęs ki- 
tiems. Ją reikėjo siųsti į uždarą gydymo įstaigą. 

— O kodėl to nepadarėte? 

— Taip, bet... - profesorius vėl ėmė mikčioti. - Juk jūs tai 
žinote. 

— Ką aš Žinau? 

— Negalėjau taip paprastai imti ir nebegydyti Anos. 

— O kodėl ne? 

— Todėl, kad buvau prižadėjęs jūsų žmonai. Laikiausi 
žodžio. 

— Mano žmonai? - Viktorui ėmė svaigti galva ir jam teko 
kibtis į šaldytuvą. 

— Taip, Izabelė prašė manęs gydyti Aną. Ką turėjau daryti? 
Galiausiai ji buvo geriausia jos draugė. 


Keturiasdešimt antras skyrius 


Izabelė. Ana. Josi. Pamažu ėmė ryškėti kai kurios prasmės. Pa- 
vyzdžiui, kodėl Izabelė tada, kai dingo Josi, liko tokia rami? 
Kodėl ji nesijautė emociškai tokia prislėgta kaip aš? Be jokių 
problemų galėjo toliau eiti į darbą, o man teko parduoti klini- 
ką. Anksčiau vis stebėdavausi jos stiprybe. O gal tai paaiškina- 
ma jos nejausmingumu? 

Mintys Viktoro galvoje zujo visomis kryptimis. Dabar, žvel- 
giant atgalios, ji iš tikrųjų net kaip reikiant neliūdėjo savo vie- 
nintelio vaiko. Ne taip kaip jis. O Sindbadas: ar šuo tikrai prie 
jos pristojo, ar parsivežė jį iš gyvūnų prieglaudos kaip Josi pa- 
kaitą? Ar apskritai jis pažinojo savo žmoną? Šiaip ar taip, dabar 
sunkiausią gyvenimo akimirką, ji nebuvo jam pasiekiama. 

Ji pasiuntė Aną van Druizenui. 

O dar tie pinigai. 

Didžiajame kambaryje Viktoras įsijungė kompiuterį norė- 
damas įeiti į savo banko tinklalapį. Ar tikrai taip gali būti? 
Ar Izabelė tikrai ištuštino mūsų bendrą sąskaitą? Ar ji veikia 
išvien su Ana, kad mane išvarytų iš proto? 

Jis norėjo atidaryti „Microsoft Internet Explorer“ progra- 
mą ir pažvelgė į apatinę įrankių juostą. Suglumęs nuvedė pele 

rodyklę į apačią. Nieko. Visi ženkliukai ištrinti. „Windows 
Explorer“ atidarė pasinaudodamas pradžios mygtuku, bet ir 
čia vaizdas tas pats. Jo kompiuteris tuščias. Visame lange ne- 
bebuvo jokių duomenų. Kažkas pasistengė pašalinti visus įra- 
šus, dokumentus ir pacientų bylas. Pradėtas interviu irgi buvo 
ištrintas ir net šiukšlinė, į kurią paprastai patenka ištrinami 
duomenys, ir ta buvo tuščia. 


Viktoras taip staigiai stojosi nuo rašomojo stalo, kad oda 
aptrauktas krėslas bumbtelėjo aukštielninkas prie knyginės. 
Tokią ribą buvo pasiekusi dvasinė įtampa. Baigta su visais 
skambinėjimais telefonu. Sąskaita banke irgi palauks. 

Pasiėmė Halberšteto duotą pistoletą, nuspaudė saugiklį ir 
ginklą įsikišo į vidinę „Goretex“ firmos lietpalčio kišenę. Šis 
drabužis irgi labai pravers. 

Dabar. 

Išeidamas per tokią vėtrą į kaimą Viktoras tikėjosi dviejų 
dalykų: rasti atsakymus į klausimus ir Aną Špygel. 


Keturiasdešimt trečias skyrius 


Yra žmonių, kuriems nuolat šąla kojos ir kurie valandų va- 
landas negali užmigti, nes po antklode turi jas smarkiai trinti 
vieną į kitą, kol galų gale sušildo. Kitiems žvarbią dieną pir- 
miausia ima šalti nosis. 

Viktorui labiausiai šalčio bijojo ausys. Kai nukritus tem- 
peratūrai jis atsidurdavo šaltame ore, jas pradėdavo skaudėti. 
Jas geldavo dar labiau, kai įeidavo į šilumą ir ausys pradėdavo 
„atitirpti . Tuomet ausų maudulys virsdavo galvos skausmais, 
o tie atsklisdami iš sprando apimdavo visą pakaušį. Nepadėda- 
vo nei aspirinas, nei ibuprofenas. Šias skausmo pamokas buvo 
išmokęs jau nuo vaikystės, todėl ir šiandien leisdamasis tokiu 
oru į kaimą ant galvos gerai užsitraukė gobtuvą: ne tiek bijo- 
damas sušlapti, kiek saugodamas ausis. Ir dėl galvos gobtuvo, 
ir dėl čaižančios vėtros gūsiais nešamo smėlio, lapų keliamo 
triukšmo Viktoras negalėjo girdėti metalinės melodijos, sklin- 
dančios iš švarko kišenės. Ir jei nebūtų reikėję dėl beviltiškai 
apsemto vieškelio trumpam sustoti po seno muitinės namo 
pastoge, to skambėjimo taip ir nebūtų išgirdęs. Juo labiau, kad 
dėl suprantamų priežasčių neturėjo jokio poreikio skirti dė- 
mesio savo mobiliajam telefonui. Šioje nykumoje tas aparatas 

iš principo negalėjo veikti, nes Parkume nebuvo tinklo. Ir vis 
dėlto jis skambėjo, kaip Viktoras nustebęs įsitikino traukda- 
mas nuo galvos gobtuvą. 

Jis pažvelgė į ekraną: numeris atrodė matytas. 

— Alio? 

Kad šitaip kaukiant vėjui išvis ką nors girdėtų, pirštu už- 
sikimšo kairę ausį. Tačiau kitame ryšio gale, atrodo, nieko 
nebuvo. 

— Alio, kas skambina? 

Akimirksnį vėjas pritilo ir Viktorui pasirodė, kad girdi 
kūkčiojimą. 

— Ana? Ar čia jūs? 

— Taip, atsiprašau, aš... 

Likusios sakinio dalies Viktoras negalėjo suprasti, nes kaip 
tik dabar stora šaka traškėdama trenkėsi į namo stogą. 

— Ana, kur jūs esate? 

— „aš... Anker... 

Nors pokalbio nuotrupos buvo padrikos, Viktoras mėgino 
ryšį išsaugoti. 

- Aš žinau, kad jūs nesate „Ankerhofe“, Ana. Patrikas Hal- 
berštetas man sakė. Tačiau malonėkite atsiųsti žinutę su savo 
tiksliu adresu. Po kelių minučių būsiu pas jus ir viską aptarsi- 
me. Akis į... 

— Vėl įvyko! 

Šį sakinį ji rėkte išrėkė kaip tik per tas kelias sekundes, kai 
siautėjanti vėtra šiek tiek buvo aprimusi, o dabar su beatodai- 
riška jėga vėl iš naujo kilo į ataką. 

— „ji... pas mane... Šarlotė... 

Viso sakinio Viktorui nebereikėjo girdėti. Jam ir taip buvo 
aišku, ką Ana nori pasakyti. Įvyko. Ją ištiko sunkus šizofreni- 
jos priepuolis. Šarlotė atgijo. 

* * * 


Po poros minučių Viktoras suvokė, kad ryšys nutrūko. 
Nors aparato ekrane negalėdamas atsistebėti ir matė, kad jo 
„Nokia“ nesugauna ryšio, įprastinis pyptelėjimas pranešė at- 
ėjus Žinutę: 


„Manęs neieškokite. Aš JUS susirasiu!“ 


Keturiasdešimt ketvirtas skyrius 


Daugelis automobilių vairuotojų neapkenčia transporto kamš- 
čių todėl, kad jie atima sprendimo galios jausmą. Kai artinies 
prie raudonų galinių žibintų virtinės ir nustatai, kad toliau 
nebekrutėsi, instinktyviai imi ieškoti išeities. Net ir tada, kai 
nepažįsti aplinkos, vis tiek kai kada įjungi mirksintį posūkio 
signalą ir stengiesi ištrūkti iš eilės. 

Dabar Viktoras ir buvo panašioje situacijoje kaip tas vai- 
ruotojas, kuris pavakarį prieš šventes turi pasirinkti: arba iki 
galo krapštytis vėžlio žingsniu, arba sukti į nepažįstamas vie- 
tas. Kaip ir daug kitų žmonių tokiu atveju, taip ir Viktoras nu- 
sprendė veikti, o ne pasyviai laukti. Turėjo rasti Aną, nors toji 
ir buvo perspėjusi jos neieškoti. Jis nenorėjo laukti, kol pati 
prisistatys. Pernelyg daug rizikos, kad tarp jų vėl išdygs kokia 
nors kliūtis. 

Todėl susikūprinęs kiūtino pakrantės keliuku, vėl užsi- 
smaukė ant galvos gobtuvą ir stengėsi vėjui sudaryti kuo ma- 
žesnį priešinimąsi, kartu aplenkinėjo vandens pilnas kelio 
įdubas. Iki jachtų prieplaukos buvo maždaug puskilometris, 
o salos restoraną jau buvo praėjęs, kai staiga sustojo ir ėmė 
dairytis. Būtų galėjęs prisiekti, kad priekyje kažkas yra. 

Viktoras nubraukė nuo veido stambius lietaus lašus ir del- 
no stogeliu ties kakta pridengė akis. 

Ten. 

Jis neklydo. Maždaug per dvidešimt metrų priekyje eina į 
mėlyną lietpaltį susimuturiavusi žmogysta ir kažką tempia. 

Iš pradžių nelabai galėjo pasakyti, ar tai vyras, ar moteris, 
ar tą Žmogų mato iš priekio, ar iš nugaros. Net per tokį mažą 
atstumą šioje audroje negalėjo įžvelgti nieko aiškesnio. Tik kai 
žaibas viršum jūros silpnai apšvietė siaurą pakrantę ir tuoj pat 
nusirito griausmas, Viktoras suprato, kas prie jo artėja ir ką 
laiko rankoje. 

— Michaeli, ar čia jūs? - sušuko keltininkui, kai tas priartė- 
jo per kelis žingsnius. Tačiau dėl vėtros susišnekėti įstengė tik 
stovėdami priešais vienas kitą, tada ir pasisveikino spausdami 
rankas. 

Michaeliui Burgui jau buvo sukakę septyniasdešimt vieni 
ir geresniu oru tai aiškiai matėsi. Vėjas ir druskingas vanduo 
jo veido odoje buvo įrėžę gilių raukšlių. Nepaisant solidaus 
amžiaus, jis vis dar atrodė stuomeningas vyras, nes didesnę 
gyvenimo dalį sunkiai fiziškai dirbo ir kvėpavo grynu jūros 
oru. 

Michaelis padavė Viktorui kairę ranką. Dešinėje laikė pa- 
vadėlį, prie kurio kito galo tirtėjo šlaputėlis vidutinio dydžio 
šnauceris. 

- Žmona privertė mane išvesti šunį, daktare Larencai, - 
šaukė keltininkas prieš vėją ir niekinamai purtė galvą tarsi no- 
rėdamas pasakyti, kad tik moters protelis gali taip paikai su- 
manyti. Viktoras su širdies skausmu prisiminė Sindbadą. - Bet 
kas, po šimts perkūnų, per tokį klaikų orą jus veja iš namų? - 
pasidomėjo Burgas. 

Dar vienas žaibas nušvietė padangę, o Viktoras per tas ke- 
lias sekundės dalis spėjo mesti akį į keltininką ir jo žvilgsnyje 
pastebėti įtarimą. 

Nusprendė sakyti tiesą. Ne tiek dėl sąžiningumo, kiek dėl 
to, kad taip greitai neatėjo į galvą, kaip įtikinamai paaiškinti, 
kodėl rizikuoja eiti iš namų per stipriausią audrą, kokios jau 
dešimt metų saloje nėra buvę. 

- Ieškau vieno žmogaus. Gal ir jūs galėtumėte man padėti. 

— Mat kaip. O kas tas žmogus? 

— Jos pavardė Špygel. Ana Špygel. Tai smulkaus sudėjimo 
moteriškaitė, blondinė, maždaug trisdešimt penkerių metų. 
Prieš tris dienas ją perkėlėte iš Zilto. 

- Prieš tris dienas? Tai neįmanoma. 

Neįmanoma. Viktoras atkreipė dėmesį, kad tą žodį per 
pastarąsias valandas ne kartą ir iš kitų girdėjo, ir pats mąsty- 
damas vartojo. Kol juodu kalbėjosi, juodas šnauceris vis labiau 
virpėjo ir tempė pavadį. Matyt, toks pasivaikščiojimas jam dar 
labiau nepatiko negu šeimininkui, ypač kai tas stovi. 

— Ką turite galvoje sakydamas „neįmanoma'? - Viktorui 
atrodė, kad norint būti suprastam reikia šaukti dar stipriau. 

— Keltininko darbas nutrūko prieš tris savaites. Jūs buvote 
paskutinis, kurį čia atplukdžiau. Nuo to laiko niekas nepagei- 
davo atsikraustyti į salą. 

Michaelis gūžtelėjo pečiais. 

— Bet taip negali būti, - protestavo Viktoras, kai Michaelis 
jau rengėsi eiti toliau. 

— Gal ji atplaukė kitu laivu, nors tuo ir netikiu. Vienaip ar 
kitaip, apie tai būtume girdėję. Kaip sakėte? Kokia jos pavardė? 

- Špygel, Ana, - pakartojo Viktoras matydamas, kad pa- 


šnekovas purto galvą. 

— Niekada negirdėjau, daktare Larencai. Atleiskit. Turiu 
eiti, antraip galą gausiu. 

Kaip tik po šių žodžių dar kartą iš šiaurės per salą nusirito 
žemas griaustinio dundėjimas. Viktoras nusistebėjo, kad visai 
nematė žaibo blykstelėjimo, ir kartu mėgino naujajam dėlio- 
nės elementui rasti tinkamą vietą. Kaip Ana čia atsikraustė, jei 
ne keltu? Ir kodėl ji net tai melavo? 

— Aha, pala, daktare Larencai... - senis keltininkas nutrau- 
kė Viktoro mintis ir žingtelėjo porą žingsnių arčiau prie jo. — 
Žinoma, tai ne mano reikalas, bet kam jums ta moteris? 

Kai esate vedęs, tokį vakarą, čia, per liūtį. Šie žodžiai liko 
nepasakyti, bet pakibo audringame ore. 

Viktoras tik patraukė pečiais ir nusigręžė. 

Noriu žinoti, kas nutiko mano dukteriai. 


Keturiasdešimt penktas skyrius 


„Ankerhofas“ buvo viešbutis, kokį atvirukuose galima įsivaiz- 
duoti stūksant vienišoje Šiaurės jūros saloje. Pastatytas tiesiai 
priešais jachtų prieplauką šis triaukštis karkasinis namas sa- 
loje atrodė pats didžiausias, jei žiūrėsi iš pakrantės švyturio 
pusės. Mirus viešbučio šeimininkui, žmona Trudi šiaip taip 
pragyveno iš nedidelės rentos ir nedaugelio svečių, kurie se- 
zono metu čia užklysdavo. Tad be šio namo ir jo savininkės 
nebuvo įsivaizduojama salos kasdienybė, todėl gyventojai 
būtų darę viską, kad toji įstaiga gyvuotų. Kraštutiniu atveju 
patys eitų čia nakvoti. Sėkmingomis dienomis, kai Parkume 
rinkdavosi buriavimo regatos dalyviai, čia patogiai įsikurdavo 
iki dvidešimt asmenų. O per tą keliolika saulėtų dienų, kurių 
čia būdavo, Trudi išnešdavo stalus po atviru dangumi į sodą 
ir svečius, pažįstamus vaišindavo savo pačios padarytais gai- 
viaisiais gėrimais ir kava su ledais. Rudenį senieji kaimo gy- 
ventojai susėsdavo šio mažo viešbučio vestibiulyje prie židinio 
su kaltinėmis grotomis, pasakodavo vieni kitiems istorijas apie 
jūrininkus ir gardžiuodavosi Trudi keptais pyragais. Šiemet, 
kaip žmonės sakė, Trudi nusprendė aplankyti gimines šiltuo- 
siuose kraštuose ir iki pavasario viešbutį uždarė. Po mįslingo 

pokalbio su Halberštetu Viktoras dabar, pamažu artindamasis 
prie „Ankerhofo“, nesistebėjo, kad pastato langinės užvertos, o 
iš dūmtraukio nekyla dūmai. 

Ko čia ieškau? klausė savęs, kai ėmė dairytis Anos gyvybės 
ženklų. Prireikė akimirksnio vidiniam impulsui nuslopinti, 
nes norėjo garsiai sušukti jos vardą, kad įsitikintų, jog ji nėra 
įsilaužusi į užrakintą pastatą, nėra užsimojusi iš ten Žaisti su 
juo savo kraupių žaidimų. 

Staiga vėl suskambo mobilusis telefonas. Šį kartą kitu tonu, 
kurį buvo nustatęs artimiausių draugų ir pažįstamų numeriams. 

— Taip, klausau. 

— Sakyk, kvailini mane, ar ką? 

— O, Kajau. Kas tau darosi? 

Viktoras grįžo į kelią, paėjo kelis žingsnius į rytų pusę mė- 
gindamas savo detektyvą geriau suprasti. 

— Kokį žaidimėlį su manim sugalvojai? 

— Aš? Apie ką kalbi? 

— Apie faksą. 

— Aha. Gerai, kad skambini, jame nieko nebuvo. 

— Nieko? Pats puikiausiai žinai, ko ten nebuvo, nekvailink 
manęs. 

— Ką nori pasakyti? Išvis kas tau darosi? 

Viktoras turėjo pasisukti prieš vėją, lietaus gūsis šliūkštelė- 
jo į veidą. Žvelgiant iš šios vietos tuščias „Ankerhofas“ atrodė 
tarsi filme apgriuvęs fonas. 

— Liepiau patikrinti, kas atsiuntė tą vaikišką piešinį. Rūpėjo 
žinoti, kas man pakišo šitą katiną. 

Mėlyną katiną Nepomuką. 

— Na, irė 

- Jis atėjo iš tavęs. Iš tavo namų. Tu pats atsiuntei faksu iš 
Parkumo. 

To negali būti, pamanė Viktoras. 

— Drauguži, aš nežinau, ką... - buvo besakąs, bet tuo metu 
sakinį nutraukė dvigubas pyptelėjimas ir moters balsas: „Jūs esa- 
te už mūsų GSM tinklo. Prašom vėliau skambinti dar kartą.“ 

— Šūdas! - garsiai nusikeikė Viktoras žvelgdamas į mobi- 
lųjį telefoną. Nutrūko paskutinis ryšys su žemynu. Vėl apsi- 
gręžė. Sustojo. Apsidairė į visas puses ir pagaliau pakėlė akis 
į dangų, tarsi atsakymo tikėdamasis sulaukti iš mėlynai juodų 
aukštybių. 

Su kuo dabar kalbėti? Pas ką eiti? Lietaus lašas pataikė tie- 
siai į vyzdį. Tankiai sumirksėjo, panašiai kaip vaikystėje, kai 
maudantis vonioje į akis pakliūdavo šampūno. Viktoras ėmė 
trinti abi akis, o kai nustojo, pasirodė, tarsi aplinką mato kur 
kas aiškiau. Žvilgsnis praskaidrėjo. Tai priminė regėjimo testą 
pas akių gydytoją, kai pagaliau parenkamas tinkamas lęšis ir 
raidės ant sienos iškart puikiai atpažįstamos. Bet galėjo būti ir 
grynas atsitiktinumas, kad akimirksniu šovė į galvą mintis, ir 
Viktoras jau žinojo, kur toliau eiti. 


Keturiasdešimt šeštas skyrius 


Kaip ir tikėjosi, mažame burmistro name degė šviesa, tad Vik- 
toras skubiai palypėjo laiptais prie verandos ir paspaudė Hal- 
beršteto namų durų skambutį. 

Kažkur sulojo šuo, tikriausiai Michaelio. Netoliese vėjas 
darinėjo sodo vartelius. O gal klebėjo blogai pritvirtinta langi- 
nė. Šiaip ar taip, Viktoras negalėjo girdėti, ar skambutis tikrai 
skambėjo. Palaukė dar minutę: galbūt kartais Halberštetas iš- 
girdo ir eina prie durų. 

Tačiau ir po antro skambučio niekas nesirodė, todėl Vikto- 
ras pačiupo kumščio dydžio belstuką ir kelis kartus pastukse- 
no į kedrines duris. Halberšteto žmona, internete susipažinusi 
su kažkokiu turtingu avantiūristu iš Miuncheno, prieš porą 
metų buvo jį palikusi. 

Vėl niekas nė krust. 

Gal negirdi manęs dėl to triukšmo, kurį kelia šuniškas oras, 
pamanė Viktoras ir nusprendė apeiti aplink namą. Jis buvo 
pastatytas gražioje vietoje - šalia „Ankerhofo, puikiai matėsi 
jachtų prieplauka. Tačiau namas neturėjo savo priėjimo prie 
jūros ir vietos laivui švartuoti. Užsimanius prie jūros pirma 


reikėtų pereiti siaurą pajūrio keliuką. Tokioje mažoje saloje tai 

nesudarė nepatogumo. Tačiau Viktoras manė kitaip: jei gyveni 
prie jūros, tai viskas turi būti kaip reikiant. Priešingu atveju 
gali išsinuomoti gražų vasarnamį žemyne ir prie artimiausio 
ežero. važiuoti automobiliu. 


Vėjo gūsiai ritosi nuo jūros, todėl atsidūręs kitoje namo pu- 
sėje Viktoras galėjo trumpam pasidžiaugti malonia užuovėja. 

Visame pajūryje, kurio keliuku buvo atkiūtinęs, be kelių 
skurdžių, apdžiūvusių ir nuo vėjų palinkusių pušaičių, nebuvo 
nieko, kas galėtų priešintis audrai, todėl jam pačiam teko at- 
laikyti visą jos jėgą, kuri nepaliaujamai plakė iš priekio. Dabar, 
kai dargana šiek tiek aprimo, pagaliau vėl galėjo atsikvėpti. Kiek 
luktelėjęs ėmė ieškoti kokių nors šeimininko gyvybės ženklų. 

Pažvelgęs pro didelį galinį langą kaip ant delno išvydo Hal- 
beršteto darbo kambarį. Jis pats šiuo metu tikriausiai yra vir- 
šutiniame aukšte. Rašomasis stalas nuklotas ranka prirašytais 
popieriaus lapais, o ant mažos taburetės padėtas atverstas blo- 
knotas, tačiau šeimininko niekur nematyti. Ugnis židinyje baigė 
degti ir, jei ne tviskanti stalinė lempa ant rašomojo stalo, nebuvo 
jokio kito ženklo, rodančio Halberštetą čia neseniai dirbus. 

Visai nepagalvojau, kad Halberštetui reikėtų darbo kamba- 
rio, o apie kompiuterį - ką ir kalbėti, stebėjosi Viktoras dairy- 
damasis. 

Viršutiniame aukšte nesimatė jokio žiburėlio, bet tai ne- 
reiškė, kad Halberštetas yra atsigulęs ar užtraukęs užuolaidas. 

Viktorui teko pripažinti, kad atsidūrė aklavietėje. Iki šiol 
per savo žygį tokiu baisiu oru nieko nepešė. Ir stebėtis čia ne- 
buvo ko, nes ir pats nelabai nutuokė, kur iš tikrųjų jos ieškoti, 
be to, nebūtų ir žinojęs, ką daryti, jei Aną ar Halberštetą būtų 
aptikęs. 

Manęs neieškokite. Aš JUS susirasiu. 

Viktoras jau ketino mėginti laimę dar kartą ir vėl stuktelėti 
belstuku, bet tuo metu apleistame sode pamatė sandėliuką. 

Normaliomis aplinkybėmis silpnas šviesos ruoželis, sklin- 
dantis į tamsą iš po banguotos skardos durų apačios, visai ne- 
būtų patraukęs dėmesio. Tačiau fizinė įtampa suaktyvino Vik- 
toro jusles, todėl dabar gebėjo vienu metu pastebėti net kelis 
dalykus: sandėliuke dega šviesa, vienintelis jo langelis be aiš- 
kios priežasties iš vidaus užkaltas stora lenta, o mažas geležinis 
iš plokščio stogo kyšantis dūmtraukis akivaizdžiai rūksta. 

Ko Halberštetas tokiu klaikiu oru ieško sandėliuke? Kodėl 
jam taip svarbu, kad į lauką neprasiskverbtų joks spindulys, o 
darbo kambaryje name tviska šviesa? 


Viktoras nekreipė dėmesio į stiprėjančią pavojaus nuojau- 
tą ir šlapia žole nupėdino prie sandėliuko pažiūrėti, kas ten 


dedasi. 


Keturiasdešimt septintas skyrius 


Durys nebuvo užrakintos. Kai jas pamažu pravėrė, tvokstelėjo 
prišvinkęs oras: tipiškas tepalų, šlapios medienos ir nešvarių 
skudurų tvaikas, koks yra kiekviename netvarkingame rakan- 
dų sandėlyje. Be poros išbaidytų vabzdžių, pakilusių Viktorui 
iš lietaus įžengiant į vidų, nepastebėjo jokios kitos gyvos dva- 
sios. Čia Halberšteto irgi nesimatė. 

Tačiau Viktoras neišvydo to, ko tokioje vietoje galėtum 
tikėtis, - darbo įnagių. Nebuvo nei sodo reikmenų, nei prie 
sienų plastikinėse lentynose sudėliotų ar ant maždaug dvigubo 
garažo dydžio patalpos grindų besimėtančių šiaip jau neišven- 
giamų statybinių medžiagų liekanų ir lako dėžučių. 

Viktorui kėlė nerimą ne vien tai, kad šioje patalpoje nebu- 
vo karučių, senų dviračių ar susidėvėjusių irklinių valčių de- 
talių. Pirmą kartą nuo tada, kai išsirengė į ilgą kelionę iš savo 
vasarnamio į čia, į salos burmistro sodo gilumoje riogsantį 
sandėliuką, pajuto kaulus laužantį šaltį. Šis apjuosė strėnas ir 
slinko aukštyn iki sprando, o iš tos vietos ėmė gaubti galvos 
odą, kol galiausiai pašiurpo visas kūnas. 

Kodėl mirtis visada šalta? 


215 


Viktoras pasipurtė, kad įsitikintų nesapnuojantis ir atsikra- 
tytų padrikų minčių, kurios apniko, kai suvokė, ką iš tikrųjų 
šiame sandėlyje išvydo. 

Siaubinga. 

Kaip troško dabar būti namie, savo nuolatinėje pastogė- 
je. Kartu su Žmona sėdėti prie židinio arba pliuškentis šilta- 
me kambaryje pasistačius ant vonios krašto degančią žvakę. 
Tupėti name už storų durų ir užsidarius langines - atsitvėrus 
nuo visų pasaulio negandų. Norėjo būti visur, tik ne tarp šimtų 
šiurpą keliančių nuotraukų ir laikraščių straipsnių. 

Halberštetas, Ana ar dar kas nors, kas pastaraisiais mėne- 
siais šioje patalpoje yra lankęsis, sienas buvo apklijavęs siau- 
bingu nuotraukų, žurnalų lapų ir iškarpytų raidžių koliažu. 
Nuotraukos darė nemalonų įspūdį ne todėl, kad vaizdavo sa- 
distiško lytinio iškrypimo scenas, lavonų kūno dalis ar kito- 
kius šleikštulį keliančius motyvus, kokių šiaip galima aptikti 
tik draudžiamose interneto svetainėse. Viktorui siaubą kėlė 
tai, kad visur matė tą patį veidą. Visose laikraščių iškarpose, 
visose nuotraukose, kurios buvo sukabintos ant skersai per pa- 
talpą ištemptų skalbiniams džiauti virvių ir priklijuotos prie 
lentynų, regėjo vis tą patį motyvą - Josi. 

Jis jautėsi pakliuvęs į popierinę prisiminimų girią ir verčia- 
mas žiūrėti dukteriai į akis, nesvarbu, kur nukreiptų savąsias. 
Kažkam bus parūpę kone visą savo laisvalaikį skirti jo dukters 
pagrobimo temai. Viktoras aptiko stabmeldišką beprotybės 
šventovę. Kažkas pavertė Josi vaiduokliško, protu nesuvokia- 
mo kulto objektu. 


Pirmam šokui praėjus ėmė geriau įžiūrėti to baisaus kolia- 


žo detales, kurios pamažu ryškėjo palubėje kabančios apdul- 
kėjusios lemputės šviesoje. 

Pirmiausia pasirodė neįtikėtina, bet paskui neabejojo, kad 
kai kurios nuotraukos nutapšnotos kruvinais pirštų atspau- 
dais. Šie — tokį įspūdį susidarė Viktoras - buvo smulkios ran- 
kos, nepalyginsi su storomis Halberšteto letenomis. 

Jei Viktorui būtų prireikę pateikti galutinį įrodymą, kad 
dabar apžiūrinėja psichikos ligonio darbą, tai jį būtų radęs 
stambių antraščių iš laikraščių turinyje: jos kruopščiai iškar- 
pytos, teksto žymekliu paryškintos ir priklijuotos prie įvairių 
nuotraukų. 

Apvyniojęs dešinę ranką šalikėliu pasuko įkaitusią lempu- 
tę į šoną, kad geriau įskaitytų prie sienos priklijuoto koliažo 
tekstus. 


Dingo žymaus psichiatro duktė 
Košmarų gydytojas dabar pats košmare 
Žymų psichiatrą metė žmona 
Mažoji Josi nunuodyta? 
Nuspręsta Larencui uždrausti gydyti 
Kokiam pakvaišėliui gali ateiti į galvą tokia kvailystė? klau- 
sė savęs Viktoras. Kai kurios antraštės buvo teisingos. Tačiau 
daugelis iš jų - akivaizdžiai su tiesa nieko bendra neturintys 
pranešimai, kurie juo toliau, tuo labiau darėsi absurdiškesni. 
Arba gal geriau klausti: kokiam bepročiui? 
Kiek įdėta darbo! Kažkam tuos tekstus pirma reikėjo 


sugalvoti, paskui kompiuteriu įdėti į laikraščio maketą, iš- 
spausdinti, iškirpti ir čia ant sienos sukabinti. O iš kur Josi 


217 


nuotraukos? Kai kurios buvo pažįstamos, galbūt parsisiųs- 
dintos iš interneto. Kitų niekada nebuvo matęs. 

Ar jinai tada stebėjo šeimą? Slapta fotografavo dukterį? 
Nors dar neturėjo galutinių įrodymų, bet jau neabejojo, kad 
visa tai galėjo būti Anos darbas. 

O gal iš pavienių antraščių galima nustatyti jos veiklos tiks- 
lg? Schemą, pagal kurią ji veikia ir kurios ieškau? mąstė toliau 
Viktoras kreipdamas lemputę į kairę. 

Jei šį akimirksnį tai nebūtų įvykę, galbūt viskas būtų pa- 
krypę kitaip. Jis nebūtų siaubo pagautas garsiai sušukęs, o būtų 
išgirdęs lauke šnaresį. Nebūtų taip susikaupęs stengdamasis 
atpažinti ir suvokti, kas kabo ant sienos, o būtų nugirdęs sode 
traškant šakas. Galiausiai būtų anksčiau atsigręžęs ir anksčiau 
pastebėjęs artinantis pavojų. Galbūt. 

Bet jis paleido lemputę ir čiupo popieriaus skiautę, surū- 
dijusia vinimi prismeigtą prie galinės sandėlio sienos. Kas joje 
buvo parašyta, jo nedomino. Iškart žinojo, ką laiko rankose ir 
kur tai jau yra matęs. Ir visai neseniai, prieš kelias minutes. Tai 
buvo toks pat geras iš antrinių žaliavų pagamintas popierius ir 
tos pačios rankos prirašytas. Viktoras neabejojo - šitas popier- 
galis buvo iš tos krūvos už kelių dešimčių žingsnių nuo čia, 
sukrautos ant Patriko Halberšteto rašomojo stalo. Tas, kuris 
sukurpė šį siaubo koliažą, darbavosi ne vien sandėlyje, bet ir 
salos burmistro name. 


Su tomis mintimis galvoje ir užtaisytu pistoletu rankoje 
Viktoras puolė lauk į sodą. 


Keturiasdešimt aštuntas skyrius 


Užteko poros minučių slaptavietei nustatyti. Halberštetas irgi 
dėl viso pikto antrąjį raktą buvo pavožęs verandoje po moliniu 
vazonu. 

Atrakinęs duris garsiai pašaukė namo šeimininką vardu ir 
tik paskui aplakstė visus kambarius norėdamas tikrai įsitikinti, 
kad nuojauta neapgauna. Nė gyvos dvasios. Mintyse meldė, 
kad Halberštetui nebūtų nieko atsitikę. Nepaisant ano iraci- 
onalaus pokalbio telefonu ir kraupių vaizdų sandėlyje stačiai 
nelindo į galvą, kad Halberštetas būtų Anos bendrininkas. 
Pernelyg seniai jį pažinojo. O kuo paskui tapo? Alternatyva 
privertė krūptelėti, ypač pagalvojus apie Izabelę. Ana šiuo 
metu jam buvo pasidariusi realia grėsme, todėl teliko manyti, 
kad jos beprotystė nukreipta vien į jį. 

Skubiais žingsniais Viktoras priėjo prie rašomojo stalo ne- 
kreipdamas dėmesio į tai, kad jo batai palieka purvo žymes ant 
grindų šviesių patiesalų. 

Įdelbęs akis spoksojo į popierių krūvą šalia kompiuterio. 
Kas tuose popieriaus lapuose? Ką veikė Halberštetas arba Ana? 
Šį kartą neabejojo užčiuopęs siūlo galą, kuris padės gauti atsa- 
kymus į visus klausimus. 

Nusimetė lietpaltį, ant rašomojo stalo prie popieriaus krū- 
vos šalia kompiuterio padėjo pistoletą, o tada sėdosi skaityti 
pirmųjų puslapių. 

Jau vos žvilgtelėjęs nustatė, kad tai rankraščiai. Kai vieną 
tokį lapą perbėgo akimis, apėmė iki tol nepatirtas pažįstamu- 
mo jausmas. 


„B.“: Kaip jautėtės tuoj po tragedijos? 

L.: Aš buvau miręs. Nors dar kvėpavau, nors retsykiais 
šio to užkąsdavau ir atsigerdavau vandens. Dargi kada 
ne kada porą valandų per parą nusnausdavau. Bet aš ne- 
begyvenau. Miriau tą pačią dieną, kai dingo Jozefina. 


Net dar kelis kartus perskaitęs šias eilutes negalėjo patikėti, 
kad tai, ką skaito, iš tikrųjų yra tikra. Čia ne kokia nors Anos 
istorija. Tai buvo jo interviu. Atsakymas į pirmą iliustruoto 
„Die Bunte“ žurnalo klausimą. 

Prisiminęs, kad visa jo kompiuterio atmintis buvo ištrinta, 
ėmė mąstyti, kaip Ana galėjo prieiti prie jo duomenų. Norėda- 
ma juos visus pavogti, turėjo tai padaryti nepastebėta, galbūt 
vakar, kai jis miegojo. 

Tačiau kodėl ji vargo ir viską nurašinėjo ranka? Kodėl at- 
sakymų paprasčiausiai neišsispausdino? Kam ta gausybė šra- 
tinuku prirašytų lapų? Ir kokia tai keista rašysena, atrodanti 
veikiau vyriška ir visai nederanti tokiai nedidelei, grakščiai 
moteriai. Gal Halberštetas? Ne, burmistras į jo namus niekada 
nėra įkėlęs kojos. Jis prie jo duomenų negalėjo prieiti. 

Dirstelėjo į šoną, į įjungtą nešiojamąjį kompiuterį. Toks 
pat, kokiu ir pats dirba. Tas pats modelis. Pačiupo pelę, kad 
įsižiebtų ekranas. Norėjo — ne, turėjo pamatyti, ką Ana pasta- 
ruoju metu veikė. 

Vienu pelės spragtelėjimu atsidarė savo „Word Document“ 
ir iškart pamatė, kas čia per dalykai. Tai buvo „Die Bunte“ žur- 
nalo redakcijos klausimai. Visiškai tas pats elektroninis laiškas, 
kurį buvo atsiuntęs vyriausiasis redaktorius. 

Viktoras vėl įdelbė akis į popierių krūvą. Jam buvo aišku: 
teoriškai įmanoma, kad Ana nugvelbė jo duomenis ir galbūt 
net pavogė jo bylas Berlyne. Bet ji tiktai vakar vakare buvo 
pas jį. Be to, fiziškai jautėsi itin blogai. Vadinasi, turėjo labai 
nedaug laiko jo samprotavimams neskubėdama nurašyti. 

AA tai įmanoma? 

Viktoras vėl pasinėrė į prisiminimus. Šį kartą vaizduotė- 
je iškilo vienas iš pirmųjų susitikimų su Ana: kai ji per lietų 
pėsčiomis atėjo į jo namą pajūryje, nepaisant prasto oro, jos 
elegantiški bateliai nebuvo nei šlapi, nei purvini. 

Ramybės nedavė ir laikas - per vos kelias valandas ji tiek 
daug prirašė. Ypač stebino, kad popierių krūva atrodė kur kas 
didesnė, negu pats pastarosiomis dienomis savo nešiojamaja- 
me kompiuteryje buvo išspausdinęs. 

Ištraukė du lapus iš po krūvos - ir neteko žado. Ne juokais. 
To nebuvo rašęs. Anos beprotystė, atrodo, reiškėsi kur kas sti- 
priau, nei šiaip jau teko pačiam įsitikinti. Toji moteris ne tik 
perrašinėjo jo tekstus, bet juos papildė ir savo žodžiais. 

Viktoras skaitė: 


Jaučiuosi kaltas dėl dukters mirties. Dėl mano kaltės 
iširo santuoka. Jei dabar galėčiau dar kartą pradėti iš 
naujo, daug ką daryčiau kitaip. 

Kaip galėjau Izabelę šitaip apgauti? 


Suglumęs stebeilijo į eilutes. Ar tai įrodymas, kad Ana ir 
Izabelė prieš jį susimokiusios? Bet kodėl? Kuriems galams? 

Užuot toje tamsoje pagaliau išvydus prošvaistę ir sulaukus 
audros pabaigos, viskas dar labiau blausėsi - juo toliau, tuo 
darėsi painiau. 

Neišgirdęs už nugaros žingsnių Viktoras atvertė kitą lapą 
ir skaitė toliau: 


Reikėjo labiau klausyti žmonos. Ne kas kitas, o ji visada 
priimdavo teisingus sprendimus. Kaip tada man galė- 
jo ateiti į galvą mintis, kad ji nusistačiusi prieš mane? 
Kaip galėjau nuo jos nusigręžti? Dabar - per vėlu, da- 
bar matau, kaip neteisinga buvo jai suversti kaltę dėl to, 
kas atsitiko Josi. Ir į kokį pavojų taip elgdamasis įstū- 
miau savo dukterį. 


Paskutinius du sakinius Viktoras skaitė vis iš naujo. Jei- 
gu jie būtų parašyti kiniškai, jų reikšmę būtų supratęs taip pat 
kaip dabar. Ėmė svarstyti: gal reikėtų suglėbti tą popierių krū- 
vą ir kuo greičiau sprukti iš šito namo? 


Tačiau jau buvo per vėlu. 


Keturiasdešimt devintas skyrius 


— Ar dabar aišku? 

Viktoras krūptelėjo paleisdamas iš rankų popieriaus lapus, 
kai išgirdo pažįstamą balsą. Pasijuto taip, tarsi siaubas būtų 
ant kaklo užnėręs kilpą. O kadangi tarp išbarstytų popierių 
ant rašomojo stalo nebegalėjo rasti pistoleto, atsigręžė visiškai 
bejėgis gintis. Ko nepasakysi apie Aną. Ji buvo ginkluota ilgu 
skrodžiamuoju peiliu. Jo medinę rankeną spaudė taip tvirtai, 
kad pirštuose nesimatė kraujo lašo. Nors elgėsi grėsmingai, bet 
atrodė tokia pat graži kaip ir per pirmąjį susitikimą. Vėl page- 
rėjo jos sveikata. Plaukai buvo sušukuoti nepriekaištingai, o 
juodas be jokios raukšlės kostiumėlis pabrėžė patrauklią figū- 
rą. Net lakuoti bateliai, ir tie blizgėjo kaip veidrodis. 

Manęs neieškokite. Aš JUS susirasiu! 

— Klausykite. 

Viktoras nusprendė, kad rizikuos sprukti pro priekį, nors ji 
nedviprasmiškai grasino peiliu. 

— Ana, aš galiu jums padėti! 

Ji nėra šizofrenikė. Tik apsimeta tokia. 

— Jūs norite man padėti? Jūs? Tas, kuris sugriovė savo pa- 
ties šeimą? Prarado vaiką, žmoną? Sudirbo jų gyvenimą? 

— Ką turite bendra su mano žmona? 

- Ji geriausia mano draugė. Dabar gyvenu kartu su ja. 

Viktoras troško, kad jos akyse sublizgėtų beprotybės žibu- 
rėliai. Tačiau gražus šios moters veidas įnoringus jos žodžius 
darė dar atšiauresnius. 

— Kaip jūs iš tikrųjų vadinatės? - paklausė Viktoras steng- 
damasis jos veido bruožuose įžvelgti bent menkiausią jausmą. 

— Jūs žinote mano vardą ir pavardę, Viktorai. Vadinuosi 
Ana. Ana Špygel. 

- Gerai, Ana. Žinau, kad tai netiesa. Kalbėjausi telefonu su 
klinika Daleme. 

Ana žvelgė į Viktorą ciniškai šypsodamasi. 

— Jūs ten skambinote? Susidomėjote? 

- Taip. Ir man pasakė, kad ten niekada nesigydėte. Tačiau 
klinikoje buvo viena studentė tokiu vardu ir tokia pavarde. 
Dabar jos nebėra tarp gyvųjų. 

- Koks keistas sutapimas, ar ne? O kaip ji buvo nužudyta? 

Skrodžiamąjį peilį Ana laikė įkypai, todėl nuo jo ašmenų 
atsispindėjęs stalinės lempos šviesos blyksnis kelias sekundes 
Viktorą apakino. 

— To nežinau, - melavo jis. - Bet, prašau, būkite protinga. 

Viktoras įnirtingai ieškojo išeities. Šiai situacijai nebuvo 
numatęs jokios strategijos. Berlyne, ištikus nepalyginamai 
paprastesniam atvejui, po jo rašomuoju stalu buvo įrengtas 
aliarmo mygtukas. Štai ta priežastis, kodėl anksčiau pacientus 
visuomet priimdavau tik klinikoje, mąstė jis. Dabar, neturėda- 
mas kito pasirinkimo, iš padėties mėgino suktis kitaip. 

- Puiku, Ana. Man esate sakiusi, kad visi asmenys, kuriuos 
savo knygose sugalvojate, pasidaro realūs. 

— Taip, klausėtės atidžiai, daktare. 

Turiu pasistengti, kad ji kalbėtų. Kol Halberštetas grįš namo. 
Kol kas nors nutiks. Nesvarbu kas. 

Viktoras nusprendė toliau elgtis taip, tarsi tikėtų jos istorija 
apie šizofreniją. 

— Paaiškinti visai paprasta. Kai anksčiau sakėte, esą „vėl“ 
atsitikę, turėjote galvoje tai, kad jūsų gyvenime vėl atsirado 
kažkas, ką pati sukūrėte. Ar teisingai? 

Vos pastebimą galvos linktelėjimą Viktoras interpretavo 
kaip teigiamą atsakymą. 

— Taip nutiko todėl, kad nurašėte mano interviu. 

— Ne, - Ana ryžtingai papurtė galvą. 

— Nurašydama mano atsakymus jūs susikūrėte mane. Bet 
tai yra natūralus dalykas, nes aš tikrai esu. Ar suprantate? 

— Ne. Taip nėra. 

— Ana, prašau suprasti. Šį kartą viskas yra tikrai paprasta: 
aš egzistuoju. Aš nesu jūsų sukurtas, nesu fiktyvus jūsų knygų 
personažas. Tai, kuo pastaruoju metu buvote užsiėmusi, skirta 
man. Ne jūs, o aš tai rašiau. 

— Nesąmonė! - spontaniškai sušuko Ana ir ėmė mosuoti 
peiliu. Viktorui teko kelis žingsnius trauktis atgal, kol atsitren- 
kė į rašomąjį stalą prie lango. 

— Ar visai nesuvokiate, kas čia darosi? Argi nematote žen- 
klų? - jos akys nežmoniškai blizgėjo piktai žvelgdamos į jį. 

= Ką norite pasakyti? Apie kokius ženklus kalbate? 

— O, daktare, profesionalusis psichiatre, jūs laikote save ne- 
apsakomai gudriu. Ar ne? Jums atrodo, kad aš jus apvaginėju, 
pas jus įsilaužiu, kalbuosi telefonu su jūsų žmona. Jūs įsitiki- 
nęs, kad esu šiek tiek susijusi su jūsų dukters dingimu. Nieko 
daugiau jūs nesuvokiate, juk taip? Jūs iš tikrųjų nesuvokiate. 

Tardama paskutinius sakinius Ana staiga nurimo. Veide 
nebesimatė jokių nuožmumo ir ryžto požymių ir, lyg ranka 

mostelėjus, vėl atrodė graži jauna moteris, vilkinti senamadiš- 
ku kostiumėlių - tokia pat, su kokia prieš kelias dienas buvo 
susipažinęs. 

- Na gerai, - nusišypsojo. - Tokiu atveju nieko nepadarysi, 
reikia žengti dar vieną žingsnį. 

— Ką ketinate daryti? 

Neapsakoma baimė užėmė Viktorui gerklę. Vos pajėgė 
kvėpuoti. 

Paskutinis žingsnis? 

— Prieikite prie manęs ir pažvelkite į lauką! 

Ana peiliu parodė į langą, išeinantį į gatvę. Viktoras paklu- 

— Ką matote? 

— Automobilį. „Volvo“. 

Viktoras neskubėjo ko nors daugiau sakyti. Jis žinojo, kad 
privačiais automobiliais važinėti saloje draudžiama, be to, šis 
buvo tiksliai to paties modelio, kokį paliko Zilto saugojimo 
aikštelėje. 

— Na, eikš! - Ana jau stovėjo prie durų. 

— Kurė 

- Vyksime į pramoginę kelionę. Mūsų vairuotojas jau laukia. 

Iš tikrųjų Viktoras matė, kad kažkas sėdi prie vairo ir jau 
yra paleidęs variklį. 

— O kas bus, jei nesijudinsiu iš vietos? - paprieštaravo įdė- 
miai žiūrėdamas Anai į akis. 

Netardama nė žodžio įkišo ranką į savo palto kišenę ir iš- 
traukė pistoletą, kurį prieš kelias minutes Viktoras buvo pasi- 
dėjęs ant Halberšteto rašomojo stalo. 


Nusiminęs pakluso likimui ir pamažu nuėjo prie durų. 


Penkiasdešimtas skyrius 


„Molvo“ salonas kvepėjo atšviežinta ir vašku poliruota oda. 
Viktoras taip pasinėrė į prisiminimus apie savąjį „Volvo“, kad 
kelias akimirkas pamiršo kilusį pavojų. Šis automobilis tiksliai 
atitiko jo turimą modelį, kuriuo prieš tris savaites važiavo prie 
jūros. Viskas čia buvo taip pat. Viskas puikiausiai pažįstama. 
Ir nors šiaip jau praktiškai neįmanoma, bet būtų galėjęs pri- 
siekti, kad kažkas jo paties automobilį iš Zilto atskraidino į 
Parkumą. 

— Ką reiškia tas teatras? - klausė Viktoras ir Anos, atsisė- 
dusios ant užpakalinės sėdynės jam iš dešinės, ir nepažįstamo 
vairuotojo, kurį matė tik bendrais bruožais, nes sėdėjo jam už 
nugaros. 

— Jau sakiau. Važiuojame pramogauti. 

Ana suplojo delnais ir „Volvo“ pamažu pajudėjo. 

Kad ir kur važiuotume, mąstė Viktoras, toli nenukaksime. 
Saloje tėra du keliai. Ilgų ilgiausiai per šešias minutes būsime 
prie švyturio, o tada teks sukti atgal. 

— Tad kur važiuojame? 

- Tą puikiausiai žinote, Viktorai. Užtenka jums prie vieno 
pridėti vieną - ir uždavinys išspręstas, - automobilis vis didi- 

no greitį ir, nors lietus kaip pašėlęs barbeno į priekinį stiklą, 
vairuotojas nė nemanė įjungti valytuvų. 

— Štai, skaitykite! - Ana padavė Viktorui dar tris mėlynu 
rašikliu smulkiai prirašytus puslapius. Matyt, šie irgi jos rankų 
darbas, ir Viktorą apėmė bloga nuojauta. 

— Kas tai? 

- Paskutinis skyrius apie Šarlotę. Pabaiga. Juk tai ir yra, ką 
norėjote sužinoti. 

Sutrikęs pamatė, kad šių lapų kraštai šiek tiek apanglėję. 
Tarsi Ana būtų grąžinusi laiką atgal ir tuos popierius spėjusi 
pagriebti iš ugnies. 

— Skaitykite! - Ana pabaksnojo pistoleto rankena į pusla- 
pius, ir Viktoras metė pirmą žvilgsnį į juos. 


„Sprukimas.“ 


— Kodėl negalite paprastais žodžiais papasakoti, ką... 
- Skaitykite, sakau! - nutraukė ji piktai Viktoro žodžius, ir 
jis neskubėdamas pradėjo skaityti pirmuosius sakinius: 


Naktis „Hyatto“ viešbutyje buvo siaubinga. Šarlotei be 
perstojo bėgo iš nosies kraujas, todėl teko prašyti kam- 
barių tarnybos naujų paklodžių ir rankšluosčių. Nebe- 
turėjau vaistų, o atsinešti naujų negalėjau, nes Šarlotė 
maldavo nepalikti vienos. Tad bėgti į budinčią vaistinę 
nesiryžau. O kai mergaitė pagaliau užmigo, nenorėjau 
rizikuoti ir paracetamolio su penicilinu siųsti atnešti 
durininko. Jo beldimasis į mūsų duris būtų Šarlotę iš- 
plėšęs iš miego. 


Automobilį krestelėjo, kai vienas ratas pataikė į vandens 
pilną duobę kelyje, ir Viktoras pakėlė akis. Iki šiol skaitytame 


228 


tekste neaptiko nieko, kas galėtų motyvuoti absurdišką situa- 
ciją, į kurią dabar buvo pakliuvęs: uždarytas su ginkluota ne- 
sveiko proto moterimi, verčiančia skaityti savo ranka surašy- 
tus kliedesius. 

Ji nėra šizofrenikė. Tik apsimeta tokia. 

Negana viso to, kurčnebylis vairuotojas užsimojęs viršyti 
greičio rekordą. Ir dar per šimtmečio audrą, kai matomumas 
vos keturi metrai. Šiuo metu jis lėkė taip greitai, kad pro šoni- 
nius stiklus negalėjai nustatyti, kur tiksliai esame. 

— Toliau skaityk! - Ana kaipmat pastebėjo tuos kelis dėme- 
sio atotrūkio akimirksnius ir savo įsakymą patvirtino nuleis- 
dama pistoleto saugiklį. 

— Na na na! Gerai. Skaitau, Ana. Skaitau. 

Jau kelintą kartą Viktoras pasidavė likimui. Ir tiek pat kar- 
tų jį suėmė klaiki baimė. 


Penkiasdešimt pirmas skyrius 


Kitą rytą greitai papusryčiavusios mudvi palikome viešbutį 
ir nuvažiavome į geležinkelio stotį. Ten sėdome į Vesterlando 
traukinį. Truko maždaug valandą, kol Vesterlande įkalbėjome 
vieną Žveją mus perkelti į Parkumą. Kai plaukėme į salą, aš 
nežinojau, kodėl Šarlotė mane čia veda. Tik nujaučiau, kad 
ji nori viską baigti. Tikriausiai tai turėjo įvykti čia, atokiame 
Parkume. 

Vos pajutome žemę po kojomis, įvyko neįprastas dalykas. 
Šarlotė iškart pasijuto geriau. Tarsi jūros oras ir puikus klima- 
tas būtų teikęs atgaivą. Ir lyg patvirtindama aplinkos pasikei- 
timą ji paprašė vienos paslaugos: „Nebevadink manęs Šarlote. 


Čia, savo mažoje saloje, turiu kitą vardą.“ 


— Josi? —- Viktoras pakėlė akis, o Ana šypsojosi. 

- Aišku. Juk iš pat pradžių abu žinojome, dėl ko visa tai, 
ar ne? 

- Bet tai neįmanoma. Jūs negalėjote su Josi būti Parkume. 


Jus būtų pastebėję. Man būtų papasakoję... 

mis žvelgiama į silpnaprotį pacientą ir jam sakoma: „Taip taip, 
viskas bus gerai.“ - Skaitykite paprasčiausiai toliau. 
Viktoras darė kaip liepta. 


232 


Penkiasdešimt antras skyrius 


Apsigyvenome mažame pakrantės namelyje, maždaug 
dešimt minučių nuo gyvenvietės ir tiek pat nuo jachtų 
prieplaukos. Josi paaiškino, kad anksčiau per atostogas 
čia dažnai vasarodavusi su tėvais: visuomet, kai šeima 
norėdavo ilgiau paatostogauti, ne taip, kai savaitgaliais 
vykdavo trumpam į Sakrovą. 

Rengėmės židinyje kurti ugnį ir kaisti vandens arbatai, 
kai Josi paėmė mane už rankos. 

— Dabar duosiu paskutinį ženklą, Ana, - tarė ji man, 
ir mes priėjome prie didžiojo kambario lango, iš kurio 
matėsi puikus vaizdas į krantą ir jūrą. - Blogis mus visą 
laiką persekiojo, - aiškino ji man. - Negalėjome jo at- 
sikratyti nei Berlyne, nei Hamburge, nei Zilte. Jis yra ir 
čia, pas mus saloje. 

Iš pradžių nežinojau, ką ji tuo norėjo pasakyti. Tačiau 
paskui maždaug už puskilometrio išvydau pakrante 
žingsniuojančią mažą Žžmogystą. Ir juo ji artėjo, tuo 
mažiau abejojau, kad nuojauta manęs neapgauna. Blo- 
gis iš tikrųjų gyveno jos namuose Švanenverderyje. Ir 
jis atsekė mus iki pat čia. Čiupau Josi už rankos ir bė- 


gau su ja prie laukujų namo durų. Dar nenumaniau, 
ką darysiu, bet žinojau, kad jei mergaitės nepaslėpsiu, 
atsitiks kažkas baisaus. Tad išlėkiau su ja lauk prie ne- 
didelio sandėliuko, kur buvo generatorius, per kelis 
žingsnius nuo verandos. 

Įsmukome į jį ir iškart patekome į pridvokusį šaltį - tarsi 
į seną tabako tvaiko pridvisusią telefono būdelę. Bet čia 
geriau, negu kiurksoti lauke. Uždariau duris - suspėjau 
kaip tik laiku. 


Nes tuo metu Izabelė nuo mūsų buvo per šimtą metrų. 


— Mano žmona? - Viktoras nedrįso Anai pažvelgti į akis. 

— Taip. 

— Ką ji padarė? 

— Nesvarstydamas skaitykite toliau. Tada suprasite, kur šuo 
pakastas. 

„Volvo“ variklis ūžė taip garsiai kaip ir kraujas Viktorui au- 
syse. Josi tėvas nežinojo, ar adrenalino, kuris skriete skriejo 
jo gyslomis, jam įliejo pagrobėjos ryžtas imtis prievartos, ar 
beprotiškas greitis, kokiu automobilis dundėjo nesutvirtintos 
dangos keliu. Galimas daiktas, kad veikė ir viena, ir kita. Vik- 
toras pats stebėjosi, kad toje gyvybės ar mirties situacijoje aps- 
kritai geba ne tik blaiviai mąstyti, bet ir skaityti. 

Laimė, kad važiuojant automobiliu ir skaitant nepykina, 
mąstė jis vydamas šalin šias banalias mintis. 

Ir skaitė toliau. 

Penkiasdešimt trečias skyrius 


Sandėliuko durys, deja, užsidarė tik iš lauko. O aš juk 
nežinojau, ką Izabelė ketina daryti, kokia jos galia ir 
kaip žada elgtis su Josi. Bet nuojauta sakė, kad mums 
bus galas, jei Izabelė ieškos mūsų sandėliuke. Lango čia 
nebuvo, viskas matyti iš karto. Svarsčiau, ar nevertėtų 
mums lįsti už birbiančio generatoriaus, kuris, laimė, 
stelbė visus mūsų keliamus triukšmus. Tačiau vietos tarp 
generatoriaus ir skardinės sienos mudviem nepakako. 
— Ką ji tau yra padariusi? - norėjau sužinoti iš Josi, o pati 
tuo metu ieškojau išeities, kaip ištrūkti iš šitų spąstų. 

— Aiškinkis ženklus, - atsakė mergaitė, bet jos balsas ne- 
beskambėjo taip senoliškai išmintingai kaip anksčiau. 

— Nebeturime laiko, - paprieštaravau jai. - Josi, jei ga- 
liu tau pagelbėti, turi pasakyti, kas mus čia gali ištikti! 
Ką motina tau yra padariusi? 

- Ji mane apnuodijo, - atsakė mergaitė patyliukais. 

Aš nusigręžiau, nes man pasirodė, kad prie sandėliuko 
girdžiu kažkokius garsus. 

— Bet kodėl? - paklausiau eidama prie durų. 

— Aš buvau negera. Blogai elgiausi Sakrove. 


— Kuo tu nusižengei* 

— Aš kraujavau. O mamytė nenorėjo, kad kraujuočiau. 
Turėjau likti jos mažas vaikutis. Man nevalia buvo už- 
augti ir jai pridaryti rūpesčių. 


Siaubo pagautam Viktorui visi popieriai iškrito ant „Volvo“ 
grindų. 

— Ar dabar suprantate? - pasiteiravo Ana. 

— Taip. Tikiu, - dusdamas kalbėjo Viktoras. 

Iškart viskas įgavo prasmę. Kraujas vonios kambaryje. 
Nuodai. Izabelė. Ar tai įmanoma? Ar jo žmona galėjo nenorė- 
ti, kad nuosava duktė taptų suaugusi? Ar ji taip baisiai sirgo? 
Ar Josi nuodijo todėl, kad ši visam laikui liktų bejėgė maža 
mergytė, kuria galėtų rūpintis? 

- Iš kur visa tai žinote? - norėjo išsiaiškinti Viktoras. - 
Kaip jūs su šituo dalyku susijusi? 

- Negaliu jums atskleisti, - pasigirdo Anos atsakymas. — 
Kad suprastumėte, turite skaityti toliau. 


Ir Viktoras čiupo popieriaus lapus, gulinčius prie kojų, kad 
pagaliau sužinotų, kaip baigėsi prieš ketverius metus prasidė- 
jęs košmaras. 

Penkiasdešimt ketvirtas skyrius 


Truputėlį pravėriau duris ir persigandusi tuoj pat at- 
šokau. Izabelė stovėjo medinėje verandoje ginkluota 
virtuvėje pasigriebtu peiliu. Kiek pasidairiusi ėmė pa- 
mažu lipti laiptais. 

- Kaip ji tave nuodijo, Josi? Kuo? - klausinėjau ją vėl 
uždariusi duris. 

— Aš esu alergiška, - kuždėjo mažylė kimiu balsu. — 
Man negalima nei paracetamolio, nei penicilino. Nie- 
kas to nežino. Tik ji viena. 

Neturėjau laiko jos žodžių analizuoti. Pirmiausia rei- 
kėjo rasti kokią nors išeitį mums abiem. Ką galėjau da- 
ryti? Šviesos jungti nedrįsau, todėl uždegiau žiebtuvėlį, 
nors, aišku, žinojau, kad patalpoje su degiomis medžia- 
gomis taip geriau nesielgti. 

Nusiminusi dairiausi aplinkui vis nepaleisdama Josi 
rankos, nes bijojau, kad neištrūktų ir pagauta panikos 
neišbėgtų lauk. 

— Veltui stengiesi, Ana, - kuždėjo ji kimiai. - Ji mus 


ras. Ji mus nužudys. Aš buvau negera. 


Nesileidau į kalbas. Toliau grabaliojau sienas ir lubas 
vis laukdama, kada atsidarys durys ir tarpduryje pasi- 
rodys Izabelė su peiliu rankoje. 

Jau girdėjau, kaip ji šaukia ją vardu: „Josi, Josi, mieloji. 
Kur esi? Eikš pas mane. Aš juk noriu tau padėti!“ 

Jos nenatūraliai švelnus balsas pasigirdo visai čia pat 
ir Josi ėmė žliumbti. Laimė, generatorius užgožė visus 
garsus. Blakčiojančioje žiebtuvėlio šviesoje dairiausi į 
viršų, apačią ir šonus. Jau kelintą kartą žvilgsnis už- 
kliuvo už aprūdijusio variklio. Akimis nusekiau, kur 
eina kuro padavimo trasa: nuo prietaiso stačiu kampu 
žemyn ir prie mano kojų vamzdelis dingsta po žeme. 
Mazuto cisterna! 

Kaip man atrodė, nei generatorius, nei degalų cisterna 
neatitinka naujausių technikos reikalavimų. Cisterna 
generatoriaus dešinėje buvo įleista į šios pašiūrės žemę. 
Tai net ne cisterna, o vidutinio dydžio plastikinis be- 
veik metro skersmens katilas, kurio dangtis iš žemės 
kyšojo maždaug dešimt centimetrų. Nulaužiau plombą 
ir ploną betono plokštę nustūmiau į šalį. Iš pradžių ma- 
niau, kad nieko iš to neišeis, nes dangtis pasirodė man 
per sunkus. Bet paskui kojomis įsirėmiau į galinę san- 
dėliuko sieną ir iš nevilties įtempiau visas jėgas. Pasise- 
kė. Dangtis pasislinko į šoną maždaug keturiasdešimt 
centimetrų: to plyšio užtektų prasmukti man ir Josi. 

— Aš ten nelįsiu, - Josi stovėjo šalia manęs ir abi žiū- 
rėjome į tamsią skylę, iš kurios kilo pykinantis seno 
mazuto dvokas. 

- Reikia, - paskiau jai. - Tai vienintelė mudviem ga- 


limybė. 

Tarsi patvirtindami mano žodžius Izabelės šūksmai jau 
skambėjo prie pat sandėliuko. 
„Josi? Eikš pas mamytę! Būk gera mergaitė.“ 


Izabelė buvo vos už kelių žingsnių. 

— Lipam, - paraginau mergaitę. - Tu nesi viena. Aš juk 
su tavim. 

Josi buvo sustingusi iš baimės, todėl lengviau galėjau 
su ja tvarkytis. Be vargo pakėliau ją ir nuleidau į kuro 
statinę. Gylio ji buvo apie pusantro metro, 0 mazuto 
joje - iki pusės, todėl nebuvo jokio pavojaus Josi nu- 
skęsti. Vos ji nusileido, puoliau prie durų ir po metali- 
ne rankena pakišau seną sodo kėdę. Paskui pagriebiau 
į sieną atremtą laužtuvą ir palubėje sudaužiau lemputę. 
Po to beveik visiškoje tamsoje perkirtau kuro tiekimo 
žarną, laužtuvą pakišau po betono dangčiu ir pakėliau jį 
į viršų. Įtempusi paskutines jėgas, rizikuodama susiža- 
loti kelių kremzles ir nepaisydama braškančių stuburo 
slankstelių vienu sykiu stumtelėjau jį... ir pasisekė. Beto- 
no dangtis pasviro, dusliai plumptelėjo ir liko gulėti tarp 
generatoriaus ir mazuto statinės. 

Dabar ir aš, įveikusi šleikštulį, nusileidau į tamsų lipnų 
skystį. Pačiu laiku. Vos kojos palietė dugną, o aš kaip 
įmanydama stengiausi kur nors įsikibti, kad nepaslys- 
čiau, ėmė klebėti durys. 

„Josi? Ar čia esi?“ 

Izabelė dar nebuvo išklibinusi kėdės, bet ši atlaikys tik 
kelias sekundes. 

— Kodėl taip padarei? Kodėl nėra dangčio? - klausė Josi 
kūkčiodama ir čiupdama mazutu ištepliota ranka už 
manosios. 


— Todėl, kad taip mažiau atkreipia dėmesį, - atsakiau 
jai. - Iš vidaus niekuomet neįstengčiau dangčio už- 
traukti. Taip galime tikėtis, kad Izabelė mūsų nepaste- 
bės arba nejįtars čia tūnančių. 

Aš suvokiau, kad planas buvo beprotiškas ir mes netu- 
rėjome jokios vilties. 

Tarškėdamos ir žvangėdamos atsidarė banguotos 
skardos sandėliuko durys, aš pajutau šalto oro gūsį, 
kuris dvelktelėjo iš lauko ir mus pasiekė mazuto tal- 
pos apačioje. 

„Josi?“ 

Žinojau, kad Izabelė yra viduje, bet žingsnių negirdė- 
jau, nes pagarsėjęs generatoriaus ūžesys stelbė kitus 
garsus. 

Kadangi silpstančios popiečio saulės šviesoje nepama- 
čiau jokio pašviesėjimo, su palengvėjimu nusprendžiau, 
kad Izabelė neturi pasiėmusi kišeninio žibintuvėlio. 
Mintyse meldžiau Dievą, kad ji neatkreiptų dėmesio į 
atvirą cisterną. O jei ir atkreiptų, be kišeninio žibintu- 
vėlio ir nedegant lemputei palubėje negalėtų mūsų čia 
apačioje įžvelgti. Degančiu degtuku tikriausiai nešvies 
į mazuto cisterną. 

Liepiau Josi klauptis ir ji nesipriešino. Jos kūnelį buvo 
apsėmęs šaltas lipnus skystis - tekyšojo galvutė viršum 
smakro. 

Ji negalėjo susilaikyti nekosėjusi. Šį kartą ne dėl ligos, 
o dėl nepakenčiamo dvoko. Norėjau paglostyti jai gal- 
vutę, bet tik ištepliojau plaukus. 

— Nesijaudink. Viskas bus gerai, - kuždėjau jai, bet 
mano žodžiai liko bergždi. Josi virpėjo dar labiau ir 
dabar liejo ašaras beveik be perstojo. Užspaudžiau jai 

nosį. Mergaitė kando man į ranką. Nepaisydama ve- 
riančio skausmo, kuris ėjo aukščiau alkūnės, rankos 
neatleidau, kol Izabelė buvo dar virš mūsų. 
Nepamenu, kiek taip - pati gaudydama orą, stipriai 
apsikabinusi isterišką mergaitę, klūpėdama, pani- 
kuodama - ištvėriau tamsioje ir dvokiančioje mazu- 
to cisternoje. Vieną minutę? Penkias? Visiškai buvau 
praradusi laiko nuovoką. Ir vis dėlto staiga pajutau, 
kad Izabelė išėjo, nes blausi prieblanda dingo. Matyt, 
ji uždarė duris. 

Palengvėjusia širdimi nebespaudžiau mergaitės taip 
smarkiai prie savęs, bet ji vis dar nesiliovė raudoti. 

- Bijau, tėveli, - guodėsi ji, ir aš džiaugiausi, kad į mane 
kreipėsi kaip į tėvą. Tad laikė mane asmeniu, kuriuo 
galima pasitikėti. 

— Aš irgi, - atsakiau jai ir tvirtai priglaudžiau prie sa- 
vęs. - Viskas bus gerai. 

Taip, viskas būtų galėję baigtis gerai. Tuo neabejojau. 
Izabelė buvo išėjusi. 

Reikia manyti, ji grįžo į namą. Tikriausiai susirasti ki- 
šeninio žibintuvėlio. O tai mums būtų davę laiko išsi- 
ropšti iš statinės, bėgti į kaimą, šauktis pagalbos... 
Būtų davę laiko kitiems veiksmams. 

Tačiau tada ir įvyko. Josi paprasčiausiai negalėjo su- 
silaikyti. Ji ėmė raudoti. Čia, glitaus ir kibaus mazuto 
vonioje, pasireiškė jos ankštų patalpų baimė - klaus- 
trofobija, čia, kur buvo tamsu kaip kape. Ji pradėjo 
klykti. Nieko negalėjau padaryti. Rėkė visu balsu. Tū- 
nojau su ja rezervuare neįstengdama jos nuraminti. 
Bet tai, deja, dar ne visų blogiausia. Didžiausią klaidą 


padariau, kad perkirtau kuro padavimo žarnelę. Su- 
pratau klydusi tik tuomet, kai ėmė springti generato- 
rius - ir jis staiga sustojo. 

Tatai ir buvo blogiausia. Nuo to akimirksnio kiekvie- 
nas mūsų keliamas garselis nekliudomas sklido į išorę. 


Penkiasdešimt penktas skyrius 


Viktoro akys staiga paplūdo ašaromis. 


žvelgė į Aną, uodė „Volvo“ kvapą, juto automobilio variklio 


Jo maža dukrytė - gyva palaidota dvokiančiame kape. Jis 


virpėjimą ir suvokė pakliuvęs į savo paties košmarą. 

— Kas jai atsitiko? Kur jinai? 
— Skaityk toliau! 


Durys vėl atsidarė ir šį kartą išgirdau žingsnius viršum 
savęs. Nebebuvo kur dingti. Kiekvieną akimirksnį ti- 
kėjaus išvysti Izabelės veidą virš mazuto cisternos, bet 
dabar jau nebuvau tokia tikra, ar ji neuždegs žiebtuvė- 
lio, jei nujaus mus čia apačioje kiurksant. Kol Josi dar 
galutinai neišsidavė, man liko tik vienintelė galimybė: 
pamurkdžiau ją ir pati panirau. 

Mazutas apglėbė mus tarsi mirties skraistė. Klijinga 
masė permerkė drabužius ir įsiskverbė į visas veido 
poras. Ji užkimšo nosies angas ir užspaudė ausis, todėl 
nieko nebegirdėjau. Dabar suvokiau, kaip jaučiasi su 
gyvybe atsisveikinantis jūrų erelis, kuris, kol dar am- 
Žiams nenugrimzdo į vandenyno gelmes, kiek įmany- 


damas stengiasi iš plunksnų išpurtyti naftą, tą iš laivo 
korpuso ištekėjusį juodąjį marą. 

Sąmoningai slopinau savo instinktą gyventi, spaudžiau 
žemyn Josi galvą ir nekilau į viršų, nors plaučiai šaukė- 
si deguonies. Nežinojau, kas dedasi viršuje. Nieko ne- 
mačiau ir negirdėjau, tik jutau, kad silpsta jėgos. O kai 
nebegalėjau ištverti, pirma pakėliau Josi, paskui išnirau 
pati. Turėjau taip elgtis, nors būtų per anksti ir Izabelė 
mus pamatytų. Nė sekundės nebegalėjau ilgiau delsti. 
Per anksti nebuvo. 

Buvo - per vėlu. 

Kai iškilau į paviršių, rankose laikiau nebegyvą Josi. 
Nubraukiau jai nuo lūpų mazutą ir išžiodinau. Purčiau. 
Norėjau daryti dirbtinį kvėpavimą. Tačiau nebebuvo 
prasmės. Tą sakė nuojauta. Tą aš žinojau ir pati. 

Iki šios dienos negalėčiau pasakyti, kas ją nužudė: šo- 
kas, baimė ar iš tikrųjų mazutas. Tačiau žinau viena: ne 
Izabelė, o aš atėmiau jai gyvybę. 


— Tai MELAS! 

Viktoras norėjo šaukti visu balsu, bet gerklė tiktai krenkštė. 

— Ne, tai ne melas, - atsakė Ana šaltai ir trumpai, žvelgda- 
ma pro „Volvo šoninį langą. 

Viktoras atbula ranka šluostėsi nuo veido ašaras vis šniurkš- 
telėdamas nosimi. 

— Sakyk, kad tai netiesa. 

— Deja, negaliu. 

— Bet visa tai yra šūdas. Tu esi aiškiausia beprotė. 

— Taip, Viktorai, tokia esu. Labai apgailestauju. 

— Kuriems galams mane kankini? Kam visa tai prasimanai? 


Josi nėra mirusi. 

— Deja. 

Ji nėra šizofrenikė, daktare Larencai. Viską, ką ji sako, tikrai 
yra padariusi. 

Suriaumojo „Volvo“ variklis ir Viktoras pažvelgė pro aplytą 
priekinį automobilio stiklą: neaiškiai matė, kad iš tolo artėja 
virtinė žiburių. 

— Nebijok, tuoj pralėksim pro šalį, - Ana sugriebė jo ranką. 

— Kas tu tokia? - Viktoras paleido gerklę. - Iš kur visa tai 
žinai? 

— Esu Ana. Ana Špygel. 

— Po šimts velnių, ne. Kas esi iš tikrųjų? Ko nori iš manęs? 

Žiburiai vis artėjo ir dabar, nors valytuvai neveikė, aiškiai 
matė, kur automobilis važiuoja. „Volvo“ skuodė molu artinda- 
masis prie bangų. 

— Sakyk galų gale, kas esi? - nesivaldydamas rėkė Vikto- 
ras ir nepaisydamas mirtinos baimės jautėsi taip, kaip kitados 
mokykloje po peštynių. Šniurkščiodamas, užverktomis akimis 
ir pažemintas. 

- Esu Ana Špygel. Aš nuvariau Josi į kapus. 

Žiburiai dabar buvo vos už poros šimtų metrų. Automobilis 
turėjo būti nuskriejęs į atvirą jūrą kokį kilometrą. Kelio pabai- 
goje visą ekipažą pasitiko begalinis šaltos Šiaurės jūros tolis. 


— Kas tu tokia? — Viktoro balsas pratrūko aiškiai, bet jį kai- 
pmat nustelbė variklio gaudesys, vėjas ir bangų mūša - viskas 
kartu. 

- Ana. Esu Ana Špygel. Bet kodėl niekams švaistai laiko 
likučius? Istorija dar nesibaigė. Liko neperskaitytas vienas 
puslapis. 

Viktoras purtė galvą ir nusišluostė iš nosies ėmusį varvėti 
kraują. 

— Na, gerai, - tarė ji. - Padarysiu tau paskutinę paslaugą ir 
pati paskaitysiu. 
Ana paėmė iš Viktoro rankų likusį puslapį. 


Tuo metu, kai automobilis dideliu greičiu lėkė tiesiai į siau- 


tulingą jūrą, ji pradėjo. 

Penkiasdešimt šeštas skyrius 


Josi buvo mirusi. Jokių abejonių. Glaudžiau mažą ne- 
gyvą mergaitę prie savęs ir pati norėjau šaukti it galvą 
pametusi. Tačiau mazutas buvo užklijavęs man burną, 
todėl neturėjau kvapo savo liūdesiui išlieti garsiai. Da- 
bar man būtų buvę vis tiek, ar kas nors girdi, ar ne. Jinai 
juk pasiekė savo. Josi, jos duktė, mergaitė, kuri mane 
lydėjo daug dienų, buvo atsisveikinusi su pasauliu. 
Atsistojau ir išsiropščiau iš cisternos. Atidariau duris, 
atbula ranka nusišluosčiau lūpas ir pašaukiau ją vardu. 
„Izabele, - iš pradžių patyliukais. Paskui garsiau. - 
IZABELE! 

Nuo generatoriaus pašiūrės pabėgėjau kelis metrus ve- 
randos link. 

„IZABELE! ŽUDIKE!“ 

Ir iš tikrųjų. Staiga išgirstu už nugaros kažką braškant. 
Visai tyliai. Apsigręžiu ir matau ją išeinant iš sandėliu- 
ko. Tada supratau: ji ir nebuvo iš jo išėjusi. Ji laukė, kol 
įsitikino, kad jos vaiką uždusinau. 

Pamažu ji artėjo prie manęs. Vos galėjau ją atpažinti, 
nes kairės akies voko vis dar neįstengiau atplėšti. Ji 


priėjo per kelis žingsnius ir tuomet vėl praregėjau kuo 
aiškiausiai. Vėl galėjau blaiviai mąstyti. 

Ji padavė man ranką, taip pat mazutu sutepliotą, ir šį 
akimirksnį pagaliau suvokiau savo klaidą. Buvau apdu- 
jusi. Visą laiką. Viskas buvo tik didžiulis paklydimas. Ir 
tai - mano klaida, nes priešais stovėjo ne Izabelė. Prieš 
mane stovėjo... 


„Viktoras pažvelgė Anai į akis anksčiau, nei ji ištarė lemia- 
mą žodį. Ir tada įvyko. 

Tuo metu, kai automobilis pakilo ir skrido bangų link, pra- 
siskleidė migla ir Viktoras pradėjo suprasti. 

Radiatoriai. Lemputė palubėje. Mažas kambarėlis. 

Iškart viskas paaiškėjo. 

„balta metalinė lova. Pilki tapetai, lašelinė. 

Dabar suprato. Dabar viskas įgavo prasmę. 

Ana Špygel! 

Nuovoka persmelkė visą kūną ir apėmė dvasią. 

Prieš mane stovėjo... 

Aišku kaip dieną: Ana. Ar tą vardą skaitysi iš kairės į deši- 
nę, ar iš dešinės į kairę. Efektas veidrodinis. 

— Aš esu tu, - tarė jis jai ir išvydo, kaip automobilis pama- 
žu nyksta ir virsta klinikos palata. 

— Taip. 

Viktoras dar kartą išsigando savo paties balso - panašiai 
kaip gyvūnas, atpažinęs save veidrodyje. Galiausiai tą sakinį 
pakartojo dar kartą, tarsi norėdamas įsitikinti, kad neklysta. 

— Prieš mane stovėjo... prieš mane stovėjo... prieš save stovė- 
jau aš pats! 

Ir tuomet stojo tyla. 

Buvo pirmadienis, 26-oji lapkričio. Skaidri saulė siuntė 
savo spindulius pro grotuotą langą į mažą Vedingo psichiatri- 
jos klinikos Berlyne palatą, skirtą vienam asmeniui. Ten, kur 
nuo daugialypių haliucinacijų buvo gydomas daktaras Vikto- 
ras Larencas, kitados garsus psichiatras ir žymus šizofrenijos 
ligų specialistas, kuriam po ketverių metų pirmą kartą pra- 
šviesėjo sąmonė, kai prieš porą savaičių buvo nutrauktas gy- 


dymo kursas vaistais. 


Berlyną džiugino puikus saulėtas žiemos popietis. Galiau- 
siai pritilo siautėję vėjai, prasisklaidė debesys ir liovėsi pasta- 


rųjų dienų darganos. 


Penkiasdešimt septintas skyrius 


Po devynių dienų. Šiandien 


Vedingo psichiatrijos klinikos auditorija buvo menkai apšvies- 
ta. Išskyrus du vyrus pirmoje eilėje ir neaukšto ūgio žilaplaukį 
žmogų prie kalbėtojo pulto, daugiau čia nesimatė nieko. Ir vis 
dėlto salė, kur telpa per penkis šimtus studentų, buvo užtem- 
dyta ir iš vidaus užrakinta. 

Joje sėdėjo vieninteliai du klausytojai - elitiniai krašto tei- 
sininkai, o tai, ką klinikos vadovas profesorius Malcijus turėjo 
jiems pasakyti, buvo laikoma didžiausia paslaptimi. 

— Daktaras Larencas daug metų vadovavo gerą vardą tu- 
rinčiai privačiai klinikai Berlyno centre Frydricho gatvėje. 
Apie jo asmenybę šiam mūsų rateliui, manau, nereikia smul- 
kiau pasakoti: ji turėtų būti pakankamai žinoma iš jo gausių 
publikacijų ir kalbų masinės žiniasklaidos priemonėse, nors 
visa tai vyko prieš kelerius metus. 

Abu teisininkai krenkštelėjo, o profesorius Malcijus pa- 
keitė vieną skaidrę, rodančią daktarą Larencą kaip gražiai 
nuaugusį jauną vyrą prie knygų lentynos savo klinikoje, kita, 
tik ne su tokiu akiai maloniu vaizdu. Ši skaidrė irgi rodė La- 
rencą, bet jau nuogą, gulintį vaisiaus poza ant paprastos li- 
goninės kušetės. 

— Pas mus jis pakliuvo tuoj po to, kai dingus dukteriai su- 
triko intelektas. Iš pradžių tikėjomės, kad guldome laikinai. 
Tačiau daktaro Larenco būklė diena iš dienos blogėjo, todėl iki 
pat šiol negalėjome jo nei išrašyti, nei perkelti kitur. 

Pasirodė kita skaidrė, kurioje nufotografuota rėksminga 
laikraščio antraštė. 


Visa šalis ieško Josi! 
Jau keleri metai nerandama žymaus psichiatro duktė 


— Dvylikametė daktaro Larenco duktė prapuolė prieš ke- 
tverius metus lapkritį. Prieš tai mergaitė vienuolika mėnesių 
sirgo nepaaiškinama liga. Nei šios priežastis, nei dingimo mo- 
tyvai, nei pagrobėjo tapatybė - niekas iki šiol neatskleista. 

Profesorius Malcijus sąmoningai padarė pauzę, kad pasa- 
kysimiems žodžiams suteiktų daugiau svarumo. 

— Iki pat šiol. 

— Atsiprašau. 

Vienas iš tųdviejų pirmoje eilėje sėdinčių teisininkų, ne- 
didukas garbiniuotas šviesiaplaukis vyras, pašoko iš vietos ir 
tarsi teismo salėje ėmė kalbėti: 

— Gal galėtumėte savo samprotavimus formuluoti kiek 
trumpiau? Nesunku įsivaizduoti, kad su šitomis smulkmeno- 
mis mes susipažinę. 

— Dėkoju jums už priminimą, daktare Lanenai. Aiškus 
daiktas, man žinoma, kad jūs ir jūsų kolega daktaras Freima- 
nas mažai teturite laiko. 

— Gerai. Tada tikriausiai žinote, kad pacientas po pus- 
valandžio bus perkeltas į Moabito psichiatrijos kalėjimo kli- 
niką, kur rytoj įvyks pirmoji teisminė apklausa. Būtų gerai 
su juo dar šiandien pasikalbėti. Dabar, kai jau įmanoma jį 

perkelti, netrukus teks jam atsakyti už žmogžudystę, gal net 
tyčinį nužudymą. 

— Taip. Tad juo svarbiau mane atidžiai išklausyti, jei norite 
daktarą Larencą protingai ginti, - patarė profesorius Malcijus. 
Jis nebuvo pratęs, kad jo paties auditorijoje ne medikai jam 
nurodinėtų. 

Lanenas kietai susičiaupė ir vėl atsisėdo, o Malcijus toliau 
dėstė savo samprotavimus: 

— Daugiau nei ketverius metus pacientas buvo nesukalba- 
mas. Ketverius metus jis gyveno savo vaizdinių pasaulyje, kol 
maždaug prieš tris savaites ryžomės drąsiam, neįprastam, gal 
net radikaliam gydymo žingsniui. Nevarginsiu jūsų medicini- 
nėmis smulkmenomis ir tuoj prieisiu prie to, ką nustatėme. 

Freimanas ir Lanenas pritariamai linksėjo. 

- Pirmiausia turėtumėte žinoti, kad Viktoras Larencas 
serga dviem ligomis - pakaitiniu Miunhauzeno sindromu ir 
visuomenei žinoma šizofrenija. Iš pradžių paaiškinsiu jums 
Miunhauzeno sindromą. Liga pavadinta išgarsėjusio melagio 
barono fon Miunhauzeno vardu. Ja sergantys žmonės apgau- 
dinėja aplinkinius ir gydytojus ligų, kuriomis jie neserga, po- 
žymiais, nes siekia taip atkreipti į save dėmesį ir įgyti prie- 
lankumą. Yra dokumentais paliudytų atvejų, kai visiškai sveiki 
žmonės savo gydytojui simuliuoja aklosios žarnos uždegimo 
požymius ir tai daro taip meistriškai, kad yra operuojami. Pas- 
kui išmatomis ar kitais nešvarumais įtrina operuotą vietą, kad 
siūlė neužgytų. 

— Bet juk tai nevispročių darbas, - murmėjo sau po nosi- 
mi šlykštėdamasis Lanenas. Sprendžiant iš veido jam pritarė 
ir kolega. 

- Iš tikrųjų taip ir yra, - patvirtino Malcijus. - Tačiau šią 
ligą nustatyti be galo sunku. Ir ji nėra tokia jau reta. Kai ku- 

riose Anglijos intensyvaus gydymo ligoninėse pereita prie ste- 
bėjimo vaizdo kameromis. Net ir toks stebėjimas pakaitinio 
Miunhauzeno sindromo atveju, kokiu serga Viktoras Laren- 
cas, nieko neduotų. Nes jis žalojo ne save, o kitą asmenį. Savo 
dukterį Jozefiną, vadinamą Josi. 

Profesorius vėl stabtelėjo, kad paskutiniai žodžiai padarytų 
didesnį įspūdį. Paskui kalbėjo toliau: 

- Tėvas buvo vienintelis šeimos narys, žinojęs, kad duktė, 
kurią pasirinko savo žudikiškam planui įgyvendinti, yra ne- 
paprastai alergiška dviem vaistams - paracetamoliui ir peni- 
cilinui. Abu tuos vaistus jis girdė jai vis didesnėmis dozėmis. 
Galima net manyti, kad šitas nuodijimas turi sumanaus nusi- 
kaltimo požymių. Kadangi Larencas niekam neprasitarė apie 
dukters alergiją tiems vaistams, niekas nė iš tolo neįtarė, kad 
nuo galvos skausmo dukteriai duodavo paracetamolio, pas- 
kui nepaaiškinamą infekciją gydydavo penicilinu. Aplinkiniai 
buvo įsitikinę, kad jis nuoširdžiai rūpinasi dukterimi ir tomis 
tabletėmis profesionaliai ją gydo. O iš tikrųjų jis aktyviai blo- 
gino Jozefinos sveikatą, kol mergaitę ištiko gyvybei pavojingas 
anafilaksinis šokas. 

Klinikos vadovas trumpam nutraukė savo pranešimą, 
gurkštelėjo iš stiklinės vandens ir kalbėjo toliau: 

— Taip pat ir vaikščiojimo bei važinėjimo nuo vieno gy- 
dytojo pas kitą maratonas, kurį teko mergaitei ištverti, yra ne 
kas kita kaip tipiškas Miunhauzen by proxy, tai yra pakaitinio 
Miunhauzeno sindromo, požymis, - tikino profesorius Malci- 
jus. - Žudikiškiems jo veiksmams pradžią davė vienas nutiki- 
mas per atostogas. Tada Larencas su žmona Izabele ir Jozefi- 
na atostogavo vasarnamyje Sakrovo miške šeimos savaitgalių 
namelyje. Tuo metu Jozefina buvo vienuolikos metų, o tėvo ir 
dukters santykiai - itin artimi. Tačiau jie dabar pasikeitė. Duk- 

tė nei iš šio, nei iš to staiga panūdo vonios kambaryje užsida- 
ryti viena. Ji ėmė vis labiau šlietis prie motinos, o tėvo vengti. 
Priežastis: pirmą kartą susirgo mėnesinėmis. Šis visiškai nor- 
malus įvykis jaunos dukters gyvenime tėvui sukėlė beprotybės 
priepuolį. Jam pasidarė aišku, kad Jozefina pamažu tampa su- 
augusi ir anksčiau ar vėliau nuo jo atsiskirs. Niekam nebuvo 
kritę į akis, kad Larenco jausmai dukteriai yra ne normalūs, 
o liguisti. Todėl niekas nepastebėjo, ką tėvas darė norėdamas 
išsaugoti dukters artumą: jis ją nuodijo. Jis darė ją bejėgę ir 
priklausomą. Tai ir yra jo Miunhauzeno sindromas. Iki šiol 
tokie atvejai medicinai buvo žinomi tik su motinomis. Tai pir- 
mas atvejis, kai šitaip su dukterimi ima elgtis tėvas. 

— Profesoriau Malcijau, - nutraukė gydytojo kalbą Freima- 
nas, - visa tai nepaprastai įdomu. Bet mums svarbu žinoti, ar 
Larencas veikė planingai, ar impulsyviai. Jeigu jis savo dukterį 
nuodijo mėnesių mėnesiais, tai panašu į planingą ir tikslingą 
veiką. 

— Nebūtinai. Reikėtų nepamiršti dar vieno dalyko: taip, 
Larencas yra nesveikas melagis, Miunhauzeno sindromą tu- 
rintis ligonis. Bet ne vien tai. Jis gyvena savo išsigalvotame 
pasaulyje. Jis tais prasimanymais tiki. Čia prasideda jo antroji 
liga - šizofrenija. 

Profesorius Malcijus pažvelgė į savo klausytojus. 

— Dėl šios ligos jis yra visiškai neprognozuojamas. 


Penkiasdešimt aštuntas skyrius 


Kadangi didžiosios auditorijos durys buvo užrakintos, dakta- 
rui Rotui teko eiti į kiemą, kad iš ten pažvelgtų pro užtemdytus 
auditorijos langus. Larencui prieš kelias minutes baigus pasa- 
koti savo istoriją Rotas nuskubėjo į apačią, nes parūpo sužinoti, 
kur dabar profesorius Malcijus ir abu advokatai. Širdyje tikėjo- 
si, kad profesorius ir šiandien bus linkęs išsamiai samprotauti. 
Kaip visuomet, kai turėdavo klausytojų. Atrodo, ir šį kartą ne- 
klydo. Pamatęs, kad Malcijus dar tik pradeda rodyti skaidres, 
nusprendė turįs maždaug penkiolika minučių. Grįždamas į už- 
darą stacionarą vis tiek pagreitino žingsnius, nes buvo numatęs 
užsukti į vietinę vaistinę. Jau po trijų minučių kiek pridusęs 
stovėjo prie 1245 palatos. Susišukavo ir nieko nelaukdamas 
dirstelėjo pro sekimo akutę, įmontuotą į šviesiai pilkas meta- 
lines duris. Viskas kaip buvę. Larencas gulėjo diržais pririštas 
prie lovos ir spoksojo į lubas. Vis dėlto dar šiek tiek padelsė. 
Paskui pasiryžo ir dešine ranka pamažu įkišo į spyną sunkų 
metalinį raktą. Vos jį pasuko į dešinę, durys pačios atšoko. 

— Vis dėlto grįžote. 

Gydytojui žengiant į palatą Larencas kilstelėjo galvą ir pa- 
suko ją į durų pusę. Kairę ranką daktaras Rotas laikė chalato 

kišenėje, kad Larencas ne iš karto pastebėtų, kodėl ji tokia iš- 
sipūtusi. 

— Taip, grįžau. 

— Vadinasi, persigalvojote? 

Daktaras Rotas priėjo prie grotuoto lango ir tylėdamas 
žvelgė į tamsoką prisnigtą kiemą. Šįryt iškrito pirmosios snai- 
gės ir apdengė šlykštų betono grindinį, vedantį prie klinikos 
vartų. 

— Ar turite, ko prašiau? 

— Taip, bet... 

— Jokio „bet“! Koks čia gali būti „bet“, jei prieš tai manęs 
atidžiai klausėtės. 

Larencas teisus. Daktaras Rotas tą žinojo. Ir vis dėlto gy- 
dytojas dar delsė. Sumanymas buvo pernelyg pavojingas. Taip 
paprastai jis nebuvo linkęs to daryti. 

— Na, prieikite. Nebėra laiko, mano jaunasis bičiuli. Jie tu- 
rėjo čia būti jau prieš pusvalandį. 

- Gerai. Dabar nusižengiu saviems principams ir darau 
jums vienintelę paslaugą, daktare Larencai. Bet daugiau iš ma- 
nęs prašom nieko nesitikėti. 

Daktaras Rotas chalato kišenėje paleido iš saujos dėžutę, 
ištraukė kairę ranką ir mikliai atsegė prie lovos pritaisytus 
diržus. Su palengvėjimu Viktoras trynė atpalaiduotų rankų ir 
kojų sąnarius. 

— Dėkui už suteiktą malonę. 

— Nėra už ką. Mums lieka daugių daugiausia dešimt minu- 
čių. Tada turėsiu jus vėl pririšti. Gal norėtumėte per tą laiką 
nueiti į tualetą ir susitvarkyti? 

— Ne. Jūs žinote, ko noriu. 

— Laisvės? 

— "Taip. 

— Tai neįmanoma. To aš negaliu daryti, ir jūs tai žinote. 

— Kaip tai? Nesuprantu. Dabar, kai išgirdote visą istoriją? 

— Ar aš tai turiu daryti? 

— Žinoma. Juk aš jums viską papasakojau. 

— Tuo aš netikiu, - daktaras Rotas purtė galvą sunkiai 
kvėpuodamas pro nosį. - Aš veikiau linkęs manyti, kad jūs 
kažką svarbaus slepiate. Ir jūs kuo puikiausiai žinote, ką turiu 
galvoje. 

— Ar aš taip darau? - Larencas šypsojosi šelmiškai. 

— Ko čia taip šypsotis? 

— Nėra ko, - Larenco šypsena pasidarė dar platesnė. - Iš- 
ties visai nėra ko. Aš tik savęs klausiau, kiek truks, kol jūs ga- 
liausiai pastebėsite. 


Penkiasdešimt devintas skyrius 


Profesorius Malcijus lengvai atsikosėjo ir vėl siekė stiklinės su 
vandeniu. Paskui kalbėjo tokiu pat monotonišku tonu, kuris 
abejotiną malonumą suteikdavo tik vienam kitam gydytojui, 
ligoniui ar studentui. 

- Šizofrenija Larencui padėjo pabėgti į laikinus tariamy- 
bių pasaulius. Iš pradžių taip būdavo protarpiais. Paskui - išti- 
sai. Šizofrenijos priepuoliai išstūmė iš sąmonės viską, ką buvo 
padaręs dukteriai. Galima net sakyti, jie buvo savisaugos ref- 
leksai. Sąmonėje neliko to, kad duodamas mergaitei alergiją 
keliančių vaistų ją nuodijo. Ne vien kitiems, bet ir sau pačiam 
atrodė esąs rūpestingas tėvas, kuris net atsisakė profesijos no- 
rėdamas geriau rūpintis dukterimi. Visais būdais ieškojo jos 
kančių priežasties. Vaikščiojo su ja pas visus įmanomus gydy- 
tojus, tačiau seniai pribrendusios būtinybės eiti pas alergologą 
nenumatė nei sau, nei vaikui. Bet juo liga progresavo, tuo bai- 
sesnės darėsi šizofrenijos keliamos vizijos. Pašlijo santykiai su 
Izabele ir staiga jam šovė į galvą, kad su Jozefinos liga galėtų 
būti susijusi žmona. Beprotybė tiek pažengė, kad jis ėmė įtari- 


nėti Izabelę, nors viską darė pats. 

— Jei tiesa, ką mums pasakojate, tai daktaras Larencas veikė 
būdamas nepakaltinamas, - šį kartą į profesoriaus Malcijaus 
kalbą įsiterpė daktaras Freimanas. Dramblotas dviejų metrų 
milžinas vilkėjo mėlynu dvieiliu sportiniu švarku su sagomis, 
krintančiomis į akis. Pradedantis ryškėti pilvas kyšojo virš 
pilkų flanelinių kelnių juosmens. Ties diržu karojo kišeninio 
laikrodžio grandinėlė. 

Profesorius Malcijus atsakė jam pamokomu tonu kaip blo- 
gai išauklėtam, įžūlokam studentui: 

- Galiu jums sakyti tik faktus, ponai. Tokia šiuo metu pa- 
dėtis - remiantis dabartiniais tyrimų duomenimis. Teisines 
išvadas privalote daryti patys. Taip, tiesa, čia aš jums irgi pri- 
tariu: Viktoras Larencas buvo visiškai nenuspėjamas. Šiaip ar 
taip, jam nebuvo būdinga tyčinė paskata. Jis niekuomet neke- 
tino dukters žudyti. Tik norėjo ją laikyti nuo savęs priklauso- 
mą. Galų gale Jozefinos mirties priežastis nebuvo nuodai. Jis 
uždusino ją iš neatsargumo. 

Profesorius Malcijus paspaudė nuotolinio valdymo pulte- 
lio mygtuką ir ant sienos pasirodė kita skaidrė. Ši nuotrauka 
vaizdavo šeimos vilą Švanenverderyje prie Vanzės. 

— Čia matote namą arba, teisingiau pasakius, šeimos vilą. 

Freimanas ir Lanenas vėl nekantraudami ėmė linksėti. 

— Daktaras Larencas sunkiausio šizofrenijos priepuolio 
metu pasinėrė į pražūtingą viziją. Jis vaizdavosi esąs Parkume, 
nedidelėje Šiaurės jūros saloje. Iš tikrųjų buvo šeimos vilos 
sode ir žaidė su Josi. Ir staiga prasidėjo priepuolis. Jis išgir- 
do balsus ir pamatė žmoną Izabelę, kuri iš tikrųjų tebedirbo 
mieste. Kaip sakyta, tuo metu Larencas buvo įsikalęs į galvą, 
kad grėsmę Jozefinai kelia Izabelė. Jam atrodė, kad ji ketina 
mergaitei kažką padaryti, todėl dukterį nusitempė į valčių an- 
garą prie ežero. 

Kitos skaidrės motyvas - gražus blokinis statinys ežero pa- 
krantėje. 

— Jozefinai įsakė netriukšmauti, kad neišgirstų Izabelė. 
O kai mergaitė nenorėjo klausyti ir vis tiek nerimo, užėmė 
jai burną, panardino tarp valčių į vandenį ir laikė tol, kol ji 
užduso. 

Abu pirmoje eilėje sėdintys teisininkai pradėjo kuždėtis. 
Profesorius Malcijus nugirdo kai kurias jų sakinių nuotru- 
pas: „baudžiamojo kodekso 20 ir 60 paragrafai“, „laikinas 
patalpinimas“. 

— Gal bus leista trumpai atkreipti jūsų dėmesį į dar vieną 
aplinkybę? - profesorius pertraukė jųdviejų kuždėjimąsi. - 
Nors nesu teisininkas, bet jūs sakėte, kad teismas turės tirti, ar 
čia nužudymas, ar nelaimingas atsitikimas. 

— Be kita ko, taip. 

- Taigi, kaip jau sakiau, faktas yra tas, kad Larencas nie- 
kuomet neketino dukters žudyti. Jis pernelyg ją mylėjo. Kai su- 
vokė, ką padarė valčių angare, puolė į kitas šizofrenijos haliuci- 
nacijas. Jis panūdo atsukti laiką atgal ir viską atkurti: Jozefinos 
ligą, jos kančias, ypač troško pašalinti jos mirtį. Taigi jo sme- 
genys dukrą vėl prikėlė iš mirusiųjų. Jis nuvažiavo - kaip jam 
atrodė, su Jozefina - pas alergologą Ulando gatvėje, kad tas ją 
ištirtų. Žmonių klinikoje tada buvo daug. Niekas nepastebėjo, 
kad tėvas atvyko be dukters. Registratūroje irgi nekrito į akis, 
kad jam neskirtas priėmimo laikas, nes nauja gydytojo padė- 
jėja, kuri kaip tik tuo laiku praktikavosi, dažnokai klysdavo. 
Nei daktaras Grolkė, nei paskui policija neturėjo priežasties 
abejoti, kad mergaitę kažkas pagrobė iš laukiamojo, kai tėvas 
nuėjo į tualetą. Viktorą Larencą dar daktaro Grolkės klinikoje 
ištiko kolapsas ir jį atvežė pas mus. Iki praėjusio mėnesio jį 
sėkmingai gydėme. Jo psichikos būseną iš pradžių aiškinome 

dukters netektimi, tačiau paskui niekaip negalėjome suprasti, 
kodėl gydymas įprastais psichotropiniais vaistais neduoda tei- 
giamų rezultatų. Priešingai, padėtis prastėjo diena iš dienos, 
mėnuo iš mėnesio. O kadangi nežinojome, kad dukterį pra- 
dangino jis pats, ėmėmės šio atvejo ir, tenka pripažinti, ne nuo 
to galo. Iš pradžių gydėme nuo sunkios depresijos. Vis tiek 
sveikata blogėjo. Galų gale jis pasidarė visiškai nesukalbamas, 
jį ištiko katatoninis sąstingis. Kaip dabar žinome, jis vėl pasi- 
nėrė į fiktyvių reginių pasaulį ir visą laiką be perstojo gyveno 
įsivaizduojamoje Parkumo saloje. Su savo šunimi Sindbadu, 
bendravo su įsivaizduojamu burmistru Halberštetu, prasima- 
nytu žveju Burgu ir tariamai rašė interviu. Viskas dėjosi tik jo 
galvoje. Ničnieko tikroviška. 

— Bet jeigu jis iš tikrųjų taip sunkiai serga... - neatlyžo do- 
mėjęsis Freimanas ir išsitraukė kišeninį laikrodį pažiūrėti, ar 
dar turi laiko, - ir jeigu ketverius metus visiškai nebuvo sukal- 
bamas, kodėl prieš devynias dienas staiga pasikeitė? Anksčiau 
pats sakėte, kad dabar jį galima apklausti. Kaip tai įmanoma? 

— Labai geras klausimas, - pritarė profesorius Malcijus. - 
Prašom dirstelėti į šitas nuotraukas. 

Į projektorių įkišo naują dėžutę su skaidrėmis. 

— Čia matote jo ligos eigą. Nuo pirmos dienos, kai buku 
žvilgsniu spokso į kamerą, iki visiškos katastrofos, kai vienas 
kalbėdamasis su savimi gyveno palatoje. 

Vaizdai sparčiai keitė vienas kitą. 

— Net ir ne medikui aiškiai matyti viena: viskas, ką per tuos 
metus mėginome daryti - vaistai, kiti gydymo būdai, - jo svei- 
katą tik blogino. Jis menko, ėjo ne geryn, o blogyn. Kol vienam 
jaunam gydytojui galiausiai šovė į galvą drąsi mintis. Kalbu 
apie daktarą Martiną Rotą. Jo siūlymu, pamažu, diena po die- 
nos, ėmėme Larencui nebeduoti vaistų. 

- Ir kai jam nebebuvo švirkščiami vaistai... - sušuko susi- 
jaudinęs Lanenas taip, kad suskambėjo salė. 

— „tuomet, paprastai sakant, suaktyvėjo jo paties dvasinės 
jėgos. Savo haliucinacijose jis pats susikūrė savotišką gydyto- 
ją - Aną Špygel. 

Lanenas kelis kartus sušvilpė pro dantis, todėl Freimanas 
būta trinties. 

— Daktaras Larencas iš pradžių manė, kad Ana Špygel yra 
jo pacientė. Iš tikrųjų buvo priešingai: pacientas buvo jis, o 
Ana Špygel - jo psichoterapeutė. Paprastų paprasčiausiai sa- 
kant, ji laikė priešais jį veidrodį rodydama, ką jis yra pada- 
ręs, - nužudęs savo dukterį. Tad daktaras Larencas yra pirmas 
šizofrenija sergantis ligonis, pasigydęs savo paties vizijomis. 


Užsidegė šviesa ir abu teisininkai apsidžiaugė supratę, kad 
posėdis baigtas. Jau prieš valandą jie būtų mielai nuėję pas 
savo ginamąjį, o iš profesoriaus Malcijaus verčiau būtų gavę 
raštišką instruktažą. Vis dėlto jie sužinojo daug svarbių duo- 
menų, padėsiančių sukurti įtikinamą gynybos strategiją. 

— Gal galėčiau jums ir dar kuo nors padėti? - pasiteiravo 
profesorius Malcijus rakindamas auditorijos duris ir lankyto- 
jus vesdamas koridoriumi. 

— Taip, žinoma, - atsakė Freimanas, o Lanenas jam tik prita- 
rė. - Iš tikrųjų buvo nepaprastai įdomu ir naudinga. Vis dėlto... 

— Nagi? - profesorius Malcijus pakėlė antakius. Išskyrus 
begalines pagyras už išsamius duomenis, jis nebuvo pasiren- 
gęs dar ką nors išgirsti. 

— Juk viskas, ką mums čia pranešėte, iš tikrųjų remiasi pa- 
ties Larenco pasakojimais, kai jis vėl pajėgė šiek tiek blaiviau 
mąstyti. Teisingai“? 

Malcijus linktelėjo. 

— Daugmaž. Iki šiol jis nebuvo labai šnekus. Didžiumą teko 
sudėlioti iš užuominų. 

Tardamasis telefonu dėl susitikimo profesorius Malcijus 
teisininkams buvo priminęs, kad pastarosiomis dienomis pa- 
cientas itin nekalbus. Su niekuo nebendrauja, tik su daktaru 
Rotu, todėl gydytojai toli gražu ne viską žino, kas Larenco li- 
guistos vaizduotės pasaulyje iš tikrųjų yra įvykę. 

— Jei daktaras Larencas, kaip pats sakėte, yra nesveikos 
psichikos melagis, turintis Miunhauzeno sindromą, kas 
mums gali garantuoti, kad ta istorija vėl nėra gerai sugalvota 
pasaka? 

Profesorius Malcijus pirma pažvelgė į savo rankinį laikrodį 
ir atsigręžęs jo rodmenis palygino su didelio elektroninio lai- 
krodžio, kabančio ant auditorijos sienos. Kai jam atrodė, kad 
advokatai jau suvokę, ką jis gali manyti apie tokius laiką gaiši- 
nančius klausimus, atsakė trumpai drūtai: 

— Vertindamas dabartinę padėtį garantijų, žinoma, duoti 
negaliu. To niekuomet neįmanoma. Tačiau, mano nuomone, 
vis dėlto labai menka tikimybė, jog Miunhauzeno sindromo 
ligonis beveik ketverius metus simuliuotų šizofrenijos prie- 
puolį vien dėl to, kad melą padarytų įtikinamesnį. Jei nebetu- 
rite klausimų, mielai... 

— Ne! - kone storžieviškai neleido jam baigti Freimanas. 
Advokatas vos šiek tiek pakėlė balsą, bet to užteko, kad profe- 
sorius Malcijus neatsuktų jam nugaros. 

— Ko dar? - paklausė klinikos vadovas neslepiamai susi- 
nervinęs. 

- Tik vienas klausimėlis. 

Profesorius Malcijus susiraukė žvilgčiodamas tai į Laneną, 
tai į Freimaną. 

— Koks? - norėjo iš advokatų sužinoti. - Į kokį klausimą 
jums dar neatsakiau? 

— Į svarbiausią. Į tą, dėl kurio mes išvis čia atėjome, - Frei- 
manas maloniai šypsojosi. - Kur yra lavonas? 


Šešiasdešimtas skyrius 


— Bravo! - Larencas bejėgiškai suplojo delnais. - Labai 
gerai. Paprastas, bet stačiai puikus klausimas. 

- Tai kaip? Kur yra jūsų dukters lavonas? - prisispyręs 
klausė daktaras Rotas jau antrą kartą. 

Larencas liovėsi plojęs, pasitrynė rankų sąnarius ir nudel- 
bė akis į rudo linoleumo grindis, kurios dėl dirbtinės šviesos 
palubėje atrodė žalsvos. 

- Na, gerai, - atsiduso jis. - Darome, kaip sutarta. 

— Ar taip: jūs papasakojate savo istoriją, o aš suteikiu jums 
laisvę? 

— Taip. 

— Ne! 

Viktoras sunkiai atsiduso. 

— Žinau, esu kaltas. Padariau baisiausią nusikaltimą, kokį 
galima įsivaizduoti. Atėmiau gyvybę žmogui, kurį labiausiai 
myliu. Nužudžiau savo dukterį. Bet jūs juk žinote, kad tada 
sirgau. Kad dabar esu ligonis. Aš neturiu vilties pasveikti. Bus 
ne kas kita kaip per masinės žiniasklaidos priemones trans- 


liuojamas spektaklis. Įvyks teismo procesas, galiausiai mane 

pasodins. Jei pasiseks, į uždarą kalėjimą. Bet ar manote, kad 
taip bus pasitarnauta visuomenei? 

Daktaras Rotas gūžtelėjo. 

— Visuomenės akyse esu žudikas. Taip. Bet mane būtų 
galima tuojau pat paleisti neabejojant, kad niekuomet nieko 
panašaus nebedarysiu. Nes niekuomet jokio žmogaus taip 
nemylėsiu, kaip mylėjau savo dukterį. Labai jūsų prašau. Ar 
jums neatrodo, kad esu pakankamai nubaustas? Kam visa tai 
naudinga? 

Daktaras Rotas purtė galvą. 

- Gal jūs ir teisus. Tačiau man nevalia to daryti. Galiu būti 
pasodintas į teisiamųjų suolą. 

— Dieve mano, aš juk nereikalauju atrakinti durų, daktare 
Rotai. Martinai! Labai prašau! Aš juk niekur nedingsiu. Duok 
man tą tablečių mišinį ir aš grįžtu į savo Parkumą. 

— Į Parkumą? Ką ten veiksite? Juk ten patyrėte visas tas 
negandas, apie kurias šiandien kelias valandas iš eilės man pa- 
sakojote. 

— Taip buvo tik pastarosiomis savaitėmis. Iki tol gyvenau 
savo svajonių saloje, - Viktoras nusišypsojo taip gražiai pasa- 
kęs. - Orai buvo šilti ir malonūs, žmona kiekvieną dieną pa- 
skambindavo ir rengėsi netrukus aplankyti. Halberštetas rūpi- 
nosi generatoriumi, o Michaelis, grįžęs iš žvejybos, atnešdavo 
šviežių Žuvų. Sindbadas gulėjo man prie kojų. O svarbiausia: 
pas mane gyveno Josi. Viskas iki tol buvo kuo puikiausiai. Au- 
dra užėjo tik tada, kai nustojote duoti man skirtus vaistus. 

Daktaras Rotas įkišo ranką į chalato kišenę ir sugniaužė 
dėžutę su tabletėmis. Larenco žodžiai jį sujaudino. 

— Nežinau. Tai neteisinga. 

— Gerai, - Larencas atsisėdo lovoje. - Aš jums palen- 
gvinsiu, daktare Rotai. Atsakysiu į jūsų paskutinį klausimą. 

Nurodysiu, kur Josi lavonas. Su viena sąlyga: pirma duosite 
man tabletes. 

— Priešingai, - atsakė gydytojas nervingai braukdamas 
ranka per pradedančią plikti galvą. 

— Ne. Iki šiol visą laiką kalbėjau nežinodamas, ar už tai ką 
nors gausiu. Dabar jūsų eilė. Patikėkite manimi ir duokite man 
tas tabletes. Užtruks bent dvi minutes, kol jos ims veikti. To 
pakaks, kad pasakyčiau vietą. 

Daktaras Rotas lūkuriuodamas sustojo prie Larenco lovos 
ir svarstė. Jis suvokė, kad tai, ką dabar daro, kertasi su viskuo, 
ką per visą gyvenimą buvo išmokęs. Bet kitaip elgtis negalėjo. 
Smalsumas ėmė viršų įveikdamas sveiką nuovoką. 

Jis ištraukė ranką iš chalato kišenės ir padavė Viktorui La- 
rencui baltą dėžutę su geidžiamomis tabletėmis. Tai buvo tokie 
pat vaistai, kokius pastaraisiais metais jam reguliariai švirkš- 
davo, kol prieš tris savaites galiausiai buvo nustota tai daryti. 

— Nuoširdžiai dėkoju. 

Nieko nelaukdamas Larencas baltame kaip popierius delne 
Bet tą akimirksnį, kai ligonis jas visas kratėsi į burną, norėjo 
čiupti už rankos ir taip savo klaidą atitaisyti. Deja, šaukštai po 
pietų. Larencas jas prarijo. 

— Nebijokite. Pasitikėkite manimi, daktare Rotai. Jūs elgia- 
tės teisingai. Pats metas ligai atkristi. Niekas nereikalaus krau- 
jo analizės, kai netrukus vėl užsimiršęs gulėsiu lovoje. Kitkuo 
pasirūpins mano gynėjai. Jie juk nori, kad būčiau nepakaltina- 
mas. Profesorius Malcijus bus įsitikinęs, kad manųjų savigy- 
dos jėgų nepakako, todėl grįš prie klasikinio medikamentinio 
gydymo. Galų gale juk ne jo mintis buvo nutraukti injekcinį 
gydymą. 

— Arba nebus įsitikinęs ir įsakys išplauti jums skrandį. 

— Rizika: su ja, deja, esu priverstas gyventi ir... su ja, matyt, 
užmerksiu akis, - sunkiai atsidusęs Viktoras išsitiesė lovoje. Jis 
buvo paėmęs dvigubą porciją ir jo balse jau pasigirdo pirmieji 
vaistų veikimo požymiai. Glembančios rankos mostu parodė 
daktarui Rotui prieiti arčiau ir gydytojas pasilenkė prie jo, kad 
Larencas galėtų kalbėti jam į ausį. 

Ligonis ėmė vartyti akis, todėl daktaras Rotas baiminda- 
masis pamanė, kad atsakymą į klausimą Viktoras tuoj pat nu- 
sineš į Parkumą. 

— Kur yra Josi? - purtė Larencą už pečių. - Kur jos lavonas? 

Kelias sekundės dalis Larenco akys sublizgėjo, bet paskui 
žvilgsnis vėl atrodė blaivus. 

Savo paskutinius žodžius tarė tvirtu, aiškiu balsu: 

— Susikaupkite kaip reikiant, - kalbėjo ir daktaras Rotas vėl 
pasilenkė prie jo. Visai arti. 

— Klausykite įdėmiai, jaunasis bičiuli. Dabar pasakysiu tai, 
kas jus padarys garsiu žmogumi. 


Epilogas 


Po pusės metų. Žydrasis Krantas 


„Vista Palace“ viešbučio Rokbriune 910 numeriu pažymėti 
apartamentai išsiskiria ne vien puikiu vaizdu į Marteno kyšulį 
ir Monaką: tam kompleksui, kurį sudaro trys atskiri miega- 
mieji ir du vonios kambariai, priklauso ir atskiras nedidelis 
baseinas, kad svečiams nereikėtų pliuškentis kartu su prastuo- 
mene iš eilinių kambarių. 

Izabelė Larenc tysojo ant gulto šalia baseinėlio ir mėgavosi 
visą parą teikiamų paslaugų patogumais. Ji buvo užsisakiusi 
filė kepsnį su itališkomis bulvėmis, taip pat taurę šampano. 
Šiuo metu balta livrėja vilkintis padavėjas jos akivaizdoje dėjo 
patiekalą į sunkią porceliano lėkštę. Kitas patarnautojas stū- 
mė iš apartamento į lauką krėslą prie tikmedžio staliuko, kur 
Izabelė žadėjo pietauti. Sėdėti paprastoje sodo kėdėje ji buvo 
atsisakiusi. 

— Skambina, madam. 

— Kas? 

Susierzinusi, kad patarnautojas neklausiamas drįsta jai ką 
nors sakyti, Izabelė padėjo į šalį prancūzišką „InStyle“ žurnalo 
leidinį ir ta pačia ranka prisidengė nuo saulės akis. 

— Kažkas skambina prie durų. Ar atidaryti? 

— Taip taip, - Izabelė, nebekreipdama dėmesio į patarnau- 
toją, atsistojo. Kadangi buvo nusiteikusi pietauti, norėjo, kad 
abu padavėjai kuo greičiau išeitų. Tačiau pirma vis tiek pa- 
mirkė vienos kojos didįjį pirštą atskirame, tik šiems aparta- 
mentams skirtame baseine ir nusprendė šiandien po pietų vėl 
išsikviesti manikiūrininkę. Mat lakas, kurį vakar buvo pasirin- 
kusi, nebetiks prie šios dienos vakarinių drabužių. 

- Labą dieną, ponia Larenc. 

Izabelė nevalingai apsigręžė ir pro sustumiamąsias apar- 
tamento duris išvydo į terasą įžengiant nepažįstamą vyriškį. 
Vidutinio ūgio, paprastai apsirengęs, aplaidžiai sutaršytais 
plaukais. Kalba vokiškai. 

— Kas jūs toks? - paklausė ji ir apsidairė. 

Ji kiek sutriko pastebėjusi, kad abu padavėjai buvo pasiša- 
linę nelaukdami arbatpinigių. Ypač pasipiktino, kad jie išėjo 
nepatiekę garnyro. 


— Mano pavardė Rotas, daktaras Martinas Rotas. Esu jūsų 
vyro gydytojas. 

— Ak taip? - Izabelė sustojo prie baseino krašto. Jau ketino 
sėstis ir pradėti pietauti. Tačiau tokiu atveju būtų reikėję ką 
nors pasiūlyti ir svečiui. 

— Atvykau jums kai ką pranešti. Labai svarbaus, ką jūsų vy- 
ras man patikėjo prieš atkrisdamas į ankstesnę dvasinę būklę. 

— Ne visai suprantu jūsų apsilankymo dingsties. Ar dėl to 
skridote iš Berlyno čionai? Tik su manimi pasikalbėti? Kodėl 
paprasčiausiai nepaskambinote? 

— Todėl, kad maniau būsią geriau aptarti asmeniškai. 

— Puiku. Na, gerai, daktare Rotai. Nors visa tai man atrodo 
keistokai, bet prašom. Gal prisėstumėte? - mėgino rodyti šiokį 
tokį mandagumą. 

— Ne, ačiū. Ilgai netrukdysiu, - daktaras Rotas paėjo palei 
baseiną ir atsistojo terasos vejoje saulės atokaitoje. - Gražu čia 
aplinkui. 

— Taip, visai nieko. 

— Ar dažnai atostogaujate šiame viešbutyje? 

— Ne, per pastaruosius ketverius metus esu pirmą kartą 
Europoje, daktare Rotai. Bet gal eikime prie reikalo. Mano 
valgis atauš. 

- Atskridote iš Buenos Airių, tiesa? - jis nekreipė dėme- 
sio į prašymą. - O iš Vokietijos išvykote netrukus po dukters 
mirties. 

— Buvo savų motyvų, norėjau kuo greičiau užsimiršti, gal 
suprantate, jei turite šeimą. 
riamu žvilgsniu. - Na, gerai. Kaip žinote, jūsų vyras man pri- 
sipažino ilgą laiką dukterį girdęs nuodais ir galiausiai, ištikus 
dvasinei krizei, ją uždusinęs. 

— Tai jau žinau iš advokatų, kuriuos esu nusamdžiusi. 

— Taip pat žinote, kad po prisipažinimo jūsų vyras vėl ėmė 
kliedėti. 

- Ir iki šiol be pokyčių. Tiesa? 

— Tačiau jis dar spėjo pasakyti, kur yra jūsų dukters lavonas. 

Izabelės veidas nė nekrustelėjo. Tiktai dabar tamsius „Guc- 
ci akinius, kuriuos iki šiol laikė pakeltus viršum kaktos plau- 
kuose, nuleido ant nosies. 

— Na, ir? - ragino pašnekovą kalbėti. - Ar pasakė? 

— Taip, dabar žinome, kur jūsų duktė guli. 

— Kur? - klausė ji ir pirmą kartą pasimatė šioks toks jau- 
dulys. Apatinė lūpa vos pastebimai virpėjo. Martinas Rotas dar 
paėjėjo veja ir alkūnėmis atsirėmė į turėklus. Prieš akis atsivė- 
rė į tolį nusidriekiantis status kelių šimtų metrų skardis. 

— Ateikite arčiau prie manęs, - pakvietė jis. 

— O kam? 

- Ateikite. Prašom. Man bus lengviau jums čia pasakyti. 

Neskubėdama, koja už kojos, Izabelė priėjo arčiau. 

— Ar matote kairėje po mumis bendrą maudymosi baseiną 
visiems šio viešbučio svečiams? - daktaras Rotas rodė į terasą 
apačioje. 

— Taip. 

— Kodėl neinate ten maudytis? 

— Nesuprantu, ką bendra tai turi su mano vyru. Kaip ma- 
tote, čia esama atskiro baseinėlio. 

- Teisingai, - atsakė daktaras Rotas nenuleisdamas akių 
nuo šurmuliuojančių žmonių apačioje. 

— O kodėl tas vyriškis guli ten su visais? - daktaras Rotas 
pirštu rodė į liekną vyrą raudonomis languotomis trumpikė- 
mis. Amžiaus jis buvo maždaug keturiasdešimties ir šiuo metu 
tempė savo gultą iš saulės į pavėsį. 

- Iš kur galiu žinoti? Aš jo nepažįstu. 

- Jis gyvena gretimais. Taip pat gydytojas kaip ir aš. Irgi 
turi apartamentus su atskiru baseinu. Kaip ir jūs. Ir vis dėlto 
jis guli ten. 

— Daktare Rotai, aš tikrai esu kantrus žmogus. Bet ką tik 
minėjote, kad norite man pasakyti kažką svarbaus apie tai, kur 
yra mano duktė. Be to, ar jums neatrodo šiek tiek netaktiška, 
užuot kalbėjus, kas svarbiausia, samprotauti apie man nepažįs- 
tamų vyrų maudymosi įpročius? 

— Tikrai. Jūs teisi. Atsiprašau. Bet taip yra tik todėl, kad... 

— Kas kad? - Izabelė vėl nusiėmė tamsius akinius ir sužai- 
bavo juodomis akimis. 

— Taip yra tik todėl, kad šitas vyriškis ten mieliau guli prie 
bendrojo baseino, nes tenai merginos jam geriau patinka. Pa- 

vyzdžiui, ta graži jauna mergina, kuri įsitaisiusi trim gultais 
kairiau nuo jo. Netoli dušo. Ar matote ją? 

— Matau. Bet aš tos moters nepažįstu. Ir nepasirengusi 
ilgiau... 

— Nepasirengusi? 

Daktaras Rotas įsikišo du kairės rankos pirštus į burną ir 
sušvilpė žemyn baseino link. 

Nemažai žmonių vandenyje ir ant gultų pažvelgė į viršų. 
Akis pakėlė ir ta gražios išvaizdos jauna blondinė, net padėjo 
į šalį knygą ir neskubėdama pamojavo ranką iškėlusiam dak- 
tarui Rotui. 

- Hola, - pasisveikino ji, atsistojo ir kelis žingsnius pabė- 
gėjo nuo gulto. 

Izabelė sustingo, kai mergina netrukus stovėjo vos už ke- 
lių metrų po jais ir pakaitomis žiūrėjo tai į daktarą Rotą, tai į 
Izabelę. 

- Hola. Ouė pasa? - ji vėl sušuko ispaniškai. - Ouiėn es el 
hombre, mami?* 


Daktaras Rotas buvo numatęs, kad Izabelė mėgins sprukti. 
Tačiau ji net nespėjo įžengti į kambarį, kai staiga atsidarė du- 
rys ir įėjo prancūzų policininkas. 

— Jūs areštuojama dėl įtarimo kliudžius teisėsaugai, dėl ypač 
sunkaus nusikaltimo imitavimo ir gyvybei pavojingo kūno su- 
žalojimo, - motyvavo laužyta vokiečių kalba pareigūnas. 

— Tai juokinga, - priešinosi Izabelė. 

Sužvango antrankiai. 

— Tai nesusipratimas! - šaukė ji išvedama. Policininkas 
kalbėjo kažką nesuprantama į savo radiją ir jau po kelių se- 


* „Sveiki. Kas nutiko? Kas tas vyras, mama?“ (vert. red.). 

kundžių maždaug šimtas metrų viršum viešbučio stogų pasi- 
girdo sraigtasparnio gaudesys. 

— Iš tikrųjų tai puikiai sumanytas planas, ponia Larenc, - 
aiškino daktaras Rotas skubiai žingsniuodamas paskui išveda- 
mą Izabelę. Jis neabejojo, kad ji girdi. - Josi nebuvo uždususi. 
Ji tik buvo netekusi sąmonės, kai jūs ją radote valčių angare. 
Dukterį paslėpėte ir laivu išplukdėte į Pietų Ameriką. Taip sa- 
vanaudiškai pasinaudojote savo vyro psichikos liga. Jūs pali- 
kote jį įsitikinusį esant žudiką. Manydamas, kad atėmė gyvybę 
savam vaikui, jis patyrė dvasinę krizę. Tada pasirūpinote, kad 
būtų pripažintas neveiksniu. Taip pasisavinote jo turtą. Advo- 
katai nuveikė didžiulį darbą per visą tą laiką, kai Argentinoje 
niekas neklausė, kas toji maža mergaitė su jumis, kol turėjote 
pakankamai pinigų. Neblogas planas. Dėl kvailumo jis gelbėjo 
neilgai. Jums nederėjo pasielgti taip lengvapėdiškai ir su Josi 
grįžti į Europą manant, kad po prisipažinimo Viktoras nie- 


kuomet nebeatgaus sveiko proto. 


Policininkas su Izabele nuskubėjo laiptais į penktą aukštą 
ir dabar stovėjo ant „Vista Palace“ viešbučio stogo, kuris šiaip 
jau atstodavo sraigtasparnių leidimosi ir kilimo aikštelę skrai- 
dinant turbanais pasidabinusius svečius. Dabar čia laukė žan- 
darmerijos specialiosios komandos sraigtasparnis. 

Visą tą laiką, kol lipo laiptais aukštyn, Izabelė tylėjo ir ne- 
atsakinėjo į daktaro Roto, žingsniuojančio iš paskos, garsiai 
uždavinėjamus klausimus: 

- Ką tada pasakojote savo dukteriai? Kad jai bus geriau 
nuo žiniasklaidos triukšmo slėptis Buenos Airėse? Kad naujas 
vardas ten nekels jokių klausimų? Kiek truko, kol ji nustojo 


klausinėjusi apie tėvą? 

Izabelė tylėjo kaip žemė. Neatsakė nė į vieną klausimą. Ir 
pati nieko neklausinėjo. Moters nedomino ir tai, kur pasidėjo 
jos advokatas. Net nepanoro atsisveikinti su dukterimi, kuria 
dabar rūpinosi policininkė. Netardama nė žodžio užlipo ant 
stogo ir nesipriešindama leidosi sodinama į sraigtasparnį. 

- Jūsų vyras nepakaltinamas, - rėkė visa gerkle daktaras 
Rotas jai iš paskos tikėdamasis, kad paskutinių sakinių nenu- 
stelbs sraigtasparnio keliamas triukšmas. - Viktoras yra ligo- 
nis. Bet jūs... jūs esate tikra gobšė. 

Tik šiuos žodžius išgirdusi ji sustojo ir apsigręžė. Polici- 
ninkas kaipmat nukreipė į ją ginklą. Izabelė kažko klausė, bet 
daktaras Rotas negirdėjo, todėl žengė kelis žingsnius arčiau 
prie jos. 

— Kaip Viktoras viską nustatė? 

Dabar daktaras Rotas buvo taip arti, kad jos žodžius 
suprato. 

— Kaip mano vyras tai sužinojo? 

O, Viktoras žinojo jau seniai, pamanė daktaras Rotas nieko 
neatsakydamas. Larencui viskas paaiškėjo netrukus, kai atgavo 
blaivų mąstymą, - kur kas anksčiau, nei daktaras Rotas pirmą 
kartą paklausė, kur yra Josi lavonas. Tai, kad policija jos nera- 
do valčių angare, daktarui Larencui davė pamatą vienintelei 
logiškai išvadai: Josi gyva. Visa kita jis kaipmat sudėliojo pats. 
Aiškus daiktas, daktaras Rotas negalėjo neklausti, kodėl jis vis 
tiek nori grįžti į haliucinacijų pasaulį, nors dabar jau žino duk- 
terį esant gyvą. Tačiau netrukus paaiškėjo, kad Larencas bijo. 
Nepaprastai bijo. Savęs paties. Jau vieną kartą buvo pakenkęs 
dukters sveikatai. Beveik nuvaręs ją į kapus. Ir kadangi kaip 
psichiatras kuo puikiausiai žinojo, kokia menka tikimybė pa- 
sveikti, pasirinko vienintelę vietą pasaulyje, kur Josi visuomet 
gyvens kartu su juo. Parkumą. 

— Iš kur Viktoras žinojo, kad Josi gyva? - Izabelė dar kartą 
iš paskutiniųjų stengėsi perrėkti sraigtasparnio menčių kelia- 
mą triukšmą. 

- Ji pasakė jam! - taip pat iš visų jėgų šaukė atsakydamas 
daktaras Rotas ir pats akimirksnį nustebo nejučia prasitaręs. 
Liežuvio už dantų neišlaikė tikriausiai todėl, kad tai buvo at- 
sakymas, kurį Viktoras iš jo būtų norėjęs išgirsti. 

— Pasakė? Kas pasakė? 

— Ana. 

— Ana? 

Policininkas Izabelę švelniai stumtelėjo taip versdamas 
eiti toliau. Ji nesipriešino, bet vis mėgino atsigręžti. Ji norėjo 
daktarui Rotui dar kažką pasakyti. Užduoti paskutinį klau- 
simą. Tačiau jau po kelių žingsnių jis nieko nebeįstengė su- 
prasti. To ir nebereikėjo. Pakako jam matyti jos lūpas, kurios 
judėjo be garso. 

— Kas, po velnių, yra Ana? 

Klaikus Izabelės žvilgsnis, visiškas bejėgiškumas akyse tuo 
metu, kai kilo sraigtasparnis, buvo paskutinis vaizdas, kurį 
Martinas Rotas regėjo. Ir tas vaizdas visam gyvenimui įsirėžė 


jam į atmintį. 


Daktaras Rotas neskubėdamas apsigręžė ir nužingsniavo 
prie laiptinės. Lipdamas žemyn galvojo apie tai, kad sunkiau- 
sia - dar prieš akis. Per ateinančius mėnesius išaiškės, ko jis 
vertas kaip psichiatras. Gydymo laukė nauja pacientė. Pada- 
rys, kas įmanoma, kad jai išaiškintų visą tiesą. Tą jis yra paža- 
dėjęs jos tėvui. 


Padėkos 


Pirmiausia - ir tai ne tušti žodžiai - dėkoju jums, kad skaitėte. 
Jūs ir aš - tarp mūsų esama tam tikros bendrystės. Juk rašai ir 
skaitai vienatvėje ir tai yra be galo intymūs veiksmai. Jūs įtei- 
kėte man pačią brangiausią dovaną, kokią turite, - savo gyve- 
nimo laiką. Net labai daug laiko, nes dabar dar tebesirungiate 
su patirta įtampa. Jei turite ūpo, apie knygą galite parašyti savo 
nuomonę. Aplankykite mane internete: 
www.sebastianfitzek.de 

Arba parašykite elektroninį laišką: 

fitzekasebastianfitzek.de 

Galiausiai jaučiu didžiulį poreikį padėkoti žmonėms, kurie 
mane „sukūrė“. 

Savo literatūriniam agentui Romanui Hockei, bendravu- 
siam su manimi nuo pat pirmos dienos ne kaip su naujoku, 
o kaip su vienu iš daugybės puikiai perkamų knygų autorių, 
kuriems jis paprasčiausiai atstovauja. 

Dėkoju leidyklos redaktorei poniai daktarei Andreai Mūl- 
ler, draugiškai padėjusiai ne vien įsilieti į „Knaur“ leidyklos 
darbuotojų šeimą, bet ir savo darbu esmingai pagerinusiai ro- 
maną. 

Padėkos nusipelnė mano bičiulis Peteris Prangeas, nes jis, 
kaip perkamiausių knygų autorius, nesavanaudiškai dalijosi su 
manimi savo žiniomis ir kartu su žmona Sepril pasiūlė svarbių 
keitimų. Tikiuosi, kad į visus atsižvelgiau. 

Clemensai, tau dėkoju už konsultacijas medicinos srityje. 
Niekada nekenkia turėti brolį, kuris yra neurologijos privatdo- 
centas. Bent vienas šeimoje yra šio to protinga išmokęs. Kad 
mano kritikai nevirstų tavaisiais, jiems pranešu: jei pasitaikys 
kokių nors mokslinių netikslumų, kaltę prisiimu sau, nes ne 
viską esu tau davęs skaityti. 

Kiekvienas romanas - ilgos kelionės pabaiga. Manasis pra- 
sidėjo su tėvais Christa ir Freimutu Fitzekais. Jums dėkoju už 
meilę ir nepaliaujamą paramą. 

Istorijos nieko vertos, jei negali jų niekam papasakoti. Ger- 
linde, tau turiu padėkoti už tai, kad šį romaną esi ne mažiau 
kaip šešis kartus išklausiusi ir kiekvieną variantą vis gyrusi, 
nors tavo meilė tikriausiai objektyvumui bus šiek tiek ir pa- 
kenkusi. 

Galiausiai savo padėką reiškiu daugeliui, kurių visai nepa- 
žįstu, bet be kurių knyga fiziškai neegzistuotų. Dėkoju tiems, 
kurie sukūrė nuostabų viršelį, kurie ją spausdino, vežė į kny- 
gynus ir dėjo į lentynas, kad jūs galėtumėte ją įsigyti. 

Dėkoju, aiškus daiktas, ir tau, Viktorai Larencai. Kad ir kur 
dabar būtum. 


Sebastian Fitzek 
Berlynas, 2006 m. sausis 


Emma Donoghue 


EMMA DONOGHUE 
KAMBARYS 


Išradinga, graudi ir nuoširdaus juoko persmelkta istorija apie motiną 
ir sūnų, kurių meilė padeda išlikti neįmanomomis aplinkybėmis. 


Penkiamečiui Džekui Kambarys yra visas pasaulis. Jame jis gimė, jame 
juodu su Mama valgo, žaidžia ir mokosi. Naktį Mama saugiai guldo jį 
spintoje, nes gali ateiti Senasis Nikas. 


Džekui Kambarys yra namai, bet jo Mamai - kalėjimas, kuriame 
ji laikoma jau septynerius metus. Ryžtas, išradingumas ir karšta 
motinos meilė padėjo jai sukurti sūnui gyvenimą. Bet Džeko 
smalsumas auga kartu su Mamos neviltimi - ji supranta, kad jų 
abiejų laikas Kambaryje ribotas... 


Neįtikėtina vaizduotė, stebėtina kalba. Ir labai įtikinantis, mielas 
berniukas. Tokios knygos neteko skaityti. (Anita Shreve, rašytoja) 


T TAEITITA 


“* ROSAMUND LUPTON 


RosAMUND LUPTON 
SESUO 


Dėmesį prikaustantis psichologinis detektyvas. 
Seserų ryšio nutraukti neįmanoma... 


Vieną sekmadienį per kviestinius pietus Beatrisei paskambina nerimau- 
janti motina: dingusi kita duktė - Tesė. Viską metusi Beatrisė skrenda 
iš Niujorko į Londoną ir priblokšta suvokia beveik nieko nežinanti apie 
dabartinį jaunėlės sesers gyvenimą... 


Netrukus randamas Tesės lavonas. Visi įsitikinę, kad Tesė nusižudė. Ta- 
čiau Beatrisei nuojauta kužda, kad sesuo nužudyta. Ji nusprendžia žūtbūt 
sužinoti, kas įvyko iš tikrųjų. Mergina apsigyvena sesers bute ir atsiduo- 
da žudiko paieškoms. Policijos nuomone, sielvartaujanti Beatrisė nenori 
pripažinti tikrovės, o ji pati įtarinėja tai vedusį Tesės meilužį, nuo kurio 
sesuo laukėsi kūdikio, tai atstumtą jos gerbėją iš dailės koledžo. 
Ankstesnis Beatrisės gyvenimas byra į šipulius, ji karštligiškai ieško seserį 
persekiojusio žmogaus net nenujausdama, kokias paslaptis jai bus lemta 
atskleisti ir kokią kainą teks sumokėti už tiesą... 


Fitzek, Sebastian 
Fi368 Terapija : romanas / Sebastian Fitzek ; iš vokiečių 
kalbos vertė Alfonsas Tekorius. - Vilnius : Alma littera, 
2012. - 280 p. 
ISBN 978-609-01-0354-8 


Dvylikametė Josi serga mįslinga liga. Mergaitės tėvas, garsus psichiatras 
Viktoras Larencas, ieško gydytojo, kuris galėtų padėti mylimai dukrelei. Vie- 
ną dieną Josi dingsta daktaro Grolkės klinikoje, kol tėtis laukia vestibiulyje. 
Tačiau ir registratorė, ir pats daktaras teigia mergaitės nematę... 

Sebastiano Fitzeko romanas 2006-aisiais buvo skaitomiausia knyga Vo- 
kietijoje, iš pirmosios vietos išstūmusi net „Da Vinčio kodą“. 

Daugiau apie autorių ir jo knygas www.sebastianfitzek.de 

. Nė vieno liudytojo, jokių pėdsakų, jokio lavono. Josi, dvylikametė 
žinomo psichiatro Viktoro Larenco duktė, dingsta mįslingomis 


aplinkybėmis. Niekas negali pasakyti, kaip tai atsitiko. Po ketverių 
metų palūžęs tėvas apsigyvena dtokiame vasarnamyje. Čia jį aplanko 
žavi nepažįstama moteris, kurią kankina haliucinacijos - ji be 
perstojo regi mažą mergaitę Šarlotę. O šios gyvenimas taip primena 
Josi... Viktoras su nepažįstamąja pradeda psichoterapijos seansus. 
Jie pamažu virsta dramatišku tardymu... 

